
Circul instalat în oborul din Jacksonville 
era plin pînă la ultimul loc. Creoli, cu pielea de cu- 
loare închisă, stăteau lîngă yankei deșiraţi, marinari 
francezi și englezi lingă pescari. şi crescători de vite 
spanioli. Pe ici, pe colo se zărea şi cîte o femeie sau 
cîte o fată, îmbrăcate în rochii ieftine, împodobite cu 
bijuterii fără valoare. Faptul că în acest public pes- 
triţ nu se afla nici un negru, nu era cîtuşi de puţin de 
mirare. Fiindcă, întocmai ca şi în Alabama sau în 
Georgia, nici aici, în Florida, un negru nu putea 
îndrăzni să se aşeze în aceeași încăpere cu un alb. 
Indiferent dacă era vorba de o biserică, o cîrciumā 
sau un circ. Nici indieni nu se găseau printre spec- 
tatori. În urmă cu un an, fireşte, lucrurile ar fi stat 
altfel. Pe atunci, ai fi găsit aici şi seminoli, cu tur- 
banele lor împodobite cu pene și cu eşarfele lor in 
culori vii. De altfel, n-au fost niciodată prea nume- 
roşi în acest port situat pe malul fluviului St. John. 
Trăiau în satele lor din preria Alachua, în pădurile 
rare din Florida centrală, lipsite de drumuri, şi în. 
regiunea nestrăbătută a everglade-lor ! din sudul ți- 
nutului. Dar unii dintre ei obișnuiau să vină mereu 

la oraș, vindeau piei de aligatori sau blănuri şi 
cumpărau cele de. care aveau trebuințā. Acum, în- 
tre ei şi guvernul din Washington se declarase stare 
de război. Nici un indian nu mai avea voie să calce 
în oraş. Altfel, ar fi.avut soarta lui Bill Șchiopul, 
bătrînul seminol care locuia într-o colibă din mar- 
ginea portului și vindea marinarilor tot felul de 
“amintiri, de pildă: broaşte țestoase, figurine cio- 
plite de el şi împletituri din mătase de porumb. În 
ziua în care s-a aflat de âtacul lui Osceola asupra: 
agentului. însărcinat cu afacerile indiene şi de în- 
frîngerea maiorului Dade, o ceată de băieţandri din 
gărzile voluntare l-a spînzurat la repezeală pe bä- 
trînul Bill şi-apoi i-a dat foc, cu coliba lui, cu tot. 

În schimbul seminolilor care lipseau, orașul că- 
pătase alți oaspeţi. Mulţi fermieri, ale căror propri- 
etăţi erau amenințate de către indieni, veniseră să 
se pună la adăpost în forturi și în oraşe. Se obişnu- 
iră destul de repede cu noua situaţie, deoarece gu- 
vernul le plătea cu regularitate o sumă frumușşică 
drept despăgubire, şi cîte unul dintre ei trăia acum 
în condiţii mai bune decît la ferma lui. 

Acest gen de oaspeţi era din belșug reprezentat 
în Jacksonville. Locuitorii orașului nutreau faţă de 
ei sentimente destul de amestecate. De pildă, patro- 
nul localului „Red Snapper“ îi socotea bineveniţi. 
Nu prea se zgîrceau la bani, şi, chiar dacă din cînd 
în cînd spărgeau cîteva scaune, hangiul era despă- 
gubit cu vîrf şi îndesat prin faptul că și consumaţia 
creştea în mod corespunzător. 

Cînd mister Blow, hangiu şi proprietar al loca- 
lului, ieşea în ușa prăvăliei, avea drept în faţa lui 

intrarea circului care aparținea lui Ambrosius 
Smith, cel mai bun client al său. Acest lucru era în- 
deajuns ca să-l socotească şi printre prietenii cei 
mai apropiaţi. Mister Smith făcea și el parte dintre 
acei care erau cum nu se poate mai mulțumiți de 
oamenii pe care războiul îi adusese în număr rnare 
în oraș. De fapt, ar fi trebuit încă de acum două 
săptămîni să plece la Lancaster, împreună cu trupa 
lui. Dar nu se putea hotărî să-şi părăsească locul, 
căci vedea cum seară de seară oamenii făceau coadă 
în faţa casei de bilete. Pe de altă parte, nu știa ce-l 
aşteaptă la Lancaster, astfel ca nu vedea nici un 
motiv să pornească într-o călătorie obositoare și nu 
lipsită de primejdii, numai pentru că în urmă cu 
cîtva timp făgăduise să participe cu spectacolul lui 
la aniversarea a zece ani de la întemeierea orașului. 
În schimb, mister Crawford, şeriful, era mai pu- 
țin bucuros de schimbările ce se produseseră în 
oraş. Ca să spunem lucrurilor pe nume, nu toti noii 
sosiți erau gentlemeni. Bineînţeles că mister Craw- 
fard nu avea nimic împotrivă ca, de-pildă, proprie- 
tarul mai multor mii de acri de pămînt să locuiască 
o vreme în Jacksonville. Şi nu. din pricină că bogă- 
ţia i-ar transforma pe aceşti oameni în îngeri, 
Doamne fereşte ! Dar atunci cînd un asemenea om 
vine în conflict, cu legea, are măcar bunul obicei să 
remunereze așa cum se cuvine muncă atît de obosi- 
toare a şerifului. În asemenea cazuri, era de cele 
mai multe ori o plăcere să faci ca dreptatea să tri- 
umfe. Cu administratorii lucrurile nu stăteau chiar 
' aşa de bine ; dacă aveau puţină minte şi dacă po- 

sedau şi ei cîte ceva în materie de bumbac, tutun sau 
zahăr, şi prin urmare reuşiseră să puie deoparte cite 
o sumuşoară la bancă, atunci se mai putea sta de 
vorbă cu ei. Dar cînd erau nişte nătărăi, şi din cate- 
goria asta se aflau destui, atunci puteau să-i facă ṣe- 
rifului viaţa amară. Cei mai răi dintre toţi erau 
supraveghetorii. Ăștia n-aveau în capul lor decît ra- 
chiu şi femei, erau obişnuiţi prin însăşi natura mun- 
cii lor să folosească pumnii, de îndată ce lucrurile 
nu se desfășurau pe gustul lor, iar bani peșin nu 
avuseseră aproape niciodată. Şi iată că acum, pentru 
prima oară, în buzunarele lor clincăneau dolari 
noi-nouţi, puteau să bea după pofta inimii și nu 
mai erau stăpîni absoluţi peste cîte un sat de sclavi, 
ci petreceau prin cîrciumi împreună cu indivizi de 
teapa lor. Făureau planuri ameţitoare, despre cum 
vor înfiinţa după război plantaţii proprii pe terito- 
riul indian, iar cînd izbucnea cearta, îşi spărgeau 
capetele cu sticle de whisky sau se repezeau unii 
asupra altora cu cuţitele. Atita vreme cît lucrurile 
se desfăşurau între ei, chestiunea n-avea cine ştie ce. 
importanţă. Dar cînd, fără voia lui, era amestecat 
şi cîte un localnic, atunci şeriful se afla într-o situa- 
ţie foarte grea. Fiindcă lucrurile se puteau desfă- 
şura ca în întimplarea cu şelarul 'Tordell. Acestuia 
războiul îi adusese comenzi atît de mari în materie 
de şei și harnașamente, încît nu lipsea în nici o 
duminică de la biserică pentru a mulţumi bunului 
Dumnezeu pentru mana cerească pe care i-o trimi- 
sese. După slujba liturghiei, obișnuia să treacă pe la 
hanul lui Blow ca să bea un pahar de gingerale şi 
să citească ziarul. Lucrurile s-au desfăşurat în felul: 

acesta paşnic pînă într-o bună zi, cînd a fost arun- 
cat în stradă cu nasul rupt şi un ochi vînăt. Şerifu- 
lui i-a povestit, cu voce tremurîndă, că, după ce 
studiase în ziar cotele de la bursă, voise să-și bea 
berea, dar paharul era gol. Deși pentru el era lim- 
pede ce se întîmplase, nu făcuse decît să-i arunce 
gentlemanului de la masa sa o privire mută şi dis- 
preţuitoare, după care comandase hangiului altă 
bere. Dar înainte de a se dumiri ce se petrecea, se 
afla din nou în faţa unui pahar gol. Drepi urmare, 
a întrebat foarte politicos dacă nu cumva vreunul 
dintre domnii de la masa lui greșise paharul. Şi 
iarăși, drept urmare, fără ca vreunul să se învred- 
nicească a-i răspunde, s-a trezit cu un pumn în 
obraz şi aruncat în stradă. Mister Crawford nu reuşi 
să scape de indignatul Tordell şi trebui să-l urmeze 
pînă la cîrciumă pentru a-i trage la răspundere pe 
cei vinovaţi. lar lucrurile se petrecură întocmai cum 
prevăzuse el. Doi dintre gentlemeni, cu care bietul 
“Tordell șezuse la masă, depuseră mărturie că Tor- 
dell băuse cu neobrăzare din pabarul unui al treilea 
gentleman, care era tovarășul lor. Mister Blow, 
hangiul, care nu vroia să se certe cu nimeni, declară 
cu vorbe multe și frumoase că regretă foarte mult 
dar, din păcate, nu văzuse nimic, deoarece tocmai 
era ocupat să destupe o sticlă nouă. Crawford îl 
sfătui discret pe şelar să-i strecoare măcar chelne- 
riţei cîţiva dolari, pentru a-i reîmprospăta în felul 
acesta memoria. Tordell refuză cu indignare. Spuse 
că paguba este de partea lui şi că nici măcar prin 
gînd nu-i trece să mai cheltuiască și bani pentru a 
obţine să i se facă dreptate. Câteva zile dupa aceea. 

a regretat profund acest refuz al său. Dar era prea 
tîrziu. La rîndul lor, indivizii îl reclamară la șerif, 
aduseră şi martori, iar lui Crawford nu-i mai rä- 
mase altceva de făcut decît să-l condamne pe bä- 
trînul Tordell, în a cărui nevinovăție credea cu tä- 
rie, la o amendă de zece dolari, pentru tulburarea 
liniştei publice. Printre cetăţenii de vază ai oraşu- 
lui, această măsură a stîrnit o vie dezaprobare. 
Crawford a suportat-o cu umilinţă, fiindcă, după 
concepţia şerifului, a sluji dreptatea constituie o 
cinste ce se cere remunerată și care aduce după sine 
şi unele neplăceri ce nu pot fi evitate. 

Dacă negrilor din Jacksonville le era interzis să 
intre în circ ca spectatori, le era totuşi permis să 
evolueze într-un circ şi să distreze publicul cu acro- 
baţii foarte periculoase și cu tot felul de clovnerii. 
Mister Ambrosius Smith a ştiut să profite de această 
‘situație şi a colindat tîrgurile de sclavi din St. Au- 
gustine, Jacksonville şi Tallahassee, unde a cumpă- 
rat cîțiva artişti destul de talentaţi. Prin interme- 
diul acestei trupe artistice, mister Smith a ajuns 
„ceea ce era : proprietarul unei case de ţară, situată 
pe coastă, în apropiere de Pensacola, al unei mici 
tipografii unde se confecțţionau broșuri cu cîntece 
religioase şi maxime morale, .şi, în sfîrșit, era direc- 
torul unui circ ce- se, bucura de oarecare faină. 

Cind se gindea la situaţia lui dinainte, cum vreme 
de ani în şir muncise din greu ca vînzător ambulant 
de broşuri, umblînd din oraș în oraş și din casă în 
casă şi oferind spre vînzare cărţi religioase care 
abia îi aduceau un cîştig de cîţiva cenți, îl apuca şi 
acuma o milă adîncă de sine însuşi. Dar pînă la 

urmă venise și ziua aceea, cînd îl văzuse la St. Au- 
gustine pe micul Robin. Un bărbat impunător, cu 
'o barbă neagră, îl oferea spre vînzare. Băiatul sărea 
ca o sfirlează prin aer, înfigea în faţa lui o prăjină + 
de bambus şi se căţăra pe ea cu atîta siguranţă, de 
parcă prăjina ar fi prins rădăcini acolo. Pe urmă, 
sărea de sus drept pe locul stabilit, fără a fi nevoie 
să mai facă măcar un singur pas, şi în acelaşi timp, 
cu un gest elegant, prindea prăjina pe cale să cadă, 

apoi se înclina adînc în faţa spectatorilor. Cum de 
s-a întîmplat ca Ambrosius Smith să ofere atunci 
„toţi banii pe care-i avea asupra lui, şi care nu erau 
prea mulţi, pentru a-l cumpăra pe băiatul negru; 
nu putea să spună. Dar fiindcă povestea de ani de 
zile că i se arâtase pe neașteptate îngerul Gavriil 
şi-i şoptise: „Dacă vrei să faci o faptă plăcută, 
Domnului, atunci cumpără-l pe' sărmanul băiat“, 
începu el însuşi să creadă în povestea asta. Oricum, 
Ambrosius Smith, deşi un om blind din fire, putea 
să se supere din cale-afară dacă îndrăznea cineva 
să facă aluzie că.l-a luat pe băiat numai pentru ca. 
prin, acrobaţiile lui, să ademenească oamenii să-i 
cumpere broşurile. Spunea că ideea aceasta îi ve- 
nise cîteva săptămîni după ce-l cumpărase. Și, fiind 
un om. onest, recunoștea cu plăcere că negoţul cu 
scrieri sfinte ajunsese la mare înflorire după ce bă- 
iatul începuse să atragă publicul. 

N-a durat mult şi Robin cel de unsprezece ani a 
căpătat un tovarăş, pe Cezar, de șaisprezece ani, iar 
în 1832, de Crăciun, așadar cu exact patru ani în 
urmă, noua trupă de artişti a fost înfăţişată pentru 
prima oară publicului din Tallahassee sub numele 

de „Diavolii zburători ai lui Smith“. La început în 
aer liber, iar scurtă vreme după aceea în cortul achi- 
ziționat în acest scop. La vînzarea broșurilor mister 
"Smith renunţase, socotind-o o afacere nerentabilă. 
Fiindcă nici el și nici arhanghelul Gavriil nu fă- 
cuseră vreo legătură între cumpărarea lui Robin și 
vînzarea acestor broșuri, putea să se lipsească de 
ele fără nici un fel de remuşcări. 

Tipografia din Pensacola, a fostului său furni- 
zor, o achiziţionase din milă. Proprietarul murise pe 
neașteptate și nu lăsase mijloacele necesare ca vă- 
duva lui s-o poată conduce mai departe. Smith 
cumpără întreprinderea de la ea, pentru un preţ 
foarte onorabil, după cum nu uita niciodată să 
menţioneze, şi puse ca administrator un neamţ 
proaspăt imigrat. De atunci, tipografia îi aducea un 
venit care era depus la banca din Pensacola. De 
banii ăștia nu-i păsa. Avea sîngele fierbinte, și 
inima lui aparţinea circului. Ba, nu se dădea în lă- 
turi să apară chiar el însuși în cadrul spectacolului. 
Nu că numărul său ar fi fost neapărat necesar pen- 
tru completarea programului, ci pur și simplu pen- 
tru că îi făcea plăcere. Ani îndelungaţi, pe cînd 
colinda orașele ca predicator, tare ar mai fi vrut să 
aibă spectatori şi succes, și nu avusese nici una, nici 
alta. În calitate de director de circ, le avea pe amîn- 
două. Bineînţeles că nu putea să se caţere pe prăjini 
de bambus ca micul Robin, sau să galopeze stînd 
în picioare pe un cal și ocolind arena — cum făcea 
Corah, cunoscută sub numele de „Hurricane-Girl“, 

şi care de altfel era numărul de atracţie al specta- 
colului său. Și nici nu avea cai cu care să facă dre- 
sură de înaltă școală ; în definitiv, el nu era pro- 
prietarul lui „Barnum and Bailey“, ci al trupei 
„Smiths fliyng devils“. Scopul său era să arate ceea 
ce învățase ca predicator şi negustor de broşuri : că 
o făptură inferioară poate fi ridicată la o viaţă su- 
perioară. Făptura era sîrguinciosul cimpanzeu Jacky, 
pe care-l cumpărase la New Orleans, de la un mari- 
nar francez. Ca să-și mai alunge plictiseala din 
timpul călătoriilor de luni de zile pe diferite oceane, 
marinarul îl învățase pe maimuţoi să stea la masă 
ca un om, să mănînce cu lingura și să bea dintr-un 
pahar. Smith s-a folosit de aceste cunoștințe însușite 
de Jacky şi a pus la punct un număr cu care sfîrşea 
în fiecare seară programul circului său. Îmbrăcat 
cu eleganţă, ca un autentic gentleman, intra în 
arenă ţinîndu-l pe Jacky de mînă. Maimuţoiul era 
și el în straie de sărbătoare. Purta un pantalon în 
carouri, o hăinuţă albastră, de sub care se ivea o 
cravată lată, galbenă, iar pe cap avea o șapcă roșie 
de jocheu. Smith pășea solemn prin arenă. Din cînd 
în cînd, saluta, scoțindu-și pălăria, și cimpanzeul 
îl imita de fiecare dată, fluturîndu-și şăpcuţa. Aveai 
impresia că domnul director şi proprietar al circului 
a ieşit la plimbare cu fiul său iubit, prin parcul de 
palmieri al oraşului. Cum o asemenea plimbare pro- 
voacă sete precum și poftă de mîncare, era firesc 
să se sfîrșească într-un birt. Acesta era reprezentat 
simbolic în mijlocul arenei printr-o masă, două 
scaune şi o găleată mare cu un palmier pitic. Mis- 
ter Smith se așeza și dădea unui chelner negru pă- 

lăria și bastonul. Jacky se așeza în faţa lui, negrul 
* aducea mîncare şi băutură, iar publicul privea foarte 
amuzat la maimuța care mesteca strîmbîndu-se în 
fel și chip şi la domnul Smith care îşi condimenta 
cina cu tot soiul de remarci glumeţe. Apoi, cu multe 
plecăciuni şi sub ropotul de aplauze al spectatorilor, 
domnul Smith părăsea arena, în timp ce mica lui 
stea de varieteu, Jacky, ţopăia în jurul lui. Numă- 
rul se desfășurase astfel vreme de mulţi ani în 
multe orașe. Numai în seara aceea, la Jacksonville, 
pe domnul director îl aștepta o surpriză. 

Surpriza nu s-a produs chiar așa, tam-nisam, deși 
domnul Smith a avut această impresie. O minte 
abilă și mîini încă şi mai abile o pregătiseră din 
vreme. Amîndouă aparţineau lui Robin, băiatul 
acela negru căruia domnul Smith îi datora înte- 
meierea trupei sale. Între timp, Robin împlinise 
‘cincisprezece ani și crescuse cum crește tulpina tres- 
tiei de zahăr în sezonul ploios. Dar nu observai în 
înfăţişarea lui nimic din felul greoi, neîndeminatic 
care îi caracteriza pe cei mai mulți dintre cei de-o 
vîrstă cu el. Antrenamentul sever dăduse rotunjime 
şi mlădiere mişcărilor sale. Corah, fata cunoscută 
sub numele de „Hurricane-Girl“, îl rugase într-o 
zi, după ce-și terminase numărul, să-i ducă în grajd 
calul, cu care prilej îl numise pe Robin „tînărul 
meu leopard“. Cuvintele acestea treziseră în sufle- 
tul de adolescent al lui Robin o neliniște pe care nu 
reuşea să ŞI-O explice, dar care îl făcea să caute me- 
reu apropierea fetei și să-i îndeplinească orice do- 
rinţă ce i se părea că citeşte în ochii ei. O auzi o 
dată, cînd Corah ieşi înfierbîntată din arenă, cum 

spune : „Doamne, ce sete îmi e !“ şi-i aduse imediat 
o felie de pepene. Cînd o vedea cărînd o găleată cu 
apă, i-o lua imediat din mînă şi-o ducea el. Ce-i 
drept, de cîteva săptămîni încoace i se întîmpla 
uneori să i-o ia înainte Cezar, mîncătorul de flă- 
cări. Cu cîteva zile în urmă, acesta avusese chiar 
neobrăzarea să-i dăruiască fetei, după ieşirea din 
arenă, două portocale. Pentru Robin, acesta cons- 
tituise un semnal. Trebuia să facă ceva. Trebuia să 
ducă la bun sfîrşit o faptă, căreia Cezar să nu-i 
poată opune ceva asemănător, o faptă care să-l în- 
lăture pe rival. 

Ideea salvatoare o avu în urma unei remarci fä- 
cute de Corah. Aceasta, împreună cu alte cîteva fete, 
trebuia ca în timpul ultimelor minute ale spectaco-- 
lului să pășească printre rîndurile spectatorilor, cu 
coșuri de flori sub braţ ; în timp ce mister Smith îm- 
preună cu Jacky dădeau ocol arenei în sunetul mar- 
şului final, fetele aruncau flori printre spectatori. 
Cum publicul era alcătuit din tot felul de oameni, 
Corah şi prietenele ei nu prea jucau cu plăcere ro- 
lul de fete care distribuie flori. Ca să scape de 
acest rol, Corah îi propuse directorului s-o lase ca 
în ultima scenă să apară în calitate de chelneriţă 
la birt. Cu prilejul acesta, spuse ea, ar putea să 
cînte ceva, și publicului o să-i placă ma: mult decit 
un chelner oarecare, care nu scoate nici o vorbă. 
Chelnerul ăsta oarecare era Cezar, mîncătorul de 
flăcări. Smith nu fusese de acord cu această pro- 
punere. Cînd Robin află de la Corah cum stau lu- 
crurile, își dădu imediat seama că se ivise prilejul 
să-i dovedească fetei afecțiunea lui. Corah trebuia 

să capete rolul pe care-l dorea atît de mult. Pînă 
la prînz, Robin cumpăni în toate felurile cum ar 
putea să reușească. După masă, Smith îl trimise la 
„Red Snapper“ după o sticlă de whisky. Pe drumul 
de înapoiere îi veni și ideea salvatoare. 

Numărul fetei era pe sfîrşite. Stînd în picioare pe 
spinarea armăsarului, galopa prin arenă și arunca 
bezele publicului. Spectatorii aplaudau, fluierau şi 
aclamau. Corah ieşi, dar se întoarse imediat, rea- 
dusă de aclamaţiile stăruitoare, alergă cu paşi mici 
pînă în mijlocul arenei şi se înclină de cîteva ori. 

Între timp, Robin stătea lîngă Cezar care se pre- 
gătea pentru rolul lui de chelner. Într-un pahar 
mare turna whisky, iar un alt pahar îl umplu cu 
ceai galben, pregătit într-o cană. 

— Ar fi o glumă straşnică, zise Robin, dacă stă- 
pînul nostru ar greși paharul. Aș vrea să-i vad mu- 
tra dacă, în loc de whisky, ar da de dușcă un pahar 
cu ceai. 

Cezar îi aruncă lui Robin o privire dispreţuitoare. 
Nu putea să-l sufere pe băiat. După cum nici băia- 
tul nu putea să-l sufere pe el. lar motivul antipa- 
tiei sale era același ca și al lui Robin. Motivul se 
numea Corah. Ce-i drept, Cezar era departe de a-l 
privi pe Robin ca pe un rival în adevăratul înţeles 
al cuvîntului, cu toate acestea nu-i plăcea cîtuși de 
puţin cînd vedea atenţiile cu care băiatul o încon- 
jura pe Corah. 

— Te-ai bucura, n-am nici o îndoială în pri- 
vinţa asta, fiindcă bătaia aş primi-o eu. Dar plà- 
cerea asta n-ai s-o ai. 

Robin nu mai spuse nimic, deşi nu era chiar așa, 
căci nu dorea cîtuși de puţin ca mîncătorul de flă- 
cări să fie bătut. De altfel, bataia nu era prevăzută 
în planul pus la cale de Robin. Oricît de mînios ar 
fi fost Smith, sclavii nu și-i bătea. Putea să-i înjure 
aruncîndu-le ocări îngrozitoare, să-i pună să mun- 
cească pe brînci, să le dea ca pedeapsă numai a treia 
parte din raţia lor de mîncare, dar inima lui, în 
fond bună, nu-l lăsa să-i bată. O anume blîndeţe a 
firii lui îl oprea de la aceasta. De fapt, pentru Smith 
exista un singur om de care era în mod serios pre- 
ocupat, şi acela era el însuși. Cînd cineva îl mînia, 
acest lucru provoca în el mai puţină ciudă împotriva 
respectivului păcătos decît compătimire faţă de pro- 
pria-i persoană. Pedeapsa pe care o administra 
n-avea importanţă. Principalul era să se simtă îm- 
păcat cu sine însuși. Această împăcare o căuta de 
cele mai multe ori la „Red Snapper“, în faţa unei 
sticle de whisky, şi, uneori, după ce se scurseseră 
cîteva ceasuri de la neplăcutul incident, se între- 
rupea în „mijlocul unei conversații și, ridicîndu-şi 
privirea în tavan, exclama : „Vai, grea pedeapsă 
îmi este dat să îndur! Oare merit eu asta, spune- 
ţi-mi, oameni buni ?“ și cînd toţi ceilalţi comeseni 
răspundeau : „Nu, Ambros, n-o meriţi !“ era mul- 
tumit și continua conversaţia întreruptă. Prin ur- 
mare, nici Cezar nu trebuia să se teamă de bătaie, 
iar pedeapsa, pe care cu siguranţă că urma s-o pri- 
mească, nu-l deranja prea mult pe Robin, ba chiar 
era prevăzută de el, altminteri planul său, întocmit 
cu atîta îndemânare, n-ar fi dat nici un rezultat. 

Era rîndul lui Cezar să iasă în arenă. Apucă masa 
și o duse în manej. Imediat după el, un negru voinic 
căra, opintindu-se, găleata cu palmierul. Robin 
urma să aducă scaunele. Dar aşteptă mai întîi pînă 
cînd ceilalţi doi dispărură, pe urmă vărsă cu un 
gest bine camuflat ceaiul şi umplu paharul cu 
whisky. 

Cînd mister Smith apăru cu Jacky, frumos costu- 
mat, aruncă, în treacăt, spre sticla de whisky o privi- 
re plină de afecțiune, îşi îndreptă ţinuta și trecu 
prin despicătura perdelei care despărțea manejul de 
lumea cenușie din spatele culiselor. Fu întîmpinat cu 
aplauze scurte şi modeste, care se adresau și mai- 
muței sale. Smith mulţumi scoţîndu-și pălăria, iar 
Jacky îşi flutură şăpcuța de catifea. în tre imp, 
Cezar apăru cu paşi mici şi îndesaţi, ținînd în miini 
cele două pahare, se îndreptă spre găleata cu pal- 
mierul şi le aşeză cu băgare de seamă pe un scăunel 
jos, care de obicei stătea în vagonul de locuit şi era 
destinat să suporte cizmele directorului ; acum, în 
afară de cele două pahare, pe scăunel se afla şi o 
farfurie cu un fruct de ananas tăiat în cuburi. Cezar 
avea în faţă un şort alb şi la îndoitura brațului purta 
un şervet mare în carouri roșii. În timp ce urmărea 
plictisit plimbarea patronului cu maimuţoiul, gîn- 
durile lui rătăceau departe, în afara manejuiui. Îl 
amăra ideea că, în clipa aceasta, Robin poate că 
tocmai aducea pentru Corah cea însetată un pahar 
cu suc de portocale. 

— Hei, negrule, un whisky, dar cît mai generos ! 
strigă Smith cu un gest teatral, iar pentru iubitul 
meu Jacky cîteva bucăţi de ananas şi un pahar de 

ceai de iasomie ! Şi grăbește-te, măi, mîncătorule 
de șobolani, căci altfel te grăbesc eu cu un picior 
bine ţintit ! | 

Nu era tonul pe care Smith îl folosea în. mod 
obișnuit cînd vorbea cu oamenii lui. Dar făcea parte 
din rolul lui Smith, așa cum şorţul alb făcea parte 
din cel al lui Cezar. Publicul voia să vadă un stă- 
pîn alb care se purta cu negrii lui după cum se 
cuvenea, iar Smith se supunea dorințelor spectatori- 
lor lui. Cezar știa asta. Cu mare grijă apucă paha- 
rul, îl așeză în faţa lui Smith şi spuse cu un rînjet 
amabil : 

— Poftim, master Smith, în sănătatea duimnea- 
voastră, master Smith ! 

Pe urmă, fără să se mai uite la director, se în- 
toarse la palmier, luă farfuria cu ananas şi al doilea 
pahar de pe scăunel şi le aduse maimuţoiului. 

Smith îşi ridică paharul, îl adulmecă şi dădu din 
cap cu satisfacţie : 

— lată că mister Blow ne-a trimis marfă calita- 
tea-ntii ! Am spus-o întotdeauna: hangiul de la 
„Red Snapper“ e foarte grijuliu cu clienţii lui! 

Era singurul pasaj din text care în fiecare oraş 
suna altfel. Smith punea întotdeauna numele loca- 
lului pe care îl frecventa cu predilecție, iar el frec- 
venta cu predilecție cîrciumile unde acest gen de 
reclamă comercială era răsplătit din cînd în cînd 
cu cîte o sticlă. l 

— Am să-ţi destăinuiesc, își continuă directorul 
cuvintarea, de ce te iau întotdeauna cu mine cînd 
îmi administrez băutura de dimineaţă. O fac pentru 
că i-am făgăduit nevestei mele că n-am să mă 

întorc acasă cu vreun maimuţoi. Dacă ești şi tu de 
faţă, nu sînt nevoit să-mi calc cuvîntul, fiindcă pot 
să spun :. „Ce vrei, darling, ţi-au venit doi mai- 
muţoi“. 

Publicul rîse și aplauda. Cel care părea să se 
amuze cel mai mult de această glumă era însuși 
Smith. Rîdea cu gura mare, se bătea cu mîinile pe 
coapse și spunea : 

— Pe chestia asta o să tragem o duşcă, Jacky. 
Cheerio !! 

Dădea paharul peste cap, şi Jacky urma ascultă- 
tor pilda stăpînului său. 

Lui Robin nu-i păsa de Smith, privea numai la 
maimuţoi. Era curios să vadă ce-o să facă un cim- 
panzeu care a băut un pahar mare, plin cu whisky. 
Era şi niţeluș îngrijorat la gîndul că rachiul ar 
putea să n-aibă nici un efect. 

Această îngrijorare a lui Robin era însă inutilă. 
După ce goli paharul, Jacky strănuta zgomotos şi-şi 
frecă ochii, de parcă l-ar fi orbit un roi de musculiţe. 
Abia după îndemnuri insistente apucă lingura și 
înghiţi cu grabă salata de fructe. După ultima 
îmbucătură, începu deodată să necheze ca un mînz, 
îşi dezveli dinţii şi aruncă cu lingura într-o doamnă 
care şedea în rîndul întîi. Înainte ca Smith să-și fi 
revenit din sperietura pe care o trăsese, iată că şi 
farfuria porni pe aceeași traiectorie cu lingura. 
Spectatorii rîdeau crezînd că face parte din număr. 


t Cheerio! — expresie americană la ciocnitul paharului, echiva- 
lentă cu românescul „Noroc !“ 

Smith încercă să salveze situația şi sări în picioare 
spunînd pe un ton dojenitor : 

— Ce te-a apucat, Jacky, oare așa se poartă un 
gentleman ? 

Jacky nu se învrednici să răspundă. Chiar dacă 
ar fi sesizat înţelesul întrebării, cu siguranţă că ea 
n-ar fi făcut nici o impresie asupra lui. Deoarece, 
chiar înţelegînd-o, el, un maimuţoi călătorit pe tot 
felul de meleaguri, care împreună cu fostul lui stă- 
pîn ancorase în cele mai felurite porturi, ştia foarte 
bine că unor gentlemeni care au băut un pahar de 
whisky în plus trebuie să li se ierte multe dinire 
glumele, mai mult sau mai puţin hazoase, pe care 
obișnuiau să le pună la cale. Jacky nu luă în seamă 
mustrarea directorului, ci păşi drept către o doamnă 
pe pălăria căreia descoperise un ciorchine de cireşe 
sîngerii. Înainte ca doamna să poată scoate un ți- 
păt, îi luă pălăria de pe cap şi-şi înfipse dinţii în 
cireşe. Din păcate, erau din ghips și din mucava 
și Jacky socoti c-a fost tras pe sfoară. Rupse pălăria 
în trei bucăţi, le aruncă furios la pămînt şi, ferin- 
du-se de Smith care încerca să-l apuce, făcu o sări- 
tură în arc mare în manej. Acolo începu să galopeze 
în cerc, în patru labe, ca armăsarul cu care își făcea 
Corah numărul. Peste băncile spectatorilor se abātu 
o ploaie de rumeguș. 

Smith stătea în arenă cu mîinile ridicate implo- 
rînd mila cerului. Acuma nu-i mai spunea lui Jacky 
gentleman, ci dobitoc scîrbos şi drac împieliţat. De 
cîte ori încerca să apuce maimuța, tot de atîtea ori 
aceasta îi scăpa din mină. Publicul aplauda mai 
zgomotos și mai frenetic decît atunci cînd Corah 

"stătea în cap pe calul în galop. Smith simţi că-l 
cuprinde panica, fiindcă-şi dădea seama cît de ridi- 
colă era situaţia. Strigă către Cezar să aducă o 
pătură. Dacă reușea să arunce pătura pe capul 
maimuţei, putea să spere că o va prinde cu ajutorul 
negrului. Dar înainte ca Cezar să fi avut vremea să 
aducă pătura, Robin „apăru în chip de înger salvator. 
Ținînd î în fiecare mînă cîte o felie de pepene mare, 
în formă. de semilună, păși în arenă. Cu voce plină 
de afecţiune îl strigă pe Jacky. Și Robin reuşi cu 
pepenele zemos ceea ce Smith nu reușise cu atacurile 
sale furioase și cu vorbele de ocară. Jacky se opri 
din galopul lui turbat şi se îndreptă î în trap paşnic 
către băiat. Robin se dădu înapoi din faţa lui și în 
felul acesta îl ademeni afară din arenă. În strigătele 
aprobatoare ale mulţimii, Smith alersă şi el în urma 
lor, părăsind manejul. În culise găsi un maimuţoi 
foarte cuminte, care își mînca supus felia de pepene. 
Fără să scoată o vorbă, Smith îl apucă de mînă, îl 
duse pînă la cușca lui și închise, oftînd, ușa cu grilaj. 
Cu un gest obosit își scoase jobenul, îl atîrnă de 
oiștea unuia dintre vagoane, își scoase vestonul, îl 
puse alături și se aşeză pe treptele vagonului în 
care locuia. 

Dinspre arenă răzbăteau sunetele marșului final, 
fetele treceau printre rîndurile spectatorilor şi îm- 
părţeau flori, ca de ziua morţilor. Unul dintre 
acești îngeri negri și generoşi era Corah. În mod 
obişnuit, arbora cu acest prilej un zîmbet de cir- 
cumstanţă, dar astăzi obrazul ei radia de bucurie și 
de satisfacţie. Ştia că participa pentru ultima oară 
la această paradă stupidă, de fals entuziasm, şi că 

dacă-l va ruga astăzi pe Smith să-i dea micul rol 
din numărul său, era sigură de succes. 

Directorul continua să șadă pe scara vagonului 
său, cu capul rezemat în mîini, și era tare amărit 
din pricina perfidiei maimuţoiului. Smith avea pen- 
tru el însuşi cea mai înaltă stimă şi consideraţie. 
Se socotea un binefăcător al oamenilor şi animale- 
lor. Ori de cîte ori vreo făptură oarecare îl necăjea, 
era cuprins de amărăciune datorită acestei lipse de 
recunoştinţă. Şi cu cît bea mai mult, cu atit mai 
profundă era amărăciunea lui. Nu reușea să gă- 
sească o explicaţie pentru umilința la care îl supu- 
sese Jacky. 

Purtarea lui Smith îl neliniştea pe Robin. Ce-i 
drept, nu se aşteptase.la o izbucnire furioasă deo- 
sebit de violentă, dar era complet nepregătit pentru 
asemenea atitudine apatică. Cum se temea că, din 
pricina indiferenței directorului, s-ar putea ca fapta 
lu: să nu dea nici un fel de rezultate, se hotărî în 
grabă să acţioneze: Apucă sticla de rachiu și i-o 
aduse lui Smith : 

— lată, master Smith, o să vă facă bine după 
sperietura pe care aţi tras-o, rosti el împăciuitor. 

Smith ridică spre Robin niște ochi mari și trişti, 
așa cum îi avea atunci cînd era cuprins de o pro- 
fundă compătimire pentru el însuși. Apucă sticla, 
bău şi, din prudenţă, n-o înapoie lui Robin, ci o puse 
lîngă el, pe treapta scării. 

— Am meritat eu una ca asta, Robin ? Lu. poți 
să înţelegi : ? Oare nu e de ajuns că mă dezamăgesc 
oamenii ? lată că nu e de-ajuns; pînă și Jacky, 

acest animal, altfel credincios, a trebuit să mă 
trădeze ! Tare aș vrea să ştiu cum se face că a 
intrat așa, deodată, strechea în el ! 

Pe Robin l-a cam speriat cuvîntarea asta plină 
de tristețe. Nici în ruptul capului nu și-ar fi în- 
chipuit că stăpînul ar putea să arunce vina celor 
întîmplate asupra maimuţoiului. Dar, în clipa urmă- 
toare, acest lucru nu i se mai păru chiar atît de 
absurd, căci de unde putea să ştie Smith că Jacky 
era beat? În privinţa asta trebuia să dea și el o 
mînă de ajutor, fie că o dorea, sau nu : 

— La început n-am înţeles nici eu cum s-a 
întîmplat ; pe urmă, mi-a venit o idee: poate că 
dumneavoastră, master, aţi greșit paharul şi ati 
băut ceaiul, iar bietului Jacky i-ați lăsat paharul 
cu whisky. 

Obrazul lui Smith se strîimbă de parcă l-ar fi 
durut dinţii. Pe urmă apucă repede sticla și mai 
bău o înghiţitură : 

— Robin, m-ai văzut tu vreodată bînd ceai ? În 
paharul meu era whisky curat, pentru asta pot să 
depun mărturie în faţa oricui ! 

Deodată tresări şi se îndreptă de spate. Dacă 
s-ar fi tras un foc de pușcă în imediata lui apro- 
piere, şi încă n-ar fi tresărit atît de puternic. 

— Sigur că da, ai perfectă dreptate ! Jacky era 
beat, asta explică totul. Doamne Dumnezeule, cum 
n-am reușit să-mi dau seama de asta ! 

Îşi clătină capul plin de uimire, pe urmă, după 
ce cumpăni o vreme, spuse : 

— Dar în cazul acesta, cineva trebuie să fi tur- 
nat whisky în paharul de ceai ! 

— Pesemne că da, răspunse Robin cu faţa foarte 
serioasă. 

— Cine putea s-o facă ? 

— Băiatul dădu din umeri. Socotea că dăduse 
destinului o mînă serioasă de ajutor și că era cazul 
să se oprească aici. Să meargă mai departe şi să 
rostească numele lui Cezar, însemna să se trans- 
forme într-un simplu denunţător, și nu vroia să 
ia asupră-și un asemenea păcat. Se cuvenea să-i 
lase lui Cezar o șansă de a scăpa din bucluc. De 
aceea, spuse : l 

— Nu ştiu, master. În întreprinderea noastră 
lucrează mulţi oameni. 

— Eşti un băiat bun, zise Smith, nu vrei să-l 
trădezi pe tovarășul tău. Este o atitudine creşti- 
nească, deși la carte scrie... 

Cum nu-şi mai amintea ce scrie la carte, făcu o 
pauză și clătină de cîteva ori capul, de parcă nu i-ar 
fi venit să creadă că există pe lume atita răutate. 
Apoi urmă : 

»— Dar mi-am dat imediat seama ce zace în el. 
Îmi dau seama ce zace în fiecare dintre voi, Robin. 
Poţi să mă crezi, nici unul dintre ascunzișurile su- 
fletelor voastre nu rămîne o taină pentru mine. 
Cezar s-a săturat să mai muncească la grajduri ; 
s-a înverșunat împotriva mea din pricină că nu l-am 
lăsat ieri să se ducă la nunta aceea de păgîni, la 
care ţinea atît de mult să meargă, şi de aia mi-a 
jucat festa asta urită. Ce fel de nuntă o mai fi asta, 
spune și tu, în care mirele îşi ia mireasa de mină şi 
sare cu ea peste o mătură ? Fără un predicator care 

să binecuvînteze unirea, ci numai un fermier incult, 
care citește din biblie ceva ce nu înţelege nici el. 
Se poate lesne întîmpla ca unui flăcău de teapa lui 
Cezar să-i vie cu acest prilej ideea să-ncerce şi el 
povestea cu săritul peste mătură, iar eu, bun la 
inimă cum sînt, să fiu nevoit pe urmă să tîrăsc după 
mine, în trupa mea, cine ştie ce muiere pe care să 
n-o pot folosi la nimic. Ar trebui să-mi fie recunos- 
cător că nu l-am lăsat să se ducă acolo! Şi-n lar 
de asta, mi-l scoate din minţi pe Jacky al meu, cu 
whisky. Spune şi tu dacă asta se poate numi o faptă. 
creştinească ? 

Smith nu mai aşteptă răspunsul lui Robin, ci 
hotări : 

— Nu, nu este cîtuşi de puţin. Băiatul ăsta mă 

sileşte să-i dau o lecţie. O să-și ia serviciul de la 
grajd, vreme de o lună întreagă, și la numărul meu 
mă va asista Corah. Ideea de-a cînta ceva cu prile- 
jul acesta, nu mi se pare atît de rea. După aceea, ar 
putea să treacă printre spectatori cu o farfurie, să. 
adune cîţiva gologani. Recunoaște şi tu că așa „se 
cuvine. 
„Robin se grăbi să-l asigure că e o măsură dreaptă, 
și blîndă. Faţa lui radia, de parcă gologanii adunaţi 
prin această colectă ar fi intrat în buzunarele lui. 
Îşi atinsese scopul: Cezar era scos din competiţie 
și Corah căpăta rolul rîvnit. Acuma nu-i mai ră- 
mînea decît să-i arate limpede cui îi datora ea 
norocul care dăduse peste dinsa. Asta i se păru un 
fleac în comparaţie cu greutăţile pe care trebuise 
să le înfrîngă pînă acum. Dar, după cum se va vedea 
mai departe, bucuria lui era cam pripită. 

Corah sosi împreună cu celelalte fete ca să-i înmi- 
neze. directorului banii adunaţi în urma bătăii cu 
flori. Melancolia plingăcioasă a lui Smith dispăru 
ca-prin farmec.- Ridică sticla și intră cu ea în vagon, 
se aşeză la masă, numără banii adunaţi pină la 
ultimul penny, cu cea mai mare exactitate, îi închise 
într-o casetă, și suma o trecu cu grijă. în registrul 
său. de casă. După, ce Corah îi predă partea ei, îi 
aduse la cunoştinţă că, începînd cu reprezentația 
următoare, urmează să joace în numărul său rolul 
unei chelneriţe și cu acest prilej să cînte un cîntec 
vesel. 

Corah își împreună palmele cu bucurie și fugi 
repede, mai înainte ca Robin să fi apucat să-i 
spună ceva. Voi să alerge după ea, dar Smith îl 
reținu. Îl puse să-i scoată cizmele înalte, pe urmă 
se încălţă cu o pereche de pantofi comozi, își 
schimbă vestonul și-i porunci băiatului ca peste trei 
ore să vină la „Red Snapper“ să-l ia acasă. 


Peste golful portului Jacksonville se înălțase o 
lună mare, roșie-gălbuie. Dinspre ocean răzbătea 
o briză răcoroasă. Robin nu simţi racoarea în timp 
ce ieșea din vagon. Simţi numai bătăile vesele ale 
inimii lui, dar acestei bucurii i se adăuga și un 
dram de teamă, căci nu știa dacă va mai reuşi s-o 
găsească pe Corah. După reprezentaţie era întot- 
deauna foarte obosită și de cele mai multe ori se 
culca devreme. Cu mîinile vîrite adînc în buzunare, 
se îndreptă agale spre vagonul în care locuia ea, 
împreună cu alte trei fete. Fereastra era încă lumi- 

nată. Robin se plimbă de cîteva ori încoace şi-ncolo 
prin faţa uşii, și cu prilejul acesta fluieră un cîntec 
pe care Corah obişnuia să-l cînte destul de des. 
După ce repetase pentru a cincea oară cîntecul, 
lumina din vagon se stinse. Îndată după aceea, uşa 
se deschise și prin ea se strecură o siluetă subţirică. 
Era Corah. Avea un şal mare înnodat peste umeri 
și alerga către cortul unde se afla instalat grajdul, 
fără să-l ia în seamă pe Robin. Oare să nu-l fi 
recunoscut ? O strigă încet pe nume. Ea se opri şi 
se întoarse, 

— Voiam numai să-ţi spun ceva. Poate că o să 
te intereseze. 

— Nu se poate amîna pînă mîine ? Sînt grăbită. 

Lucrurile se petreceau cu totul altfel decît îşi 
închipuise Robin. Crezuse că vor şedea împreună 
pe scara vagonului și se vor bucura de festa pe care 
Jacky i-o jucase stăpînului său. Că ea îi va spune ce 
fericită era că a căpătat rolul de chelneriţă, datorită 
acestei feste. Şi-atunci, el avea de gînd să-i vorbeas- 
că pe ocolite, așa fel, ca ea să-nţeleagă cui îi datora, 
de fapt, această fericire. Și iată că acuma nu-i mai 
rămînea decît să i-o spună în mare grabă, sau să 
aștepte un alt prilej, în cursul zilei de mîine. Dar 
inima lui prea plină îl împinse la o hotărîre pripită : 

— Eu i-am turnat lui Jacky whisky în paharul 
de ceai, mărturisi el. Am vrut să-l îmbăt ca să 
poţi, în sfîrșit, să-ţi cînţi cîntecul. A mers totul 
strună, nu-i așa ? 

Ei, iată că o făcuse şi pe asta, îi spusese marea 
noutate, şi, dacă norocul îi surîdea măcar un pic, 

atunci Corah va uita de graba ei și îi va sacrifica 
măcar cîteva minute. 

— Da, a mers strună, ce-i drept, răspunse Corah. 

Robin dădu din cap, foarte mulţumit. Nu băgă 
de seamă tonul ameninţător din vocea ei. De aceea, 
rămase uluit cînd o auzi spunînd : 

— Sărmanul Cezar, din pricina ta va fi silit să 
stea o lună întreagă, seară de seară, în grajd. Are 
să ţi-o plătească el, n-avea grijă. Şi o meriţi, pentru 
că eşti o pușlama. 

Își strînse şalul peste piept şi dispăru în fugă. 

Robin stătu pe loc și privi după ea, buimăcit. Nu 
înţelegea ce se petrecuse, i se părea că totul e doar 
un vis urît. Pentru ce îi jucase lui master Smith 
această festă ? De ce nu renunţase la ea nici măcar 
la sîndul pedepsei care-l aștepta, dacă ar fi fost 
descoperii ? Pentru că voia cu orice preţ să-i facă 
fetei un bine. Iar ea îl dojenea pentru asta și-l ame- 
ninţa cu răzbunarea lui Cezar. Nu, trebuie să fie o 
greşeală la mijloc. Pesemne că ea înţelesese greşit. 
Altfel, mînia ei nu putea fi explicată cu nici un chip. 
Prin urmare, trebuie să se ducă după ea și să lămu- 
rească neînţelegerea. Da, așa trebuie să facă. 

Astfel gîndea Robin, şi fiindcă aceste gînduri se 
învîrteau în capul lui cum se învîrtesc călușeii la 
bilci, se grăbi să le dea urmare. Alergă după fată 
şi ajunse pînă la grajd. Din cortul grajdului se 
auzea tropăit de copite și sforăit de cal. Lămpile 
cu petrol zugrăveau două pete de lumină pe pereții 
de pînză. Robin dădu deoparte foaia de cort de la 
intrare şi pătrunse înăuntru. Armăsarul Geronimo 

îl privi cu ochi negri, strălucitori, iar iapa andaluză 
Arabella își întoarse capul către el. 

Dar Robin o căuta pe Corah, astfel că păși mai 
departe în interiorul cortului. 

Mai întîi îl văzu pe Cezar. Acesta înainta încet 
în spatele unui cal pe care-l mîna. Pe Corah o 
trăgea după el. Fata îl urma cu oarecare împotri- 
vire. Robin avea impresia că se mișcă cu toţii în 
cea mai deplină liniște, ca nişte siluete desprinse 
dintr-un vis. Pe urmă Cezar începu să vorbească, 
și fiecare cuvînt pe care îl rostea îl aducea pe Robin 
tot mai aproape de realitate. Încet, încet, pricepu : 
visul care se numea Corah se sfirşise. Şi totuși, nu 
înţelegea. 


Capitolul II 


Ferma lui William Raynes se afla în 
extremitatea sudică a districtului Duval, la o de- 
părtare de peste douăzeci de mile de Jacksonville, 
dar faima lui de om zgîrcit ajunsese pînă aici, în 
orașul de pe malul mării. 

Deşi Raynes era proprietarul unor întinse plan- 
taţii de bumbac şi putea să se mîndrească cu un 
cont la bancă mai mult decît onorabil, făcea întot- 
deauna impresia unui om sărman şi necăjit, care 

nu e sigur dacă a doua zi va putea să mănînce pe 
săturate. Purta haine de pînză ţesută şi vopsită de 
sclavele de la ferma sa şi croite de un negru aproa- 
pe orb, care, în urmă cu mulţi ani, pe vremea cînd 
era încă tînăr, făcuse meseria de croitor undeva 
în Apus. Dar în ultimii zece ani negrul se ocupase 
numai cu „Cîrpăceala, astfel că mîinile sale aproape 
că uitaseră să mai mînuiască foarfeca şi acul. Totuși, 
aptitudinile lui erau mai mult decît suficiente pen- 
tru a satisface pretenţiile lui Raynes. Vestonul pe 
care-l purta fermierul îi ajungea pînă aproape de 
genunchi și putea fi foarte bine luat drept pardesiu. 
Pantalonii, aducînd grozav cu niște şalvari turceşti, 
erau vîrîţi în cizme scurte, de piele aspră. În jurul 
gîtului își înfășura, după obiceiul seminolilor, vreo 
jumătate de duzină de cîrpe de bumbac în culori 
pestrițe, dar care nu reuşeau să acopere de tot că-: 
maşa din pînză aspră. O dată pe lună, Raynes se 
urca pe calul lui roib şi pleca la oraș. Acolo co- 
manda la un negustor cu ridicata tot felul de măr- 
furi pe care, după ce îi erau trimise la fermă, le 
vindea în cea mai mare parte sclavilor săi, precum 
și vînătorilor sau indienilor care treceau din întîm- 
plare pe la ferma lui. De îndată ce-şi termina tre- 
burile la oraș, Raynes se ducea la „Red Snapper“ 
și se cufunda în jocul de cărţi. Fiindcă jocul de 
cărți era marea sa patimă, din pricina căreia îşi 
putea îngădui să uite într-o seară de zgîrcenia lui. 
În afară de asta, se pricepea foarte bine la pocher. 
În zorii zilei, cînd jucătorii plecau acasă sleiţi de 
oboseală și tehui de cap, i se întîmpla foarte. rar 
să se afle printre cei ce pierduseră. 

După tratativele din toamnă, de la Fort King, 
care au eşuat complet, războiul se apropia amenin- 
ţător, iar cei mai mulţi dintre fermierii din Florida 
îşi vindură cît mai iute cu putinţă recoltele ac- 
ceptind uneori chiar și preţuri derizorii. Drept ur- 
mare, afaceri mai mult decît prospere făcuseră 
numai băncile și marile societăți comerciale din 
Nord. Scrişnind din dinţi, proprietarii de plantaţii 
trebuiseră să fie de acord cu dezastruoasele tran- 
zacţii, deoarece o vînzare proastă era oricum mai 
bună decît un hambar plin pe care-l incendiază 
indienii. Dar Raynes nu se lăsă dus de nas în felul 
acesta. Avea de gînd să se ţină deoparte de acest 
război și să facă, în același timp, marea afacere a 
vieţii sale. Socoteala lui era destul de temerară şi 
în același timp simplă. lar zgîrcenia îl ajută să-și 
asume riscul. „Dacă nu-mi vînd bumbacul acur, 
chibzuia el, ci abia cînd pe piaţa din Florida nu se 
vor mai ivi aproape de loc oferte, atunci mi se vor 
oferi prețuri maximale“. Celor din Nord, comerţul 
cu Anglia, scutit de taxe vamale, le stătea oricum ca 
un ghimpe în suflet. Războiul înghiţea nu numai oa- 
meni și tunuri, ci şi pînzeturi şi haine. Era încă un 
motiv să ducă la interzicerea exportului din Ala- 
bama şi Georgia. Așadar, dacă va reuşi să aştepie 
pînă atunci și apoi să ofere recolta sa agentului 
englez din Jacksonville, era un om făcut. De aceea, 
rămase pe ferma lui cînd plantatorii de bumbac din 
toate părţile îşi părăsiră proprietăţile și se refu- 
giară în forturi sau în orașe. Cumpără din pră- 
vălia unui armurier trei duzini de puști, printre 
care, pe un preţ de nimic, cîteva flinte spaniole 

demne de a sta într-un muzeu. Cu aceste arme 
spera să cîştige bunăvoința seminolilor. Indienii 
aveau nevoie de fiecare pușcă. Asta o ştia el prea 
bine. Important era numai ca de tranzacţia asta să 
nu afle nimic cei din garda civilă ; dar şi în pri- 
vința asta Raynes își luase toate măsurile de pre- 
vedere. Fiindcă și armurierul, din aceleaşi motive 
ca şi el, avea tot interesul să încheie afacerea în 
taină, căci, dacă ar fi ieșit la lumină, o păţea rău 
de tot. Pe deasupra, Raynes era în legături cît se 
poate de bune cu cei din garda civilă. Aceste le- 
gături datau încă de pe vremea primei campanii a 
lui Jackson împotriva seminolilor. Raynes, care pe 
vremea aceea mai locuia în Georgia, luase parte la 
cucerirea orașului Pensacola, în calitate de tînăr 
cercetaș. Erau douăzeci de ani de atunci, dar întîl- 
nirea anuală. a veteranilor din 1881 îi dădea pri- 
lejul să amintească mereu de glorioasele sale fapte 
de arme. Maiorul Coleman, comandantul gărzii ci- 
vile din districtul Jacksonville, fusese pe vremea 
aceea comandantul lui de companie. De zece ani 
erau în cele mai bune relaţii. De cînd îl chinuiau 
durerile de ficat, Raynes nu mai participa la ser- 
viciul activ. Dar acest lucru nu dusese la întreru- 
perea legăturilor lor prietenești. Totul era să nu-l 
sîcîie trupele regulate, fiindcă din partea gărzilor 
civile Raynes știa că nu va avea de suferit. 

Așa se face că fermierul era într-o dispoziţie cît 
se poate de bună cînd, după ce-și încheie în mod 
profitabil afacerile, veni la „Red Snapper“, îm- 
preună cu prietenul său Coleman. Se așezară la o 
masă lîngă tejghea. Raynes examină cu atenţie lun- 


WALTER PÜSCHEL 


gul şir de sticle cu etichete pestriţe şi cele trei bu- 
toiașe închise cu cercuri de aramă și purtînd inscrip- 
tiile „French Brandy“, „Gin“ şi „Monongahela“. 
Își frecă mulţumit mîinile și comandă o sticlă de 
sherry. După ce ciocni cu maiorul, porni una dintre 
acele conversații care începeau cu „Îţi mai amin- 
teşti ?“, conversații pe care le îndrăgea nespus. Ele 
se prelungeau de cele mai multe ori între o oră și 
două ore, și culminau întotdeauna cu cîntecul sol- 
dățesc „Tippecanoe“, cîntat în cor de ambii. 

Versurile, lui povesteau victoria trupelor ameri- 
cane asupra celebrei căpetenii Tecumseh. E drept 
că nici unul dintre ei nu participase la bătălia aceea, 
dar cum, spre marea lor părere de rău, nu exista 
nici un cîntec despre faptele eroice ale lui Jackson 
în timpul masacrului de la Pensacola, se mulţumeau 
să cîte faptele lui Harrison la Tippecanoe : 


În prerie o cruce-nsingurată 
Mărturiseşte ce nicăieri nu-i scris. 
O Jonny, nu te vom uita vreodată, 
Și nici pe cei ce te-au ucis. 


Refrenul îl cîntară astăzi pe două voci pătrunse 
de melancolia beţiei. Cînd îl repetară pentru a treia 
oară, uşa se deschise făcînd loc lui Ambrosius 
Smith. Melancolia impregnată de tristeţe a cîntecu- 
lui corespundea propriei sale stări de suflet, și, pe 
deasupra, textul îi evoca amintirea unei dureroase 
întîmplări prin care trecuse el însuși în 1811, așadar 
în anul bătăliei, pe cînd se afla în Indiana. De ase- 
menea, sticla de „sherry“ care se afla pe masa celor 

ce cîntau exercita şi ea o puternică atracție asupra 
lui, astfel că se îndreptă fără nici un ocol către ei, 
își trase un scaun și se aşeză la masa lor. 

— Şi voi aţi pierdut camarazi la Tippecanoe ? 
întrebă el cu o mutră îndurerată. 

Maiorul și fermierul erau atît de impresionați de 
balada aceea tristă şi de arta cu care o interpretau, 
încît se simțeau ei înşişi veterani de la Tippecanoe, 
astfel încît dădură din cap aprobînd în tăcere. 

Smith îi lăsă să-i umple paharul, păstră o clipă 
de tăcere plină de înţeles, oftă şi-și sorbi rachiul 
dintr-o singură înghiţitură. 

— Atunci, în Indiana, mi-am înmormîntat pe cel 
mai bun prieten, zise el. 

Era doar pe jumătate adevărat. În tinereţea lui, 
reverendul Murky fusese tovarășul lui de afaceri, 
împreună călătoreau din oraş în oraş şi ţineau pre- 
dici cu rîndul, şi tot împreună își cheltuiau modestul 
cîştig obținut de pe urma salvării sufletelor. A fost 
o simplă întîmplare că, după bătălia în care război- 
nicii lui Tecumseh au fost înfrînţi, s-au întîlnit cu 
o coloană de prizonieri indieni care erau duşi sub 
excortă într-un lagăr de concentrare. Reverendul 
Murky, care tocmai sărbătorise împreună cu Smith 
victoria într-un bivuac al soldaţilor, era beat criţă. 
Se apropie de unul dintre indieni, îl scuipă în obraz 
și-i spuse că-i un coiott murdar şi un păgiîn. 
Atunci indianul scoase un cuţit pe care izbutise să-l 
ascundă și-l înfipse în pieptul lui Murky, care muri 
pe loc. 


1 Coiot — şacal de prerie. 

Ori de cîte ori Smith povestea despre această 
presupusă moarte eroică, bineînţeles prezenta lu- 
crurile cu totul într-alt fel. Colbul anilor făcea ca 
întîmplarea să-și mai piardă din limpezime. Reve- 
rendul Murky, mic de stat, ba chiar niţeluș piper- 
nicit, se transforma într-un cercetaş înzestrat cu 
forţa unui urs, un scout ! inteligent, ager, îndrăzneț, 
pe faţa căruia citeai ca într-o carte deschisă, ua 
bărbat, căruia se spunea că indienii îi uciseseră în 
Kentucky soţia și copiii și care de atunci devenise 
` taciturn și plin de înverșunare, animat doar de gîn- 
dul răzbunării. Datorită unei întîmplări nefericite, 
micul grup de soldaţi, dintre care cică făcea parte 
și Smith, nimerise într-o vale fără ieșire. O trupă de 
cincizeci de indieni, deci în superioritate numerică 
evidentă, ameninţa să-i ucidă pînă la unul. În ulti- 
ma clipă, Murky descoperi o potecă îngustă între doi 
pereţi stîncoși, o ultimă posibilitate de salvare. Toţi : 
reușiră să treacă, în afară de sărmanul Murky. 
Acesta, cu carabina lui Winchester cu repetiţie, 
acoperi retragerea soldaţilor, ucise o duzină de piei 
roşii și pînă în cele din urmă căzu el însuși răpus 
de un glonte. Indienii îl înmormîntară pe bravul 
duşman sub un sequoya milenar și dansară în cin- 
stea lui marele dans al morţilor. 

— Dacă toţi: soldaţii, își încheie directorul de 
circ povestea, ar fi fost atît de viteji ca acest simplu 
scout, atunci n-ar mai fi nevoie astăzi să ne luptăm 
din nou cu indienii, iar pofta de a se război le-ar 
fi trecut o dată pentru totdeauna. 


1 Scout — cercetaș în slujba armatei. 

. Bineînţeles că Raynes, și Coleman nu auziseră 
niciodată de fapta eroică a 'viteazului scout. 'Dar 
cum €i înșiși se avansaseră la calitatea de veterani 
de la Tippecanoe, se înţelege de la sine că fură în 
măsură să-și amintească imediat cum în jurul tutu- ` 
ror focurilor de tabără se povestea despre acea re-. 
tragere deosebit de temerară. După ce mai goliră 
un pahar în cinstea acelui luptător îndrăcit, adică 
a viteazului Murky, Coleman îşi aminti pînă și nu- 
mele trecătorii. 

— Da, de întîmplarea asta năstrușnică vorbea 
toată lumea pe atunci. la staţi puţin, asta trebuie 
să fi fost... ei, fir-ar să fie, cum se numea... da, 
trebuie să fi fost în mica trecătoare Puma, acolo i-a 
ţinut în loc, atîta vreme, băiatul acela. . 

Raynes dădu din cap aprobator, iar Smith nu ve- 
dea de ce n-ar fi fost mica trecătoare Puma locul 
unde a murit Murky. Însufleţiţi de exemplul direc- 
torului de circ, comandantul gărzilor civile și fer- 
mierul începură şi ei să evoce amintiri din război. 
Vorbiră despre asaltul asupra fortului Michael,: 
despre expediţii cercetășeşti de o îndrăzneală ne- 
bunească, întreprinse în tabăra indiană și, în sfîrșit, 
Coleman povesti cu lux de amănunte moartea lur 
Tecumseh, așa cum o citise în ziar cu ani de zile: 
în urmă. o 

Smith nu era însă un ascultător care să arate re- 
cunoştinţă interlocutorilor săi. Mai întîi, fiindcă | 
cei doi nu erau nici pe departe niște povestitori 
atît de buni ca el, iar în al doilea rînd, pentru că 
în general nu simţea o plăcere adevărată decît 
atunci cînd se asculta pe sine însuși. Povestirile 

altora îl interesau numai în cazul cînd erau potri- 
vite ca , atunci cînd se va ivi prilejul, să fie repro- 
duse de el. Relatările lui Raynes şi ale lui Coleman 
însă, nu le socotea din categoria acestora. De aceea 
se ridică pe neașteptate, se duse la tejghea şi-i ceru 
lui mister Blow o pereche de cărţi de joc. 

— Să lăsăm la o parte acele vremuri, cînd miza 
jocului era însăşi viaţa noastră, spuse el. Privirea 
aceea înverșunată, încărcată de adînci înţelesuri, 
dispăru ca prin farmec din ochii lui ; acum dădea 
impresia unui om recules și în același timp pus pe 
treabă. Să lăsăm morţii să se odihnească în pace, 
iar noi să jucăm o partidă de pocher. 

Se risipise imaginea preriei, aflată undeva spre 
nord, dispăruse şi imaginara trecătoare Puma, fu- 
seseră uitaţi și morţii de pe Wabash-River. Bătălia 
de la Tippecanoe luase sfîrșit, în locul ei începu 
lupta regilor împotriva valeţilor şi a damelor, a 
treflei împotriva cupei — o bătălie dusă pas cu pas, 
cu deosebită îndîrjire, cu feţe pe care nu se putea citi 
nimic. Miza, care altă dată se numea viaţă, sănă- 
tate, era acum socotită în dolari și cenți. Raynes se 
dovedi încă o dată de neînvins la pocher. Coleman 
ţinea banca şi ofta într-una, iar Smith plătea. La 
început, cu o faţă împietrită, deși în sinea lui nu 
înceta să se întrebe : „De ce am meritat eu oare una 
ca asta ?“ În sfîrşit, cînd nu mai avea decît cîţiva 
cenți în buzunar, puse totul pe o carte şi cîștigă 
într-un singur joc două sute și șaptezeci de dolari. 
Era în culmea fericirii ; mulţumi în gînd arhanghe- 
lului Gavriil, miză cu prudenţă și cîștigă din nou. 


ROBIN ŞI FIICA ȘEFULUI DE IRIB 39 


Nu băgă de seamă cum Coleman îi făcu semn lui 
Raynes, în timp ce spunea : 

— Astăzi eşti în vervă, ai o baftă de zile mari ! 

— Pe ziua de astăzi, am lăsat ghinionul în urmă, 
răspunse Smith şi se gîndi în treacăt la năzbitiile 
lui Jacky. 

Zece minute mai tîrziu, puse, descumpănit, ulti- 
mul cent pe masă. Îi făcu semn lui Blow să se 
apropie și-i ceru să-i aducă sticla de whisky gra- 
tuită care i se cuvenea, conform convenției dintre ei. 

— Înainte de a începe partida de revanșă, e bine 
să ne îngăduim o mică pauză, zise şi umplu paha- 
rele pînă sus. 

Ceilalţi doi băură în tăcere, pe urmă Coleman 
replică : 

— Cred că ar fi mai bine să renunțţi, dragă 
domnule Smith. Se pare că vina dumitale norocoasă 
s-a epuizat. 

— Dar, domnilor, oare asta numiţi dumneavoas- 
tră fair play! ? Mai întîi îi luaţi omului ultimul 
gologan din buzunar, și apoi refuzaţi sa-i acordaţi 
revanșa. Asta nu-i o faptă creştinească ! 

— Credeţi că ar fi o faptă creştinească dacă 
celui care a pierdut i s-ar lua şi cămaşa de pe el? 
întrebă Coleman și-și dădu silinţa să ascundă bat- 
jocura care-i răzbătea în glas. 

Raynes dădu din cap cu înţelegere, privind în gol. 
De fapt, însă, era foarte mulţumit. Încă de pe vre- 
mea cînd era soldat, petrecuse multe seri împreună 
cu Coleman la pocher. Amîndoi erau jucători în- 

dîrjiţi și abili, și observaseră curînd că obțineau 
cele mai bune rezultate atunci cînd jucau împreună 
contra unui al treilea, un neştiutor. Dacă norocul 
nu le surîdea de la sine, îi dădeau o mînă de ajutor, 
în mod discret, prin semne imperceptibile pe care 
și le făceau pe sub masă cu picioarele. Cum metoda 
aceasta practică se dovedise bănoasă, o continuară 
şi în timpul partidelor ocazionale jucate la „Red 
Snapper“. După aceea, obişnuiau să împartă cinstit 
cîştigul pe din două. 

Smith n-avea habar de acest joc dublu. Dorea cu 
toată sinceritatea şi cu pasiunea o revanșă. Pur şi 
simplu, nu putea să creadă că îi este dat să fie atît 
de aspru pedepsit, şi înăuntrul lui parcă simţea o 
voce care îi şoptea: „Rezistă, Ambrosius, şi totul 
se va sfîrși cu bine“. Se ridică în picioare, se rezemă 
cîteva clipe de speteaza scaunului și spuse apoi cu 
demnitate : 

— Stimaţi domni, vă rog să aveţi oleacă de răb- 
dare. Alerg într-un suflet pînă la biroul meu, să 
mai aduc bani. 

Ce-i drept, încercarea de a alerga a eșuat încă 
din pragul uşii. În ultima clipă reuși să se sprijine, 
astfel încît nu căzu. În consecinţă, se mulţumi să 
păşească solemn și cumpătat către vagonul lui de 
locuit, unde luă toate bancnotele pe care putu să le 
găsească în dulap şi-şi turnă în buzunare chiar 
şi monezile pe care fetele le adunaseră în acea seară. 
Stinse lumina şi se pregăti să coboare scara vagonu- 
lui. Dar, tocmai cînd să pună piciorul pe prima 
treaptă, şovăi şi-l trase înapoi. Avea impresia că e 
pe cale să pășească pe pasarela înaltă a unei nave, 

care plutea pe marea agitată, iar pajiştea se ridica 
către el ca un talaz uriaș, de un verde întunecat. 
Atunci se propti cu ambele mîini de pervazul ușii 
şi-l strigă pe Robin. Trebui să-l strige de trei ori 
înainte ca băiatul să apară. 

Robin se culcase sub un copac, cu mîinile încruci- 
şate sub cap, şi visase că era mort. În imaginaţia 
sa, grajdul lui Smith se transformase într-un cort 
uriaș plin cu cuști, în care se aflau tot felul de fiare, 
așa cum văzuse el o dată la New Orleans. O panteră 
neagră zgilțiise cu labele ei gratiile, pînă ce uşa 
sărise din ţîţini. Cezar fugise ca un laş, iar pantera 
se pregătea să sară pentru a o sfîșia pe Corah. 
Atunci Robin s-a năpustit spre fiară, i-a înfipt un 
cuţit în inimă, apoi s-a aruncat asupra ei. În lupta 
cu moartea, pantera își înfipse ghearele, ca nişte 
pumnale, în pieptul lui. Corah era salvată, dar el 
trebuia să moară. Ea îngenunchie lîngă el, plingînd, 
îl mîngfie pe păr și suspină : „lartă-mă, leopardul 
meu curajos, leopardul meu drag“. Dar Robin nu 
mai putea s-o ierte, fiindcă era mort şi nemișcat. 
Remușcările se iviseră prea tîrziu şi fetei nu-i mai 
rămînea altceva de făcut, decît să-şi petreacă restul 
vieţii gîndindu-se cu jale la el. Robin era foarte 
mulțumit de moartea lui eroică. 

Din mulţumirea asta îl treziră brusc strigătele lui 
mister Smith. Se sculă prost dispus, și, o dată cu tre- 
zirea lui la realitate, Corah se prefăcu din nou în 
fata aceea nerecunoscătoare, care se împrietenise cu 
mîncătorul de flăcări, Cezar, şi-l rănise pe Robin 
mai adînc decît ar fi putut să-l rănească ghearele 
unei pantere. În această stare de spirit, i se părea că 

este o făptură nefolositoare, care n-are ce căuta pe 
lumea asta. E adevărat însă că senzaţia aceasta de 
amărăciune nu mergea pînă acolo încît să-i aducă 
gîndul să-și ia viaţa. Dar ea îi provoca o stare de 
totală indiferenţă. Lumea înconjurătoare se prăbu- 
şise, iar el n-avea nici un fel de poftă s-o clădească 
la loc. Așa se face că nu dădu ascultare chemării 
stăpînului său dintr-un simţ al datoriei, ci în mod 
mecanic, ca un bătrîn cal de circ care începe să 
meargă la trap cînd aude marșul pe care muzica îl 
execută întotdeauna cînd el urmează să iasă în 
arenă. 

— Ce s-a întîmplat, stăpîne ? întrebă el. 

Înainte de „moartea“ lui, n-ar fi îndrăznit nicio- 
dată să se adreseze stăpînului într-un mod atît de 
lipsit de respect. 

Smith nu observă felul acesta nou de a răspunde. 
Era animat de dorinţa arzătoare să ajungă cît mai 
repede cu putinţă la „Red Snapper“, ca să-și reciş- 
tige dolarii pierduţi la pocher. 

— Vino încoace și ajută-mă, porunci. Sub scară 
stă pitit un drac împieliţat și-o clatină încolo și-n- 
coace. Nici un creştin cumsecade n-ar fi în stare să 
păşească pe ea, fără să-și rupă gîtul. 

— În starea în care vă aflaţi, aţi putea să o pă- 
țiţi şi pe drum drept, dacă nu v-aș sprijini, răspunse 
Robin şi-şi petrecu braţul lui Smith pe după umărul 
său. 

În felul acesta, cobortră cu bine scara. 

— Şi-acum, la „Red Snapper“, porunci Smith. 
Am o afacere foarte importantă pe care trebuie s-o 
lichidez acolo. 

— Ați face mai bine s-o amînaţi pe mîine ; sînteţi 
îngrozitor de beat. Aia or să vă ducă cu zăhărelul 
şi-au să vă jumulească, de-o să vă meargă fulgii. 

Robin cel de dinainte s-ar fi mulţumit doar să 
gîndească aceste vorbe, dar cel sculat din morţi avu 
curajul să le şi rostească. 

Băiatul îi spusese adevărul, şi Smith nu era destul 
de beat ca să nu-și dea seama că așa era. Dar 
reacționă iarăşi într-alt fel decît se aştepta Robin. 
Se opri în loc, îl îmbrăţişă pe băiat și-i vorbi miş- 
cat : 

— Robin, tu eşti prietenul meu ; singurul meu 
prieten sincer ești tu, fiindcă tu îmi spui adevărul ! 
Adevărul gol-goluţ, oricît de amar ar fi. Da, băiete, 
așa e! 

Lui Robin nu-i făcea nici o plăcere izbucnirea 
asta de duioşie. Nu se simţea prietenul acestui bătrîn 
beţiv şi era hotărît să i-o dovedească. 

— Ca adevărul să fie gol-goluţ, mai este nevoie 
de ceva, master, spuse el. L-aţi pedepsit astăzi pe 
Cezar să facă de serviciu o lună la grajd, pentru că 
i-a turnat lui Jacky rachiu în pahar. Aţi comis astfel 
o nedreptate. Eu i-am dat maimuţoiului whisky, și 
nu Cezar. 

Robin se aștepta cel puţin la un suspin adînc de 
suferinţă și la obişnuita văicăreală : „Am meritat 
eu oare asta ?“ Abia după aceea avea să urmeze pe- 
deapsa, de care nu putea în nici un caz să scape. Era 
pregătit s-o primească şi simţea chiar satisfacţie la 
gîndul ei. Ba chiar o dorea din suflet ! 

Dar dorința sa rămase 'neîmplinită. Pentru 
Smith era de neconceput ca cineva care îi jucase 
o festă atît de perfidă să mai vină pe deasupra și 
"s-o recunoască pe faţă. Asta semăna pur și simplu 
a rebeliune, iar în circul său nu putea să existe 
vreo rebeliune. Prin urmare, mărturisirea lui Robin 
nu era altceva decît o încercare de a lua vina asu- 
pra sa, pentru a apăra un prieten. În mintea lui se 
învălmășiră amintiri vagi despre dovezi de sinceră 
prietenie între oameni devotați, întîmplări pe care 
“înainte vreme le folosea adesea în predicile sale. 
Ba chiar își amintea de asemenea predici ținute mai 
de curînd, după ce îl cumpărase pe Robin. Prin 
urmare, asta însemna, nici mai mult, nici mai puţin, 
decit că el însuși era inspiratorul acestei nobile 
fapte ! 

— Robin ! rosti el cu vocea gituită de emoție. Nu 
mi-aş fi îngăduit niciodată să nădăjduiesc că sā- 
mînţa pe care am sădit-o pe vremuri în sufletul tău 
“va da roade atât de îmbelșugate. Tu ești dovada vie 
a harului meu divin de a înnobila firea omului și a 
o călăuzi pe drumul cel bun. O, Doamne, ce slujitar 
nepreţuit ai pierdut în mine ! 

Robin ascultase cu un interes sincer multe predici 
ale stăpînului său. Făgăduinţa că după moarte va 
ajunge într-o împărăție în care albi și negri vor 
trăi laolaltă în pace şi prietenie îl făcuse să îndure 
mai ușor unele suferinţe de pe lumea aceasta. Nu- 
mai că, pînă acuma, drumul către lumea cea minu- . 
nată de dincolo de mormânt îi fusese înfățișat ca 
fiind presărat cu nenumărați spini, peste care tre- 
buie să pășești răbdător şi cu resemnare. Și iată. 

că, deodată, cineva, care ani în șir fusese reprezen- 
tant pe pămînt al puterii divine, îi dezvăluia că a da 
unei maimuțe să bea whisky este de asemenea o 
` faptă plăcută lui Dumnezeu. E drept că Robin nu 
pricepea cum se poate una ca asta, dar, în definitiv, 
master Smith trebuia s-o știe mai bine decît el. 
Fiindcă, de vreme ce master Smith, cel care fusese 
necăjit de către Jacky, pentru asemenea faptă se 
arăta recunoscător Domnului în cuvinte atît de fru- 
moase, probabil că-și are motivele lui. Şi dacă dru- 
mul spre miîntuirea veșnică este pavat cu ghidușii 
de felul acesta, atunci a-l străbate înseamnă a face 
o plimbare încîntătoare, 

— Dacă ştiam că vă face atîta plăcere, aş fi pu- 
tut să fac mai de mult lucruri din acestea pentru 
dumneavoastră. 

— Îmi voi aminti, Robin, că voiai mai de mult: 
să-mi faci o bucurie, zise Smith. N-ai făcut-o, dar 
ai avut intenţia s-o faci. La o făptură atît de tînără 
ca tine, se cuvine să socotim buna intenţie deopo- 
trivă cu fapta. Căci astăzi unde mai găseşti intenţii 
bune, răspunde-mi, băiete, unde ? Nicăieri, Robin, ` 
nicăieri ! Asta ţi-o spune un om bătrîn, care s-a 
lovit de toate răutăţile acestei lumi. În zilele noas- 
tre, singura voinţă care îi animă pe oameni este , 
să cîştige bani. Și cum banii nu se găsesc pe toate 
drumurile, cel care vrea să-i aibă trebuie să-i ia 
de la altul. E o chestiune în care buna intenţie 
n-are ce căuta, Robin, aici intervine gîndul cel rău, 
altfel nu obţii nimic. Știu că n-ai să mă crezi, 
fiindcă tu ești un om bun, Robin, dar vei fi nevoit 

să mă crezi, pentru că am să ţi-o dovedesci Chiar 
în următoarea jumătate de oră am să ţi-o dovedesc ! 

Porni din loc cu atîta înverșunare, încît Robin 
trebui să depună eforturi ca să-l împiedice să cadă. 
În faţa ușii localului se opri şi întrebă : 

— Ştii să joci pocher ? Şi cum Robin dădu din 
cap, Smith se aplecă spre el și-i șopti : Ai să intri cu 
mine și ai să stai rezemat de stîlpul de lîngă masa 
noastră, astfel încît să te poți uita la cărțile pe care 
le au cei doi pungaşi cu care joc. Cînd trag ei cîte 
o cacialma, îţi bagi mîna în buzunar, cînd au în- 
tr-adevăr carte bună, rămii cu mîinile afară. Ai 
înţeles ? 

Robin înţelegea foarte bine ce voia Smith de la 
el. Dar n-avea cîtuși de puţin poftă să intre cu el 
într-un local, în miez de noapte. La ora asta cei 
mai mulţi dintre clienţi erau beţi, și chiar dacă 
Smith va declara că are nevoie de Robin, cu si- 
guranţă că-l vor da afară și-l vor lua la bătaie, sau 
poate să i se întîmple ceva și mai rău. Toate acestea 
i le spuse lui Smith. Dar acesta nu putea fi convins 
să renunţe la planul său. 

— Eu sînt Ambrosius Smith, director de circ, 
iar tu ești proprietatea mea. Cine se atinge de tine, 
se atinge de proprietatea mea, iar eu îl anunţ pe 
şerif să-i puie imediat mîna în gît. Tu te afli aici. 
la cîrciumă, în folosul meu personal, ai înțeles ? 

— Nu înţeleg de ce ţineţi neapărat să măninc 
bătaie. 

— Nu se vor atinge de un fir de păr din capul 
tău. Asta ţi-o spun eu, Ambrosius Smith. Poţi să ai 
încredere în mine, Robin, căci eu sînt prietenul tău, 

întocmai cum tu eşti prietnul meu. Aşadar, nu uita : 
mîna în buzunar, cînd ăia se apucă de cacialmale. 

Nu mai aşteptă răspuns, ci împinse uşa şi, la bra- 
tul lui Robin, păşi, poticnindu-se, în încăpere. Căzu 
cu greutate pe scaun, îi arătă lui Robin colţul unde 
să stea şi declară tovarășilor săi de băutură şi de 
Joc : 

— Negrul se află aici, la dispoziţia mea perso- 
nală. Am avut astăzi o zi foarte obositoare. 

Raynes îl măsură pe Robin cu o privire de cunos- 
cător. Băiatul era marfă de bună calitate. Îl preţui 
numaidecît la cel puţin patru sute de dolari. În 
doi ani o să preţuiască o mie fără să mai socotim 
munca pe care putea s-o facă între timp. Raynes 
îşi propuse să sfîrşească această zi, norocoasă pen- 
tru el, cu o tranzacţie nocturnă. 

— Băiatul ăsta, din garda dumitale personală, nu 
mi-l vinzi mie, mister Smith ? întrebă el. Îți ofer 
un preţ bun. 

Robin nu auzea nici un cuvînt din această con- 
versaţie. Ochii lui rătăceau asupra diferitelor mese 
şi-şi dădea silinţa ca, în ciuda luminii slabe a läm- 
pilor cu gaz, să citească pe feţele consumatorilor 
dacă nu cumva îl paşte vreo primejdie dintr-o parte 
sau alta. Deocamdată ședeau toţi la mesele lor, beau, 
jucau zaruri şi cărţi. Unii îşi apropiaseră capetele și 
șopteau între ei. „Se sfătuiesc ce să facă cu mine”, 
își zise Robin și cumpăni în gînd dacă nu cumva s-o 
şteargă imediat din local. Dar n-ar fi avut nici 
un rost. Oamenii care şopteau între ei stăteau chiar 
lîngă ușă, şi el n-ar fi reușit să treacă pe lîngă ei. 
Aveau feţe brutale, și nu era greu de presupus că 

linșarea unui om era pentru ei un lucru de nimic. 
Robin știa că în ochii lor viaţa și sănătatea lui nu 
valorau nici cît o ceapă degerată. Singura nădejde 
care-i rămînea era că vor respecta proprietatea di- 
rectorului de circ. 

Smith asculta oferta lui Raynes numai cu jumă- 
tate ureche. Împărţi cărţile, apoi spuse cu oarecare 
bruscheţe : 

— Asta să ţi-o scoţi din cap. Nu-l vînd pe băiat. 
E, ca să zic așa, mîna mea dreaptă şi, în afară de 
asta, e prietenul meu. E un ticălos cel ce-și vinde 
prietenul ! 

Raynes îi aruncă o privire lui Coleman. Ochii 
acestuia se îngustară. 

— În locul dumitale m-aş feri să spun una ca 
asta, mister Smith. În localul acesta ar putea să fie 
gentlemeni cărora să nu le placă o asemenea măr- 
turisire. Da, da, mi-e teamă că nu le-ar plăcea 
cîtuşi de puţin. 

.— S-ar putea întîmpla ca nici mie să nu-mi placă 
cîtuşi de puţin un individ care se interesează din 
cale-afară de proprietatea mea. S-ar putea să-mi 
vină să-l iau de guler și să-l duc la șerif. 

Smith se apăra atît de înverșunat și de agresiv, de 
parcă în spatele lui s-ar afla un detașament al 
gărzii civile, avînd ca misiune să-i apere proprieta- 
tea achiziționată cu multă trudă. În realitate însă. 
siguranţa lui era doar de suprafaţă ; ştia foarte bine. 

“că miza pur şi simplu pe şansă, şi asta într-un 
dublu sens. Dacă s-ar fi agăţat cineva de Robin, nu ' 
s-ar fi găsit nici unul care să-l ajute luîndu-i apă- 
rarea. Pe de altă parte, nu putea să-i poruncească 

băiatului să iasă, deoarece avea nevoie de el ca să 
poată trișa. Dilema în care se afla îl făcea nesigur 
de el, şi astfel pierdu primul pot. 

+ — Nu adormi, Robin, îl dojeni el, și nu uita 
că te afli aici la dispoziţia mea personală. 

Îndemnul acesta era destul de justificat, deşi 
Robin nu dormea. Băiatul privea cu teamă crescîndă 
la oamenii așezați lîngă ușă, şi nu dădea nici un 
fel de atenţie cărţilor de joc. Din pricina tulbură- 
rii, vîri o mînă în buzunar în clipa cînd Smith se 
uita le el. apoi o scoase imediat. Cu faţa nemișcată 
a unui adevărat jucător de pocher, Smith intră în 
joc bucurîndu-se în sinea lui, deoarece credea că 
acum cunoaște părţile slabe ale adversarilor săi, și 
pierdu din nou. Îl cuprinse ciuda. Îi venea să-l 
ocărască pe Robin, dar cînd văzu faţa lividă a bă- 
iatului și privirea lui deznădăjduită, renunţă şi în- 
toarse capul, fiindcă voia să ştie ce-l înspăimîntase 
atît de mult pe Robin. 

Erau doi bărbaţi care se apropiau încet, strecu- 
rîndu-se printre şirurile de mese. Unul dintre ei, un 
individ uscăţiv, îl ţinea tot timpul pe băiat sub ob- 
servaţie. În privirea lui se citea plictiseală și scîrbă. 
Al doilea purta legat de încheietura mîinii un bici 
de piele, dintre cele folosite de supraveghetorii de 
pe plantaţii. Smith simţi deodată cum i se uscă gît- 
lejul. Își dădu seama că făcuse o greșeală cînd îi 
luase cu el pe Robin la „Red Snapper“. 
~ Făcu o încercare timidă întru apărarea lui Robin, 
şi se adresă uscăţivului : 

— Onorabile, negrul mă așteaptă pe mine. Tre- 
buie să mă conducă acasă, am avut astăzi o zi foarte 
obositoare. 

Uscăţivul nu luă în seamă obiecţia. Se apropie de 
Robin, îl privi cîteva clipe cu capul plecat pe umăr, 
apoi îl izbi pe neașteptate în obraz. 

Pe Robin lovitura îl trînti la pămînt. Din pricina 
spaimei care-l copleșise, nu simţi durerea, nu simţi 
sîngele curgîndu-i pe faţă. Se rostogoli într-o parte, 
se lovi de niște cizme și ţîșni în picioare. În timp ce 
se ridica, o lovitură de bici îl izbi peste spate. Se 
chinci, făcu o săritură de leopard pe lîngă uscăţiv, 
către ușă. O deschise, smucind-o, şi tocmai se pre- 
gătea să mai facă o săritură afară, sub cerul liber, 
cînd se împiedică de un picior întins anume ca să-i 
puie piedică. În clipa următoare doi.pumni îl apu- 
cară şi-l tîrtră afară. Mai simţi două, trei lovituri 
care-l arseră ca fierul înroşit în foc, pe urmă un 
imens val de întuneric şi un bubuit ca de tunet 
stinseră orice senzaţie din trupul istovit. 

Toate acestea îl făcură pe Smith să se trezească 
brusc din beţie. O dată cu aburii de alcool se risi- 
piră și sentimentele prietenești faţă de Robin. Bă- 
iatul deveni din nou unul dintre sclavii lui, ce-i 
drept unul simpatic și folositor, dar totuşi un sclav. 
Se dojeni în sinea lui că fusese un nătărău fiindcă 
încercase să ia apărarea unui negru, punîndu-se 
astfel în primejdie. Te pomenești că o să-l ia drept 
aboliţionist, unul din ăia care vor să desființeze 
sclavia. Trebuia neapărat să şteargă această im- 
presie. 

— N-are nici un rost să ne enervăm, domnilor, 
spuse, deși el singur era enervat. Pușlamaua asta 
obraznică a meritat mica corecție pe care a pri- 
mit-o. Voia neapărat să intre cu mine și să chibi- 
teze la joc. Cred că pe viitor nu va îndrăzni să mai 
deranjeze niște gentlemeni onorabili, aflaţi intr-un 
local. 

— Ştiam noi că eşti un om cu scaun la cap, zise 
Coleman și împinse cărţile către el. E rindul dumi- 
tale ; începem un joc nou. 

Raynes î îi rugă să amine o clipă jocul, fiindcă 
trebuia să iasă un moment la aer curat. leşi și privi 
împrejur căutindu-l pe Robin. Băiatul zăcea, chin- 
cit de durere lîngă uşă. Cînd fermierul îl întoarse 
pe spate, acesta gemu încet. Raynes îl pipăi pe tot 
trupul şi constată cu satisfacţie că, în afară de ur- 
mele roşii lăsate de bici, nu avea nici un fel de 
rană. Îl scutură cu putere și spuse încet : 

— Hei, băiete, scoală-te şi du-te acasă. Haide, 
ia-o din loc! 

Şi-l apucă pe sub braţe ajutîndu-l să se ridice. 

Robin ieși la suprafață din hăul de întunecime 
în care se cufundase, văzu o lună roșie ca focul și 
care ţopăia ciudat, o lună imensă şi silueta unui 
alb. Instinctiv își ridică mîinile ferindu-și faţa şi 
se retrase pînă la peretele clădirii. Pe urmă, auzi o 
voce care-l sfătuia stăruitor : 

— Du-te acasă, băiete, dacă ţii la viaţă ! 

Atunci încercă să păşească și se clătină ca sub o 
povară grea. Dar teama îl gonea mai departe. Tru- 
pul îl ardea de parcă s-ar fi răsucit într-o groapă 
plină de jăratic. În felul acesta se tîrî pînă la bă- 

trînul sequoya. Acolo se prăbuși la pămînt. Iarba 
umezită de rouă îi răcori buzele arzătoare. I se 
părea că din depărtare răzbătea pînă la el un 
cîntec. . 
Corah era cea care cînta. Robin auzise de multe 
ori -cîntecul acesta : „Păşesc spre cer și umblu zi şi 
noapte...“ iar înlăuntrul lui, o voce spunea: „Aș- 
teaptă-mă Corah, vin cu tine ! Așteaptă-mă ! la-mă 
„cu tine în călătoria cea lungă“. Dar cîntecul se au- 
zea acum încet, din ce în ce mai încet, pînă se stinse 
în tăcerea sticloasă a nopții. 


` La „Red Snapper“, fumul de ţigară se strinsese 
pe sub căpriorii acoperişului formînd un nor dens. 
Păhare se izbeau de masă. Zgomotul sacadat al za- 
rurilor aruncate era însoţit de înjurături sau de 
scurte strigăte de triumf. În ochii obosiţi de o 
noapte albă se oglindeau lăcomia, teama, deznă- 
dejdea. Jocurile se succedau mai rapid, mai nervos. 

Mister Smith se lupta pentru fiecare dolar, de 
parcă s-ar fi luptat pentru viaţa lui. Teancurile de 
bancnote dispăruseră din buzunarele lui ; cu milini 
tremurătoare, aranja acum monezile pe care le avea 
în faţă. Trebuia să-şi recîştige banii, era o chesti- 
une de viaţă şi de moarte. 

Alături de el se așezase un partener nevăzut:, 
ura. Ea îl orbea și-l îndemna să mizeze ca un dis- 
perat. Smith aruncă pe masă ultimul decar roșu, ul- 
timul valet negru și ultimul as de pică, și pierdu. 

— În zorii zilei, norocul e de partea fermierilor, 
zise Raynes cu un rîs răgușit din pricina băuturii și 
a fumatului. Să mai facem un joc, domnule director 

de circ: Sînt sigur că ardeţi de nerăbdare să vă 
luaţi revanșa. ` o 
Coleman rîse şi el, iar în ochii lui se citea e bat- 
"jocură pe care nici nu încerca s-o ascundă. Smith . 
se căută prin buzunare după vreun dolar rătăcit. , 
Nu mai avea nici unul, nici măcar un nenorocit de 
cent. Îl încercă o senzaţie de gol şi de mizerie. E 
drept că nu ajunsese la sapă de lemn, căci avea un' 
cont la bancă iar următoarea reprezentaţie de circ 
avea să umple la loc caseta pe care o golise ; dar se 
simţea înjosit și înșelat. Iar undeva, într-un colţișor 
ascuns al inimii sale, se mai afla o rămășiță de în- 
doială, care îl împiedica să creadă ferm în totaia 
sa înfrîngere. | 

„Această îndoială se prefăcu pe neaşteptate într-o 
speranţă, ce începu să capete forme concrete, cînd 
îl auzi pe Raynes spunînd : 

— Mizez trei sute de dolari în schimbul negru- 
lui dumitale, mister Smith. 

Şi iată că auzea din nou vocea aceea care, cu ani 
în urmă, îi șoptise în piaţă : „Cumpără-l pe băiat !“ 
De data aceasta, ea îi spuse foarte limpede: „Mi- 
zează-l pe Robin, el va face ca norocul să se în- 
toarcă în favoarea ta !“ 

Oare mai putea să se împotrivească ? Îi era îngă- 
duit să nu dea ascultare unui glas prin care îi vor- 
bea, poate, din nou, arhanghelul Gavriil ? 

` — De acord, zise el încet. Trei sute de dolari în 
schimbul lui Robin. 

Coleman simţi cum pe sub masă fermierul îl 

„atinge cu virful cizmei. Comandantul gărzilor civile 
dădu din cap imperceptibil. Înţelesese și era de 

acord ca afacerea să se încheie. Negrul ăsta îi va 
aduce un cîştig de o sută şi cincizeci de dolari. 

În continuare, oamenii jucară în tăcere. O dată 
cu ultima carte pe care Smith o puse pe masă, Ro- 
bin căpătă un stăpîn nou: William Raynes. 

Directorul de circ nu putea să înţeleagă ce se 
întîmplase. Căci auzise foarte bine vocea care-l în- 
demna la această ultimă miză. Chiar dacă astăzi fu- 
sese dezamăgit și de oameni, și de animale — nu 
se poate ca și arhanghelul Gavriil să-l ducă de nas 
în halul ăsta. 

— Domnilor, aici se ascunde ceva necurat, 
zise el. 

Coleman se ridică dintr-o săritură. În spatele lui, 
scaunul căzu cu zgomot la pămînt. 

— Nu cumva vrei să pretinzi că am trișat? 

La masa vecină zgomotul zarurilor amuţi. Oa- 
menii priveau încordaţi spre comandantul gărzii ci- 
vile. Sperau că vor asista la o încăierare. 

Smith simţea şi el că pluteşte ceva în aer. îl cu- 
prinse teama, iar indignarea, care, de altfel, se fă- 
cuse simțită în el destul de timid, se stinse cu totul. 
Socoti că cel mai bun lucru pe care-l are de făcut 
este să părăsească imediat cîmpul pe care pierduse 
bătălia. 

— Dojana nu se adresa dumneavoastră, domni- 
lor, spuse. Ea se îndrepta către acela ce sălășluiește 
deasupra noastră, și care astăzi l-a părăsit în mod 
rușinos pe cel mai devotat dintre slujitorii săi. Dar 
aveţi dreptate, căci ceea ce face el nu poate fi decit 
drept. Vă rog să mă scuzaţi, domnilor, am avut as- 
tăzi o zi obositoare. 


ROBIN ȘI FIICA ȘEFULUI DE TRIB 55 


Pe urmă se întoarse şi străbătu sala cu ochii aţin- 

tiți asupra uşii. 

fară, în singurătatea zorilor cenușii, puterile îl 
părăsiră. Cu capul plecat, cu umerii atîrnînd, păși 
clătinîndu-se către circ. Lîngă bătrînul sequoya văzu 
pe jos o siluetă strînsă ghem și-l recunoscu pe bă- 
iatul cel negru, Robin. O undă de milă se ridică în 
Smith. Ar fi vrut să-l ajute pe Robin, dar nu se 
simţea în stare. Atunci se opri în loc şi ţinu urmă- 
toarea cuvîntare în faţa băiatului care-şi pierduse 
cunoştinţa : 

„Te-am trădat astăzi, Robin, şi după aceea te-am 
vîndut. Ca pe o mîrţoagă de care te-ai săturat. Nu, 
Robin, să nu-mi iei apărarea, să nu spui că ești o 
marfă întocmai ca un cal sau un balot de bumbac. 
Eşti un om, Robin. lar omul are o demnitate şi nu 
poate fi vîndut. Poate că tu nici măcar n-o ştii, pen- 
tru că eşti un sărman negru incult. Dar eu o știu, 
şi cu toate acestea te-am vindut, fiindcă sînt un 
laş ; căci, dacă vreau să trăiesc în Sudul ăsta: bles- 
temat şi să fac afaceri bune — și sînt nevoit, Ro- 
bin, sînt nevoit — atuncea trebuie să urlu împreună 
cu lupii, altfel mi se ia pîinea de la gură ; şi încă 
trebuie să mă socotesc fericit că nu s-au purtat prea 
aspru cu mine. Nu sînt un erou, și nici nu simt în 
mine chemarea de a fi martir. De aceea trebuie să 
ne despărţim, Robin. Sorry ! !“ 

Cu mîna făcu un gest de salut către băiat şi se în- 
dreptă clătinîndu-se spre vagonul lui, adînc întris- 


1 Sorry! — lartă-mă! 

tat din pricină că e silit să trăiască într-o lume care 
îl silea să aibă o inimă de piatră, cînd el nu voia 
altceva decît să ducă o viaţă cît de cît îndestulată. 


Capitolul III 


De îndată ce se lumină de ziuă, Robin 
se tirî afară din colibă, aprinse focul, şi coapse pe 
pietrele fierbinţi turte de mălai subțiri, cu coaja 
tare. Coapse o grămadă, căci trebuiau să ajungă 
pentru toată ziua. După ce se spălă, se tîrî înapoi 
în colibă şi-şi trezi tovarăşii. Cu prilejul acesta, ob- 
servă că unul dintre ei lipsea. 

— Hei, unde e Nat ? întrebă Robin. 

— O fi lîngă foc, să-și încălzească degetele ţe- 
pene, răspunse Sammy în timp ce-şi freca mîinile, 
ca să arate cît de trebuincioasă era puţină căldură 
în ceasul acesta din zori. 

— Nu, nu-i afară ; dacă era, l-aş fi văzut. 

Sammy se holbă la Robin cu ochii mari, speriaţi, 
pe urmă se tîrî pînă la culcuşul lui Nat. Era gol. 
Pătura, traista în care Nat îşi păstra puţinele lu- 
cruri care-i aparţineau și bidonul militar franţu- 
zesc, de care era deosebit de mîndru, dispăruseră. 

Şi atunci, Sammy înţelese că lunganul de Nat în- 
drăznise să facă fapta despre care vorbiseră adesea 
noaptea în șoaptă, fapta pe care o cumpăniseră de 
multe ori împreună și la care, de fiecare dată, re- 
nunțaseră : fuga pe teritoriul indian, pe drumul 
care ducea la seminoli, pe drumul de la sclavie că- 
tre libertate. Sammy era trist și în același timp în- 
ciudat. De ce fusese el însuşi atît de laş și amînase 
mereu şi mereu fuga ? După moartea lui Scipio, cel 
de-al treilea tovarăș al lor, care înainte vreme locu- 
ise cu ei în colibă, fusese totuși foarte hotărît. Dar 
pe urmă venise Robin la ei, și lipsa de încredere 
faţă de noul venit îl făcuse din nou să șovăiască. Şi 
iată că acum Nat plecase singur, iar răzbunarea 
supraveghetorului se va abate asupra lui. Furia 
lui Sammy se îndreptă spre Robin : 

— Ce stai și te holbezi aşa la mine ? se răsti la 
el. Aleargă pînă la master Kopperlith și spune-i că 
Nat a dispărut ! 

Robin ar fi vrut să se împotrivească, dar nu în- 
drăzni. De cînd părăsise circul se scurseseră aproape 
două luni. La început, Raynes îi găsise de lucru în 
casă, pe urmă Scipio murise și a trebuit să-i ia locul 
în hala mare din depozit. Zi de zi stătea lingă cot- 
tongin, ! desfăcea sacii şi turna capsulele de bum- 
bac în gitlejul nesăţios al mașinii de egrenat bum- 
bacul. Sammy era cel care tîra sacii grei pînă la 
mașină. Munca asta o făcea mai înainte Scipio, iar 
Sammy stătea lîngă mașină. Cu o săptămînă în 
urmă, trebuise să cedeze slujba asta lui Robin. Îl 


1 Cottongin — mașina de egrenat bumbac. 


WALTER  PUSCHEL 


privea pe băiat ca pe un intrus, și-l făcea s-o simtă 
ori de cîte ori se ivea prilejul. De aceea Robin își 
înghiţi cuvintele cu care ar fi voit să-i răspundă și 
părăsi coliba ca să-l anunţe pe supraveghetor de 
dispariţia lui Nat. 

Mijnheer van Kopperlith locuia într-un bungalow 
aflat chiar în spatele depozitului de bumbac, pe 
malul lui St. Johns River. În mod obişnuit, sclavii 
aveau nevoie de o jumătate de ceas ca să parcurgă 
drumul pînă la locul lor de muncă. Robin îl stră- 
bătu în zece minute. Fiindcă, cu cît se scurgea mai 
mult timp între dispariţia lui Nat şi clipa cînd Ro- 
bin o va raporta, cu atît mai lesne ar putea să fie 
bănuit că încearcă să-i acopere fuga. Gîndul acesta 
făcea să-l cuprindă fiori de spaimă. Mijnheer van 
Kopperlith era un bărbat mic şi gras, cu faţa tran- 
dafirie şi chelia înconjurată de păr alb și creţ ; fă- 
cea impresia unui om cumsecade. Dar era o impre- 
sie greşită. Kopperlith era nestăpînit, iute la mînie 
și cu o periculoasă înclinaţie spre cruzime. 

În faţa bungalow-ului, Robin se opri. Uşa era în- 
chisă şi băiatul nu îndrăzni s-o deschidă. Se stre- 
cură pînă la fereastră şi aruncă o privire prudentă 
în interiorul casei. În cameră patul era gol. Robin 
răsuflă ușurat. Dacă master Kopperlith nu era 
acasă, nu mai trebuia să-i spună nimic. 

Tocmai voia să pornească pe drumul de înapo- 
iere, cînd auzi dinspre magazie scîrțiitul unei porţi 
şi cîteva vorbe rostite cu voce joasă. În sufletul 
lui Robin, teama se împleti cu curiozitatea. Cine 
putea să trebăluiască acolo, la o oră atît de timpu- 
rie? Se strecură de-a lungul peretelui din faţă 

pînă putu să arunce o privire asupra maidanului 
care se întindea din faţa magaziei pînă jos, pe ma- 
lul rîului. Ceea ce văzu stîrni în el o uimire fără 
margini. La țărm se afla legată o barcă. Trei băr- 
baţi cărau baloturi de bumbac spre barca încărcată 
pînă la înălţimea unui stat de om. Kopperlith era 
şi el acolo, și tocmai împingea zăvoarele mari de 
la poarta magaziei, ca s-o închidă. Pe urmă își 
scoase ceasul de buzunar, aruncă o privire asupra 
lui, alergă în grabă către țărm și dispăru cu unul 
dintre bărbaţi în barcă. Ceilalţi doi desfăcură od- 
gonul care ţinea barca, și, cînd Kopperlith cobori 
din nou pe țărm, o împinseră cu prăjini lungi pen- 
tru a o îndepărta de mal. Prinsă de curentul apei, 
barca începu să plutească repede la vale, şi curînd 
dispăru în spatele desișurilor de mangrove și a ra- 
murilor de cottonwood aplecate adinc asupra apei 

Robin nu reuși să-și revină imediat din uimirea 
care-l cuprinsese. Văzuse prea multe lucruri pentru 
care nu putea găsi nici o explicaţie. I se părea de 
neînțeles ca nişte bărbaţi albi să care baloturi de 
bumbac. Fiindcă asta era o muncă pe care o făceau 
numai negrii. Tot așa, nu-și putea explica de ce 
master Kopperlith se apucase de lucru cu noaptea 
în cap şi-şi lăsa sclavii să doarmă liniștiți. Oare 
să-l fi cuprins, pe neașteptate, mila de ei? Oricît 
şi-ar fi dat silinţa, Robin nu putea să-şi închipuie 
una ca asta. Prin urmare, nu rămînea decit o sin- 
gură explicaţie : sclavii nu trebuiau să afle nimic 
despre activitatea asta nocturnă. Dar, cum master 
Kopperlith nu era dator să le dea socoteală de ceea 
ce face, înseamnă că el se temea că ei ar putea să-l 

trădeze faţă de cel care l-ar putea trage la, răspun- 
dere, și acela era Raynes, proprietarul plantaţiei și 
stăpînul bumbacului aflat în magazie. Cînd toate 
„astea deveniră limpezi pentru Robin, ştiu că cel mai 
înțelept lucru pe care-l putea face era să dispară 
din preajma depozitului, fără să fie văzut. 

Din păcate era prea tirziu. Kopperlith îl zărise 
pe băiat şi-l chemă la el. Era îmbrăcat numai cu 
cămașa şi pantalonii și, după cum constată ușurat 
Robin, nu avea biciul la el. Numai un pistol mare 
atîrna de cureaua pantalonilor. 

Robin stătea în fața supraveghetorului. Băiatul 


era aproape cu un cap mai înalt decît Kopperiith şi. 


trebuia să-l privească de sus în jos. Văzu doi ochi 
reci, albaştri- cenușii. 

— Ai venit să spionezi pe aici, mă nemernicule ? 
întrebă Kopperlith, cu o privire care parcă stătea 
la pîndă. 

— Nu, n-am văzut nimic master Kopperlith... 

Robin se opri încurcat pentru că, prin însăși vor- 
bele acestea, recunoștea că văzuse totuși ceva. 

— Aşa, va să zică n-ai văzut nimic ! 

Kopperlith scoase pistolul din toc şi trase cocoșul. 
Cumpănea în gînd care puteau să fie urmările dacă 
l-ar fi împușcat, pur și simplu, pe băiat. Dar nu 
apucă să ajungă la o concluzie, fiindcă Robin își 


aduse, în sfîrşit, aminte de ce venise, de fapt, pînă A 


aici. 


— Master Kopperlith, lunganul Nat a dispărut. 
Voiam numai să vă raportez acest lucru, n-am ve-- 


nit să spionez ! 

Supraveghetorul coborî mîna cu pistolul și, cu o 
înjurătură, vîrî arma înapoi în toc. Vestea asta era 
mai periculoasă decît apariţia neașteptată a băia- 
tului. Ea ar fi putut să-i zădărnicească planurile. 

Mijnheer van Kopperlith avea ideile sale proprii 
cu. privire la războiul cu indienii, păreri aflate în 
totală contrazicere cu cele ale lui Raynes. Zilele lui 
de ședere în Florida erau numărate şi-şi pregătise 
plecarea de aici cu mare grijă. Kopperlith nu făcea 
parte dintre cei care, cînd ajungeau la oraș, arun- 
cau cu banii în stînga şi-n dreapta. Cu economiilt 
lui își cumpărase cîteva acţiuni ale unei filaturi de 
bumbac din Noua Anglie. În trei sau patru săptă- 
mîni spera să devină proprietarul fabricii. Dar 
economiile singure n-ar fi fost îndeajuns pentru 
realizarea acestei tranzacţii ; de aceea își comple- 
tase din cînd în cînd modesta leafă, vînzind fără 
ştirea lui Raynes baloturi de bumbac. Pînă acum, 
fermierul nu observase nimic în legătură cu aceste 
afaceri dubioase. Dar iată că astăzi, pericolul de a 
fi descoperit crescuse mult. Nu putea să tăinuiască 

„fuga lui Nat şi trebuia să trimită pe cineva pină la 
fermă. Cîteva ceasuri după aceea, fermierul va sosi 
călare. În privinţa aceasta nu mai exista nici o în- 
doială. Şi atunci, cu siguranţă că va descoperi lipsa 
baloturilor de bumbac. Vor urma cercetările, și 
dacă băiatul va începe să trăncănească... Koppezlith 
era ferm hotărît să împiedice ca lucrurile să se des- 
fășoare în felul acesta. Prin orice mijloace ! l 

— Întoarce-te imediat, porunci, fugi cît poți de 
repede și spune-le tuturor că nimeni n-are voie să 
părăsească colibele pînă nu vin și eu ! Ai înțeles ? 

Robin se aşteptase la un acces de furie. Ordinul 
dat cu voce calmă îl uimea peste măsură. Nu putea 
să înţeleagă pricina, dar se feri să răspundă altceva 
decît cuvenitul : 

— Am înţeles, master ! 

Pe urmă alergă cît îl ţineau picioarele, fiindcă 
avea simţămiîntul neplăcut că în fiecare clipă l-ar 
putea nimeri un glonte pe la spate. Abia cînd se 
află în afara bătăii pistolului, își încetini goana. 

Dar supraveghetorul nu mai era preocupat de 
ceea ce se întîmpla cu Robin. Din veranda bunga- 
low-ului luă un bidon, deschise poarta magaziei și 
turnă petrol peste sacii de iută plini cu bumbac. 
Citeva clipe mai tîrziu, o flacără de un roșu întu- 
necat ţîşni prin hala mare a depozitului, acoperind 
imediat grămada uriașă de baloturi, apoi se pre- 
linse de-a lungul pereţilor de lemn, ridicîndu-se 
pînă la acoperișul din coajă de palmier. Vintul ră- 
coros al dimineţii, care bătea dinspre țărm, atrase 
în afară flăcările din interiorul halei și transformă 
magazia într-o torță uriaşă care răspîndea nori de 
fum negru și de scîntei. 

Mijnheer van Kopperlith era mulţumit de treaba 
pe care o făcuse. Acum Raynes putea să vină și să 
cîntărească cenuşa cu o balanţă de farmacist: nu 
va putea niciodată dovedi cîte baloturi arseseră. lar 
la întrebarea referitoare la cauza incendiului, Ko- 
pperlith avea un răspuns gata pregătit ; unul lim- 
pede şi convingător. 


În colibă, Robin stătea chincit lîngă Sammy, în- 
cercînd să afle ce fel de pedepse vor împărţi 

fermierul și supraveghetorul în urma fugii lui Nat. 
Sammy simţea o plăcere, din care nu lipsea şi oare- 
care înverșunare, să-i înfăţişeze băiatului diferitele 
feluri de pedepse pe care le inventaseră stăpînii 
albi în decursul veacurilor. Povesti despre zgarda 
de fier cu clopoței, al căror clinchet îl trădează pe 
cel fugit chiar și în bezna cea mai adîncă, despre 
lanţurile prinse în jurul gleznelor, despre tăierea 
urechilor și a nasului, despre tăvălirea prin smoală 
fierbinte și apoi prin pene de păsări iar la urmă de 
tot, despre arderea pe rug şi diferite alte metode de 
execuţie. 

Bineînţeles că Robin auzise și el cîte ceva despre 
aceste pedepse îngrozitoare. Numai că nu putea să 
priceapă de ce Sammy făcea o legătură între el şi 
aceste lucruri înspăimîntătoare, fiindcă, la urma 
urmei, el nu făptuise nimic rău. Nu el fugise, ci 
Nat. De aceea îi puse lui Sammy această întrebare. 

Sammy își roti ochii în orbite şi-şi agită pumnul. 

— O golly, golly, cum de poate fi cineva atît 
de nătărău ? Ai cincisprezece ani şi eşti de cinci- 
sprezece ani sclav, dar n-ai reușit încă să înveţi cel 
mai simplu lucru din lume: Tu ești întotdeauna 
vinovat, tu n-ai niciodată dreptate ! N-are nici un 
fel de însemnătate dacă ai vreo legătură cu chestia 
asta sau nu — ai pielea neagră şi asta e îndeajuns ! 

— Dar dacă pot să dovedesc... 

— Nu poţi să dovedeşti nimic, îl întrerupse 


1 O golly, golly — expresie americană din Sud, echivalentă cu 
„Sfinte Sisoie !* 

Sammy furios, absolut nimic! Să zicem că ai lu- 
crat pe brinci, de dimineaţă pînă seara, împreună 
cu alţi trei, la cottongin — dacă master Kopperlith 
spune că ai dormit toată ziua pe ţărmul rîului, iar 
ceilalţi trei spun : „Nu, a muncit, l-am văzut cu 
ochii noștri“, înseamnă că stăpînul alb a minţit. Şi 
ce crezi tu că se întîmplă cu unul ca noi care îl face 
pe stăpînul său de mincinos ? Îl iau la bătaie și-l 
bat pînă recunoaşte că el e cel care a minţii, după 
care îl iau din nou la bătaie tocmai pentru că a 
mințit. Cînd ai trecut măcar o singură dată prin 
asta, atunci ţii minte pentru totdeauna cine are 
dreptate și cine n-are dreptate. 

Robin clătină din cap : nu, una ca asta n-are s-o 
poată învăţa niciodată. Mai bine se lasă bătut pînă 
rămîne mort, decit să se umilească în felul acesta. 
Cînd o spuse cu voce tare, Sammy rise : 

— La început toți spun așa. Dar după a zecea 
lovitură de bici, cei mai mulţi încep să gîndească 
altfel, crede-mă. Și e mai bine aşa: căci la ce ne 
mai poate folosi un prieten mort ? l 

Întrebarea asta Robin n-o înțelese. Un sclav era 
folositor stäpînului său și atît. Ce voia să spună 
Sammy cu acel „ne poate folosi ?“ La circ încercase 
să fie de oarecare folos pentru Corah, pe cât îi stă- 
tea în puteri ; dar fusese răsplătit cu cea mai îngro- 
zitoare nerecunoștinţă. La ferma lui Raynes îl aju- 
tase din cînd în cînd pe bătrînul Joshua. Dar cînd 
„ fermierul l-a pus să muncească la cottongin, Joshua 
n-a găsit de cuviință să-i spună măcar o singură 
vorbă prin care să arate că-i părea rău. Pentru lun- 
ganul de Nat copsese zi de zi turtele de mălai. 

Drept mulţumire dispăruse, și, mai mult ca atîta, 
din pricina asta urma să fie pedepsit acum Robin. 

— La ce-mi foloseşte mie dacă Nat fuge la in- 
dieni ? întrebă el. 

Sammy nu răspunse imediat. Îl cunoștea pe băiat 
numai de o săptămînă şi nu știa dacă este pruzent 
să vorbească pe faţă cu el. Pînă acum fusese de 
multe ori dezamăgit. Uneori se întîmpla ca un bă- 
iat din ăsta, care muncind în casa stăpînului dusese 
o viaţă mai uşoară, cînd era trimis la munca pe 
cîmpul de bumbac, să fie apucat de un soi de alean, 
de dorul după existenţa lipsită de griji de pînă 
atunci şi, ca să-și uşureze niţeluş situaţia, să devină 
un denunţător. Ce-i drept, Robin nu-i făcea impre- 
sia de a fi unul dintre ăştia, deși, în fond, Sammy 
nu-l putea suferi. Dar o impresie este adesea înșe- 
lătoare ! De aceea, se mulţumi să răspundă : 

— Eşti un nătărău, asta este ! 

— Iar tu nu eşti decît un necioplit ! Pe Robin îl 
enerva felul trufaş în care Sammy îi tăia vorba. Îţi 
dai aere de parcă ar fi cine ştie ce de capul tău, dar 
adevărul e că habar n-ai ce caută el acolo, la se- 
minoli. 

„Aha, îşi zise Sammy, iată că începe să mă pro- 
voace. Vrea să-i spun că seminolii duc război împo- 
triva Washington-ului, fiindcă nu vor să părăsească 
Florida şi pe fraţii lor negri. Vrea s-o audă din gura 
mea, deşi o ştie şi el foarte bine. Să-i povestesc des- 
pre satele de negri din ţinutul everglade-lor. De 
curajosul nostru Abraham şi de sutele de negri care 
luptă împreună cu indienii împotriva yankeilor. 

Să-i spun că acolo, pe teritoriul indian, negrul este 
și el un om liber, că are pămîntul lui propriu, și 
dacă este un om de nădejde, îl aleg în sfatul căpe- 
teniilor. Că dacă îi place o fată indiană poate să se 
însoare cu ea și nimeni nu se va uita pieziș la copiii 
lui, numai din pricină că pielea lor are. altă cu- 
loare. La seminoli, oamenii sînt egali între ei, şi 
acesta este motivul pentru care de o sută de ani 
sclavii din Georgia, Alabama şi Florida fug în ți- 
nutul everglade-lor. Pădurea virgină și mlaștinile 
de nepătruns îţi pot deveni prieteni, dar oamenii 
albi niciodată. Toate astea el ar vrea să le audă de 
la mine, ca apoi să mă pîrască cîinelui de suprave- 
ghetor. Ca să-i cîştige bunăvoința, vrea să facă din 
mine un rebel. Poate să aștepte mult și bine, mai 
degrabă îmi tai limba !“ Acestea erau gîndurile lui 
Sammy și aşa se face că Robin a aşteptat zadarnic 
să primească un răspuns. 

Dar Sammy îi făcea o mare nedreptate băiatului 
gîndind astfel. Robin se născuse la New Orleans și 
tot acolo crescuse, cumpărat de Smith pe cînd era 
încă un copil. Circul colindase din oraș în oraș şi 
Robin nu avusese niciodată alți prieteni decît pe 
artiști. Fusese întotdeauna printre cei aleși, unul 
dintre favoriţii soartei, care abia de reușise să afle 
cîte ceva de suferinţele și luptele fraţilor și surori- 
lor lui de pe plantaţii, din exploatările de pucioasă 
şi din minele aflate în inima munţilor. Puţinul pe 
care-l ştia i se păruse totdeauna ca o poveste dintr-o 
lume îndepărtată. Undeva, în pădurile virgine și în 
prerii, se desfășura un război între albi şi indieni, 
asta i-o spusese Smith. Dar războiul acesta era atit 

de departe de fiinţa lui, ca şi războiul de eliberare 
pe care albii îl purtaseră cu mult timp în urmă, sau 
ca oricare altul dintre războaiele indiene care se 
desfăşurau totdeauna undeva, de cînd ţinea el 
minte. Pentru eliberarea negrilor nu se luptase ni- 
meni în aceste războaie, atita lucru înţelesese şi el. 
Şi nici nu putea să-și închipuie cine ar putea să ducă 
un asemenea război. Albii aveau puști, tunuri şi 
soldaţi care știau cum să miînuiască aceste arme. 
Aveau închisori, făceau legi, lor le aparţineau bise- 
ricile şi şcolile, plantațiile şi fabricile. Iar negrii ce 
aveau ? Nici măcar braţele lor, căci acestea apar- 
țineau și ele albilor. Indienii aveau măcar arme, 
cai, și spuneau că pădurile şi cîmpiile sînt proprie- 
tatea lor ; aveau o patrie pentru care merita să 
lupti. Unde era patria lui Robin? Oricât și-ar fi 
dat silinţa, nu putea să răspundă la întrebarea asta. 
New Orleans, oraşul neliniștit, situat pe marele 
fluviu, în care crescuse, fusese pentru el întotdea- 
una un oraș al celor lipsiţi de patrie ; un oraș unde 
clopotele vaselor băteau strident și oamenii cîntau 
cîntece de dor. Oare patria lui să fi fost vagonul de 
circ şi cortul cel mare în care Corah gonea prin 
manej ? Toate astea îi aparţineau lui Ambrosius 
Smith. Desigur, dacă făcea o comparaţie între 
soarta lui de acum și viaţa pe care o dusese la circ, 
atunci trecutul i se părea că ar face parte dintr-o 
lume mai bună. Dar nici lui şi nici lui Cezar nu 
le-ar fi venit vreodată gîndul să ducă un război îm- 
potriva cuiva pentru a-și reciștiga această lume. 
Iar ţinutul everglade-lor, mlaștinile nesfîrșite pline 
de aligatori şi de pantere negre, cu ostroavele lor 

verzi și singuratice pe care se retrăseseră indienii 
care purtau acest război — desigur că nici aceasta 
nu era patria lui. De aceea războiul dus în pustietă- 
tile acelea nu era războiul lui, și ce căuta Nat acolo, 
numai dracu' putea să știe. Voi să-l întrebe pe 
Sammy despre toate astea, dar nu mai avu prilejul. 
Se auzi tropot de cal și imediat după aceea vocea 
tunătoare a supraveghetorului, poruncind negrilor 
să iasă afară. 

În afară de Sammy şi de Robin, în depozit mai 
munceau opt sclavi. Se grăbiră cu toţii să se tîrască 
afară din colibe și se adunară pe locul unde se făcea 
de obicei focul. Tot acolo se aflau Kopperlith și 
fermierul. 

Jonathan, sclavul cel mai bătrîn din acest grup 
care muncea la marginea plantaţiei, luă în primire 
caii albilor, îi duse sub un stejar cu o coroană uri- 
aşă și acolo îi frecă cu șomoioage de bumbac. Făcea 
treaba asta cu rîvnă şi pe îndelete, fiindcă în felul 
acesta nădăjduia să scape de pedepsele ce urmau 
să fie împărţite. 

Faţa fermierului era roşie, oasele maxilarului îi 
ieșeau în afară pe sub pielea aspră. Își mijea cu ner- 
vozitate ochii în lumina strălucitoare a soarelui care 
tocmai răsărea. În timp ce negrii se așezau în se- 
micerc, se scotoci în buzunarele vestonului, scoase 
punga cu tutun și-și răsuci o ţigară. Kopperlith își 
rezemase mîinile în șolduri. În dreapta lui, biciul 
atîrna de o curea de piele. Pe fruntea lui se iveau 
mereu broboane de sudoare pe care din cînd în 
cînd și le ștergea cu un gest mecanic. Nu mai era 
atît de sigur de sine ca în urmă cu o jumătate de 

ceas. Privea cu neliniște norii negri de fum care se 
înălțau dincolo de coroanele copacilor. Cunoştea 
calmul încărcat de nervi al lui Raynes și știa cât 
de primejdios era. 

Negrii văzuseră şi ei fumul. Arătau cu mîinile în 
direcția depozitului şi începură să şoptească între 
ei. Kopperlith socoti că venise timpul să se ames- 
tece. Cu vocea încărcată de o mînie prefăcută, arătă 
celor de faţă cum mister Raynes, ca un tată griju- 
liu ce era, este mereu preocupat de bunăstarea ne- 
grilor săi, cum îi hrănește și-i îmbracă, şi cu toate 
acestea este răsplătit cu cea mai neagră nerecunoş- 
tință. 

Tocmai cînd se afla în mijlocul acestei cuvîntări 
mieroase, Raynes îi tăie vorba cu un gest plin de ne- 
răbdare. l 

— Cine a observat primul că Nat a dispărut ? 
întrebă el și trase adînc în piept fumul de ţigară. 

Negrii se priviră între ei. Sammy îi făcu semn lui 
Robin cu cotul și-i aruncă o căutătură ascuţită. Nici 
nu era nevoie de un asemenea îndemn, fiindcă Ro- 
bin nu vedea nici un motiv pentru care să lăinu- 
iască adevărul. 

— Eu, master Raynes. Am copt turte de mălai 
pentru noi, toţi trei, şi, cînd m-am întors în colibă, 
am văzut că Nat nu mai era acolo. 

— Şi cînd te-ai trezit nu ţi-ai dat seama de asta ? 
strigă Kopperlith. Sau atunci n-ai vrut s-o vezi, ca 
să-i dai timp să se depărteze cît mai mult ? 

— Nu, master Kopperlith, atunci n-am băgat de 
seamă într-adevăr nimic. Dimineaţa sînt întotdea- 

-una foarte obosit, iar în coliba noastră e încă în- 
tuneric... 

— Aşa, eşti obosit de atîta lenevie ! Sau poate 
„vrei să spui că muncești prea mult !? Abia aştept să 
âud una ca asta. Dar dacă îţi închipui că obrazni- 
ciile tale... 

Raynes îl întrerupse din nou : 

— Ce-ai făcut cînd ai observat că nu-i acolo? 

— Am alergat la master Kopperlith şi i-am ra- 
portat. l 

Răspunsul a fost un rîs batjocoritor al suprave- 
ghetorului. Pe urmă Kopperlith făcu trei pași mari 
pînă la Robin și-l izbi cu biciul peste obraz. Tînărul 
„era atît de înspăimîntat, încât uită să strige, deși lo- 
vitura durea ca o lovitură de cuţit. Încă nu putea 
înţelege de ce fusese bătut. 

— Asta e numai o mică arvună pentru minciuna 
ta neobrăzată, derbedeule ! urlă supraveghetorul. 
Negrii ăştia mint cu orice prilej, e o chestie cu care 
m-am obișnuit, se întoarse el către fermier respi- 
rînd greu. Dar atîta nerușinare încă n-am- pomenit. 
Cînd am fost trezit de incendiu, era din păcate prea 
tîrziu să mai poată fi stins. Baloturile de bumbac, 
așezate cu spaţii între ele, ardeau ca iasca. Atunci 
m-am aruncat pe cal și am venit să vă anunţ marea 
nenorocire. N-apucasem să galopez cale de cinci 
sute de iarzi, că-l văd pe băiatul ăsta dispărînd 
într-un tufiş. Sar de pe cal, îl urmăresc şi-i cer so- 
coteală. Începe să se bîlbiie și zice că era în drum 
spre mine să-mi raporteze dispariţia lui Nat. Cazul 
c limpede ca lumina zilei : șobolanul ăsta a dat foc 

magaziei, crezînd că incendiul ne va împiedica să-i 
urmărim complicele. 

Minciuna era cam trasă de păr, dar Kopperlith 
alesese un moment în care putea să fie sigur de 
efectul ei. Chiar dacă fermierul nu credea cele re- 
latate de supraveghetorul lui, i-ar fi fost cu nepu- 
tință să arate acest lucru în faţa sclavilor adunaţi. 
În ochii negrilor, între supraveghetor și proprieta- 
rul plantaţiei trebuia să domnească o înţelegere de-. 
plină, robii trebuiau să se afle în faţa unei singure 
forţe, altfel autoritatea se afla în primejdie. De ase-: 
menea, o acuzaţie atit de gravă, adusă pe faţă, nu 
putea să rămînă fără urmări. Pedepsirea lui Robin 
de către Raynes era de neînlăturat, chiar dacă fer- 
mierul n-ar fi dorit-o. Era necesară, pentru a re- 
prima orice gînd de răzvrătire. Toate aceste con- 
diţii, Kopperlith le prevăzuse în calculele sale ` vi- 
clene și se dovedi că avusese dreptate. 

Raynes aruncă mucul ţigării la pămînt și-l strivi' 
cu grijă. Pe urmă întrebă cine mai locuia în colibă“ 
împreună cu Robin şi cu Nat. Cînd Sammy ieși din 
rînd, îi porunci să-i lege băiatului mîinile la spate. 
Sammy se duse în colibă și se întoarse cu o sfoară. 

Robin simţi sfoara la încheieturile miinilor, simţi 
cum pătrunde adînc tăindu-i carnea, şi înţelese 
învinuirea lui Kopperlith, cu toată primejdia înfio- 
rătoare pe care o aducea după ea. Îl apucă o spaimă 
îngrozitoare. . 

— Sînt nevinovat, master Raynes! strigă el. 
N-am pus eu focul. M-am dus la master Kopperlith 
numai din cauza lui Nat. 

Ar mai fi vrut să strige: „Master Kopperlith 
minte“, dar vorbele acestea le înghiţi, fiindcă i se 
părea că ele exprimă un adevăr prea înspăimîntă- 
tor ca să poată să fie rostit. 

Fermierul se mulţumi să-i arunce băiatului o pri- 
vire scurtă. Nu văzu teama zugrăvită pe faţa lui 
Robin, văzu numai trupul lui zvelt şi puternic. Bă- 
iatul era într-adevăr marfă de prima calitate, și 
orice negustor ar fi plătit pentru el, fără să șovăie, 
patru sute de dolari și chiar mai mult. lar acum, 
fie că voia, sau nu, era nevoit să sacrifice aceşti 
patru sute de dolari, căci o blindeţe nelalocul ei 
putea să-i aducă pagubă şi mai mare. Poate că mai 
exista o posibilitate să evite pierderea : dacă anunţa 
aici, în faţa sclavilor adunaţi la un loc, o sentinţă 
aspră şi amina punerea ei în aplicare vreme înde- 
lungată, pînă putea fi anulată fără să-i scadă prea 
mult din autoritate ? Dacă proceda astfel, putea lă- 
muri cum s-au petrecut lucrurile în zilele şi săptă- 
mînile următoare. În clipa aceea însă era obligat să 
dea o sentinţă aspră. Raynes o pronunţă : 

— Sclavul Robin a fost găsit vinovat de incen- 
diere şi complicitate la fugă. Hotărăsc să fie pe- 
depsit cu moartea. Sclavul Robin va fi ars pe rug. 

Dimineaţa era răcoroasă şi liniştită. După cuvin- 
tele fermierului, liniștea parcă devenise sonoră. 
Numai ţipătul răgușit al unui bitlan o întrerupse. 


Robin se afla de zece ore în pivniţa fermei lui 
Raynes. I se părea că trecuseră zece zile. Şedea re- 
zemat cu spatele de peretele umed şi rece, privind 
către ferestruica cu gratii aflată în faţa lui, sub 

tavanul boltit. Obrazul i se umflase şi-l durea. Îl 
dureau încheieturile mîinilor, acolo unde-l tăiase 
sfoara. Era chinuit de sete. Dar mai îngrozitor de- 
cit toate durerile era gîndul la ceea ce îl aștepta. 
În urechi îi răsuna mereu vocea lui Raynes cînd 
spusese : „Sclavul Robin va fi ars pe rug“. Povesti- 
rile lui Sammy despre execuțiile înspăimîntătoare 
se transformau în închipuirea lui în scene vii, nespus 
de înfiorătoare. Se vedea legat de un stîlp, încon- 
jurat de flăcări, și se gîndea cu fiori de groază că 
această imagine se va transforma, peste puţine cea- 
suri, într-o realitate înspăimîntătoare. Şi, cu toate 
acestea, nu putea să priceapă de ce-i fusese dat să 
îndure această soartă crudă, că doar n-avea nici o 
legătură nici cu incendierea și nici cu fuga lui Nat. 
Cu conștiința curată spusese adevărul în faţa lui 
Raynes şi a lui Kopperlith. Ca răsplată fusese bătut 
cu biciul, iar Raynes îl condamnase la moarte, fără 
să-i dea nici cea mai mică posibilitate de a se 
apăra. Îi veniră în minte cuvintele lui Sammy : Eşti 
întotdeauna vinovat ; ai pielea neagră și asta este 
de ajuns ! 

Pentru prima oară începu să se întrebe de ce era 
sclav. Ştia că tatăl şi mama sa fuseseră sclavi. De 
mama lui își amintea încă. Avea cinci ani cînd tre- 
buise s-o părăsească. Fusese cumpărată de un arma- 
tor din New Orleans, care nu era dispus să cumpere 
şi copilul. Își amintea cum doi bărbaţi o tîrau pe 
mama lui care plingea. Pe tatăl lui nu-l cunoscuse 
niciodată. Fusese trimis undeva în Alabama, la o 
fermă, cam la un an după căsătorie. Mama i-a po- 
vestit multe despre tatăl lui. Nu ţinea minte decît 

că-l cheamă Archee şi că purta un stigmat mare pe 
obraz. Unul dintre stăpînii lui îl înfierase cu em- 
blema lui de proprietar. Robin se gîndea uneori cu 
mult dor la tatăl său. Erau atît de multe lucruri pe 
care nu le știa și în privinţa cărora ar fi vrut să-i 
pună tot felul de întrebări ! Fără îndoială că tatăl 
lui ar fi putut să-i răspundă și în legătură cu situ- 
aţia în care se afla acum. Dar se afla undeva de- 
parte și nimeni nu putea să ştie dacă o să-l mai 
revadă vreodată. 

Se însera. Soarele începea să scapete ; razele lui 
pătrundeau acum și în celula lui Robin, desenînd 
deasupra capului său o ferestruică peizișă, cu gratii 
groase și negre. În timp ce băiatul se gîndea, cu- 
prins de teamă, că poate că nu va mai apuca să 
vadă mîine soarele răsărind, cheia scîrţii în broască, 
zăvorul scrîşni și bătrînul Joshua cobori încet trep- 
tele tîrîndu-şi pașii. Fără să scoată vreo vorbă, așeză 
lîngă băiat o cană cu apă, și lîngă ea cîteva turte de 
mälai și o jumătate de pepene verde. Robin apucă 
repede cana și înghiţi apa cu sete ; un firicel se pre- 
linse pe gît și-i umezi pieptul. Îţi trecu mîna udă 
peste obraz ca să-și răcorească pielea plesnită care-l 
ardea. 

Joshua îl privea. Ochii lui cenușii erau stinși, 
lipsiţi de lucire, ca aceia ai unui orb. Soarele arzător 
care scălda cîmpurile de bumbac, praful stîrnit de 
cottongin și fără îndoială că şi suferinţele pe care 
fusese nevoit să le privească de-a lungul zecilor de 
ani făcuseră să-i pălească lumina ochilor. Totuşi, 
Joshua ştia foarte bine ce oglindeau trăsăturile bă-: 
iatului, fiindcă avusese des, chiar foarte des prile- 

jul să privească asemenea feţe pe care se zugrăvea 
moartea apropiată. În afară de spaimă însă,.pe.faţa 
lui Robin era, fără îndoială, întipărită speranţa. 
lar. speranţa aceasta era întotdeauna însoţită de ne-. 
voia neînfrînată de a afla veşti din afară. Cel con- 
damnat așteaptă de la oricine intră în celulă cuvin- 
tele salvatoare că i se dăruieşte viaţa. Joshua știa 
„asta, dar n-avea pentru Robin o asemenea. veste. 
Dimpotrivă. În piaţa înconjurată de colibele scla- 
vilor fusese ridicat un stîlp, iar femeile fuseseră si- 
lite astăzi după-amiază să adune şi să îngrămă- 
dească aici ramuri şi vreascuri uscate. Poate lucru- 
rile s-ar mai fi putut schimba în bine, dacă nu s-ar 
fi produs un eveniment nou : către amiază, sosise la 
fermă o patrulă a gărzii civile. Văzuseră fumul in- 
cendiului și alergaseră încoace închipuindu-şi că 
"plantaţia a fost atacată de indieni. Comandantul 
“patrulei, un locotenent tînăr, întocmise un proces- 
"verbal despre cele întîmplate şi ceruse ca negrul 
să fie pedepsit de îndată. Arătă că acest lucru cQ- 
respunde intereselor generale, fiindcă oricum răz- 
boiul aruncă printre negri sămînța răzvrătirii, iar o 
blîndeţe nelalocul ei ar putea să ducă la o adevărată 
catastrofă. 

Joshua trăsese cu urechea la convorbirea dintre 
ofițer și fermier. Dar nu se putu hotărî să-i spună 
băiatului trista veste. Îi povesti numai că sosiseră 
cîţiva din garda civilă şi că vor înnopta la fermă. 
Că, bineînţeles, fusese discutat şi cazul lui ; umblă 
zvonul eă soldaţii îl vor lua pe băiat cu ei, să-l ducă 
undeva într-un fort. Aşa se face că, după o zi chi- 

nuitoare, în faptul serii, Robin avu motive temei- 
nice să nutrească nădejdi. 


Între viaţa unui sclav şi cea a unui stăpin alb era 
o deosebire ca de la cer la pămînt. Cu toate acestea, 
mister Raynes, proprietarul a trei sute de negri şi a 
cîtorva mii de acri de pămînt cultivat cu bumbac, 
avea aceleași griji ca şi Robin, robul lui. Amindoi 
priveau cu teamă și incertitudine la noaptea cure se 
lăsa, amîndoi nădăjduiau că vor apuca răsăritul 
soarelui. Robin se temea de moartea pe rug, iar 
Raynes, de indieni. În urmă cu trei zile, solii indie- 
nilor fuseseră la fermă și luaseră în primire ulti- 
mele puşti. Cu prilejul acesta, Raynes le fagăduise 
că nu va acorda nici un fel de sprijin soldaţilor. În 
schimb, seminolii urmau să nu se atingă de fermă. 
Şi iata că acum, din pricina locotenentului Pam- 
berton, convenţia aceasta era încălcată. Ferma adă- 
postea soldaţi, devenise un fel de bază militară, in- 
dienilor putea să nu le mai pese de făgăduiala pe 
care o făcuseră, pentru că și Raynes își calcase cu- 
vîntul ; dacă o făcuse din proprie voinţă sau nu, ce 
importanţă mai avea ? Ar fi vrut ca indienii să se 
afle undeva departe, în pădurile virgine, dar plă- 
cerea asta n-aveau să i-o facă. Cercetaşii lor colin- 
dau peste tot în preria Alachua, şi incendiul de as- 
tăzi dimineaţă trebuia să le fi atras şi lor atenţia, ca 
și soldaţilor. Dacă Raynes nu reușea să scape în ul- 
tima clipă de locotenentul Pamberton şi de oameni: 
lui, ferma se afla în mare primejdie. 

Raynes se plimba neliniștit prin odaie. Făcu so- 
coteala cît îl costase incendiul, cît îi mai rămînea în 
celelaliz. două magazii, şi ajunse la concluzia că cel 
mai bun lucru ar fi să-i ofere locotenentului Pam- 
berton bani, ca să scape de el. Intrase pînă-n gît în 
jocul acesta riscant cu specularea bumbacului ; tre- 
buia să-l cîştige, sau era un om ruinat. Dar deocam- 
dată nimic nu era pierdut. 

Pamberton se instalase confortabil în camera 
unde se aflau trofeele de vînătoare. Se întinsese pe 
canapea, fuma şi în acest timp chibzuia ce să le 
spună negrilor în cuvîntarea pe care o va ţine la 
execuția lui Robin. Avea de gînd să facă un apel 
înfocat la disciplină ; în afară de asta, voia să do- 
vedească ce lipsit de sens era războiul ăsta cu in- 
dienii. Trebuia ca după cuvîntarea lui nici unui 
sclav să nu-i mai vină gîndul să fugă la seminoli 
sau să ridice mîna asupra stăpînului său, ceea ce, 
în ultimă instanţă, era același lucru. 

Examina îngîndurat blana unei pantere negre 
care atîrna în faţa lui, pe perete. Poate că ar fi 
bine să facă în cuviîntarea lui o comparaţie. Ar pu- 
tea să spună, cînd va vorbi de seminoli, că stau la 
pîndă, perfizi, ca nişte pantere. Dar că glontele vi- 
nătorului ştie să-i găsească pe toţi și o să-i ucidă 
fără nici o milă pe toţi acei care trec de partea pan- 
terelor. Era o comparaţie simplă, limpede, și totuși 
plină de poezie. Tatăl lui, un avocat din St. Au- 
gustine, obișnuia să folosească în pledoariile sale 
asemenea comparații pline de imagini. Mai mult 
ca sigur că ar aproba şi această imagine cu pantera 
perfidă. 

Se auzi o bătaie în ușă și, înainte ca el- să poată. 
spune „intră“, Raynes se şi afla în cameră. Pam- 
berton se ridică iute și întinse mîna după: xcizmele 
lui care zăceau lîngă canapea. Era un bărbat căruia. 
îi plăcea ţinuta milităroasă, severă, pe care o adopta 
„cu plăcere ori de cîte ori avea prilejul, și o făcea 
tocmai fiindcă aparţinea de gărzile civile, care, în 
ochii soldaţilor din armata regulată, erau numai pe 
jumatate soldați. 

„Era neplăcut pentru el să stea numai în ciorapi 
înaintea fermierului. Mormăi ceva în chip de scuză, 
dar împrejurarea asta mări şi mai mult antipatia 
pe care o simţea faţă de acesta. 

— Aş vrea să am eu grijile dumitale, zise Ray- 
nes, nu fără oarecare batjocură, căci pentru el or- 
goliul locotenentului era de neînțeles. Astăzi am. 
` pierdut bumbac în valoare de trei mii de dolari pre- 
cum 'și doi sclavi, şi dacă lucrurile continuă să se 
desfăşoare în felul acesta, încă înainte de zorii zi- 
lei am să pierd totul, inclusiv viaţa. 

Aversiunea lui Pamberton crescu. Pentru el, ase- 
menea profeție nu însemna altceva decît lipsă de 
încredere în aptitudinile sale de militar. Dar cum îi 
era cu neputinţă să discute despre chestiuni mili- 
tare încălţat numai în ciorapi, se mai scuză o dată 
şi-şi trase cizmele, gemînd încetişor. De îndată ce 
simţi cum carîmbii de piele îi încing pulpele, își re- 
cîştigă încrederea în sine. Începu să măsoare odaia 
în lung şi-n lat, cu paşi pe care avea grijă să-i facă 
mai elastici, apoi se opri în faţa fermierului și se 
legănă de cîteva ori, sprijinit în vîrfuri. 


ROBIN ȘI FIICA ȘEFULUI DE TRIB 


— Nu pot să vă înţeleg, mister Raynes, spuse 
el. În definitiv, vă aflaţi sub ocrotirea mea. Atît de 
puţină încredere aveţi în oamenii mei ? 

— Pe timp de furtună, nu e bine să te adăpos- 
teşti sub un copac înalt, domnule locotenent. 

— Noi, soldaţii, sîntem obișnuiți să ni se vor- 
bească pe şleau, mister Raynes. N-aţi vrea să-mi 
explicaţi ce vreţi să spuneţi prin asta ? 

— Atrageţi trăsnetul asupra casei mele, asta este, 
dacă vreţi să v-o spun pe şleau. De zece ani trăiesc 
în pace cu indienii, ne-am respectat întotdeauna re- 
ciproc, și tare mi-ar fi plăcut ca lucrurile să se des- 
făşoare şi mai departe în același fel. Dar dumneata 
şi oamenii dumitale îmi transformați ferma într-un 
obiectiv militar. 

Cuvintele acestea nu erau în măsură să îmblîn- 
zească înverşunarea locotenentului. Nu numai că 
răneau vanitatea lui de militar, dar ele păreau a fi 
împotriva bunului simţ, al oricărei judecăţi nor- 
male. Culmea era că, din punctul lui de vedere, lo- 
cotenentul avea oarecare dreptate, căci el nu știa 
nimic despre contrabanda cu arme, prin urmare 
nici de garanţiile de securitate ce fuseseră date de 
către indieni fermierului. 

— Sinceritate pentru sinceritate, mister Raynes, 
spuse el. Atitudinea dumneavoastră mi se pare 
cît se poate de ciudată. Dacă n-aş şti că sînteţi un 
vechi prieten al maiorului Coleman, aş zice : „Aici 
e ceva suspect“. Sîntem în război, și în timp de răz- 
boi toate interesele civile sînt subordonate celor mi- 
litare. Dumneavoastră ştiţi acest lucru tot atît de 
bine ca. şi mine. Dacă într-o asemenea situaţie dum- 


WALTER  PUSCHEI, 


neavoastră aţi fi avut de suferit, atunci, din punct 
de vedere strict uman, aș înţelege protestul dum- 
neavoastră, deşi bineînţeles că, în calitate de soldat, 
aş refuza să iau cunoştinţă de el. Dar interesele 
noastre coincid într-un mod cît se poate de fericit. 
Fiindcă indienii atacă mai degrabă o fermă lip- 
sită de apărare, decît una ocupată de soldaţi, pre- 
văzuţi cu tot echipamentul necesar. Orice om nor- 
mal, înzestrat cu bun simţ, înţelege asta. 

— Cu seminolii se află în război armata Statelor 
Unite, şi nu eu ; asta îmi spune bunul meu simţ de 
om normal. Căpeteniile seminolilor mă cunosc de 
zece ani ca pe un om paşnic, și nu-i nici un motiv 
ca acuma.să mă privească într- altfel. Vă rog să-mi 
faceţi favoarea de a părăsi ferma mea. Sînt dispus 
să vă aprovizionez pe drum cu tot ce aveţi nevoie, 
şi să vă despăgubesc corespunzător pentru neplă- 
cerile ce le aduce după sine o plecare imediată ; 
sînt sacrificii pe care le fac cu plăcere. 

Acum ar fi fost rîndul lui Pamberton să numească 
o sumă, și, după oarecare tocmeală, să bage banii 
în buzunar şi să dea oamenilor săi ordinul de ple- 
care. Din zece ofiţeri ai armatei, sau ai gărzilor 
civile, nouă așa ar fi procedat. În campania asta 
nu prea se iveau ocazii de a lua pradă de război, 
solda era departe de a constitui o sursă de belșug, 
iar cînd cineva îţi oferă bani peșin pentru un ser- 
viciu care nici măcar nu era un serviciu, existau 
toate motivele să-i primești. Locotenentul Pamber- 
ton gîndea însă altfel. Nu era bogat și știa să pre- 
țuiască banii, dar mai presus de bani preţuia faima 
şi gloria militară. În noaptea asta avea de gînd să 

cucerească şi una, și alta. În afară de aceasta, con- 
ştiinţa puterii îl ameţea. Pină acum, în cei douăzeci 
de ani ai vieţii lui, trebuise totdeauna să dea ascul- 
tare. Tatălui său, profesorilor săi și pe urmă şefului 
său, un negustor de pînzeturi din St. Augustine. 
Era prima oară cînd îi era îngăduit să dea şi e! 
ordine, cînd era stăpîn peste viaţă şi moarte. A avea 
o asemenea putere şi a renunţa la ea pentru cîţiva 
dolari, i se părea a fi un lucru absurd. Voia să 
asiste ca judecător la execuţia negrului, și pe urmă 
să se măsoare în luptă cu indienii. Singurul lucru 
care-l neliniştea era gîndul că seminolii ar putea să 
lase ferma în pace. De aceea, respinse propunerea 
fermierului cu cuvinte în care se simţea răceala, şi-i 
ceru să înarmeze pe oamenii în care se putea avea 
încredere, şi apoi să-i pună la dispoziţia sa. Cînd 
Raynes își dădu seama că locotenentul nu poate fi 
făcut să renunţe la planurile lui, își luă în tăcere 
pușca din perete şi părăsi odaia. 

O dată cu căderea nopţii, în faţa casei fermieru- 
lui și în faţa colibelor locuite de negri fură aprinse 
focuri. Soldaţii îşi luară în primire posturile în casă 
şi în clădirea administrativă. Puteau ţine sub ochi 
toată curtea, precum și cele două intrări, fără ca 
ei înşişi să fie văzuţi. 

Raynes, împreună cu supraveghetori: lui, se re- 
trăsese în foişorul construit din bîrne groase, care 
se înălța deasupra acoperişului fermei. De acolo 
putea să îmbrăţişeze cu privirea acea parte a teri- 
toriului fermei care era luminată de focuri. Ar fi 
preferat ca şi la execuţie să asiste tot de aici, din 

această ascunzătoare sigură. Dar asta ar fi însemnat 
să-i cedeze locotenentului, într-un fel prea evident, 
comanda tuturor operaţiunilor, şi chiar atît de de- 
parte Raynes nu voia să meargă. Cînd văzu că doi 
soldaţi îl duc pe Robin pînă la rug, părăsi cu 
oamenii săi casa pentru a-și lua în primire locul ce 
i se cuvenea la execuţie. 

Locotenentul Pamberton, în echipament complet 
de ‘campanie, se afla în odaia trofeelor de vînă- 
toare ; își mai turnă un pahar de vin. Era un vin 
greu, portughez, care se urca repede la cap. Tocmai 
din pricina acestui efect stimulator și entuziasmant 
îl bea locotenentul, fiindcă acum, cînd aventura cea 
mare era foarte aproape, simţea cum inima îi bate 
mai repede. Mina în care ţinea paharul îi tremura 
ușor. Dădu peste cap băutura dulce, de culoare 
închisă, şi respiră adînc. Încă o dată trecu în minte 
toate dispoziţiile pe care le dăduse, apoi încercă 
să-și amintească frazele cuvîntării lui. „Şi chiar de 
s-ar ascunde, ca panterele, în hăţişurile pădurii 
virgine, glontele vinătorului va şti să-i găsească.“ 
Miinile lui mîngtiară cartușiera metalică, lucioasă. 
așezată de-a curmezișul pieptului, pipăiră tocurile 
pistoalelor şi potriviră cureaua puștii. În lumina 
slabă a lămpii cu petrol, căreia îi coborise fitilul, 
se contemplă în oglinda mare, așezată lîngă cămin. 
Privi cu multă satisfacţie imaginea vajnicului răz- 
boinic, gata să înfrunte orice atac, pe care i-o reda 
oglinda. 

Voia tocmai să se întoarcă, pentru a părăsi ca- 
mera, cînd văzu că nu se mai află singur. Lîngă 
uşă stătea, nemișcată, silueta înaltă și întunecată 

a unui negru. Asupra locotenentului, imaginea 
aceasta avu efectul unei lovituri ameţitoare. Nu 
găsi puterea să întindă mîna pentru a apuca pisto- 
lul, nu reuși nici măcar să se întoarcă, ci bîigui : 

— E cineva acolo ? 

— Eu sînt, Abraham, un mico al seminolilor. 

Numele acesta îi produse locotenentului alt șoc. 
Abraham era conducătorul negrilor care se refu- 
giaseră la seminoli. Era unul dintre duşmanii pe 
care dorise atît de mult să-i întîlnească. „Trebuie 
să-l arestezi, se gîndi Pamberton, trebuie să-l ares- 
tezi, e de datoria ta.“ Gindurile acestea îl îndem- 
nară să întindă mîna către pistol. Nu apucă să-l 
scoată din toc. Silueta întunecată năpustindu-se 
asupra lui căpătă proporţii uriaşe, lama unui cuţit 
străluci în lumina palidă şi o lovitură îl izbi cu 
forţă de perete. 

„N-ar fi trebuit să beau vinul, se gîndi locote- 
nentul. Vinul ăsta blestemat e de vină că nu mă 
mai pot ţine pe picioare.“ Miinile i se încleștară 
de oglindă, își văzu faţa lividă de foarte aproape, 
şi pînza albastră a tunicii pe care nu se afla nici 
o decorație. Pe urmă imaginea se prăbuși împreună 
cu el într-un hău fără de fund, de unde nu mai 
există întoarcere. 


Robin ţinea ochii închiși. Şi totuşi, sclipirile focu- 
rilor din preajma lui nu dispăreau, simţea do- 
goarea pe care vîntul o aducea pînă la el, și i se 
părea că numeroase coloane de flăcări se îndreaptă 
către el, se apropie din ce în ce mai mult. Mereu și 
mereu își pipăia legăturile, încercînd să le rupă, ca 

să fugă, dar frînghia nu voia să cedeze. Efortul, 
dogoarea și spaima făceau să-i ţișnească sudoarea 
din toţi porii. Ea îi ardea ochii și i se aşeza pe buzele 
uscate într-un strat umed şi sărat. Cu mare greutate 
ridică puţin pleoapele, în nădejdea să poată între- 
zări vreo posibilitate de a se salva. În fața lui se 
aflau fermierul și supraveghetorii, împreună cu 
cei doi soldaţi, iar alături de el, ca un fel de pe- 
rete întunecat, Sam şi tovarășii lui. Îl priveau cu 
ochi holbaţi, în care sclipeau spaima și ura, dar stă- 
teau nemişcaţi. Bătrînul Joshua nu căzu în genunchi 
înaintea fermierului ca să-l implore să dăruiască 
băiatului viaţa, Sammy nu făcu nici un semn tova- 
răşilor săi să se năpustească asupra călăilor albi și 
să-l elibereze. Şi-atunci Robin scoase un geamăt 
dureros şi șopti : „Iată !“ Mai întîi încet de tot, pe 
urmă din ce în ce mai tare: „lată! lată!“ Avea 
să moară nevinovat și nu se găsea nimeni care să 
aibă curajul să se năpustească asupra ucigașilor, să 
aibă îndrăzneala să-l salveze. Pur și simplu, nu 
putea să priceapă acest lucru, astfel încît îl striga 
pe omul pe care nu-l cunoștea, dar care reprezenta 
pentru el simbolul dreptăţii şi al vitejiei, îl striga 
pe tatăl său. lar mintea lui, încordată pînă aproape 
de nebunie, prefăcea umbrele tremurătoare ale scla- 
vilor în rînduri compacte de eliberatori, care îna- 
intau tumultuos pentru a-l salva. În delirul lui, 
auzea focuri de armă, vedea un bărbat de statură 
uriașă pășind către el. Faţa bărbatului era însem- 
nată cu un stigmat. „Tată !“ gemu băiatul, cuprins 
de ameţeală, pe urmă se simți ridicat de două braţe 

puternice care-l purtau departe de acest loc îngro- 
zitor, undeva în bezna ocrotitoare. 

Dar nici în acest loc ferit nu domnea liniștea. 
Gloanţele continuau să şuiere, se auzeau urlete stri- 
dente și simţi o izbitură fierbinte în coapsa stîngă. 
Lovitura aceasta îl readuse pe Robin la realitate. 
Ceea ce văzu îl făcu să creadă că visează. 

Fermierul, Kopperlith şi alţi doi supraveghetori 
zăceau nemişcaţi la pămînt. Unul dintre cei doi 
soldaţi din escortă căzuse în genunchi şi se ţinea, 
gemînd, cu mîinile de burtă, celălalt alerga în 
zigzag spre clădirea fermei. În cercul de luinină 
al focurilor apărură bărbaţi înarmaţi, cu părul lung 
şi negru şi cu turbane împodobite cu pene. „Seni- 
nolii !“ se gîndi Robin și încă nu putea să înţeleagă. 
Împreună cu ei se apropia de el un negru. Un 
negru cu o pușcă! Veni aproape de Robin, îi tăie 
legăturile și-l ridică în braţe coborîndu-l de pe rug- 
Cînd faţa lui Robin fu aproape de cea a bărbatului, 
văzu că are pe obraz un stigmat. 

— Tată, suspină el, tată ! 

Ar mai fi vrut să spună : „Dacă nu veneai, tre- 
buia pă mor“, dar nu mai găsi puterea s-o facă. 
„Negrul îl mîngîie pe păr şi-l strînse la piept. Îl 
purtă în braţe pînă la una din colibe şi acolo îl așeză 
cu băgare de seamă pe jos. 

— Te doare tare ? întrebă. 

Băiatul își clătină capul. Toate spaimele și chi- 
nurile ceasurilor ce se scurseseră fuseseră șterse de 
un simțămînt de fericire fără margini. 

— Eşti rănit ? 

— Nu face nimic, tată. 

Din 'nou simți mîna mare și aspră care-l mîngfia 
pe păr. Doi ochi plini de îngrijorare erau aţintiți 
asupra lui. 

— Nu sînt tatăl tău, băiete dragă. Și eu am un 
fiu, dar e mult de cînd avea virsta ta. Uită-te la 
părul meu, a și albit. 

Robin privi părul cărunt și creţ. Nu-i venea să 
creadă. 

— Tu eşti Archee din New Orleans, nu-i așa? 
'gemu el cu deznădejde. 

Negrul clătină încet din cap. 

— Numele meu e Abraham şi trăiesc de treizeci 
-de ani în tabăra seminolilor. 

Un mare val de dezamăgire îl cuprinse pe Robin 
și-l tîrî cu el într-un ocean de durere și deznădejde. 
Se lăsă dus fără să opună vreo împotrivire. Ecoul 
ultimelor împuşcături se stinse. Indieni şi negri se 
adunară în curtea fermei, la lumina unui foc uriaş. 
Caii fură scoși din grajduri și-ncărcaţi cu provizii, 
pături, și tot felul de lucruri ce se găseau prin casă. 
Trei negri săpară o groapă în care fură aruncate 
cadavrele fermierului, supraveghetorilor și soldați- 
lor. l 

Raynes zăcea în bună înțelegere cu Mijnheer van 

Kopperlith. Oricît de deosebite erau drumurile pe 
care avuseseră de gînd să meargă, găsiseră totuși o 
- destinaţie comună. Amîndoi încercaseră să joace 
o festă războiului, să încheie cu ajutorul lu: cea 
mai mare afacere din viaţa lor, dar tranzacţia nu 
reușise. Socotelile le încheiase însuşi războiul. Cu 
o mînă neclintită şi în mod irevocabil. 

Capitolul IV 


— Rhea! 

Nici un răspuns. 

— Rhea! l 

Şi de data aceasta chemarea a răsunat zadarnică. 
Sarah puse cuțitul deoparte, își șterse mîinile de 
şorţ şi ieşi din chiki. t În fața casei vecine, o fetiţă 
şedea picior peste piciar și cosea. 

— Viola, nu știi pe unde umblă Rhea ? 

— S-a dus să vadă dacă puii de bitlan au ieșit 
din găoace. 

— Bitlan ? Care bitlan !? 

"Viola arătă către un stejar cu tulpina groasă. 

— A găsit acolo, sus, un cuib. 
' — Vai de mine, fata asta este nemaipomenită, 
numai prostii îi umblă prin cap! A împlinit trei- 
sprezece ani și se mai cațără în copaci ca un băiat. 
Habar n-are să jumulească o găină și nici să cîr- 
pească o cămașă, dar își bagă nasul în cuiburile 
de bîtlani ! 

Şi Sarah își clătină capul în semn că nu poate 
înţelege una ca asta. Rhea își pierduse mama cu 


1 Chiki — locuinţă seminolă cu caracter semipermanent. 

doi ani în urmă și de atunci ea avea grijă de fată. 
Tatăl fetei, căpetenia Jumper, nu prea avea timp 
să se ocupe de Rhea. Se întîmpla adesea să fie 
plecat săptămîni în șir împreună cu o delegaţie la 
cîte un fort, unde negocia cu albii chestuini în le- 
gătură cu strămutarea în Arkansas sau în legătură 
cu stabilirea unor frontiere noi. De asemenea, pe- 
trecuse mult timp cu tot felul de probleme ce tre- 
buiau rezolvate la oraș. lar acum, era ocupat din 
nou cu campaniile militare. În afară de aceasta, 
Jumper nici nu prea ştia cum trebuie îngrijită o 
fetiţă. Crescuse doi fii; unul trăia pe coasta de 
răsărit, la indienii mikasuki, celălalt se căsătorise 
cu o fată neagră și plecase în Sud, la Abraham. 
Acum, amîndoi aveau și ei copii. Jumper trecuse 
de cincizeci de ani, avea tendinţa să se îngrașe şi 
să ducă o viaţă pe cît cu putinţă tihnită. Fusese 
puţin cam supărat pe nevasta lui că-i dăruisc atit 
de tîrziu o fată, pentru ca apoi, pe neașteptate, să-l 
lase singur cu ea. Așa că a fost foarte mulţumit 
cînd Abraham i-a trimis-o pe Sarah, o negresă 
bătrînă și blajină, care îngrijea de casa lui, ştia să 
gătească excelent, avea grijă şi de Rhea. „Avea 
grijă“ în adevăratul înţeles al cuvîntului, pentru 
că zburdălnicia fetei, care se zbenguia în lacul din 
apropiere înotînd ca un castor, sau prin pădure 
punînd capcane și împușcînd lupi şi jderi cu flinta 
tatălui său, constituia pentru Sarah o sursă zilnică 
de îngrijorare. 


În tinereţe, Sarah fusese servitoare la o familie 
de fermieri din Virginia. Îi plăcuse felul în care 

fetele fermierului erau iniţiate în ceea ce priveşte 
bucătăria și croitoria. Scopul principal al bătrînei 
era acum să facă din Rhea o fată care să se poară 
măsura la gătit cu cea mai bună dintre bucătărese, 
care să-și facă singură rochiile şi să stăpînească 
toate meșteșugurile cu care o tînără atrage asupra 
ei privirile flăcăilor. Dar Rhea era o elevă cît se 
poate de neînzestrată în toate aceste domenii. Nu-i 
plăcea să poarte decît pantaloni lungi din piele de 
căprioară şi numai după mari insistenţe își punea 
rochie sau fustă. În ziua în care Sarah i-a adus la 
cunoştinţă că este timpul să se ocupe singură de 
pieptănatul părului, și-a tăiat pur și simplu cozile 
lungi şi şi-a aranjat părul ca un băiat. Cînd cosea, o 
făcea cu gesturi largi, neregulate, și, de cele mai 
multe ori, seara, Sarah trebuia să desfacă cusătura şi 
s-o ia de la capăt. Cu toate acestea, nu putea să fie 
supărată pe fată. Uneori Sarah îi povestea ritualul 
pe care-l folosește o lady albă cînd se îmbracă 
dimineaţa, și atunci Rhea ridea, pielea nasului i 
se încrețea și în ochi avea mici sclipiri vesele. 
Sarah o mîngiia pe claia de păr negru, tuns scurt, şi 
spunea oftînd : 

— Ce să-ţi fac, eşti abia o copiliţă ! 

Atunci se întîmpla ca Rhea să cadă deodată pe 

ginduri şi, cu privirile pierdute undeva în depăr- 
tare, să răspundă : 

— Sînt lucruri de care deocamdată nu vreau să 
ştiu, mătușico. Şi nici nu vreau să cresc mare, ci 
să rămîn așa. 

Lumea celor mari, către care Sarah încerca zi 
de zi s-o îndrume, îi era străină. Avea impresia că 

e vorba să înceapă un fel de joc nou, ale cărui 
reguli nu le cunoştea. Era hotărită să nu renunţe 
la jocurile familiare ale copilăriei, atîta vreme cît 
îi va sta în putinţă. 

Sarah cumpăni dacă nu cumva ar fi bine să cu- 
leagă singură portocalele după care voise s-o trimită 
pe Rhea. Pînă la urmă se hotărî să plece în căutarea 
' fetei. După ce lăsă în urmă ultimele colibe, cînd 
începu să zărească apa marelui lac sclipind printre 
copaci, se opri, îşi sprijini mîinile în şold și o mai 
"strigă o dată pe fată. De-abia se stinse ecoul, că o 
zări pe Rhea. Cobora dintr-un copac. Cînd ajunse 
pe una din ramurile joase, sări în iarbă și veni aler- 
gînd către Sarah. Bătrîna era uimită şi bucuroasă. 
Se așteptase să fie nevoită s-o strige mai mult şi 
iată că fata alerga spre ea, de parcă ar fi fost 
urmărită de o panteră. 

Rhea era grăbită dintr-un motiv anume. Nu din 
pricină că o chemase Sarah, ci fiindcă avea o veste 
pe care voia să i-o împărtășească, Încă înainte de 
a ajunge la negresă, îi strigă : 

— Se întoarce Osceola ! Aduce cu el cel puţin 
douăzeci de negri ! 

— Isuse Cristoase! Să fie oare adevărat? Nu 
cumva îţi baţi joc de mine ?. 

Privi către fată cu ochi în care se citea teama şi 
îndoiala. De cîte ori soseau în sat fugari negri, 
Sarah era foarte tulburată. Cu ani în urmă, pe cînd 
locuia în Big Hammock Settlement, Isaac, cel mai 
tînăr nepot al ei, fusese răpit de niște oameni albi 
care se ocupau cu vinătoarea de sclavi. De atunci, 
spera că într-o bună zi nepotul ei va apărea din 

nou. Pînă acum, nădejdea aceasta fusese zadarnică : 
mici unul dintre fugari nu putuse să-i spună ceva 
despre soarta lui Isaac. ` 

Pe cărarea largă care ducea de pe malul lacului 
pînă în sat, se apropia o coloană lungă de călăreţi. 
În frunte călărea Osceola. Stătea drept în șa şi 
penele de cocor pestrit care-i împodobeau turbanul . 
se mișcau în ritmul trapului. Plăcuța de aur, în 
formă de semilună, pe care o purta pe piept, se 
clătina și sclipea în lumina soarelui. Numa: obrazul 
său nu se potrivea cu această sclipire şi cu demni- 
tatea pe care o emana persoana lui. Era un obraz 
obosit şi încordat, în care ardeau ochii negri, încon- 
juraţi de cearcăne întunecate. De patru zile și patru 
nopţi se afla pe drum cu oamenii săi. În a treia zi 
se întîlniseră cu trupele lui Arpeika și ale lui Wild 
Cat, și se strecuraseră, la adăpostul nopţii, în semi- 
cerc, către Fort Mellon. Fortul se afla pe malul. 
răsăritean al lacului Monroe și era una dintre ba- 
zele cele mai importante ale armatei americane. 
Din acest punct, soldaţii controlau sectorul de mia- 
„zănoapte al litoralului: în formă de semicerc, care 
se întindea ca o șosea militară uriașă și largă de la 
Cap Canaveral pînă la golful St. John. Atacul in- 
dian a început în lumina cenuşie a zorilor. Săgeţi 
cu șomoioage aprinse se abătură ca o grindină asu- 
pra clădirilor și a întăriturilor de bîrne ale fortului, 
în timp ce treizeci de pușcași acopereau cu foc sus- 
tinut înaintarea unui detașament de oameni teme- 
rari, care încercau să spargă poarta folosind bușteni 
groși. Dar acest âtac concentrat era doar o parte a 
întregii operaţii. 

În același timp, din hăţișurile de mangrove se des- 
prinse cam o duzină de canoe şi, împinse de visle 
care nu făceau nici un zgomot, începură să alunece 
către fort. Negurile zorilor, care pluteau încă dea- 
supra apei, le acopereau ca un văl și le ocroteau 
de privirile santinelelor dușmane. Micul golf, cu 
debarcaderul lui, era apărat de un detașament cu 
efectiv redus — seminolii aflaseră acest lucru de la 
un cercetaș negru care îşi făcea serviciul în fort şi se 
afla pe ascuns în legătură cu indienii. Cînd se apro- 
piară de mal, zăriră silueta unui vas. Tocmai își 
făceau nădejdea că era vorba doar de o barcă sani- 
tară, cînd iată că pe bordul ei se iviră două fulgere 
şi, încă înainte de a auzi detunăturile, două obuze 
explodară printre ambarcaţiile lor. Răniţii urlau de 
durere, unul dintre canoe se scufundă, celelalte 
făcură cale întoarsă și încercară să se salveze la 
adăpostul ceţei. Patru dintre ele reuşiră, celelalte 
căzură victimă focurilor de artilerie. Dintre cei 
patruzeci de indieni care participaseră la atacul 
dinspre apă, doar doisprezece se întoarseră. 

Din pricina acestui eşec, planul de a scinda 
forţele inamicului trebuia să fie abandonat. Soldaţii 
putură să se concentreze asupra apărării întăriturilor 
de bîrne şi a porţii fortului. După aproape două ore 
de luptă, căpeteniile hotărîră retragerea. 

Aceste evenimente nefericite l-au preocupat pe 
Osceola în tot timpul drumului de înapoiere. Îşi 
făcea reproşuri că nu trimisese în recunoaștere cer- 
cetași pe malul fluviului St. John, oameni care ar 
fi putut să-i raporteze sosirea canonierei. E ade- 
vărat că pînă acum americanii nu folosiseră ase- 

menea vase decit în apele de coastă. Dar, într-o zi, 
era firesc ca ele să se ivească și pe fluvii, și pe la- 
curile din interior — era o chestiune pe care ar fi 
trebuit s-o prevadă, chiar dacă era foarte puţin pro- 
babil câ un vas dintre acestea să apară aici tocmai 
în noaptea hotărită pentru atac. Pentru această 
lipsă de prevedere trebuiseră să plătească tribut 
greu. 

Starea de deprimare în care se afla Osceola nu 
slăbi cîtuși de puţin cînd se întîlniră din întîmplare 
cu Abraham și cu oamenii lui, care se înapoiau din 
expediţia întreprinsă la ferma lui Raynes şi aduceau 
cu ei un grup destul de mare de sclavi eliberaţi. 
Negrii plecară mai „departe cu Abraham, către sud, 
după ce le lăsară în grijă un băiat rănit, pe care 
voiau să-l ferească de oboseala unui drum mai 
îndelungat. 

Osceola chibzui cui era mai bine să-i încredinţeze 
rănitul pentru îngrijiri. Cînd o văzu pe Sarah, se 
lămuri. Ea o să-l întrebe din nou despre Isaac al 

i. Nu-l găsise pe Isaac; în schimb, îl găsise pe 
tînărul, Robin, căruia un glonte îi străpunsese pi- 
ciorul, care suferea de fierbinţeală şi avea nevoie 
de îngrijiri materne. 


După sosirea lui Robin în sat, Rhea trebui să-şi 
schimbe în unele privinţe felul de viaţă. Totul a 
pornit de la faptul că la Sarah s-a produs o schim- 
bare hotărîtoare. În mod obişnuit, venea în fiecare 
dimineaţă în casa lui Jumper, pregătea masa, spăla 
vasele și îndeplinea toate treburile pe care și le asu- 
mase atunci cînd murise nevasta căpeteniei. Dar de 


WALTER  PUSCHEL 


cînd băiatul bolnav se afla la ea, nu mai venea decît 
ca să-i dea Rheei în grabă cîteva îndrumări, după 
care dispărea din nou. | 

— Dincolo, în ladă, mai este mălai, spunea, ia 
şi o mînă de fasole și pregătește-ţi singură masa. 
Nu uita să pui sare și piper, tatălui tău îi plac mîn- 
cărurile pipărate. Dorește-i cele bune din partea 
mea cînd se întoarce, eu n-am timp, trebuie să-l 
îngrijesc pe băiat. 

Aşa se face că, pentru prima oară în viaţa ei, 
Rhea gătea, fără s-o aibă pe Sarah lîngă ea ca să-i 
supravegheze fiecare mişcare. Desigur că totul s-ar 
fi desfășurat cum se cuvine, dacă n-ar fi fost băieţii 
care băteau mingea în piaţa din mijlocul satului. 
Simţea furnicături în degetele de la picioare, și 
cum fasolea putea să fiarbă şi singură, alergă spre 
băieţi și intră în joc. Cînd își aminti din nou 
de masă, era prea tîrziu. Din oală se ridica o co- 
loană subţire de fum care nu prevestea nimic bun. 
Speriată, smulse capacul şi începu să mestece cu 
nădejde. Fiertura de mălai, de un gălbui auriu, se 
coloră în brun, boabele de fasole se sfărîimară. În 
fiece clipă tatăl ei putea să se întoarcă de la sfatul 
căpeteniilor. Așadar, nu mai era timp să se apuce să 
gătească altceva. Își aminti de ceea ce îi spusese 
Sarah, că tatălui ei îi plăceau mîncărurile picante, 
și atunci nu mai stătu mult pe gînduri şi turnă în 
fiertură o doză triplă de piper negru. Pe urmă, cînd 
o gustă cu bägare de seamă, o apucă tusea şi ochii 
i se umplură de lacrimi. Trebui să bea o înghiţitură 
de apă, deoarece simțea că nu mai poate respira. 
Dar poate că ceea ce pentru ea era prea pipărat, 


ROBIN ȘI FIICA SEFULUI DE TRIB 


o să-i placă tatălui ei. Numai dacă ar găsi ceva 
care să înlăture culoarea asta brună, urîtă, şi care 
poate că ar putea să dreagă de tot mîncarea. Alergă 
aşadar pînă în grădină, luă un castravete, îl tăie 
felii şi acoperi fiertura cu ele. Mîncarea avea acum 
un aspect destul de plăcut, și chiar îmbietor. Pentru 
ca își täie numai o felie de pepene. 

Jumper se întoarse acasă cu fruntea încreţită de 
griji. Îşi desfăcu turbanul, îl aruncă nepăsător în- 
tr-un colţ şi se aşeză cu un geamăt uşor. 

— Ai avut necazuri, tată ?. se interesă Rhea. 

Căpetenia îi aruncă o privire mirată, pe urmă-și 
întoarse ochii către castron și începu să mestece 
în mîncare. 

— Astea nu-s treburi pentru tine, micuța mea 
porumbiţă, zise, şi vocea lui era blîndă și afectuoasă. 
Războiul este o îndeletnicire bărbătească, iar con- 
sfătuirile noastre aparţin războiului, după cum ste- 
lele aparţin nopţii. Fără lumina stelelor, noaptea ar 
fi o prăpastie care ne-ar înghiţi pe toţi. 

— O spui cu atîta tristeţe, de parcă lucrurile 
n-ar sta prea bine la consfătuirile voastre. 

Jumper nu răspunse, ci începu să mănînce. Fără 
s-o știe, Rhea pusese degetul pe rană. Căpetenia 
Jumper avea necazuri care îl chinuiau cît era ziua 
de mare, și adesea nu-l lăsau să doarmă noaptea, 
necazuri care și-acum, în clipa aceasta, îl făceau 
nesimţitor faţă de bucatele arse și îngrozitor de pi- 
părate pe care le înghiţea într-o doară, fără nici un 
fel de poftă. 

Jumper nu era mulțumit de felul cum se des- 
făşurau consfătuirile căpeteniilor. Războiul acesta, 
seminolii îl duceau de un an. Atacaseră puncte de 
sprijin ale trupelor regulate și ale gărzilor civile, 
fermierii albi fugiseră din pricina lor în orașe, se- 
minolii cîştigaseră bătălia de pe malul lui Withla- 
coochee, iar acuma Jumper socoti că sosise timpul 
să încheie un tratat favorabil în privinţa strămu- 
tării triburilor. În Kansas pămîntul era bun. Ştiau 
lucrul acesta de cîţiva ani. Dacă seminolii ar putea 
să ia împreună cu ei pe aliaţii lor nesri, însemna că 
războiul se sfîrşise cu bine. Cîtă vreme vor mai pu- 
tea să reziste în Florida ? În total nu aveau nici 
măcar două mii de războinici, cifră în care se 
cuprindeau și negrii. Pe de altă parte, generalul 
Jesup se îndrepta încoace cu zece mii de oameni. 
Era cea mai puternică forță militară care fusese 
vreodată concentrată în Statele Unite. lar Jesup nu 
era unul dintre cei care cunoşteau războiul indian 
numai de la masa verde. În Georgia, îi bătuse pe 
indienii creek şi-i silise să părăsească regiunea. Din 
pricina lui, Jumper îşi dădea seama că stăpînirea 
seminolilor în Florida se apropie de sfîrșit. Albii 
transportau tunuri pentru a le instala în forturi, iar 
dinspre ţărmul mării soseau canoniere care urcau 
în susul fluviilor, pînă la lacuri. Jumper era obosit 
de război, socotea că nu mai avea nici un rost să 
fie continuat. E adevărat că mlaștinile de nestră- 
bătut ale everglade-lor, cu ostroavele lor roditoare, 
erau niște aliaţi credincioși ai seminolilor. Dacă ar 
fi continuat să se retragă și mai departe către sud, 
dincolo de Caloosahatchee, în singurătatea păduri- 

lor de chiparoşi din regiunea lacului Okeechobee, 
puteau să opună rezistenţă şi unei armate de zece 
mii de oameni, puteau să se menţină într-un război 
de hărțuială care să dureze ani în șir. 

Dar Jumper simţea că îmbătrîneşte. Voia să-și 
clădească, în sfîrşit, o casă cu temelii solide, voia 
să se poată îndeletnici cu cirezile şi cu ogorul său, 
fiica lui să meargă la şcoală şi să se pregătească 
să ducă o viaţă cu totul alta decît dusese el — şi 
ştia că acest lucru este cu putinţă. 

După atacul asupra frotului Mellon, soldat cu 
un eşec şi cu pierderi mari, acţiune cu care el nu 
fusese de acord şi la care nu luase parte, crezu că 
va găsi la una sau la alta dintre căpetenii înţelegere 
și sprijin pentru a se ajunge la un compromis. Dar 
se înșelase amarnic. Miconopi cel veșnic șovăitor, 
despre care credea că are păreri foarte apropiate de 
ale lui, își pierduse complet influenţa, deși oficial 
era încă mico suprem al tuturor triburilor seminole. 
La sfatul căpeteniilor, tonul discuţiilor îl dădea 
Wild Cat, viteazul fiu al bătrînului King Philipp, 
Arpeika, conducătorul tribului mikasuki şi, înaintea 
tuturor, Osceola, cel care privea acest război ca pe 
o cruntă răzbunare pentru suferințele din strămoși 
şi care la consfătuiri se situa pe poziţia că orice 
tratat cu albii este o trădare a cauzei seminolilor. 
El era ferm convins că o strămutare în Arkansas 
nu este altceva decît o amînare a luptei. Într-o bună 
zi, albii vor proceda întocmai ca şi în Florida, şi 
vor încerca să pună mîna şi acolo pe teritoriul in- 
dian. După părerea lui, orice tratat, în aparenţă 
favorabil seminolilor, era o capcană. În ochii săi, 

albii nu erau decît nişte afaceriști lipsiţi de scrupule 
și gata oricînd să-și încalce cuvîntul dat — iar 
celelalte căpetenii mai tinere erau de partea lui. 
Jumper se opunea acestei păreri sentenţioase și uni- 
laterale. Ura lui Osceola şi-o explica prin motive 
de ordin personal, deoarece niște aventurieri albi 
îi răpiseră acestuia nevasta şi o vînduseră ca sclavă, 
ceea ce îl îndîrjise peste măsură. Dar Osceola res- 
pingea cu mînie orice obiecție de acest fel. În con- 
secință, Jumper și oamenii săi erau aproape sin- 
gurii dispuși să se strămute în Vest. Unica speranţă 
care îi mai rămăsese era întîlnirea tuturor căpete- 
niilor care urma să aibă loc în vară, la festivitățile 
prilejuite de „dansul porumbului verde.“ Poate 
că Aligator şi Halpatter Tustanagee îl vor sprijini. 

Gîndurile căpeteniei rătăceau pe tărîmul vag al 
presupunerilor și al mijloacelor prin care ar putea 
să câştige în favoarea proiectelor sale pe unul sau 
pe altul dintre șefii de trib. Imaginaţia lui zugră- 
vea un sat pașnic în roditorul Arkansas, o așezare 
peste care seminolii erau stăpîni necontestaţi, unde 
turmele lor vor putea să pască, unde vor putea clădi 
case de locuit Şi şcoli, și poate că vor reuși să tri- 
mită un mico în Congresul de la Washington. Oare 
înainte de primul război al lui Jackson nu avuseseră 
asemenea aşezări în Georgia? Și oare înțeleptul 
Sikwayi, pe care albii îl numeau Sequoya, nu reuși- 
se, cu ajutorul fraţilor lor din ramura cherokee, să 
scoată, în urmă cu opt ani, într-o tipografie proprie, 
un ziar al lor, numit „Cherokee Phoenix“ ? lar fie- 
rarii şi armurierii indieni nu erau oare meșteșugari 
la fel de pricepuţi ca şi albii ? Dacă reușea să reîn- 


ROBIN ŞI FIICA ȘEFULUI DE TRIB 


vie această stare de convieţuire paşnică, atunci 
fraţii lui de sînge precum și albii îi vor fi recunos- 
cători. Poate că atunci chiar el, Jumper, va fi cel 
care îi va reprezenta pe seminoli la Casa Albă. 
Atunci nu numai că va putea să-şi cultive în pace 
ogorul, dar va primi și o alocaţie substanţială de la 
guvern. 

Erau visuri foarte plăcute, dar din păcate nu 
durară prea mult. Gândurile sale se întoarseră la 
realităţile înconjurătoare. Avea un chiki din stîlpi 
simpli de lemn, cu un acoperiş din coajă de pal- 
mier ; şedea pe o podea din bîrne cioplite, peste care 
era aşternută o pătură sărăcăcioasă. Era căpetenie 
într-un sat situat pe o insulă înconjurată de mlaș- 
tini, o căpetenie de a cărei voce nimeni nu mai voia 
să asculte, şi care mînca împreună cu fiica lui o 
fiertură de mălai care nu-i plăcea. După clipele de 
visare dinainte, toate acestea îi veniră acum în min- 
te făcînd să i se adîncească proasta dispoziţie. 

— Sarah găteşte din zi în zi mai prost, mormăi 
el încruntat. Pe unde umblă ? 

— E în coliba ei și are grijă de Robin. 

Rhea preferă să treacă sub tăcere cine gătise mîn- 
carea. 

— Robin ? Ăsta cine mai e 7 

— Băiatul pe care l-a adus Osceola. A fost rănit 
de un glonte, la ferma pe care a atacat-o Abraham. 

— Un negru ? 

— Da! 

— Mă rog, n-are decît să aibă grijă de el. Dar 
spune-i să-mi cîrpească pînă mîine cămașa verde, 

s-a rupt cînd am agăţat-o de o cracă. Are o gaură 
mare cît un blid. 

— Pot să ţi-o cîrpesc şi eu. 

— Mai bine nu, aş vrea ca peticul să ţină. 

Răspunsul ăsta o supără pe Rhea. Cind bătrîna 
Sarah îi dădea cîte ceva de cîrpit, ca să înveţe meş- 
teşugul cusutului, și pe urmă o controla la fiecare 
cîteva minute, mormăind, ca să vadă dacă împun- 
săturile sînt regulate, nu putea să sufere munca 
asta, întocmai cum nu putea să sufere să gătească, 
să facă curat sau să plivească grădina de legume, 
pentru că socotea treburile astea ca fiind foarte 
neplăcute. Dar astăzi, era altceva. Astăzi căpătase 
deodată o muncă anume de dus la bun sfîrşit, o 
muncă de oarecare însemnătate, pe care, dacă n-o 
făcea cum trebuie, ar fi simţit-o pe propria lor 
piele tatăl ei, precum și Sarah și ea însăși. Pe ne- 
așteptate devenise o persoană importantă și utilă. 
Asta îi trezea mîndria, și răspunsul în doi peri al 
tatălui ei o jigni. 

— Bine, am să mă duc la Sarah. 

Cu aceste cuvinte strînse castroanele de pe masă, 
le puse într-un colţ şi ieși în goană. 

Coliba în care locuia Sarah se afla în partea sa- 
tului numită „șapte case“. În afară de Sarah, toţi 
locuitorii din aceste chiki-uri erau foști sclavi, care 
cu puţin înainte de izbucnirea războiului se refugia- 
seră la seminoli. Formau înlăuntrul satului o mică 
comunitate avînd un destin comun, şi care, tocmai 
prin relaţiile strînse dintre membrii ei, încerca să 
se adapteze mai lesne mediului înconjurător. Sarah 
venise să locuiască împreună cu ei, îndemnată de fi- 

rea ei săritoare, dar şi de curiozitate. Îi ajuta pe noii 
veniţi să înțeleagă obiceiurile satului indian şi as- 
culta povestirile lor despre viaţa lhberă și îmbelşu- 
gată a stăpînilor şi despre mizeriile îndurate de 
sclavi. 

Pentru Rhea, coliba bătrînei negrese era o a doua 
casă părintească. Cu toate acestea, astăzi se apropia 
de ea cu inima bătind de emoție. Îl văzuse pe Robin 
cînd îl aduseseră culcat pe cal, cu faţa cenușie şi 
ochii închişi, cu trupul frînt în două și mîinile în- 
cleştate de coama calului. Această scenă îi provo- 
case o compătimire adîncă. Oamenii bolnavi îi tre- 
zeau întotdeauna o anume sfială, chiar cînd erau 
cunoştinţe bune de-ale ei. Cu atît mai mult Robin. 
care era un străin. Se temea de întîlnirea cu băiatul 
rănit şi în acelaşi timp o dorea. 

În faţa colibei o întîlni pe Sarah. Era aplecată 
deasupra unui hîrdău şi spăla niște pantaloni de 
pînză. De o prăjină atîrna o haină pusă la uscat. 
La salutul Rheei, Sarah se mulţumi să răspundă cu 
o scurtă înclinare a capului, fără să se oprească din 
lucru. Abia după ce pantalonii fură atîrnaţi la soa- 
re, lîngă haină, se întoarse către fată. 

— Nu vorbi tare, mai are fierbinţeală, porunci 
ea aproape în şoaptă, deşi, în afară de salut, Rhea 
nu rostise încă nici o vorbă. 

Sarah îşi şterse mîinile de şort şi urcă încet trep- 
tele care duceau spre prispa chiki-ului ei. Fără 
vreun cuvînt, dădu deoparte rogojina de la intrare. 

Băiatul era întins pe un fel de prici foarte jos, 
cu ochii închişi, învelit pînă la gît. Avea răsuflarea 
iute și neregulată. Pe frunte i se iviseră mici bro- 

boane de sudoare. Sarah luă un şervet dintr-un vas 
cu apă, îl stoarse şi-i şterse băiatului fruntea. Atin- 
gerea aceasta făcu să treacă o tresărire peste obra- 
zul lui. Apoi, Robin gemu și-și legănă neliniștit 
capul într-o parte și-ntr-alta. Trupul său fu zgu- 
duit de un val de febră, mîinile lui ţîşniră de sub 
pătură. Cu o mișcare bruscă se ridică în capul oa- 
selor şi şopti : 

— Corah, ia-mă cu tine ! 

Ochii i se deschiseră, privirea îi rătăci prin 
odaie, pînă se opri asupra fetei. Atunci, încordarea 
dureroasă din trăsăturile băiatului dispăru ; buzele 
lui mai şoptiră o dată numele „Corah“, pe urmă 
căzu înapoi pe culcuș. 

Sarah trase rogojina la loc, își puse mîna pe 
umărul Rheei și o împinse pe fată către trepte. 

— Robin e bolnav. Mintea lui rătăceşte : nu ştie 
ce spune. În cîteva zile, cînd fierbinţeala se va po- 
toli, o să se simtă mult mai bine. 

Fata stătea în faţa colibei, în lumina strălucitoare 
a amiezii. Nu văzu lîngă ea pe negresa care măcina 
porumb între două pietre, nu văzu coloana de fum 
care se ridica din focul aprins în piaţa din mijlocul 
satului, și nici cei doi bîtlani care se roteau deasupra 
lacului — nu vedea nimic, pentru că mai avea în 
faţa ei ochii băiatului, negri ca blana de 
panteră şi plini de spaimă. O spaimă care făcea ca 
fetei să i se oprească inima în loc şi obrazul să-i pă- 
Jească fără voie. Rhea fusese şi ea adesea cuprinsă 
de teamă. De pildă, în nopţile în care albii atacau 

tabăra seminolilor. Sau cînd se scălda și vedea că 
spre ea vine un aligator, cu iuţeala unei săgeți slo- 
bozite din arc, teama o cuprindea pe neașteptate, 
aşa cum cade un trăsnet. Dar în ochii aceia negri 
era ceva necunoscut pentru ea. Era o altfel de spai- 
mă decît aceea care te cuprinde în faţa glonţului 
dușman sau în faţa dinţilor ascuţiţi ai aligatorului. 
Era o spaimă străină, îngheţată, care îi tăia respi- 
raţia. 

— Corah e sora lui ? întrebă ea. 

— Nu ştiu, porumbiţo. Nu ştiu. Mintea lui e rä- 
tăcită, n-am reuşit încă să schimb cu el o vorbă 
care să aibă cît de cît o noimă. Poate că e sora lui; 
cred că a suferit foarte mult. În două sau trei zile 
o să aflăm noi cîte ceva. 

Cînd Rhea ajunse în piaţa din mijlocul satului, 
băieţii băteau din nou mingea. Îi făcură semn fetei 
să vină să joace cu ei. Rhea clătină capul și-și con- 
tinuă drumul. N-avea poftă de joc. Privirea din 
ochii negri, ca de panteră, îi mișcase inima şi stîrni- 
se+în ea mulțime de gînduri. În starea în care se 
afla, nu i-ar fi fost cu putinţă să se joace cu mingea. 
Luă cămașa tatălui, ac şi aţă, se aşeză în faţa casei 
şi începu să coasă. Cosea încet, cu împunsături mici 
și îngrijite, şi, din cînd în cînd, își ridica privirea 
de la lucrul ei. În sfîrșit, zări pe cea pe care o căuta : 
pe prietena ei, Viola. 

Cele două fete erau legate printr-o prietenie de 
un soi aparte. Se simțeau atrase una de cealaltă 
tocmai prin firile lor deosebite. Viola era fiica sin- 

gurei femei albe care trăia în sat. În 1812, în timpul 
razboiului împotriva lui Jackson, mama ei, pe 
atunci foarte tînără, căzuse în mîinile indienilor, îi 
plăcuse unul dintre războinici şi se căsătorise cu el. 
Ciţiva ani după aceea, adusese pe lume o fată cu 
pielea de culoare deschisă şi cu părul bălai ca mă- 
tasea porumbului. Viola învățase cu ușurință de la 
mama ei ceea ce Sarah încerca zadarnic s-o înveţe 
pe Rhea. Ştia să gătească și să coasă ca o fiică de 
fermier numai bună de măritat, în fiecare dimineaţă 
îşi pieptana părul lung şi plin de bucle, cu multă 
răbdare şi grijă, pe frăţiorul ei de patru ani îl în- 
conjura cu o dragoste de-a dreptul maternă, și cine 
avea prilejul s-o urmărească în această activitate 
o găsea cît se poate de firească, pentru că înfăţişarea 
ei nu semăna de loc cu a Rheei. Cînd Rhea se zben- 
guia cu băieţii de virsta ei sau cînd bătea mingea, 
din pricina părului ei tuns scurt și a pantalonilor 
lungi, putea fi foarte uşor luată și ea drept băiat. 
Viola, dimpotrivă, avea de pe acum înfățișarea unei 
fete de șaptesprezece ani, şi începuse să se întîl- 
nească, din cînd în cînd, în taină, pe malul lacului, 
cu Billy, tînărul fiu al vraciului Hillis Hadjo. Chiar 
şi din felul în care se îmbrăca şi se mișca, se putea 
ghici că-şi dadea silinţa să pară mai vîrstnică. 

Viola ieşi din chiki cu o chitară sub braţ. Purta 
o bluză de culoarea albăstrelelor şi o fustă pestriță. 
Era încălţată cu mocasini roşii. Se opri înaintea 
Rheei, dădu din cap a dojană şi zise : 

— Cînd te văd cosînd, mi se pare atît de cara- 
ghios ! 

— De ce ? Crezi că nu ştiu să cos ? 

Fără să-şi ridice privirea, Rhea continua să mî- 
nuiască acul. 

— În locul tău aș fi întors cămașa pe dos înainte 
de a pune peticul. 

Rhea se opri cu acul în mînă şi se uită mirată 
la prietena ei. 

— Cum aşa? 

— Ca să nu se vadă, prostuţo ! 

— Vai de mine! 

Rhea se bătu cu palma peste frunte şi făcu o mu- 
trä atît de nefericită, încît Viola izbucni într-un 
ris sonor. Puse chitara jos și se așeză lîngă prie- 
tena ei. 

— Da-o încoace, am sa-ţi arăt cum se face ! 

Cu degete pricepute, desfăcu pe loc cusătura, 
întoarse cămașa şi începu să coasă repede și cu în- 
demînare. 

— Da, ești mult mai pricepută ca mine, recunoscu 
Rhea oftînd. 

— Nu-i de mirare. Ţi se întîmplă foarte rar să 
iei acul în mînă. Ei, dar voi o aveţi pe Sarah. De ce 
n-ai rugat-o pe ea să pună peticul ? 

— Acum n-are timp. Băiatul cel rănit e la ea. 
Îl cheamă Robin. 

— Ai reuşit să-l vezi ? 

— Da. 

— E drăguţ? 

— Cred că da. Încă n-am schimbat nici un cu- 
vînt cu el. Are febră și mătușa Sarah spune că 

mintea îi e rătăcită. Biiguia niște cuvine cara- 
ghioase. 

— Ce spunea ? 

— „la-mă cu tine, Corah !“, și probabil că trecea 
printr-o spaimă îngrozitoare. Avea nişte ochi... Ochi 
ca ăștia n-am mai văzut niciodată. 

— Cine are febră nu ştie ce vorbește. Dar spune 
adevărul. Mama mea n-ar fi aflat nimic despre 
Billy, dacă nu m-aş fi îmbolnăvit în toamnă. l-am 
rostit numele, fără să știu ce vorbesc. 

— Sarah crede că acea Corah s-ar putea să fie 
sora lui. 

— Nu cred. Cînd aveam febră n-am spus nici 
un cuvînt despre fratele meu, și știi că mi-e foarte 
drag. Crezi că era cuprins de spaimă ? 

— Da, de parcă ar fi fost atacat de o panteră, 
ba chiar o spaimă mult mai înfiorătoare. 

— Atunci nu mai încape nici o îndoială că nu e 
sora lui. Cred că vorbea de logodnica lui. Poate că 
s-au certat și ea nu mai vrea să-l vadă niciodata. 
Cînd şi-a dat seama cît de rău s-a purtat cu ea, era 
prea tirziu. De cele mai multe ori, bărbaţii își dau 
seama prea tirziu că nu s-au purtat cum trebuie. 
Cînd nu se mai poate schimba nimic, încep să se 
vaite : „la-mă cu tine Corah, ia-mă cu tine!“ Aş 
putea să pun pariu că așa s-a întîmplat. 

Descrierea plină de însufleţire a Violei o impre- 
sionă într-o oarecare măsură pe Rhea. Își puse în 

gînd ca, la primul prilej care se va ivi, să-l întrebe 
cu multă prudenţă pe băiat dacă nu cumva are o 
logodnică. 

În timpul discuţiei, Viola cîrpise cămașa. Acum 
rupse cu dinţii aţa, își contemplă mulţumită opera 
și se ridică. 

— Mă duc pînă jos, pe malul lacului. Molly și 
Ev sînt şi ele acolo; vrem să cîntăm puţin. Vii 
şi tu? 

Deşi Rhea nu se pricepea să cînte, asculta cu plă- 
cere cîntecele celorlalte fete. Viola avea o voce foar- 
te frumoasă, şi de cînd mama ei îi adusese, cu prile- 
jul unei vizite la fortul King, o chitară, cînta aproa- 
pe în fiecare zi. Molly cea neagră și Ev, sora lui 
Billy, pe care Viola îl iubea în taină, se însoțeau 
adesea cu ea și cîntau cîteșitrele. Rheei îi plăceau 
aceste seri care se desfășurau în piaţa satului sau 
pe malul marelui lac, de aceea se declară imediat de 
acord s-o însoţească. 

În golfuleţul înconjurat de tufe încîlcite de mirt, 
de magnolii şi chiparoși cu trunchiul acoperit de 
muşchi, fetele se aşezară în cerc și cîntară balada 
tristă a băiatului de fermier și a micuţei Bernice 
Mayo, despre care legenda spune că din pricina 
unei dragoste nefericite se urcase în canoe, plecase 
către cascadele argintii şi se înecase. Rhea era cul- 
cată în iarbă, cu mîinile împreunate sub cap, şi 
privea un nor alb care semăna cu o pasăre uriașă 
ce se îndrepta încet către apus. 

Capitolul V 


În ziua a şasea febra scăzu şi Robin în- 
cepu să perceapă noua lume care-l înconjura. Privi 
acoperișul chiki-ului împletit cu mult meşteșug, oa- 
lele de lut atîrnate de stîlp, pătura ușoară de lină 
de pe culcușul său şi vasul cu apă aşezat alături. 
Văzu colibele învecinate, negri şi indieni în straie 
pestriţe, descoperi în depărtare vaci şi cai, şi cînd se 
întoarse văzu, ca un fel de perete verde negricios, 
pădurea. Mişcarea aceasta îi provoca un fel de zvic- 
nire fierbinte în coapsă. Se pipăi în locul acela. 
Simţi legătura de deasupra rănii şi în aceeaşi clipă îi 
năvăli în minte amintirea evenimentelor din ulti- 
mele zile : îl văzu pe Kopperlith stînd în faţa lui 
cu biciul în mînă, se ivi apoi obrazul brăzdat de 
zbîrcituri al bătrînului Joshua. Auzi sentinţa dată 
de Raynes : „Sclavul Robin va fi ars pe rug !“ Sol- 
daţii îl apucau de braţe şi-l scoteau din pivniţă 
tîrîndu-l, apoi îl îmbrînceau pînă la grâmada de 
vreascuri, înconjurată de vetrele focurilor. Fraţii 
lui negri stăteau împietriţi ; pe neașteptate răsunau 
șuierăturile gloanţelor : soldaţii cădeau la pămînt 
ca seceraţi de lovituri de bici, apoi și Raynes, și 
Kopperlith. Pe urmă, în faţa lui apăru un obraz 
negru, încrîncenat, dar cu ochii plini de compăti- 
mire. Bucuria îi cuprindea întreaga fiinţă : tată ! Și 
vocea îndurerată : Sint Abraham, mico al semino- 

lilor. Zilele următoare fură un vis fantastic în săl- 
păticia lui, un lanţ chinuitor de imagini care se fu- 
găreau fără sfîrşit: casele îngrămădite din New 
Orleans, vapoare greoaie care urcau pe Mississippi, 
tirgul de sclavi din Tallahasse, cortul circului cu 
spectatorii lui care rideau şi aplaudau, și mereu, şi 
mereu Corah : Corah călărind, Corah în vagonul de 
circ, Corah în menajerie lîngă Cezar, și din nou 
lîngă Cezar. Şi între aceste imagini, semiobscurita- 
tea pădurii, umbrele cailor și călăreţilor, care se 
iveau, clătinătoare, și dispăreau iarăși în beznă, în 
cea mai deplină tăcere. 

Perdeaua se dădu deoparte şi Sarah intră în co- 
libă. Bucuria din ochii ei, zimbetul blajin și mîna 
ei aspră care-l mingiia pe păr îi cîștigară numai- 
decît încrederea. Voi să se ridice ca să-i arate că sc 
simte mult mai bine, dar ea îl împinse cu mîinile 
“înapoi în culcuș. 

— Stai culcat, băieţaşule. Trebuie să stai culcat. 
Eşti încă prea slab ca să te scoli. Am tăiat o găină ; 
o să iasă o zeamă foarte bună. Cred că ţi-e tare 
foame. 

Acum, că Sarah o spusese, Robin simţi că începe 
să-i fie foame. Dadu din cap şi adăugă : 

— Şi sete. 

Erau primele cuvinte pe care le pronunţa de cînd 
îşi recăpătase cunoștința. Le rosti cu o voce înceată. 
deși își dăduse silinţa să dea glasului său mai multă 
vioiciune. 

— Bineînțeles că ţi-e şi sete ! Vai, sînt o femeie 
bătrînă şi neroadă că nu m-am gîndit mai devreme ! 
Îți dau numaidecît o cană cu suc, iar pe Rhea am s-o 

pun să-ţi aducă o felie de pepene, care te va răcori 
imediat. E o fată foarte drăguță, o să-ţi facă plăcere 
s-o cunoști. 

Îl mai mîngtie o dată pe păr și dispăru. 

Robin o auzi cum trebăluia dincolo de perdea. 
Cînd pronunțase în faţa lui numele Rhea, băiatul 
o văzu din nou pe Corah în cortul circului luminat 
pentru reprezentaţia de seară, înfierbîntată încă de 
eforturile cerute de numărul ei, văzu privirea ei re- 
cunoscătoare cînd el îi spunea: „Ţi-e sete“ și îi 
întindea o felie de pepene. De aceea fu dezamăgit 
cînd văzu intrînd un băiat indian, cu zîmbet niţeluş 
cam sfios, care îşi încreţi ușor pielea nasului într-un 
zîmbet și-i întinse o felie de pepene însoţită de un 
„poftim !“ prietenos. El spuse „mulţumesc“! Și 
fiindcă în ciuda sucului de lämîie pe care i-l pregă- 
tise Sarah îi mai era sete, mușcă imediat din pe- 
pene. Celălalt băiat se uită la el cu atîta curiozitate, 
încît Robin se simţi dator să spună ceva. Şi atunci 
întrebă : 

— Rhea e sora ta, nu-i așa ? 

— Nu, eu sînt Rhea! 

Robin se opri din mestecat şi-şi șterse cu mîna 
colturile gurii. Ochii lui examinară obrazul fetei, lu- 
necară peste cămașa verzuie ţesută în casă şi peste 
pantalonii din piele de căprioară, și, ei da, desigur 
— acum era silit să recunoască în sinea lui că se 
purtase ca un măgar. Cea care stătea în faţa lui 
era o fată. Nu mai încăpea nici o îndoiala. Necăjit 
că făcuse o asemenea încurcătură şi simțindu-se 
puţin cam stînjenit, ceea ce nu voia s-o lase pe fată 
să observe, se sili să rîdă şi spuse : 


L 


ROBIN ȘI FIICA ȘEFULUI DE TRIB 11] 


— Aş fi putut să pun pariu că eşti băiat! 

Risul acesta o jigni pe Rhea. Fusese adesea luată 
drept băiat, uneori oamenii o spuneau numai ca 
s-o necăjească. Dar ei nu-i prea păsa de asta. Rîsul 
lui Robin nu era vesel, era un rîs silit şi oarecum 
dispreţuitor. „Dacă erai băiat, ai fi putut să te faci 
folositoare, părea să spună rîsul ăsta. Dar ce foloase, 
zău aşa, poate să aducă pe lumea asta o fată care 
arată ca tine !“ Pentru prima oară în viaţa ei sim- 
tea dorinţa să fie ca Viola, de care Robin n-ar fi 
îndrăznit să rîdă niciodată. Nu era de fapt o dorinţă 
care să se fi înrădăcinat în ea ca urmare a unei 
nemulțumiri profunde ; fusese numai o străfulgerare 
de o clipă. Ceea ce rămăsese în urma ei era doar 
simțămîntul că fusese jignită. Și atunci spuse : 

— Trebuie să plec ! 

Și ieşi. Robin strigă după ea să mai rămînă, zi- 
cînd că vrea s-o întrebe ceva. Dar degeaba. 

Așa s-a întîmplat că prima lor întîlnire a fost o 
dezamăgire, atît pentru Robin, cît și pentru fata 
numită Rhea. Poate că lucrurile s-ar fi petrecut cu 
totul altfel dacă Rhea nu i-ar fi povestit prietenei 
ei Viola de vorbele fără noimă pe care le biiguise 
el în timpul febrei. Atunci, Robin ar fi fost un sim- 
plu băiat ca mulţi alţii şi Rhea nu s-ar fi supărat 
nici pe el pentru că rîsese. Dar așa, în imaginaţia ei 
era un tînăr care avusese o logodnică și, prin ur- 
mare, era firesc s-o necăjească faptul că nu băgase 
de seamă că-i fată. 

E greu de spus dacă rîvna Rheei în ceea ce pri- 
vește treburile casnice s-ar fi menţinut vreme tot 
atît de îndelungată, fără întîlnirea cu Robin. Zilnic 


112 WALTER  PUSCHEL 


pregătea de mîncare și, oricît de mult ar fi ademe- 
nit-o băieţii care băteau mingea, nu părăsea coliba 
din piaţa satului pînă ce nu termina cu gătitul. Învă- 
tā să curețe peştele de măruntaie fără să spargă bä- 
șica cu fiere, și într-o zi jumuli, cu dinţii încleștaţi, o 
găină ; după părerea ei, era una dintre cele mai 
plictisitoare munci care se află pe lumea asta. Dacă 
la început era mînată mai mult de îndărătnicie, pe 
urmă, încetul cu încetul, se adăugă totuși un fel de 
satisfacţie cînd descoperi că îi reușeau multe lucruri 
pe care numai cu puţin timp înainte socotea în sinea 
ci că îi va fi peste putinţă să le ducă la bun sfîrșit. 
Ori de cîte ori avea nevoie de un sfat, se ducea la 
Viola. Cînd aceasta se interesă cum îi merge băia- 
tului bolnav, Rhea povesti de scurta convorbire 
avută cu el. Dar de încurcătura jignitoare nu spuse 
nici o vorbă. Se ferea să se mai ducă la „șapte 
case“. Sarah venea din cînd în cînd să vadă cum 
mai merg treburile în casă, iar rîvna pe care o de- 
punea Rhea o uimea și o încînta. Drept urmare, îi 
lăsă și mai departe fetei deplină libertate, deşi nu 
mai era legată toată ziua de propria ei casă din pri- 
cina lui Robin. 

Vreme de cîteva zile. căpetenia Jumper nu ob- 
servă de loc schimbarea care se produsese cu fiica 
lui. Îl preocupa sfatul bătrînilor și pregătirea unui 
atac asupra fortului Gardener. De cîteva ori întrebă 
de Sarah și, cînd află că e ocupată cu Robin și cu 
boala lui, se mulţumi să dea din cap cu gîndul 
aiurea. 

— E foarte bine că găseşte timp să mai gătească 
și pentru noi și să ţină casa în bună rînduială. 

Rhea nu putea să sufere laudele rostite în gura 
mare. O făceau să nu se simtă în apele ei şi nu 
găsea niciodată cuvintele potrivite pentru a răs- 
punde. Cu toate acestea, o necăjea deopotrivă și 
orbia tatălui ei care nu-și dădea seama cine făcea 
toată treaba în casă. 

— N-are timp de noi. Eh îţi gătesc de mîncare 
şi tot eu fac curăţenie în casă şi-ţi cîrpesc cămăşile. 

Ultima afirmaţie era cam exagerată, căci singura 
cămașă ruptă o peticise Viola. Rhea nici nu-și dădu 
seama de mica ei minciună, atît de mult se obișnuise 
cu ideea că toate treburile ce se îndeplineau zilnic 
în casă îi reveneau ei. 

Jumper își dădu seama că o cam făcuse de oaie. 
și, ca s-o dreagă, își trase scaunul mai aproape și-și 
puse braţul pe după umerii copilei. 

— Ei vezi, fetiţo, uite că trăim în aceeași casă 
și totuși ştim foarte puţine unul despre celălalt. Ai 
crescut mare, îi conduci tatălui tău gospodăria, şi 
eu nici măcar n-am băgat de seamă. Acum, că am 
fată mare în casă, n-o să treacă multă vreme şi o 
să aibă și ea un soţ. lar mie nici prin gînd nu-mi 
trecea, credeam tot timpul că o mai am lîngă mine 
pe fetiţa mea micuță căreia trebuie sa-i cioplesc 
păpuși și care trebuie hrănită cu terci dulce. 

O strînse cu putere la piept şi-şi lipi capul de 
al ei. l 

Dacă cineva ar fi întrebat-o pe Rhea de ce-i ve- 
niseră pe neașteptate lacrimi în ochi, n-ar fi știut 
ce să răspundă. Bărbia îi tremura ușor cînd spuse: 

— N-am crescut mare. 

Cuvintele astea ţișniră brusc, aproape cu grosolă- 
nie, și, imediat după aceea, fata trebui să-și strîngă 
cu putere buzele, ca să nu izbucnească în hohote 
de plins. Cu cîteva zile în urmă, cînd Robin o luase 
drept băiat, fusese mînioasă şi-şi dorise să fie ca 
Viola. Astăzi, tatăl ei îi spusese că a crescut mare, 
ba-i mai îndrugase ceva despre un soț, şi iată că 
nici el nu reușea să trezească în ea decît supărare 
și repulsie. 

Deşi chiki-ul lor, ca toate celelalte, avea numai 
patru stilpi și nu avea de loc pereţi, deodată i se 
păru că era prea strîmt. Voia să iasă sub cerul 
liber, să fugă undeva în pădure și să fie singură. 
Ca plecarea ei să nu pară neașteptată, îşi luă undiţa 
de la locul ei și spuse : 

— Cobor pînă pe țărm. Miine mîncăm pește. 

— Ai dreptate, porumbiţa mea, du-te și odihneș- 
te-te puţin. 

Jumper privi în urma fetei care alerga, pînă dis- 
păru în spatele copacilor. În minte îi reveni pe 
neașteptate amintirea acelei zile de toamnă cînd 
fetiţa, care abia împlinise cinci ani, zăcea bolnavă 
de scarlatină. Vraciul satului își epuizase toată arta 
şi nu mai găsea decit cuvinte serbede de consolare. 
În ceasurile acelea, el, temutul șef Jumper, simţise 
cît de dragă îi era copiliţa. Acelaşi simţămiînt pu- 
ternic de dragoste paternă, pe care încerca totuşi 
să nu-l arate fățiș, îi umplea din nou, năvalnic, 
inima. 


Peste luciul lacului domnea zumzetul amiezii. Nu- 
feri roșii se legănau alene pe valuri, ca niște insu- 


ROBIN >I FIICA JELULUI DE TRIB 115 


lite plutitoare. În desișurile de palmieri pitici, lă- 
custe brune-aurii, mari cît pumnul, se foiau cu 
ţirîituri stridente. Prisăcari, cu penele de un albastru 
strălucitor, se legănau pe florile roşii și catifelate 
de poinsetta. Sus de tot, în coroana unui stejar, 
răsună strigătul de spaimă al unei veveriţe, fugă- 
rită de un oposum. În apa scăzută de lîngă mal, 
cîţiva bitlani albaștri păşeau ţanţoși și pătrunși de 
importanţă. 

Rhea se întinsese în iarbă pe locul unde Viola 
şi Ev îi cîntaseră cîntecul despre baiatul fermierului 
şi micuța Bernice Majo. Uitase de undiţă, care 
stătea rezemată de tulpina unui copac. Fata privea 
norii care pluteau deasupra ei și i se părea că norii 
aceștia stau nemișcaţi, în timp ce ea, ușoară ca un 
fulg, plutește într-o barcă. În urmă cu cîţiva ani 
fusese cu tatăl ei și cu cei doi fraţi la Oklawaha. 
Vazuse acolo, venită din adîncurile pămîntului și 
tîşnind din niște uriașe pîlnii rotunde, o apă limpede 
și străvezie ca sticla albăstrie, astfel că se puteau 
distinge foarte clar contururile bărcii scufundate la 
patruzeci de picioare adincime, pe fundul acelei 
prăpăstii din care ţişnea apa. Tatăl lor le povestise 
legenda tinarului Oklawaba şi a frumoasei Wino- 
nah, care se iubeau și nu se puteau căsători pentru 
că cele două triburi ale lor se dușmăneau. lar Rhea, 
care era culcată în barca visurilor ei şi plutea prin- 
tre nori, simţea în inima ei aceeași adîncă tristeţe 
pe care o vor fi simţit și Winonah, și micuța Bernice 
— numai că nu știa din ce pricină. 

Pe cînd era cufundată în aceste visuri, se auzi 
strigată pe nume. Era o voce pe care o cunoştea. 

Se ridică uimită, şi o clipă î Îi trecu prin minte să 
se ascundă în tufișuri, dar iată că cel cate o strigase 
O și zărise., 

Robin se sprijinea încă în băt, dar îl minuia cu 
abilitate și cu ușurința firească cu care meșteşugarul 
își mînuiește unealta. Cînd ajunse la cîțiva metri de 
fată, îi aruncă băţul și făcu un salt înainte, apoi 
străbătu în mîini ultima porţiune de drum. Oprin- 
du-se în faţa ei o întrebă ridicînd fruntea : 

— Oare fiica marii căpetenii Jumper îngăduie 
unui sărman negru să se așeze lîngă ea ? 

Oricît ar fi fost Rhea de impresionată de acro- 
baţia lui, găsi totuși că glasul cîntat cu care i se 
adresase tînărul avea ceva comic, mai ales că mai 
stătea şi în miîini. Începu să rîdă, deși n-ar fi vrut. 

Băiatul se așeză cu picioarele sub el și-și puse 
mîinile pe genunchi. O privea cu surîsul unui frate 
mai mare, mulţumit de veselia surioarei lui mai 
MICI. 

— Cînd ai fost la mine, am crezut că eşti băiat; 
astăzi mi s-a părut că eşti o vrăjitoare care poate 
să citească gîndurile. 

«Încearcă să-mi spună că s-a gîndit astăzi la mine, 
îi fulgeră Rheei prin minte. Dar eu nu-l cred de 
loc. De ce să se fi gîndit tocmai astăzi ? S-a scurs 
destulă vreme de cînd poate să meargă și n-a în- 
cercat să stea de vorbă cu mine. Alaltăieri, cînd 
eram afară, la cîmp, am văzut cum făcea exerciţii 
de tragere cu arcul, împreună cu alţi băieţi de la 
„Șapte case“.» 

— Sarah ar dori să gătească pentru mîine pește 
şi m-a trimis să te-ntreb dacă nu poți să prinzi 

cîțiva. l-ai citit gindurile, ţi-ai luat undiţa și-ai 
fugit repede pe malul lacului. Asta-i vrăjitorie cu- 
rată, nu-i așa ? 

Cită dreptate avusese să nu creadă că se gîndise 
la ea. Dacă Sarah nu l-ar fi trimis, nu i-ar fi trecut 
prin minte s-o viziteze. Dar ei nici nu-i păsa de 
asta! Nu voia să aibă de-a face cu cineva care o 
luase drept un prostănac de băiat, era mai intere- 
sant să asculţi gilceava bitlanilor decit ce spunea el. 

Robin păru să nu observe tăcerea dezaprobatoare 
a fetei. 

— Ai grijă ca Hillis Hadjo să nu te prindă 
cînd mai faci scamatorii din astea. Altfel, vraciul 
se supără și te preface într-un pește, iar într-o bună 
zi, te pomenești că te scot agăţat de cîrligul undiţei 
mele. Dacă și atunci ai să vorbeşti atît de puţin ca 
acum, ești pierdută. Atunci va trebui să spui de 
trei ori cu voce tare: „Dragul meu Robin, n-ai 
prins un peşte, ci pe sărmana Rhea care a fost vră- 
jită. Dacă vrei s-o scapi de vrajă, trebuie să smulgi 
trei fire de păr din barba vraciului, să le pui aici sub 
copac şi să le laşi în soarele de amiază pînă ce ra- 
zele lui le vor preface în trei flori.“ 

„Cum poate să-nșire cineva atîtea prostii, care 
pe deasupra mai sînt și plictisitoare, își zise Rhea. 
Toată lumea știe că Hillis Hadjo își rade ca-n 
palmă obrazul lui rotund care seara, în lumina fo- 
cului de tabără, seamănă cu o lună plină. Şi cum 
s-ar putea preface nişte fire de păr în flori ?“ 

— Dar nu trebuie să-ţi fie teamă, eu am să des- 
tram vraja. E foarte lesne ; bagă de seamă, uite 
cum am să fac. 

Robin îşi trecu degetele prin claia de păr negru 
şi îşi smulse trei fire. 

— Uite, să zicem că astea sînt firele din barba 
lui Hillis Hadjo. Le punem aici, în iarbă, așezate 
frumos unul lîngă altul. Ca soarele să-și poată în- 
deplini în taină rolul său, le acoperim cu o haină. 
Cu o mutră foarte serioasă, Robin îşi scoase haina 
de pînză și o întinse pe pămînt. Acuma, continuă el, 
trebuie să avem oleacă de răbdare. 

„Dacă-și închipuie că n-am văzut părăluţele care 
cresc aici, pe locul unde şi-a așezat firele lui zbîr- 
lite, se înșală. Cu asemenea poveşti poate să im- 
presioneze un copil de cinci ani, dar pe mine nu. 
Oare de ce nu poate să priceapă că am crescut 
mare ? Pînă și tatăl meu a recunoscut lucrul 
acesta !“ 

— Iată, peştişor mititel și mut, soarele şi-a înde- 
plinit datoria. Vei redeveni pe dată o fată priete- 
noasă, cu numele de Rhea, și vei putea să-ţi iei un- 
diţa și să te duci pe maiul iucului ca să prinzi 
somoni Și bibani. 

Robin îngenunche în faţa hainei, făcu citeva 
semne magice, pe urmă o trase, cu o smucitură, 
într-o parte. În iarbă se aflau trei orhidee violete. 
Le adună, le întinse fetei şi spuse : 

— lată, preafrumoasă fiică a şefului de trib, îţi 
redau darul vorbirii, al rîsului, și înfățișarea ome- 
nească. Sclavui tău, Robin, a destrămat vraja şi fă- 
găduiește să te slujească cu credinţă cîtă vreme soa- 
rele se va roti pe bolta cerului, cîtă vreme luna va 
lumina nopţile, câtă vreme tatăl fluviilor va purta 

vasele către mare și cîtă vreme căprioara se va în- 
fiora la auzul pașilor panterei. 

Şi iată că, într-adevăr, fata păru că se desprinde 
deodată de sub puterea unei vrăji. Plictiseala pe 
care ţinea cu tot dinadinsul s-o arate dispăru și făcu 
loc unei uimiri sincere. Înciudarea tăcută care o sî- 
cîise fu uitată, și în locul ei se ivi o curiozitate ve- 
selă. 

— Vai, orhidee adevărate și proaspăt culese ! 
Cum de-ai reușit ? 

Luă florile, le mirosi și-și clătină capul. 

— Foarte simplu, răspunse Robin ; mi-am dorit 
ca peștișorul cel tăcut să se prefacă din nou într-o 
fată plină de voioşie, şi cînd îţi dorești ceva cu 
multă tărie, atunci se împlinește. 

— Nu asta te-am întrebat. Vreau să știu cum ai 
făcut scamatoria cu orhideele ? 

— E un secret. Tot ce pot să-ţi spun este cine 
m-a învăţat cum să procedez. Cu cinci ani în urmă, 
locuiam într-un vagon de circ împreună cu un sca- 
mator. Într-o zi — era o zi de vară îngrozitor de 
fierbinte şi de uscată, iar noi ne aflam în Louisi- 
ana — a întîlnit o fată frumoasă de fermier. Voia 
să se însoare cu ea, iar fata n-avea nici ea nimic 
împotrivă, numai că tatăl ei nu era de acord. În 
fiecare zi fata cădea la picioarele lui şi-l implora 
s-o lase să se mărite cu scamatorul. Nu mai plouase 
de luni de zile. Vitele mureau pe imașuri şi ogoa- 
rele se crăpau de uscăciune. Oamenii sufereau în- 
grozitor de pe urma arșiţei. Atunci, tatăl îi spuse 
că poate să se mărite cu artistul de circ, dacă acesta 
va reuși să atragă ploaia asupra ținutului, dar încă 

în aceeași noapte. Scamatorul m-a luat cu el afară 
din oraș, la cîmp, și împreună am adunat lemne și 
iarbă uscată. Şi cînd a răsărit luna, o lună mare și 
sîngerie ca un bizon rănit, am aprins focul. După 
aceea Doc — așa îi spunea scamatorului de la circ 
— jertfi o găină, două broaște țestoase, cinci şo- 
pîrle și o cochilie pestriță de scoică pe care o purta 
tot timpul la gît. Se iviră și zorile, dar numai ploaia 
nu se ivea de loc. Atunci Doc începu să suspine de 
ti se rupea inima şi-mi întinse cuțitul poruncin- 
du-mi să-i tai părul. I l-am tăiat șuviţă după șuviţă, 
pînă ce pielea capului parcă era o blană de șobo- 
lan. Pe urmă n-a mai scos nici o vorbă și şi-a arun- 
cat tot părul în foc. Era un păr frumos, moale și 
foarte cîrlionţat. Abia apucă să ardă și iată că cerul 
deveni galben, apoi de un verde ca otrava făcută 
din buruieni ; prin faţa lunei începură să gonească 
nori negri, pe urmă se porni să fulgere, și, zece mi- 
nute mai tîrziu, din cer începu o ploaie cum nu mai 
pomenisem în viața mea. În drum spre casa fer- 
mierului, văzurăm că ogoarele erau pline de băl- 
toace și pe cîmpie apăruse o mare de flori. Doc a 
cules un buchet și l-a dăruit fiicei fermierului. Fata 
se uită foarte ciudat la el, cum stătea aşa în faţa ei, 
fără păr pe cap. Atunci el îi povesti cum părul lui 
a provocat minunea, și toate s-au aranjat și-au pu- 
tut să se căsătorească. Nunta asta nu i-a adus însă 
noroc bietului scamator. Părul nu i-a mai crescut 
la loc. fiindcă pentru minunea cea nare a trebuit 
să-şi folosească toată forţa lui. Nevastă-sa a început 
să-și bată joc de el. Degeaba încerca el mereu să-i 
aducă aminte că ar fi ajuns cu toţii la sapă de lemu 

dacă n-ar fi adus ploaia. N-a folosit la nimic. Fe- 
meia trăncănea peste tot, astfel ca din minunea asta 
Doc nu s-a ales cu altceva decît cu o chelie. Iar 
chelia nu era de loc o minune, era o chelie ca multe 
altele. 

Băiatul își urmărea propria povestire cu o uimire 
nu mai mică decît a fetei. Interesul viu pe care-l 
arătase Rhea în legătură cu scamatoria cu florile 
îi înaripa imaginaţia. Amintiri vechi, trezite în 
el, se împleteau cu născocirile, devenind mai vii, 
parcă, și, luînd o formă nouă, se transformau în 
frînturi ale propriului său destin. Locuise într-ade- 
văr în vagonul de circ cu scamatorul căruia îi spu- 
neau Doc. De altfel, de la el cunoștea trucul de a 
strecura pe nevăzute tot felul de obiecte sub o cîrpă. 
Povestea aducătorului de ploaie, căruia în ceasuri 
de grea nevoie i se făgăduiesc tot felul de lucruri 
minunate și care după ploaia binefăcătoare este 
alungat cu vorbe de ocară, o auzise cu ani în urmă 
în Louisiana. Dar acum ar fi putut să jure că l-a 
întîlnit chiar el pe aducătorul de ploaie Doc. 

În ceea ce o privește pe Rhea, povestirea lui Ro- 
bin i se părea demnă de crezare. I se întîmplase chi- 
ar ei să vadă cum Hillis Hadjo încerca să schimbe 
vremea cu tot felul de vrăjitorii. Un vraci alb oare 
de ce n-ar reuși s-o facă ? Nici explicaţia că Doc 
şi-ar fi pierdut, o dată cu părul, toată forţa lui, n-o 
miră. Încă pe cînd era mică, mama îi povestise că 
puterea și demnitatea bărbatului sălășluiesc în pie- 
lea capului. Pentru orice războinic, cea mai îngrozi- 
toare rușine era să-și piardă scalpul. În schimb, 
dacă reușea să-i ia pielea capului unui dușman în- 

frînt, atunci puterea acestuia trecea asupra lui. Vä- 
zuse cu ochii ei cum o femeie, al cărei bărbat căzuse 
în luptă și fusese scalpat, nu se oprise din bocetul ei 
de jale pînă ce un războinic nu-i adusese scalpul 
unui dușman ucis. Ca urmare, luă povestirea plină 
de fantezie a lui Robin drept o realitate și se de- 
clară pe deplin mulţumită cu explicaţia dată de el. 
Numai că nu-și putea da seama ce este un circ, ast- 
fel că-l întrebă pe Robin : 

— Circul ? 

Pentru Robin, lumea aceasta pestriță fusese un 
cămin dintre cele mai primitoare și băiatul nu-și 
bătuse niciodată capul ca să afle ce reprezenta el de 
fapt. 

— Ce făceai tu la circ ? 

— Ei, făceam tot felul de lucruri, răspunse el şi 
lăsă să-i alunece privirea peste suprafaţa sclipi- 
toare a apei. 

Dacă ar fi avut la îndemiînă o frînghie, ar fi în- 
tins-o între doi copaci și i-ar fi arătat fetei ce era 
el în stare. Dar pînă una, alta trebuia ca piciorul 
să i se vindece complet. Astfel că nu-i mai rămase 
altceva de făcut decît să povestească despre munca 
lui : despre arta de a merge pe frînghie, despre 
figurile de balans pe prăjina de bambus, care era de 
trei ori mai înaltă decit el, şi despre numărul lui 
Smith cu cimpanzeul. Cînd povesti cum s-a îmbătat 
Jacky, Rhea începu să se legene încolo și-ncoace. 
Pe obrazul ei se citea bucuria maliţioasă a unui 
complice : festa era într-adevăr pe gustul ei. 

— Cu Cezar ce s-a întîmplat ? întrebă. 

— Nu cine știe ce. Smith l-a pedepsit să facă 
vreme de o lună serviciul la grajd, iar rolul lui în 
numărul cu maimuţoiul l-a primit Corah. 

Cînd pomeni numele acesta, peste faţa lui Robin 
trecu o umbră. Bucuria ștrengărească ce se citea în 
ochii Rheei făcuse să crească în asemenea măsură 
plăcerea pe care el însuși o simţea în timp ce po- 
vestea, încît nici nu se mai gîndise la scopul pro- 
priu-zis al festei pe care o pusese la cale și nici la 
urmările ei supărătoare. Acum se iviseră din nou 
şi-i umbreau buna dispoziţie. 

Fata observă schimbarea. Şi cum de la conversa- 
ţia cu Viola avea anumite păreri destul de sigure în 
legătură cu relaţiile dintre Corah şi Robin, văzu o 
confirmare a acestor păreri. În suflet i se strecură 
dezamăgirea, dar şi oarecare admiraţie. 

— Corak era logodnica ta ? 

Voia să pună întrebarea cît mai firesc, după cum 
se cuvine unei persoane aflate la o vîrstă aproape 
adultă. Dar întrebarea sună grav, aproape res- 
pectuos. 

Tocmai această seriozitate plină de încredere i se 
păru caraghioasă lui Robin şi-l făcu să surîdă. 

— Logodnică ? întrebă și se simţi pe neaşteptate 
cît se poate de amuzat. Dumnezeule, n-am avut pînă 
acuma vreo logodnică. De fapt, cîţi ani crezi că am ? 

— Nu... nu ştiu... se bilbii fata. 

— Cincisprezece, dacă te interesează. O logod- 
nică... 

Robin izbucni într-un hohot de rîs care-i zgudui 
tot trupul. 

Cum Rhea nu ştia ce-ar fi putut să răspundă, 
rîse și ea împreună cu el. Şi o dată cu risul acesta, 
sfiala dispăru şi fata deveni voioasă şi vorbăreaţa. 

— Ştii ce? zise ea. Acum sîntem chit. Tu m-ai 
luat drept băiat, iar eu pe tine drept un logodnic 
părăsit. 

— Ne-am înţeles, răspunse Robin în timp ce 
ridea. 

Pe urmă deveni serios. 

— De ce m-ai luat drept un logodnic părăsit?! 
întrebă el cu mirare. 

Rhea simţi din nou cum roșeaţa îi urcă în obraji. 
Se-ntoarse într-o parte, smulse un fir de iarbă și 
începu să-l ronțăie. 

— Cînd aveai febră ai vorbit de ea, zise încet. 

Fu acum rîndul lui Robin să roşească. „Naiba ştie 
ce-oi mai fi trăncănit eu atunci“ gîndi el. 

— Ce spuneam ? întrebă şi-ntinse şi el mîna 
după un fir de iarbă. 

— N-ai spus mare lucru. „la-mă cu tine, Co- 
rah“, asta a fost tot. Pe urmă eu am plecat. Nici 
nu m-am gîndit ce putea să-nsemne asta. Dar i-am 
povestit Violei şi ea și-a închipuit o întreagă po- 
veste. Spunea că e sigur că te-ai certat cu logodnica 
ta și că ea te-a părăsit. De aceea ai strigat : „la-mă 
cu tine, Corah !“ 

Cuvintele Rheei îl făcură să vadă cu ochii minţii 
un vis. Era visul pe care-l avusese la Jacksonville, 
sub un pom, în acel ceas de noapte cînd zăcea bătut 
și aproape fără cunoștință. O auzi pe Corah cîntînd 

„Păşesc spre cer şi umblu zi și noapte...“ şi-şi aminti 
cum simțise dorinţa fierbinte să plece împreună cu 
ea. Dacă amintirea aceasta i-ar fi venit într-o clipă 
cînd era singur, fără îndoială că ar fi fost cuprins 
de un simţămînt dureros. Dar acum, i se părea că a 
fost prins asupra unei fapte pe care nu era cîtuși 
de puţin dispus s-o recunoască. 

— Corah nu mă interesează de loc. Din cînd în 
cînd aveam grijă de calul ei sau îi aduceam cîte o 
găleată cu apă, asta-i tot. Dacă şi-a închipuit cumva 
altceva, nu poate decît să-mi pară rău pentru ea. 

Ca să scape de alte întrebări în legătură cu 
această chestiune, Robin se ridică şi apucă undiţa. 

— Vino, mergem să pescuim ; altfel Sarah n-o 
să mai ştie ce să gătească mîine. 

Se aplecă, își luă băţul şi porni cu paşi mari spre 
țărm. 

Fata smulse un fir de iarbă şi legă orhideele în- 
tr-un buchet, apoi îl urmă cu pași mici. Fredona 
încet un cîntec săltăreţ care-i plăcea foarte mult. 
Cînd ajunse lîngă băiat, amuţi speriată. 

— De ce nu cînţi mai departe? o întrebă. 

— Ei, nu prea îl ştiu bine. | 

Robin îşi făcu vînt şi aruncă sfoara undiţei, în 
arc mare, în apă. 

— Mie mi-a plăcut, zise, în timp ce privea cu 
atenţie bucăţica de lemn pe care Rhea o legase de 
sfoară în chip de plută și care se clătina pe întin- 
derea lacului. 

Capitolul VI 


Războiul intrase în al doilea an. S-ar fi 
zis că uriașele distrugeri pe care le provoca cirezilor 
și plantațiilor n-ar fi fost de ajuns, căci iată că la 
sfîrșitul lui februarie izbucniră, 'din senin, asupra 
sudului Americii. vînturile de miazănoapte — „nort- 
hers“, cum erau numite aici — măturînd totul în 
cale cu o violenţă cum nu se mai pomenise. Distru- 
seră ogoarele de bumbac și de tutun din Alabama 
și din Georgia, iar suflarea lor îngheţată atinse și 
Florida. O a doua însămînţare deveni necesară. 
Fermierii insistau pe lîngă guvernul din Washing- 
ton să pună capăt războiului, deoarece, în vederea 
recoltei, aveau grabnică nevoie de pămîntul cel nou 
de pe care urmau să fie strămutați indienii. Gene- 
ralul Jesup căpătă puteri depline să curme războiul 
prin orice mijloace. 

Uriașa centură de păduri și de mlaștini care în- 
cingea pămînturile cultivate aparţinînd indienilor 
absorbi valul de frig și ocroti tulpinile de porumb, 
ferindu-se de îngheţ. Erau verzi și pline de sevă, 
groase cît braţul omului și cu smocuri păroase, al- 
be-gălbui. Cînd boabele știuleţilor prinseră culoa- 
rea laptelui și se îndulciră, ziua se lungi devenind 

aproape egală cu noaptea, ceea ce însemna că se 
apropie sărbătoarea primăverii, numită „busk“, 
sărbătoarea în care se executa dansul porumbului 
verde. l 

— Şi în circul nostru se dansa cînd era carnaval 
sau vreo zi de sărbătoare, zise Robin. 

Şedea cu Sarah în faţa colibei și privea cum fe- 
meile presărau nisip alb în piața unde urma să se 
desfăşoare ceremonia. 

— Vai, băieţelul meu, nu cumva să povesteşti 
asta vreunui indian. Va fi adînc jignit, pentru cá 
busk-ul este cu totul altceva ; este ceva sacru, înte- 
legi ? La sărbătoarea asta, în viața satului se fac 
rînduieli noi pentru anul ce va veni. Vechile neîn- 
țelegeri sînt uitate, se ţine judecată luîndu-se hotă- 
rîri drepte, spiritul şi trupul sînt supuse curăţirii, se 
alungă bolile, se încheie căsătorii ; pe scurt, toate 
Jucrurile importante se pun la cale la sărbătoarea 
porumbului verde. Vreme de opt zile se desfășoară 
această sărbătoare a seminolilor, o sărbătoare cum 
n-ai mai pomenit tu vreodată. Se dansează dansul 
curcanului și dansul mormolocului ; zilele de post se 
împletesc cu cele de ospăț, iar în ziua a opta se bea 
psa-sa-is-kit-a, licoarea aceea neagră şi foarte 
amară, care li se urcă indienilor la cap şi-i smintește 
cu totul. Ceea ce ai să vezi, băieţașul meu drag, n-ai 
să uiţi toată viaţa ta. 

— E sigur că Rhea se întoarce pînă începe săr- 
bătoarea ? 

— Fireşte că da, băieţaşul meu. Vor veni căpe- 
tenii de foarte departe, ca oaspeţi. Vor avea loc 
consfătuiri importante. Crezi oare că Jumper își 

poate îngădui să lipsească ? Dacă posteşte acum, o 
face numai ca să se pregătească pentru sărbătoare. 

— De ce a fost nevoie ca s-o ia cu el pe fată? 
Ar fi putut să postească și singur. Sînt trei săptă- 
mîni de cînd, din pricina lui, Rhea trebuie să rată- 
cească prin hăţișurile pădurii. 

— Pentru că aşa le poruncește credinţa strămo- 
şilor lor, băiatul meu. Asta nu se cuvine s-o jude- 
căm noi. 


Rhea nu rătăcea prin hăţișurile pădurii, cum pre- 
tindea Robin ; locuia împreună cu tatăl ei într-o co- 
libă aflată în apropierea lacului Apopka, socotit de 
către seminoli sacru. Jumper se retrăsese în singu- 
rătate, pentru că nu izbutea să găsească un răspuns 
limpede la îndoielile care-l frămîntau. De aceea 
se hotărise să, postească vreme mai îndelungată 
Și nădăjduia să capete acest răspuns printr-o vizi- 
une care-i va apărea în vis. 

Seminolilor le era interzis să pescuiască în lacul 
sacru și să vîneze în împrejurimile lui, astfel încît 
Rhea urca zilnic pe malurile rîului Oklawaha, de la 
vărsarea lui cale de o milă sau două. Acolo arunca 
undiţa după peşte, sau pornea la vînătoare cu flinta 
tatălui ei. Încă din prima zi avu norocul să împuște 
un curcan sălbatic. La prînz își pregăti un somon la 
frigare, şi pină seara reuși să care curcanul la co- 
liba tatălui ei, cu eforturi care o obosiră, dar totuşi 
mulțumită de treaba pe care o făcuse. Jumper o 
lăudă pentru îndemînarea ei, dar refuză categoric 
să guste măcar o bucăţică din carnea friptă. Abia în 


ziua a treia mîncă un pic de carne și o portocală. 
Li 

Şedea tot timpul cu braţele încrucișate, nemișcat, 
sub un chiparos străvechi, şi privea pe sub coroa- 
nele de un verde catifelat ale pinilor și palmierilor 
undeva departe, către piscul muntelui Iron. Se ruga 
lui Ishtoholo, zeul care întruchipa pentru seminoli 
curăţenia, înţelepciunea și bunătatea, să-i arate 
printr-un semn drumul cel drept pe care să por- 
nească împreună cu poporul său, pentru a putea 
scăpa de nenorocirile războiului şi de veșnica pri- 
mejdie pe care o constituiau oamenii albi. Îl im- 
plora pe Ya-Ho-Weh, cel mare și temut, să bine- 
voiască a accepta jertfele seminolilor, să alunge 
spiritele rele care ar putea să aducă războinicilor 
nenoroc la vinătoare și în luptă, să ocrotească recol- 
ta şi să ţină bolile departe de colibele indienilor. Şi 
mereu se ruga să i se arate un semn care să-l mîn- 
tuiască de îndoielile sale. 

Pină acuma, războiul adusese seminolilor multe 
biruinţe şi numai puţine înfrîngeri. Chiar și trata- 
tivele duse în octombrie 1834 la Fort King iuseseră 
o biruinţă. Generalul Clinch şi agentul pentru afa- 
cerile indiene Thompson nu reușiseră să convingă 
pe indieni să accepte strămutarea, deși le oferiseră 
bani şi făcuseră multe promisiuni. Nici Jumper n-a 
semnat tratatul. E drept că, spre deosebire de con- 
venţia încheiată pe baza legii lui Payne, nu i s-a 
mai recomandat să fie „activ şi foarte atent în ceea 
ce privește prinderea şi predarea sclavilor fugiţi“, 
dar nici nu se garanta prin vreun cuvînt oarecare 
dreptul de liberă trecere al negrilor. Numai Abra- 
ham, căruia președintele îi recunoscuse rangul de 
căpetenie, căpătase învoirea să plece cu oamenii săi 

spre vest. În asemenea condiţii, Jumper începuse şi 
el să se gindească la o eventuală strămutare. La 
puţine săptămîni după ce tratativele eșuaseră, cîţiva 
tilhari albi o răpiseră pe nevasta lui Osceola și o 
vînduseră ca sclavă. Clinch și Thompson le dădură 
indienilor să înţeleagă că doreau războiul. Semi- 
nolii primiră provocarea. Războiul începu și una 
dintre victimele lui fu Wiley Thompson. Cînd muri 
și generalul, moartea își întinse ghearele și mai de- 
parte, răpind viaţa maiorului Dade și a oamenilor 
din compania lui. lar faptul că partea sudică a re- 
giunii Marion a primit în cadrul unei solemnităţi 
numele de „Dades County“ nu învia morții. Lup- 
tele se succedau una după alta. Generalul Gaynes 
fu bătut pe malul lui Withlacoochee, generalul 
Clinch împărtăşi aceeași soartă în smiîrcurile de la 
Wahoo. Veniră alţi ofiţeri şi alte trupe, și tribul lui 
Miconopi trebui să fugă din Big Hammock Settle- 
ment. Dar pentru fiecare indian mort cădeau o sută 
de soldaţi pe cîmpul de luptă. Şi chiar dacă atacul 
împotriva fortului Mellon fusese respins, el dovedi 
totuși că nu numai indienii erau cei fugăriţi ; apă- 
reau mereu pe neașteptate din ascunzișurile pădu- 
rilor, loveau fără cruţare şi dispăreau. Şi acum, 
Washington-ul îi trimisese pe generalul Jesup și pe 
generalul Hernandez şi iarăşi alte trupe. Asta în- 
semna lupte noi. Oare cine va ieși învingător din 
ele ? 

Soarele dispăruse în prăpastia ce se căsca dincolo 
de păduri ; luna se ridica încet. Lumina ei era de 
un alb care izbea dureros ochii ; răcoarea nopții se 
lăsa ţesînd văluri ceţoase peste apa lacului și a rî- 

ului. Jumper şedea nemișcat. Nu auzi vocea fiicei 
sale, nu se atinse de carnea pe care ea o aşeză în 
faţa lui. Era cutremurat de fiori reci, gîtul i se us- 
case şi respiraţia lui suna ca un horcăit. Urechile 
începură să-i vijiie ; mai întîi ca fîlfîitul aripilor 
unui stol imens de biîtlani, pe urmă ca valurile dez- 
lănţuite ale mării izbindu-se de țărm. Formele 
limpede conturate ale muntelui Iron începură să 
se șteargă, negrul se descompunea în diferite cu- 
lori, într-un albastru tremurător și în galben. Mun- 
tele păru că se cutre;aură din adîncuri, vijiitul se 
prefăcu în tropot ameninţător de copite. Pe urmă, 
un războinic, călare pe un murg cu coama lungă 
fluturînd, coborî din nori îndreptîndu-se către mun- 
tele Iron ; se opri drept pe pisc, atît de brusc, încît 
calul se ridică pe picioarele din spate ; apoi scoase 
o săgeată din tolbă și o slobozi departe, în noapte. 
Săgeata se aprinse şi lăsă în urma ei o dîră lumi- 
noasă care se boltea în înaltul cerului ca un uriaș 
arc de foc. Cu mîna întinsă, războinicul arătă către 
săgeata de foc, pe urmă dădu pinteni murgului și 
dispăru iar în nori. 

Marele şef căzu în genunchi, orbit de forţa în- 
spăimîntătoare a vedeniei. Își apăsă fruntea cu mîi- 
nile și gemu din străfundul fiinţei sale clătinîndu-se 
într-o parte și în cealaltă. Trupul îi fu zguduit de 
un tremur puternic, pe urmă se prăbuși înainte şi 
rămase nemișcat. 

A doua zi dimineaţa, cînd Rhea se trezi, îl găsi 
pe tatăl ei schimbat. Şedea în faţa colibei cu picioa- 
rele încrucișate și mînca resturile găinii pe care ea 
o fripsese cu o zi înainte. 

— Mai ai ceva de mîncare ? întrebă el. 

Fata îi aduse două portocale, apoi luă pușca. Încă 
în timp ce mesteca, el se ridică, îi luă arma din mînă 
ȘI zise: 

— Nu, astăzi mă duc eu la vînătoare. Ya-Ho- 
Weh așteaptă să-i aduc o jertfă de mulţumire. 

— Ţi-a dat vreun semn ? 

Curiozitatea o cuprinse pe neașteptate, ca un ac- 
ces de febră. Un nume trecuse de pragul buzelor 
tatălui ei, un nume pe care seminolii îl pronunţau 
doar în rare zile de sărbătoare. 

— Da, mi-a dat un semn. Se cuvine să-i fim 
recunoscători. 

— Ce-a spus? 

— O vei afla la timpul potrivit. 

Rhea trebui să-şi înfrîneze curiozitatea. Renunţă 
să-l mai sictie cu întrebările ; își amintea încă lim- 
pede ceea ce îi spusese tatăl ei, cu cîteva săptămîni 
în urmă, în legătură cu adunarea căpeteniilor. Acum 
zeul dăduse semn uneia dintre căpetenii. Drept ur- 
mare, căpeteniile se vor sfătui încercînd să-l inter- 
preteze şi, în mod firesc, vor hotărt și soarta care o 
așteaptă pe Rhea, fără ca mai înainte s-o întrebe. 
Nu-și dădea încă seama că, peste puţină vreme, sfa- 
tul căpeteniilor nu va mai avea nici un fel de influ- 
enţă asupra drumului ei în viaţă. 

Jumper urcă în lungul fluviului Oklawaha încer- 
cînd sa găsească urme de vînat. Se părea că spiri- 
tele rele alungaseră vînatul de aici, pentru a împie- 
dica aducerea unei jertfe de mulţumire în cinstea 
zeului cu care se aflau în dușmănie. Căpetenia dădu, 
ce-i drept, peste urme de cerb și de ciută, dar nu 

reuşi să zărească decît un iepure și cîţiva șobolani 
săritori. Urmele nu erau prea depărtate unele de 
altele și erau întipărite în pămîntul moale al pä- 
durii. Deoarece se depărtau de malul rîului, Jum- 
per bănui că animalele fuseseră surprinse de o pan- 
teră în timp ce se adăpau şi fugiseră. 

Un mic swamp ! îl sili să facă un ocol către mia- 
zăzi. Tufele de ferigă ale pădurii de pini cedau fä- 
cînd loc unor mărăcini care-i ajungeau pînă-n şold 
și-i îngreunau înaintarea. Jumper simţi acum ce 
mult îi sleise postul puterile. Cămașa, umedă de su- 
doare, i se lipise de trup și picioarele îi erau grele 
ca de piatră. Cînd zări, în sfîrșit, într-un luminiş o 
căprioară care păștea, trebui să facă eforturi să-și 
pregătească pușca și să ochească liniştit. Împuşcă- 
tura fu ca un fel de ușurare. Animalul mai facu 
două sau trei sărituri și se prăbușşi. 

Aprinse un foc mic la care fripse inima şi plă- 
miînii, iar după ce cumpăni o vreme, täie una din- 
tre copite şi o ascunse cu grijă în punga de piele în 
care își păstra talismanele. Animalul pe care îl îm- 
pușcase, după vedenia atît de grăitoare din acea 
noapte, fără îndoială că era înzestrat cu mare pu- 
tere magică. De aceea, copita lui putea fi un leac 
bun, un mijloc de apărare puternic împotriva neno- 
rocirilor şi a primejdiilor. 

Mico-ul aşeză cu îndemînare lemne uscate şi ier- 
buri pe tăciunii focului, și, cînd izbucniră flăcările, 
aruncă peste ele animalul mort. Fumul se ridică 


1 Swamp — mlaștină. | 


134 WALTER PUSCHEI. 


spre cer într-o coloană înaltă. Ya-Ho-Weh primea 
cu generozitate jertfa adusă de slujitorul lui. 

În starea aceasta de reculegere, căpetenia auzi pe 
neașteptate o voce ; ŞI nu era cîtuşi de puţin o voce 
- divină, chiar dacă în prima clipă de tresărire aşa 
i se păruse, 

— Zeul tău ocrotitor ţi-a împlinit rugămintea, 
mico. lată-ne că am sosit, spuse vocea din spa- 
tele lui. 

Dar nici nu sfirşise bine de vorbit, că Jumper 
reuşi să-și revină. Își apucă pușca şi în aceeași clipă 
tîşni cu o săritură uriaşă pe deasupra focului. Dacă 
izbutea să pună între el şi adversarul său focul și 
coloana de fum, putea face faţă atacului. Dar te- 
merara săritură nu-i fu de nici un folos. Două ţevi 
de pușcă se îndreptară amenințătoare către el. 

— Opreşte-te, mico, şi nu vei păţi nimic, spuse 
vocea din spatele lui. 

Atunci Jumper își coborî arma, se opri în loc, 
respirînd greu și cu sufletul plin de deznădejde, fi- 
indcă își vedea primejduită misiunea încredințată 
de zeu, pe care trebuia s-o transmită poporului său. 

Un soldat se apropie de el, un bărbat de vîrstă 
mijlocie cu un nas care se ivea ascuţit din mijlocul 
obrazului, aducînd cu ciocul unei păsări de pradă. 
Nasul acesta, precum și barba lui neagră i-ar fi dat 
o înfățișare de om deosebit de primejdios, dacă n-ar 
fi fost ochii ; erau foarte veseli, ca ai unui ștrengar 
pus pe şotii, încît te făceau să uiţi înfățișarea fio- 
roasă de războinic a bărbatului. 

— Îmi pare rău, mico, că a trebuit să te între- 
rupem în timp ce-ţi îndeplineai îndatoririle către 

zeul tău ; crede-mă că-mi pare sincer rău. Dar să 
capturezi o căpetenie a seminolilor, aflată pe poteca 
războiului, este o treabă a dracului de grea. Şi de 
capturat trebuia să capturez un mico, € ordin venit 
de sus de tot, de la generalul Jesup. Nu-ţi fie 
teamă, n-o să se atingă nimeni de un fir de păr din 
capul tău, asta-i adevărat tot atît, pe cît e de ade- 
vărat că mă numesc David Luke și că sînt sergent 
în armata americană. 

— Un mico al seminolilor nu știe ce-i teama. 

— Da, da, bine, ştiu. Atunci n-o să-ţi vină prea 
greu să ne predai armele. 

Cu aceste cuvinte, Luke apucă pușca şi pistolul 
pe care căpetenia îl purta agăţat de curea. 

Jumper se lăsă dezarmat fără să rostească vreun 
cuvînt. În inima lui încolţea cu încetul nădejdea că 
însuși faptul de a fi fost capturat ar putea să facă 
parte din misiunea care-i fusese încredinţată în acel 
ceas de noapte. 

— Unde ţi-ai lăsat calul ? 

Această întrebare îl făcu pe Jumper să tresară 
încă o dată. Pe de o parte, ar fi dorit să aibă calul 
cu el; i-ar putea fi de mare ajutor în cazul unei 
evadări. Dar dacă destăinuia ascunzătoarea cailor, 
atunci era în afară de orice îndoială că soldaţii o 
vor găsi pe fiica lui, iar asta nu trebuia să se în- 
tîmple în nici un caz. 

— Cînd un războinic al seminolilor se duce să 
stea de vorbă cu zeii lui, nu-și ia calul cu el, spuse 
Jumper, deşi asta nu corespundea de loc adevărului. 

Albii nu ştiau decît foarte puţin despre ceremo- 
niile legate de sărbătoarea porumbului verde, de 

aceea sergentul nu puse la îndoială cuvintele in- 
dianului. 

— William, fă rost de un cal pentru acesi gen- 
tleman indian, porunci el unuia dintre soldați. Te 
așteptăm la locul cu trei stejari. Dar înainte de asta, 
mi-e teamă că va trebui să-i legăm oaspetelui nos- 
tru mîinile la spate. 

Scoase din buzunar o curea de piele şi-i întoarse 
lui Jumper mîinile, cu o mișcare care trăda forţa lui. 

— Al să te convingi foarte curînd, mico, că sint 
un om foarte politicos, spuse în timp ce-l lega. Din 
păcate, nu-mi pot încă da seama dacă și tu posezi 
această însuşire plăcută. Ca să-ţi alin supărarea, 
trebuie să-ți spun că nu-i nevoie decît să faci o vi- 
zită scurtă generalului nostru. Şi-a băgat în cap să 
puie cu orice preţ capăt acestui război blestemat. 
După cîte ştiu, urmează ca voi, împreună cu negrii 
voştri, să vă cărăbăniţi o dată pentru totdeauna în 
Arkansas. Asta vrea el să-ţi spuie, iar tu trebuie 
s-o comunici mai departe la adunarea căpeteniilor. 
Şi fiindcă voi nu sînteţi deocamdată dispuși să staţi 
de vorbă de bună voie, trebuie să te luăm pentru 
scurtă vreme prizonier. Prin urmare, să nu-mi faci 
neplăceri, că eu nu-ţi vreau decit binele. 

În ciuda acestei cuvîntări pline de amabilitate, 
strînse cureaua cît putu de tare. 


Rhea se plictisea. Dar nu din pricină că era sin- 
gură. Micile expediţii singuratice prin padure fă- 
ceau parte dintre evenimentele care o pasionau cel 
mai mult. Plictiseala ei provenea dintr-o nemulţu- 
mire. Îi purta pică tatălui ei că se dusese singur la 

vînătoare. Oare n-ar fi putut să spună : „Vino, po- 
rumbița mea, mergem să împușcăm un cerb sau alt 
vînat care este destul de ales ca să fie oferit drept 
jertfă ?“ Se întîmpla destul de rar să-i îngăduie să-l 
însoțească la vînătoare. Fusese fericită cînd tatăl 
îi spusese să se pregătească pentru a pleca cu el în 
călătorie. Și pe urmă, postise zile întregi care pă- 
reau fără de sfîrşit și abia dacă schimbase vreun 
cuvînt cu ea. Nu-i imputa lucrul acesta, fiindcă așa 
se cuvenea să fie. Dar acum, cînd totul se sfîrșise 
cu bine și el primise sfatul pe care îl ceruse, ar fi 
putut s-o ia cu el. Tatăl ei era un mico, și ea era 
mîndră de asta. Atît în consfătuiri cît și în campa- 
niile războiului, avea un cuvînt greu de spus cînd se 
hotăra drumul pe care trebuia să pornească tribul 
lui. Dar nu-l simţea aproape de ea — acasă era 
zgîrcit la vorbă, adesea posac. Puținele ceasuri, în 
care el îi meșterise cîte o jucărie sau îi arătase cum 
trebuie să te strecori cu vîntul în faţă pînă aproape 
de o ciurdă de căprioare, se numărau printre cele 
mai fericite ceasuri ale ei. Într-o asemenea fericire 
sperase şi cînd au pornit împreună în această călă- 
torie, dar iată că din nou nu-i era dat să aibă parte 
de ea. 

Aceasta era pricina pentru care şedea acum pe 
malul rîului şi cioplea o bucăţică de lemn, plictisită 
şi, totodată, enervată din pricina musculiţelor care 
roiau în jurul ei. Zumzetul lor era singurul sunet din 
acest ceas liniștit al amiezii. Tocmai se gîndea ce 
plăcut ar fi dacă Robin s-ar afla acum alături de 
ea, cînd auzi sunetul înfundat al unei împușcături 
depăitate. Sări în picioare şi ascultă încordată. Fu 

cuprinsă de febra vînătorului și, fără să mai stea pe 
gînduri, alergă în direcţia din care se auzise îm- 
puşcătura. 

La marginea mlaștinei dădu peste urmele tatălui 
ei. Contururile mocasinilor se întipăriseră limpede 
în pămîntul moale. Frunzele mărăcinilor îi ajun- 
geau pînă la umăr. Erau ascuţite ca nişte săbii şi 
fata nu reușea să înainteze decît anevoie. În sfir- 
şit, văzu în depărtare o coloană de fum. Siguranţa 
că se va întilni curînd.cu tatăl ei îi dădu puteri noi. 

Îşi încetini pașii abia după ce ajunse la depăr- 
tarea unui foc de puşcă de locul cu pricina. Începu 
să cumpănească dacă se cuvenea sa apara pur și 
simplu în faţa lui, în timp ce el îndeplinea ritualul 
sacrificiului. Îşi puse în gînd să se strecoare cît mai 
aproape cu putinţă, fără să fie văzută. Astfel, pu- 
tea să-și aleagă singură clipa în care să apară. De 
teamă că tatăl ei ar putea s-o zărească înainte de a-l 
vedea ea pe el, se hotărt să se suie într-un copac şi 
să arunce o privire împrejur. Alergă pînă la un ste- 
jar ale cărui ramuri ajungeau pînă aproape de pä- 
miînt și se căţăra în el. 

Mai întîi îi văzu pe cei doi soldaţi. Erau cu spa- 
tele la ea și-și ţineau pușştile întinse, gata să tragă. 
Fu cît pe ce să ţipe, dar își înăbuși strigătul în gît- 
lej. Faptul că se aflase de multe ori în primejdie 
o ajută să procedeze instinctiv cum trebuie. Ţipătul 
l-ar fi putut înștiinţa pe tatăl ei, dar această înşti- 
ințare ar fi venit prea tîrziu. Ea nu putea să-l ajute 
sau să fugă după ajutor decît dacă nu era desco- 
perită. Fu obligată să asiste neputincioasă la scena 
dezarmării lui Jumper de către soldați. Cu inima 

bătindu-i tare și cu buzele strînse, își întipări în 
minte drumul pe care porni grupul cu prizonierul. 
Cum soldaţii nu aveau caii cu ei, era probabil că 
se afla în apropiere o bază a lor. Totul era s-o gă- 
sească, pentru că numai în felul acesta putea să afle 
unde-l vor duce pe tatăl ei. 

N-a trecut prea multă vreme şi s-a lămurit în 
privința asta. După un drum de aproape un ceas, 
văzu, într-un luminiș, doi cai păscînd. În marginea 
luminişului creșteau trei stejari uriași. Pe tatăl ei, 
albii îl legaseră de unul dintre copaci. La o depăr- 
tare de cîţiva paşi de el şedeau doi soldaţi. Cum nu 
se aflau acolo decît doi cai, era lesne de presupus 
că al treilea soldat fusese trimis după un cal pen- 
tru Jumper. 

În cazul că tatăl ei va rămîne și peste noapte l£- 
gat de copac, voia să încerce să-l elibereze. Rhea 
avea un cuţit și purta un pistol la centură. Ştia să 
le mînuiască pe amîndouă ; la urma urmei, era fiică 
de mico. 

Luă hotărîrea asta pe cînd soarele se afla încă pe 
cer. Pe urmă se lăsă noaptea şi lumea înconjură- 
toare deveni nevăzută. Dușmanii dispărură şi ei! 
Din focul lor rămase numai o grămăjoară de tă- 
ciuni roşietici, din care, cînd și cînd, izbucneau mici 
flăcări albăstrui. Se mai aflau oare soldații pe ace- 
leaşi locuri dinainte, sau plecaseră să cerceteze dacă 
prin pădure nu se află niscaiva dușmani? La un 
moment dat, Rheei i se păru că vede siluetele în- 
tunecate așezate tot acolo, dar pe urmă iarăși ar fi 
nutut să jure că a auzit chiar în apropierea ei zgo- 
mot de pași. Îşi dădu seama cu surprindere că-i vine 

s-o ia la goană sălbatic, fără o ţintă anume, oriunde 
putea fi la adăpost. Dar era singură în noaptea duș- 
mănoasă care o înconjura, iar tatăl ei, care în 
această singurătate o făcuse să se simtă ocrotită, era 
prizonier şi avea el însuși nevoie de ajutor. 

Simțămiîntul că se află aici un om care-i era 
apropiat Şi | căruia numai ea putea să- i ajute în ne- 
voie făcu să-i dispară teama. Începu să înainteze în 
vîrful picioarelor, se strecura îndoită de mijloc de 
la un copac la altul, asculta ţinîndu-și răsuflarea şi 
lipindu-şi obrazul fierbinte de coaja umedă şi rä- 
coroasă a copacilor. Pe urmă, cînd putu să vadă 
limpede că siluetele întunecate nu erau imagini fău- 
rite de închipuirea ei aţîţată, ci aparţineau celor doi 
soldaţi care îl păzeau pe tatăl ei, se lăsă la pămînt 
și începu să înainteze încet, pe virfurile degetelor 
de la miini și de la picioare. Cu bägare de seamă, 
pipăia fiecare loc înainte de a se sprijini temeinic 
pe el, ca să n-o trădeze trosnetul vreunei ramuri sau 
foşnetul frunzelor. Se apropia încet de copacul de 
care era legat tatăl ei. Îi tremurau mușchii de la 
braţe și de la picioare, sîngele îi bătea puternic în 
tîmple. Îi era nespus de greu să respire fără zgo- 
mot. 

Soldaţii se aflau la mai puţin de treizeci de pi- 
cioare depărtare de ea. Fumau şi vorbeau încet, 
aproape pe șoptite. Dacă voia să-i taie tatălui ei le- 
găturile, trebuia să se ridice pe jumătate. Şi dacă 
atunci vor zări-o, totul se sfîrşea. Dacă paznicii 
s-ar depărta măcar pentru cîteva clipe ! De la bă- 
ieţi auzise odată că, într-un asemenea caz paznici; 
pot fi înşelaţi prin aruncarea cîtorva pietricele în 

spatele lor. Atunci încep să cerceteze ce a provocat 
zgomotul și în felul acesta ai prilejul să-l eliberezi 
pe captiv. Cînd auzise de treaba asta, i se păruse 
ceva de la sine înţeles, dar acum, cînd se găsea ea 
însăși în asemenea situaţie, i se părea că mijlocul 
acesta nu poate fi pus în aplicare. Să ridici în li- 
niştea nopţii o piatră, şi, culcată pe burtă, s-o 
arunci într-o anumită direcţie, destul de departe ca 
să cadă în spatele paznicilor, i se părea pur şi sim- 
plu cu neputinţă. Şi chiar dacă ar reuşi, oricum ar 
fi făcut un zgomot mai mare decît piatra care că- 
dea. Rămase, așadar, nehotărîtă în spatele steja- 
rului, frămîntîndu-și mintea să găsească o ieșire din 
impas. 

Și atunci în ajutorul ei veniră chiar cei împotriva 
cărora trebuia să acţioneze : paznicii. Unul dintre 
ei se ridică și spuse : 

— William trebuie să se-ntoarcă foarte curînd ; 
ar fi bine să-ntreţinem focul ca să ne găsească mai 
uşor în bezna asta blestemată. Mă duc s-aduc 
lemne. 

Se îndepărtă cîțiva paşi şi începu să culeagă ra- 
muri căzute pe jos. Camaradul lui se ridică și el și-l 
urmă încet. 

— Să sperăm că în felul acesta nu vom atrage 
asupra noastră atenţia pieilor roșii. 

— Cred că vreme de un ceas putem să ne luăm 
fără grijă riscul ăsta. Cu cît soseşte William mai 
repede, cu atît mai repede vom putea s-o pornim 
la drum. 

Pentru Rhea sosise timpul să acţioneze. 'Tîșni în 
sus, apucă mîinile tatălui ei și tăie legăturile. Ca- 

petenia nu-și trădă surprinderea prin vreo mișcare 
sau vreun sunet. Chiar și după ce mîinile îi fură li- 
bere. Abia după ce simţi că se desfac și legăturile 
de la picioare, acţionă. Cu o singură săritură, 
ajunse în locul unde şezuseră soldaţii şi- şi apucă 
pușca ; pe urmă o prinse pe Rhea de mînă și-și 
croi drum prin desiş. Mai auziră câtva timp strigăte 
alarmate în spatele lor, dar nici o împușcătură nu 
răsună. Pădurea înveșmiîntată de noapte îi primi la 
sînul ei, învelindu-i cu mantia-i întunecată ŞI mis- 
terioasă. l 


Capitolul VII 


Rhea abia aștepta să ajungă la Mu- 
latto Girls Town. Pe măsură ce se apropia de satul 
natal, era tot mai preocupată de dorinţa să poves- 
tească prietenilor ei întîmplările aventuroase din 
pădure. Bineînţeles că, înaintea tuturor, lui Robin. 
Dar şi Violei, ca să nu mai vorbim de Sarah. Își 
imagina tot timpul cum Sarah își va încleșta mîinile 
deasupra capului cu privirea ridicată spre cer, și 

cum o să spuie vorbe aspre de dojană la adresa lui 
Jumper care-o lăsase singură pe micuța lui fiică în 
sălbăticie. Putea să prevadă limpede și reacţia Vi- 
olei. Să eliberezi un prizonier era cu totul altceva 
decît să cîrpeşti cămăși, să cureţei cartofi sau să 
cînţi la chitară. În locul ei, Viola ar fi murit de 
frică ! Dar Robin ?! Ce mutră o să facă atunci cînd 
o să audă în ce situaţie primejdioasă se aflase ea ? 
Dintre toate, asta o interesa cel mai mult. De 
aceea, răsuilă adînc cînd zări în depărtare coroa- 
nele bine cunoscute ale bătrînilor sequoya care creş- 
teau pe malul lacului. Curînd văzu vacile păscînd ; 
simţi plutind în aer fumul focului de tabără. Tra- 
pul molcom al cailor o enerva. 

— N-am putea să grăbim puţin caii ? 

— Mica porumbiţă va trebui să înveţe să-şi în- 
frîneze nerăbdarea, răspunse căpetenia. 

O spuse fără dojana, dar cu vocea pătrunsă de 
seriozitate. 

Răspunsul acesta întunecă puţin bucuria Rheei. 
Cînd tatăl ei i se adresa într-un fel atît de solemn, 
urma de obicei o mustrare sau o povaţă. 

— Micuța mea porumbiţă fără îndoială că arde 
de nerăbdare să se împăuneze în faţa prietenilor ei 
cu faptele de vitejie pe care le-a săvîrşit. Arm 
dreptate ? 

Rhea spuse un „da“, care suna cam în silă. Aşa 
cum înfățișa tatăl ei lucrurile, erau într-adevăr 
demne de dispreţ. 

— Fiica mea a fost foarte vitează ; n-am să uit 
asta niciodată. Dar dacă micuța mea porumbiţă nu 
vrea ca fapta ei curajoasă să se întoarcă împotriva 

tatălui ei, atunci trebuie s-o treacă sub tăcere. 

Bucuria Rheei dispăru ca prin farmec. Nu ma; 
avea nici o poftă să-și continue drumul. Ce-i mai 
râmînea de povestit despre această călătorie, dacă 
n-avea voie să pomenească ceea ce era mai impor- 
tant ? Şi de ce n-avea voie ? 

Căpetenia citi pe faţa ei mîhnirea care-i cuprin- 
sese fiinţa. Își alătură calul de al fetei și-i puse mîna 
pe umăr. 

— Ştiu că nu-ţi vine ușor, porumbiţo. Dar tre- 
buie. În sfatul bătrînilor mă voi afla într-o situaţie 
grea ; o situaţie foarte „grea. Iar dacă tu vei povesti 
de întîlnirea cu albii, îmi va fi cu neputinţă să în- 
deplinesc misiunea pe care am primit-o. Înţelegi, 
micuța mea porumbiţă ? 

Fata aprobă din cap, căci învățase să-și asculte 
tatăl fără vreo împotrivire. Nu pricepea tîlcul ho- 
tărîrii luate de el şi se frămîntă multă vreme încer- 
cînd să ghicească ce fel de misiune primisc el, de 
fapt, pe malul lacului Apopka. 


Mulatto Girls Town îi aștepta cu tot felul de sur- 
prize pe cei ce se înapoiau. Ca oaspeţi la sărbătoa- 
rea porumbului verde veniseră din John Hicks 
Town războinici mikasuki conduși de Arpeika şi 
Wild Cat ; de la miazăzi, veniseră cu Abraham răz- 
boinici coweta și cheehaw, și, împreună cu ei, cineva 
care alergase spre Robin cu braţele deschise : ne- 
grul Sammy. 

La început Robin nu-l recunoscu. Sammy era îm- 
brăcat ca un indian și înarmat cu puşcă şi pistol. Să 
vadă pe unul dintre foștii sclavi ai lui mister Raynes 

echipat de război, era o imagine pe care Robin nu 
și-o putea închipui decît cu mare greutate. Firește, 
negri înarmaţi se aflau și în Mulatto Giris Town. 
Cei ma: mulţi dintre ei se născuseră la seminoli ca 
oameni liberi. Încă mai de mult, părinţii sau chiar 
bunicii lor fugiseră din sclavie stabilindu-se în sa- 
tele indiene. Oamenii aceștia, precum și cei despre 
care ştia că abia în urmă cu cîteva luni lucrau încă 
pe vreo plantație oarecare, i se păruseră întotdeauna 
deosebiți. Dar Sammy era un băiat ca și el. Îl vä- 
zuse cu propriii lui ochi lucrînd la cottongin. Sammy 
mîncase bătaie de la master Kopperlith, ba chiar îl 
legase de mîini pe tovarășul lui de suferinţă, Robin, 
în urma unui ordin pe care-l primise. Sammy era 
sclav — și iată că acum purta o puşcă, întocmai ca 
un domn alb! 

— Te-ai însănătoşit, băiete ? întrebă el. Cu mîi- 
nile strîngea umerii lui Robin ; îl măsură din cap 
pînă în picioare cu ochi strălucitori. Ţi-ai revenit. 
Slavă domnului ! 

Cînd răsuflase ușurat. Sammv era cît se poate 
de sincer. De cînd îi legase lui Robin mîinile la 
spate, nu mai putuse să scape de un anume simţă- 
mâînt al vinovăţiei. Putea să-și spună de zeci de ori 
cît de zadarnic ar fi fost să se împotrivească unei 
porunci date de fermier, simțămtutul acela apăsător 
nu-l părăsea. În multe nopţi, îi apăruse imaginea 
băiatului, scuturat de febră și cu fața lividă, purtat 
de războinicii lui Osceola pe drumul spre Mulatio 
Girls Town. Teama şi nesiguranța în legătură cu 
soarta lui Robin îl chinuiseră, și astfel se face că-l 

rugase pe Abraham să-l ia cu el la sărbătoarea 
porumbului verde. 

Acum ședea în faţa lui Robin, îl vedea sânătos și 
bine dispus, iar privirile pline de admiraţie ale bă- 
iatului îi făceau plăcere. 

— Nu mă puteam împiedica să mă gîndesc me- 
reu la tine, zise. Cînd a trebuit să-ți leg mîinile, am 
trecut prin ceasul cel mai greu din viaţa mea. Am 
mîncat de multe ori bătaie, de la tot felul de over- 
seeri. 1 Dar cel mai îngrozitor lucru pentru un ne- 
gru este să fie biciuit de un negru. Atunci simţi fie- 
care lovitură pînă în adîncul sufletului. 

— Păi n-aveai încotro, Sammy. Fiindcă așa îţi 
poruncise master Raynes. 

— Nu ştiu, Robin, dacă ne va fi îngăduit mereu 
să găsim o asemenea scuză. De cînd sînt la semi- 
noli, am început să mă îndoiesc de asta. Ei ne arată 
cum trebuie să răspundem la ordinele yancheilor. 
Uite așa ! 

La ultimele cuvinte, Sammy bătu cu palma în 
patul armei. 

— Ai participat vreodată la o luptă adevărată ? 

Întrebarea aceasta a fost începutul unei poves- 
tiri amănunțite, cum un grup de indieni și de ma- 
rooni ? au nimicit două companii care încercaseră 
să înainteze de la fortul Pierce spre lacul Okeecho- 
bee. Sammy se dovedea înzestrat cu o adevărată 


! Overseer — supraveghetor, vătaf pe o plantație. 
2 Marooni — sclavi negri fugiţi, care s-au organizat în mici comunităţi 
independente sau au fost primiţi în sînul poporului seminol. 

măiestrie de povestitor, iar cînd sfîrși, Robin spuse 
vrăjit : 

— O, tare aș fi vrut să fiu și eu acolo ! 

— la te uită! Cunosc un băiat negru care abia 
cu trei luni în urmă îmi spunea că n-are nici în 
clin nici în mînecă cu războiul ăsta indian ! 

Robin își amintea și el foarte bine convorbirea 
purtată după fuga lui Nat. Era o amintire care-l 
făcea să nu se prea simtă la largul lui. Între timp, 
văzuse cu ochii lui că războiul seminolilor este în 
același timp și o luptă pentru eliberarea sclavilor ne- 
gri. Sammy cel înarmat i-o mai spuse încă o dată, 
într-un mod foarte limpede. 

— Pe atuncea nu știam, Sammy, spuse Robin. 
Dar acum o știu. 

— Să sperăm că n-ai s-o uiţi niciodată! rosti 
Sammy serios. 

— Ce vrei să spui cu asta ? 

Sammy se ridică şi-şi puse arma pe umeri. Co- 
bori încet cele cîteva trepte ce duceau spre prispa 
chiki-ului. Privi o vreme către sat pe urmă spuse : 

— Miine dimineaţă are loc sfatul căpeteniilor. 
Americanii i-au trimis mico-ului nostru, Abraham, 
un mesaj, în care îi garantează strămutarea în Ar- 
kansas împreună cu toţi oamenii lui. Dar Abrahain 
nu se lasă amăgit. Să sperăm că și celelalte căpe- 
tenii vor gîndi ca el. 

Robin nu mai avu vreme să-și frămînte mintea 
cu această chestiune. Băieţii și fetele din sat por- 
neau către ogoare să aducă ştiuleţi de porumb fra- 
gezi pentru sărbătoare. ÎL chemară pe Robin, şi el 
se grăbi să-i ajungă din urmă. Aduseră porumbul 

în coșuri mari pînă în piaţa unde urma să se des- 
făşoare festivitatea. Cum satul adăpostea acum mai 
mult de o sută de oaspeţi, tinerii trebuiră să mai 
iasă o dată la cîmp. Cu prilejul acesta, dădură peste 
Jumper şi Rhea. Robin își lăsă coșul jos cînd o văzu 
pe fată şi alergă către ea. Îi întinse mîna ca să-i 
ajute să descalece. Dar Rhea își clătină capul. 

— Nu fi supărat, Robin, nu rămîn aici. Sînt 
foarte obosită. 

Dădu calului ei o lovitură ușoară cu mîna peste 
git. Japa roșcată se puse din nou în mișcare. 

— Vin la tine spre seară ! strigă Robin, privind 
dezamăgit și uimit în urma fetei. 

O dată cu soarele care apunea, izbucniră din pa- 
tru părţi în același timp flăcările focului sacru, așe- 
zat sub două tulpini de copac groase, culcate în 
formă de cruce. Vraciul Hillis Hadjo aprinsese fla- 
căra după obiceiul străvechi, frecînd două bucăţi 
de lemn uscat. Cînd flăcările se înălțară, din focul 
sacru fu aprins un calumet mare de ceremonie, îm- 
podobit cu pene. Hillis Hadjo suflă fumul către 
cele patru puncte cardinale, trecu apoi pipa celor- 
lalţi vraci, care repetară toţi, cu gesturi solemne, 
ritualul. După aceea Miconopi primi calumetul. Se 
înclină adînc şi se îndreptă cu pași liniștiți către 
casa cea mare în care se ţineau consfătuirile. Că- 
peteniile îl urmară într-un șir lung. 

Robin o găsi pe fată în coliba ei, întinsă pe o pă- 
tură, nemișcată, dar cu ochii deschişi. 

— Nu vii şi tu în piaţa unde are loc sărbătoarea ? 
o întrebă. Tocmai se pregătesc să aprindă focul 
sacru. 

Rhea aruncă pătura deoparte și se ridică. În fie- 
care an fusese printre cei dintii care soseau în piaţă, 
ca să urmărească cît mai de aproape ritualul sacru. 
Cu multă vreme înainte, era întotdeauna cuprinsă 
de înfrigurare şi voioşie, ca în zilele din preajma 
unei sărbători. Tot așa se întimplase și anul acesta, 
pînă cu citeva ceasuri în urmă. Porunca tatălui ei, 
să păstreze tăcere asupra celor ce se întimplaseră 
pe malul lacului Apopka, aruncase de la început 
o umbră asupra bucuriei pe care o simţea. Totuși 
peste asta ar mai fi putut să treacă. Dar tatăl ei, 
înainte de a se duce la Miconopi pentru a lua parte 
la sfatul căpeteniilor, îi spusese : 

— Orice s-ar întîmpla astăzi, sau în decursul zi- 
lelor următoare, micuța mea porumbiţă trebuie să 
creadă cu tărie că eu doresc binele tuturor şi bine- 
înțeles că şi pe al ei. Îmi poate ea făgădui acest 
lucru ? 

lar ea făgăduise din nou ceva, fără să știe des- 
pre ce era, de fapt, vorba. Faţa tatălui ei fusese se- 
rioasă, pe trăsăturile ei nu se putea citi nimic. Cu 
toate acestea, crezuse că distinge în spatele măștii 
o neliniște clocotitoare pe care nu reușea să și-o 
explice. Din această cauză, se frămîntase vreme în- 
delungată. Şi mereu ajungea la concluzia că inten- 
tiile tatălui ei probabil că erau opuse intenţiilor ce- 
lorlalte căpetenii. Altfel, ce rost ar fi avut s-o asi- 
gure, într-un fel atît de solemn, că-i vrea numai 
binele ? În inima ei se strecurase o îndoială, și toc- 
mai din pricină că nu putea să şi-o explice pe de- 
plin, era cuprinsă de o mare neliniște. 

— Bineînţeles că vin şi eu, îi răspunse lui Ro- 
bin. Am așteptat numai să vii tu, ca să mergem îm- 
preună. 

O spuse pe un ton cam brusc, de parcă băiatul ar 
fi întîrziat la o întîlnire. Robin o privi cercetător, 
apoi dădu din umeri. Pe urmă plecară. 

Cînd luna, aidoma unui animal greoi, se des- 
prinse din temniţa neagră a pădurii și începu să 
urce pe pista fără de sfîrșit a cerului nocturn, se 
auziră primele bătăi înfundate de tobă. Doi bărbaţi, 
așezați aproape de foc, băteau tobele. La fiecare 
dintre ei, partea de sus a trupului, goală, părea des- 
picată pînă la briu. Una dintre jumătăţi era vop- 
sită în roșu sîngeriu, cealaltă era albă ca varul. 
Ochii le erau înconjurați cu cearcăne negre ca 
smoala. În lumina focului, capetele lor păreau niște 
hîrci. Ritmul uniform în care băteau tobele stîrnea 
o încordare care se mărea din clipă în clipă. Hillis 
Hadjo și alţi trei vraci ședeau cu feţele întoarse cà- 
tre foc, la capetele buștenilor încrucișați. Trupu- 
rile le erau vopsite în alb. Toată lumea privea că- 
tre vrăjitor, căci el era cel care trebuia să dea sem- 
nalul pentru începerea dansului. 

Semnalul fu un șuierat strident, produs cu aiu- 
torul unui os de vultur. Abia apucase să se stingă 
ecoul lui, că din bezna înconjurătoare ţişniră mai 
mulţi tineri înspre focul din piaţa ceremoniei. Și ei 
erau vopsiți în alb. Pene de vultur le împodobeau 
capetele, iar în miîlini fiecare dintre ei purta o le- 
gătură de pene şi o lance. Cu un strigăt puternic, 
îşi înfipseră arma în pămînt și se așezară, chinciti, 
în cerc. Un alt semnal al fluierului din os de vul- 

tur, și patru dintre ei se ridicară dintr-o săritură. În 
ritmul tobelor începură să danseze în jurul lănciilor. 
După cîteva sărituri scurte, țîșniră pe neașteptate 
în sus, mănunchiurile de pene din mîinile lor în- 
tinse părură o clipă să-și ia zborul, depărtîndu-se de 
pămînt. Cînd atinseră din nou solul, se chinciră și 
începură să înainteze tîrîndu-se ca niște pantere, 
pînă se ridicară pentru altă săritură. După cîteva 
minute, vraciul dădu semnalul pentru următorii 
patru tineri, iar primii dansatori se chinciră din nou 
la pămînt. 

— E dansul vulturului, îi șopti Rhea băiatului. 

Dansul acesta, ca şi cel al mormolocului și al 
curcanului, acestea din urmă dansate de bărbaţi şi 
femei, erau doar pregătitoare pentru punctul cul- 
minant al primei zile a festivităților: ceremonia 
„elixirului negru“. 

Cu un ceas înainte de miezul nopţii, ajutoarele 
de vraci aduseră în piaţă un cazan pe care-l atîr- 
nară deasupra focului. În el fură fierte, pe lîngă tot 
felul de rădăcini și de ierburi, fructele otrăvitoare 
ale laurului. Ele dădeau lichidului un gust amar ca 
fierea şi proprietatea de a ameţi. Acest „black 
drink“ avea menirea să purifice trupul și spiritul! 
și să le pregătească de a primi hrana divină. 

Ritualul sacru începu la apariţia căpeteniilor. 
Purtînd straiele lor de ceremonie, ieșiră cu pași so- 
lemni din casa consfătuirilor și se înşirară în fața 
băncilor care formau un semicerc lîngă foc. Bătăile 
de tobă amuţiră. Peste piață domnea o liniște 
adîncă, tulburată doar de trosnetele flăcărilor. Din 
rîndurile războinicilor se desprinse Osceola, craini- 


152 WALTER PUSCHEL 


cul elixirului negru, se apropie de foc și se opri 
lîngă Hillis Hadjo. Vraciul vîri o cochilie de scoică 
de mare în cazan, o umplu și o întinse lui Osceola. 
Acesta o apucă, ridicînd-o cu ambele mîini dea- 
supra capului, scoase un strigăt prelung și-l chemă 
pe Miconopi, căpetenia supremă a tuturor semi- 
nolilor. 

Bătrînul mico päşi către Osceola, ridică mîna în 
semn de salut şi vorbi astfel : 

— Războinici ai seminolilor ! După vechiul obi- 
cei, în timpul sărbătorii porumbului verde, căpete- 
niile voastre dau socoteală asupra consfătuirilor ce 
le-au ţinut pentru binele tuturor. Ei vă arată dru- 
mul pe care au de gînd să meargă împreună cu voi. 
Încuviințarea voastră le dă putere, dojana voastră 
îi va îndemna să-şi cerceteze încă o dată gîndurile. 
Miconopi, căpetenie a ocenee-ilor şi mico suprem al 
tuturor triburilor seminole, declară că discuţia poate 
să înceapă ! 

Cum se obișnuia în asemenea ocazii festive, Mi- 
conopi începu cu istoria cea mai veche a neamului. 
Povesti despre zilele fericite cînd diferitele ramuri 
ale marii familii muskogee trăiau în relaţii frăţeşti 
de bună înțelegere în Georgia, povesti despre mi- 
grările către sud şi formarea poporului seminolilor. 
Acordă în expunerea lui un spaţiu larg atacurilor 
albilor, îndeosebi războaielor conduse de generalul 
Jackson, actualul președinte. Aminti de marile vic- 
torii pe care poporul seminolilor le obținuse, și-i asi- 
gură că vor urma și altele. 

— Albii recunosc şi ei ce greu le este să înfrîngă 
împotrivirea noastră, urmă el. De aceea încearcă 

să destrame rîndurile noastre folosind viclenia. Ge- 
neralul Jesup ne promite bani în cazul că ne vom 
părăsi patria. De asemenea și fraților noștri negri 
le asigură, chipurile, cale liberă pînă în Arkansas. 
Dar noi ştim că întotdeauna albii au vorbit cu noi 
nesincer, folosind două limbi. Din păcate, există 
printre șefii noștri unii, care, în ciuda tuturor aces- 
tora, îşi pleacă urechea la spusele lor. Care sînt de 
părere că, o dată cu biruinţele noastre, a sosit și 
timpul să primim condiţiile puse de albi. Noi însă 
sîntem de părere că a sosit timpul să impunem al- 
bilor condiţiile noastre. Iar acestea sînt : preriile, 
pădurile și lacurile Floridei aparţin poporului se- 
minolilor. Noi nu avem de gînd să-i gonim pe albi 
din acele ţinuturi pe care le-au populat. Dar cerem 
ca ei să recunoască granița care desparte ogoarele 
noastre și domeniile noastre de vînătoare de ţara 
lor. Dacă preşedintele Jackson doreşte într-adevăr 
pacea, atunci să ne făgăduiască printr-un tratat so- 
lemn că nu va încălca niciodată această graniţă și 
nu va încerca să se atingă de teritoriul nostru. La 
rîndul nostru, îi făgăduim tot atît de solemn să ni- 
micim orice dușman care va păşi peste această ul- 
timă graniţă. 

Seminolii primiră cu aprobări entuziaste cuvînta- 
rea lui Miconopi. În timp ce strigătele de aprobare 
răsunau în jur, el duse cochilia la gură și o sorbi 
pînă la fund. Apoi păși mîndru, cu fruntea sus, pînă 
la locul lui. 

Între timp, Hillis Hadjo umpluse cochilia din 
nou, și Osceola îl strigă pe mico-ul Wild Cat. Acesta 
era încă foarte tînăr, dar, datorită vitejiei sale, se 

bucura de mare cinste. În afară de aceasta, era fiul 
renumitului King Philipp, ceea ce nu făcea decît 
să sporească faima sa. Spuse doar o singură frază : 

— Vom rămîne în patria noastră, sau vom muri ! 

larăși izbucniră aplauze entuziasmate. 

La fel vorbiră apoi Arpeika şi Abraham. Pe urmă 
fu chemat Jumper. Acesta cercetă cîtva timp în tă- 
cere rîndurile de războinici care-l înconjurau, şi 
întrebă : 

— Războinici ai seminolilor ! Se află printre voi 
vreunul care l-a văzut pe mico-ul Jumper laş în 
luptă ? Care l-a văzut tremurînd în fața dușma- 
nului ? 

După ce ecoul acestor cuvinte se stinse, răspunsul 
fu o tăcere deplină. Jumper îşi clătină capul, pier- 
dut în gînduri : 

— Nimeni nu răspunde, căci lașitatea este atît 
de străină inimii lui Jumper, pe cît de străină este 
umbra nopţii de lumina zilei. Gîndiţi-vă la aceasta, 
căci acum vă spun : a venit timpul să punem capăt 
acestui război care cere mereu noi jertfe, ca o fiară 
nesăţioasă. Voi știți că, înainte de sărbătoarea po- 
rumbului verde, Jumper s-a retras pe malul lacului 
sfînt Apopka, pentru a-i ruga pe zeii strămoșilor 
noştri să-i dea un semn care să ne arate drumul 
de ieșire din impas. Acest semn i-a fost dat. Jumper 
a văzut pe piscul muntelui Iron, la ceas de noapte, 
un călăreț împodobit cu însemnele căpeteniilor, care 
a slobozit o săgeată de foc către soare-apune și a 
arătat cu braţul său poruncitor în acea direcţie. 
Jumper a făcut parte dintre căpeteniile care au 
primit de la voi misiunea să plece ca să vadă țara 

pe care albii o numesc Arkansas. Ţara e bogată în 
vînat și pămîntul ei este roditor. Dacă ne vom clădi 
casele pe acele meleaguri, putem trăi în pace, căci 
de albi ne vor despărţi multe sute de mile. Războiul 
a provocat mizerie și dezordine în orașele albilor. 
Trupele președintelui au suferit multe înfrîngeri. 
Furtuni de gheaţă au distrus ogoarele de bumbac 
ale coloniștilor. Albii au nevoie de pace ca şi noi. 
De aceea își vor ţine cuvîntul şi vor lăsa pe fraţii 
noștri negri să plece împreună cu noi. Nici un fiu 
nu va trebui să se despartă de mama lui și nici un 
bărbat nu-și va pierde nevasta. De aceea vă cer să 
convingeţi pe căpeteniile voastre să plece cu voi 
către vest. Astfel veţi da urmare poruncii lui 
Ya-Ho-Weh, în faţa căruia ne plecăm cu toţii 
capul, cu teamă şi venerație. 

Jumper î ÎŞI inuse cuvintarea cu o seriozitate con- 
vingătoare, şi ea nu rămase fără efect. Nici unul 
dintre războinici nu se gîndi vreo clipă că mico-ul 
ar fi putut să se lase ademenit de banii albilor, și, 
într-adevăr, în timp ce vorbea, lui Jumper nu-i ve- 
niseră nici măcar o singură clipă în minte aloca- 
tiile lunare ce fuseseră promise căpeteniilor. 

Singura care se gîndea la asta era Rhea. Îndo- 
iala cu privire la cinstea tatălui ei o cuprinse ca o 
durere ascuţită. El o oprise să vorbească despre în- 
tilnirea cu soldaţii. Oare dusese tratative cu ei fără 
ştirea celorlalte căpetenii ? Capturarea lui fusese 
doar un șiretlic pentru a o induce pe ea în eroare ? 
Dar după o clipă respinse această bănuială ca fiind 
lipsită de orice noimă. Totuşi, îndoiala stăruia, îm- 
preună cu îngrozitoarea veste : tatăl ei îi cerea să 

părăsească locurile natale. Chiar dacă îşi dădea 
seama că va pleca împreună cu toţi prietenii ei, că- 
lătoria într-o ţară necunoscută o umplea de teamă 
și neliniște. Dar cine vor fi cei care vor primi să 
întreprindă călătoria ? Cu răsuflarea reţinută as- 
cultă cuvîntarea căpeteniei care urma la rînd și 
care trebuia să răspundă la cuvintele rostite de ta- 
tăl ei. Vorbitorul era Osceola, crainicul elixirului 
negru. 

— Ceea ce v-a spus acum Jumper, a rostit și în 
urmă cu citeva ceasuri în faţa sfatului căpeteniilor. 
Părerea adunări: aţi aflat-o din gura lui Miconopi. 
Oamenii albi mint de fiecare dată cînd deschid 
gura. Fiindcă nu ne pot goni cu soldaţii lor, recurg 
la șiretlicuri. Cînd ne vom afla în taberele pe care 
le-au pregătit pentru noi, forţele noastre vor fi pa- 
ralizate, și atunci își vor călca cuvîntul. Și fiindcă 
aleargă după proprietate și bogăţie, așa cum lupii 
gonesc în urma cirezii speriate, îi vor readuce în 
sclavie pe fraţii noștri negri, căci numai sclavii sînt 
cei care le aduc bogăţia. Îi vor despărţi pe bărbaţi 
de soții şi pe mame de copii. Dar nici cu asemenea 
suferință poporul seminolilor nu va reuși să dobîn- 
dească pacea. Într-o zi, lăcomia îi va mîna din 
urmă pe albi și spre noua graniță din Arkansas, iar 
noi vom fi nevoiţi să punem din nou mîna pe arme. 
Dar ceata războinicilor noştri va fi atunci mică. 
Ne vor lipsi fraţii noștri negri, iar puterea noastră 
va fi slăbită de viaţa nedemnă din lagăr și de că- 
lătoria nespus de lungă. Adunarea căpeteniilor a 
cumpănit toate acestea și de aceea vă cere să nu 
daţi urmare sfatului lui Jumper. De asemenea, adu- 

narea căpeteniilor este convinsă că Jumper a înţeles 
greșit semnul divin. Căci așa cum s-a stins săgeata 
de foc atunci cînd s-a înclinat către vest, tot aşa 
s-ar stinge şi viața poporului seminolilor dacă și-ar 
părăsi patria şi ar pleca spre vest. Astfel interpre- 
tează sfatul căpeteniilor semnul, și acesta este ade- 
vărul. 

Entuziasmul pe care-l stirniră cuvintele lui 
Osceola arăta limpede de partea cui se află poporul 
seminolilor. Totodată, se simțea afecțiunea și în- 
crederea neclintită pe care războinicii o aveau faţă 
de tînărul lor mico. Abia cu un an în urmă, Osce- 
ola fusese un simplu războinic. Temeritatea lui, 
prudenţa și vitejia lui îl făcuseră să devină con- 
ducătorul de fapt al seminolilor ; Miconopi nu mai 
purta decit de formă titlul de căpetenie supremă. 
Companiile de războinici indieni erau organizate 
și conduse de un grup de căpetenii tinere, din care, 
în afară de Osceola, mai făceau parte Arpeika și 
Wild Cat. Era în afară de orice îndoială ca, dintre 
ei, cel mai inteligent era Osceola. 

Rhea răsuflă ușurată după cuvîntarea lui Osceola. 
Seminolii nu erau dispuși să dea ascultare sfaturilor 
tatălui ei. Nici una dintre căpetenii nu împărtășea 
părerea lui. Prin urmare și-o va schimba, iar ea nu 
mai avea nici un motiv să se teamă de plecarea din 
aceste locuri. Rhea se simţi deodată fericită şi neli- 
niștea ei dispăru. Îl apucă pe Robin de braţ și-i 
șopti : 

— Într-un an vei intra și tu în rîndul războinici- 
lor, va trebui să bei din elixirul negru și să dansezi 
împreună cu ceilalţi, iar eu voi sta și te voi privi. 

În ochii ei juca o sclipire ștrengărească. 

Lui Robin îi plăcea atît de mult zîmbetul acesta 
puțin cam malițios, încît nu putea niciodată să se 
supere cînd îl lua astfel peste picior. De data aceas- 
ta nici măcar nu-și dădu seama de gluma ei răută- 
cioasă, pentru că. ceea ce spusese ea îl preocupa 
într-un mod foarte serios de cînd se întîlnise din 
nou cu Sammy. Dacă rămiînea la seminoli, un om 
liber între oameni liberi, va intra și el în rîndul 
războinicilor. Și atunci, într-o zi, va lupta împotriva 
celor care fuseseră odată stăpînii lui. Va fi un 
adevărat maroon, un proscris, pentru care nu va 
exista un drum de înapoiere în orașele albilor, decît 
după ce ultimul sclav va fi eliberat. Atunci urma i 
se va pierde în mlaștinile everglade-lor. Dacă făcea 
o comparație între viaţa aceasta care-l aștepta și 
cealaltă, de pe plantație, fără îndoială că trebuia 
s-o prefere pe prima. Şi totuși, cînd se gîndea 
la lumea pestriță a circului, preferința aceasta 
nu mai era atît de sigură. 

A doua zi a sărbătorii era ziua marii curăţiri. 
Încă din zori, seminolii cobortră pe malul lacului și 
se îmbăiară. Îmbrăcaţi în straiele lor de sărbătoare 
se întoarseră în sat. Tineretul execută dansul jo- 
cului cu mingea, iar după-amiază organiză o partidă 
între două echipe. Sute de tineri, îmbrăcaţi doar cu 
un șorţ scurt în jurul șalelor și împodobiţi cu pene 
în chip năstrușnic, se adunară în piaţa ceremoniei, 
unde fuseseră ridicate două porți. Fiecare jucător 
avea un fel de rachetă, cu ajutorul căreia încerca 
să arunce mingea în poarta adversă. Înghesuiala, 
harababura și alergătura, precum şi ţipetele jucă- 

torilor îi molipsiră și pe spectatori. Partizanii celor 
două echipe se întreceau în a-și îmbărbăta echi- 
pele. 

Rhea, care în mod obișnuit lua și ea parte la joc, 
era condamnată să fie spectatoare în această zi 
festivă, deoarece partida era rezervată doar băieți- 
lor. Fata ţipa de parcă viaţa ei ar atîrna de biruinţa 
echipei cu care ţinea. Robin era obișnuit cu această 
participare plină de elan, de aceea nu fu cîtuși de 
puțin mirat. Pentru entuziasmul ei furtunos, fata 
avea și unele motive care n-aveau nici un fel de le- 
gătură cu jocul propriu-zis. În dimineața aceea 
alergase pînă la Viola pentru a cobori împreună cu 
ea pe malul lacului. Dar Viola plecase mai înainte. 
Cînd o întîlni pe urmă pe prietena ei, Rhea o dojeni 
că n-o așteptase. Viola era foarte încurcată, și, cum 
nu putea să ţină numai pentru ea o mîhnire care-i 
apăsa inima, mărturisi că mama ei o sfătuise ca 
deocamdată să evite de a se mai întîlni cu Rhea. 
Mama ei era o albă și se temea că relaţia priete- 
nească cu o căpetenie care se declara în favoarea 
strămutării ar putea să trezească bănuieli neîndrep- 
tățite. 

„Bineînţeles că între noi amîndouă totul rămîne 
ca și mai înainte, o asigurase Viola. Putem merge 
împreună să ne scăldăm ori de cîte ori vom avea 
poftă. Numai astăzi, cînd întregul sat e adunat 
aici, poate că ar fi mai bine să nu stăm laolaltă. 
Tatăl lui Billy spune şi el că ar fi mai bine așa.“ 

Rhea era adînc mîhnită. Își luă prosopul și o 
părăsi pe Viola, fără să spuie vreo vorbă. Se dez- 
brăcă departe de ceilalţi, sări în apă şi înotă departe 

în largul lacului. Așezată pe spate, cu ochii închiși, 
lăsa s-o ducă apa, pînă ce rădăcinile încîlcite ale 
nuferilor îi amintiră că e timpul să se întoarcă. Pe 
drumul spre casă mîhnirea ei se transformă în în- 
dîrjire. De ce trebuia să răspundă de atitudinea 
tatălui ei ? lar el făcuse oare ceva rău ? Primise un 
semn divin şi-l interpretase în felul lui. Arătase 
în fața adunării o părere care era alta decît a celor- 
lalte căpetenii. Părerea fusese respinsă, după care 
tatăl ei nu mai scosese nici o vorbă. Oare acest 
lucru era cumva neobișnuit ? Tocmai din pricina 
strămutării se iscaseră de multe ori deosebiri de 
păreri. Era știut că tatăl ei nu era un trădător! Și 
acum, Rhea asista cu Robin la jocul cu mingea, iar 
Viola stătea cu Billy la o depărtare de cîţiva paşi. 
Era timpul ca Viola să simtă cît de puţin îi lipsea 
Rheci. 

O dată cu seara ce se lăsa, așteptarea înfrigurată 
și plăcută din Mulatto Girls Town creştea, căci cu 
fiecare ceas se apropia marele ospăț. 

În casa lui Hillis Hadjo, vracii curăţaseră: po- 
rumbul tînăr de pănușe. Știuleţii, cu boabele lor de 
un alb lăptos, fură aruncaţi într-un cazan mare. 
Focul fu aprins din nou după metoda străveche și 
începu ritualul solemn al dansului porumbului 
verde. Vracii dansară în jurul focului în ritmul to- 
belor. Fiecare ţinea în mîna stîngă un cocean de 
porumb și în dreapta o hirfitoare, făcută dintr-o 
carapace de broască ţestoasă umplută cu copite de 
cerb. La un semnal, apărură bărbaţi cu pieptul vop- 
sit în alb și dansară în cerc mare în jurul vracilor. 
Țineau și ei coceni de porumb în miini. Hillis 

Hadjo se apropie în timpul dansului de foc, cu o 
lingură mare scoase mai mulţi știuleți din cazan și-i 
puse într-un fel de vas de nuiele împletite. Cu voce 
puternică, răsunînd pînă departe, intonă marele 
imn al mulțumirii. Cînd ceilalţi dansatori începură 
să cînte împreună cu el, vraciul împinse vasul cu 
știuleţi de porumb în foc. Cîntecul continuă pînă ce 
ştiuleţii arseră. Pe urmă focul fu stins și cenuşa în- 
gropată în pămînt. 

Dansatorii sfirșiseră dansul și stăteau nemișcați. 
Două dintre ajutoarele vracilor începură din nou 
să învîrtească un băț pe un suport de lemn, cu miş- 
cări foarte iuți, pînă se ridică o dîră subţire de fum 
și lemnul uscat luă foc. Fură răsplătiți cu aplauze 
puternice. Sosise vremea pentru ospăţul festiv. Lo- 
cuitorii satului, așezați într-un şir lung, întindeau 
vasele de lut ca să primească mîncarea. Dansurile 
sacre se sfirşiseră, în locul lor porniră dansurile de 
bucurie la care puteau să participe și bărbaţi, și 
femei. Oamenii mîncau, beau, glumeau și cîntau. 
Bucuria la gîndul recoltei bogate ce va urma îi fă- 
cea pe participanţii la ospăț să uite de război și de 
necazuri. 

Robin şedea împreună cu Rhea şi cu Sarah. Îi era 
foame și înghiţea cu multă poftă porumb fiert în 
apă cu sare. Cu toate acestea, ar fi preferat o bu- 
cată de friptură de berbec sau de vacă. Dar nu 
îndrăznea să spună ceva, de teamă să n-o jignească 
pe Rhea. Sarah era mai puţin reţinută. Gătitul era 
îndeletnicirea pe care o îndrăgea cel mai mult și, 
dintre toate bucuriile pămîntești, mîncarea era pen- 
tru ea cea mai plăcută. 

— Dintre mîncărurile voastre, m-am obișnuit cu 
sofki, zise către Rhea. Dacă adaugi o bucâtă de 
carne și unt negru, poţi să scoţi o mîncare destul de 
gustoasă. Dar ca într-o asemenea zi de sărbătoare 
să fierbi porumb în apă şi să nu adaugi nimic, vreo 
ciozvîrtă de berbec, vreo găină, nici măcar puţină 
untură și ceapă — atunci nu poate să iasă nimic 
care să te îmbie la mîncat, orice aţi spune voi. 

— Mi-ai povestit că și creștinii primesc în bise- 
rica lor numai o bucăţică de pîine subţire ca o 
foaie de hîrtie și pregătită la cuptor din făină și 
apă, replică Rhea. Cred că n-are gust mai bun. 

— Prostuţo, nu mănîncă pîinea ca să se sature. 
Este doar un semn al religiei lor. 

— lar porumbul face parte din religia noastră. 

— Da, da, bine; n-am voit să te supăr, zise 
Sarah împăciuitoare. Mănîncă pînă te-oi sătura. 
Limba afumată și castraveţii în lapte acru pe care 
i-am pregătit pentru astăzi o să-i mîncăm numai 
Robin și cu mine. 

Dar Rhea socoti că nici asta nu se cuvenea, și 
atunci găsi un motiv să sfîrșească masa. 

— N-avea nici o grijă, o să vă ţin tovărășie. 
Există multe lucruri care deocamdată îmi sînt in- 
terzise, deoarece încă nu sînt o squaw t. Prin urmare, 
nu trebuie să mănînc chiar atît de mult porumb ca 
o squaw. 

Sarah nu se lăudase degeaba. Limba era fragedă 
şi bine afumată, castraveţii acri făceau poftă de 
mîncare și sucul de fructe, pe care negresa îl păs- 


1 Squaw — femeie indiană. 

trase într-o ulcică îngropată în pămînt era răcoritor 
și dulce. Zgomotul tobelor și larma sărbătorii ajun- 
geau înăbușite pînă la „șapte case“. Lampa cu 
petrol răspîndea în chiki o lumină blîndă, care dà- 
dea tuturor lucrurilor o înfățișare de vis. 

Robin o privea pe fată și i se părea că o vede 
pentru prima oară. Faţa ei, pe care pînă acum o 
cunoscuse fie închisă și cu fruntea brăzdată de o 
cută de nemulţumire, fie luminată de un suris ştren- 
găresc, era blindă şi pierdută în visare. În ochi 
stăruia un luciu întunecat. Chiar și îmbrăcămintea 
ei era altfel ca de obicei. Purta o bluză galbenă cu 
carouri mari, albastre, și o fustă presărată cu flori 
pestriţe. Picioarele ei erau încălţate cu mocasini 
subţiri și negri. Și cînd te gîndești că era aceeași 
fată pe care, cu puţină vreme în urmă, o luase 
drept un băiat ! Aproape că nu putea pricepe acest 
lucru. 

O voce puternică îl făcu pe băiat să tresară din 
aceste gînduri. Sammy se apropia de casă. 

— Vreau să-mi iau rămas bun de la tine, Robin. 
Chiar în noaptea asta trebuie să plecăm. 

O salută pe Sarah, pe care o cunoştea de la 
prima lui vizită, și-i întinse mîna. Cînd o văzu 
pe Rhea, se întoarse zimbind către Robin : 

— De ce nu mi-ai spus că ai o prietenă atît de 
drăguță ? 

Întrebarea lui Sammy fusese rostită pe un ton 
glumeţ ; cu toate acestea, în obrajii fetei se ivi pe 
neașteptate roșeaţa. Nici Robin nu se simţea la 
largul lui. Ca să schimbe cît mai repede subiectul 
conversaţiei, întrebă : 

— De ce trebuie să pleci atît de repede ? 

— Dinspre sud au pornit în marș trupe către 
Fort Gardner. Trebuie să fim cu ochii în patru. 
Wild Cat şi Arpeika pleacă și ei cu oamenii lor. 

— Dar războinicii noştri ? întrebă repede fata. 

— După cîte ştiu, deocamdată rămîn pe loc ca 
rezerve. Situaţia aceasta se va schimba, desigur, 
dacă intervin noi evenimente. 

În ultimele zile și săptămîni războiul se depărtase 
foarte mult, în mintea lui Robin. Înttlnirea cu Sa- 
mmy trezise din nou amintirea lui, dar ea fusese 
iarăşi alungată de întimplările legate de sărbătoare 
şi de revederea cu Rhea. Şi iată că acum se apropie 
din nou dinspre lacul Okeechobee. Încă nu putea 
fi văzut și nici auzit, şi totuși se apropia. Sammy 
se va întîlni curînd cu el. Cîtă vreme va mai dura 
pînă îşi va întinde ghearele spre Robin ? Sau poate 
că va năvăli cu o ploaie de gloanţe şi de incendii 
în Mulatto Girls Town, și-i va ameninţa şi Rheei 
viaţa ? Sammy îi ieşea în întîmpinare, ca să-l 
oprească în loc. Va izbuti oare ? 

— Îţi doresc mult noroc, Sammy, zise el. 

Lăsă privirea să-i alunece asupra lui şi după 
aceea o cobori în pămînt. Simţea că ar fi trebuit să 
spună : „la-mă cu tine, Sammy !“ dar cuvintele i se 
opriră în pragul buzelor. Căci ele ar fi însemnat 
să-și ia imediat rămas bun. Să-și ia rămas bun de 
la farmecul acestui ceas întîrziat ; de la respiraţia 
caldă a nopţii, rămas bun de la acest obraz de fată, 
pe care în lumina blîndă a lămpii îl vedea cu ade- 
vărat pentru întîia oară. Gîndul acesta era ucigător 


ROBIN ȘI FIICA ȘEFULUI DE TRIB 105 


şi-l chinuia atît de puternic, încît alunga undeva în 
depărtare toate celelalte porniri ale sale. 

.— Îți mulţumesc Robin. Poate că ne vom revedea 
cînd vei intra și tu în rîndul războinicilor lui Osce- 
ola. Nu va mai dura mult. Ai grijă de mica ta 
prietenă. Tatăl ei n-o va putea face, fiindcă în 
săptăminile ce urmează nu va avea timp pentru 
asta. 

— Da, răspunse Robin, voi avea grijă de ea. 


Capitolul VIII 


Jumper era bolnav de opt zile. În noap- 
tea de după sărbătoarea porumbului verde alergase 
pînă jos, pe malul lacului. Deşi nu-l putea auzi 
nimeni, ţinuse acolo, cu mîinile ridicate, o cuvîntare 
adresată zeilor, în care implora cu voce puternică 
să-i dea încă o dată sprijin pentru o înţelegere cu 
albii. Pe urmă se prăbuşise. În zorii zilei îl găsiseră 
niște pescari și-l aduseseră acasă. Hiilis Hadjo era 
de părere că unul dintre spiritele rele care bintuie 
noaptea pe malul lacului a reușit să se strecoare în 
trupul său şi-l chinuiește. Vraciul nu-și ascundea 
convingerea că vede în aceasta o pedeapsă pentru 

interpretarea falsă. dată semnului divin. Îngînînd 
formule magice şi zornăindu-și talismanele, încercă 
să alunge demonii. Cum procedeele acestea nu 
avură nici un efect, luă bucățele de lemn aprins 
din focul sacru, ca să alunge spiritele rele cu aju- 
torul fumului. Jumper fu apucat de niște accese de 
tuse îngrozitoare, dar, după ce trecură, rămase tot 
atît de nemișcat ca şi înainte. Nu putea să înghită 
nici mîncare, nici băutură. 

Sarah îi puse o tulpină de aloe despicată pe 
frunte, ca să i-o răcorească. Rhea ședea ceasuri în 
șir lîngă el şi-i ţinea mîna. Cînd fură singuri, căpe- 
tenia deschise ochii și ceru cu voce slabă de băut. 
Fa îi dădu ceai. Pe urmă el se lăsă într-o parte, 
închise iarăși ochii, şi către seară aţipi. 

Sleită de oboseală, fata se întinse și ea pe culcu- 
şul ei. Vreme de cîteva nopţi stătuse mai mult 
trează. 

În ziua a noua, Osceola şi Miconopi își adunară 
războinicii. Se echipară pentru marșul spre. lacul 
Okeechobee. Pentru a întări trupele generalului 
Taylor, americanii trimiseseră din fort două com- 
panii, care porniseră de la ramificaţiile mlaştinei 
Alpatiokee către nord. După socoteala căpeteniilor, 
cele două unităţi urmau să facă joncţiunea undeva 
pe malul lacului Okeechobee. O dată cu zorii zilei, 
războinicii părăsiră Mulatto Girls Town. 

În aceeași zi, Jumper ceru o zeamă fierbinte și 
după aceea mîncă şi o jumătate de găină friptă. 
Aceste semne de îmbunătăţire a stării bolnavului 
o făcură fericită pe Rhea, deoarece își făcuse mari 
griji în privinţa sănătăţii tatălui ei. Zilele în care 


ROBIN ȘI FIICA ȘEFULUI DE TRIB 167 


trebuise să îngrijească de bolnav fuseseră foarte 
grele, dar îl apropiaseră de sufletul ei. Viola şi 
celelalte prietene ale ei o evitau, chiar dacă n-o 
recunoșteau deschis. Și fiindcă Rhea știa că aceasta 
se întîmpla din pricina tatălui ei, pe care îl com- 
pătimea foarte mult, îl înconjura cu îngrijiri dintre 
cele mai afectuoase. 

Uneori Jumper o privea îndelung, frământat de 
gînduri, şi într-o seară spuse : 

— Micuța mea porumbiţă e cea mai bună fiică 
din lume. 

Încurcată, fata își căută de ltcru printre oale și 
cratiţi. Lauda tatălui ei o făcea să fie mîndră şi 
fericită. Cu toate acestea, mai degrabă și-ar fi 
smuls limba din gură decît s-o recunoască. 

Robin o vizita pe Rhea aproape zilnic. Uneori se 
întîlneau din întîmplare şi pe cîmp. Întilnirile lor 
erau mai scurte ca înainte : timpul liber al Rheei 
era foarte măsurat din pricina bolii tatălui ei. De 
aceea Robin se bucură cînd, într-o bună zi, ea îi 
spuse că tatălui ei îi merge mai bine și că ea, Rhea, 
ar avea poftă să privească un joc cu mingea. Se în- 
țeleseră să se întîlnească în piaţa unde se jucau 
partidele. 

Rhea a venit la timp. După cum se obişnuise 
în ultima vreme, nu mai purta pantaloni din piele 
de căprioară, ci fustă şi bluză. Robin o întrebă unde 
ar vrea să se așeze. Ea răspunse că îi era indiferent. 
Asta-l miră foarte mult pe băiat, căci pînă acuma 
ea nu fusese niciodată mulţumită de locurile pe 
care le alegea el. De asemenea, în timp ce jocul se 
desfăşura, observă şi alte schimbări în felul ei de a 

se purta. Îşi ţinea mîinile strînse pe genunchi, nu-și 
dezlipea ochii de la jucători, dar obișnuitele ei 
izbucniri de aprobare sau de supărare nu se mai 
manifestau. Obrazul, care de obicei îi oglindea cu 
limpezime simţămintele, numai arareori mai reflec- 
ta, foarte slab, oarecare bucurie sau o urmă de 
mîhnire. Robin văzu aceste schimbări și crezu că 
erau pricinuite de eforturile obositoare pe care tre- 
buise să le depună fata din pricina bolii tatălui ei. 
Nu-i spuse nimic, căci Rheei nu-i plăcea de loc să 
vorbească despre grijile ei. 

După ce jocul luă sfîrșit, o întrebă : 

— Vrei să ne plimbăm puţin ? 

Ea aprobă din cap, fapt care de asemenea îl uimi 
pe Robin. Fetei îi plăcea să înoate, era pasionată 
după vînătoare, dar pînă acuma arătase destul de 
puţin entuziasm pentru plimbări. 

Mergea alături de el, cu capul plecat; cînd și 
cînd smulgea cîte un fir de iarbă înfășurîndu-și-l 
în jurul unui deget pentru ca apoi să-l arunce 
iarăși. 'Trecură pe lingă „șapte case“ și cotiră pe 
poteca îngustă care șerpuia printr-o dumbravă de 
portocali pînă la o colină mică, pe care negrii din 
această parte a satului o botezaseră „dealul vi- 
ilor“. Cum nici unul dintre ei nu prea ştia ce să 
spună, schimbau într-o doară cuvinte în legătură 
cu jocul la care asistaseră. Robin simţi limpede cît 
de puţin o interesa ceea ce spunea el. După o vreme, 
găsi că jocul ăsta de-a v-aţi-ascunselea devenise 
insuportabil și întrebă : 

— Eşti supărată ? 

Se aştepta la indiferenţă şi o vorbă care să încheie 
discuția. 

Și iată că ea reacționä din nou altfel decît se 
aşteptase el. Dădu din cap și spuse încet : 

— Da. 

El știuse. Și totuşi, acum cînd o auzi din gura 
ci, se opri în loc, descumpănit. Oare atît de mult 
o neliniștea boala tatălui ei ? Şi tocmai acum cînd 
începuse să se însănătoşească ? 

— Din pricina tatălui tău ? 

— Da. 

Se uită la ea ca să-i prindă privirea, dar ea îşi 
întoarse capul și se uită undeva în depărtare, de 
parcă ar fi căutat ceva printre copaci. 

— Păi mi-ai spus că se simte mai bine. Şi chiar 
dacă n-ar fi bolnav, ai fi acum mult mai mîhnită, 
fiindcă atunci s-ar afla în război: 

— Nu din pricina bolii lui sînt supărată. 

Robin nu mai știa ce să creadă. Să fie oare în 
legătură cu cuvîntarea pe care Jumper o ţinuse la 
sărbătoarea porumbului verde ? Celelalte căpetenii 
aveau de gînd să-i dea o pedeapsă din pricina asta ? 
Robin respinse imediat gîndul acesta. Cei care ar fi 
putut s-o facă porniseră acum pe poteca războiului. 
În sat nu se găsea decît un detașament de pază, 
condus de către o căpetenie de grad inferior. Cum 
Robin nu mai era dispus să continue jocul acesta 
de-a ghicitul, se opri în loc, îi puse fetei mîinile pe 
umeri silind-o să-l privească în ochi și întrebă: 

— Ce se întîmplă cu tine, Rhea ? 

Se sperie de tristeţea şi de deznădejdea care se 
oglindiră deodată în privirea ei. Bărbia îi tremură 


170 WALTER PUSCHLE 


uşor, pe urmă își ascunse capul lipindu-l de umărul 
lui şi mîinile ei se încleștară de braţele lui; după 
fiorul care-i trecea prin trup, Robin își dădu seama 
că plînge. Asta îl descumpăni. Lacrimile ei îi ară- 
tau limpede ce multă nevoie avea de ajutor. Numai 
că el nu știa cum ar putea s-o ajute. N-o văzuse 
încă niciodată plîngînd, de cînd o cunoștea. 

— Spune-mi ce necazuri ai, Rhea, o rugă încet. 

Dar ea își clătină capul cu o mișcare puternică 
și în acelaşi timp deznădăjduită. Nu era îndărătni- 
cie şi nici o rezervă nelalocul ei — în spatele acestui 
refuz trebuia să se afle o interdicţie severă care-i 
pecetluia gura. Şi Robin simţi că, dacă voia s-o 
ajute, trebuia să găsească el însuși pricina. 

Interdicţia venea desigur de la tatăl ei. Ceea ce 
acesta tăinuia sau ceea ce avea de gînd să facă o 
cutremura pe fată aducînd-o într-o stare cum nu 
mai fusese niciodată pînă atunci. Fără îndoială că 
era în legătură cu cuvîntarea lui! Fusese pentru 
strămutare, era convins că în Arkansas își va găsi 
liniştea. Nu cumva... 

— “Tatăl tău vrea să plece ? întrebă el, și în ace- 
eași clipă îi păru rău, pentru că un asemenea gînd 
i se păru lipsit de noimă ; de aceea fu iarăși descum- 
pănit cînd ea aprobă din cap. 

lată că apăruse din nou primejdia despărțirii, 
care cu cîteva zile înainte îl împiedicase să-i spuie 
lui Sammy: „Da, vin cu voi!“ Atunci fusese de 
ajuns o scurtă tăcere pentru a goni această ima- 
gine. Acum, tăcerea însemna despărţire. Despăr- 
țirea de Rhea. Despărţire pentru totdeauna. Dacă 
ea îl urma pe tatăl ei, atunci trebuia să se îmbarce 

la Tampa pe un vas, care o s-o ducă departe de 
golf, către vest, atunci se va stabili într-un sat 
aflat la o depărtare nesfîrșită, sau într-unul din- 
tre orașele din Arkansas unde el nu va ajunge 
niciodată. 

Dar dacă nu va tăcea ? Era război, şi ceea ce 
avea de gînd să facă Jumper era trădare. Oare 
nu vor începe să șovăie și unii dintre războinici 
cînd vor afla că o căpetenie de-a lor pleca în 
Arkansas ? Că acolo viața-i mai uşoară, era o 
ştire pe care albii aveau grijă s-o răspîndească 
peste tot. În orice caz, seminolii aveau toate mo- 
tivele să împiedice această fugă în cazul că ar 
afla de ea. Dar în ceea ce privește pedeapsa pe care 
urma s-o primească Jumper, nu mai exista nici un 
fel de îndoială de cînd cu trădarea comisă de 
Charley Emathla. Pedeapsa era : moartea prin îm- 
pușcare. Stătea în putinţa lui Robin ca această 
condamnare să fie pronunţată. Nu trebuia decît 
să se ducă la căpetenia care comanda detașamen- 
tul de pază și să spună ceea ce ştia. Şi atunci nu 
s-ar fi mai despărțit de Rhea. Sau totuşi ? Cel pe 
care îl vor condamna era tatăl ei, era omul pentru 
care ea era gata să-și sacrifice patria și prietenia 
pentru Robin. Oare plînsul ei neajutorat nu dove- 
dea că se hotărise să plece cu tatăl ei, chiar dacă 
inima îi era sfișiată de tristeţe ? Prin urmare, dacă 
ar despărţi-o de tatăl ei — dacă ar despărţi-o așa 
cum îi șoptea în această clipă o voce dinlăuntrul lui 
— însemna că și el, Robin, se desparte de ea. Înţe- 
lese acum limpede acest lucru. Nici pădurea vir- 
gină, nici deșertul şi nici marea nu-l puteau des- 

părţi atît de definitiv de Rhea decît îndemnul lui 
lăuntric. Niciodată nu va spune ce știe, niciodată. 

Dar atunci rămînea cealaltă despărțire : între ei 
se vor așeza mări şi graniţe ! Cînd Sammy se afla 
înaintea lui, fusese gata să ia asupră-și chiar și 
dojana că se poartă ca un laș, ca să împiedice des- 
părţirea de Rhea. Făgăduise atunci cu voce tare 
că va avea grijă de fată. lar astăzi s-o lase, pur 
şi simplu, să plece, fără să încerce măcar s-o ajute ? 

— Nu! 

O spusese cu voce tare și o mai repetă o dată: 

— Nu! 

Ea îşi ridică fruntea şi-l privi. Nu mai avea 
sclipiri vesele în ochi : lacrimile le stinsesera. 

— Fagăduieşte-mi că n-ai să spui nimănui ceea 
ce ţi-am povestit ! 

— Nu mi-ai povestit nimic, Rhea. 

— Da, dar nimeni nu trebuie să afle... 

— Nu-ţi fie teamă, nu-l voi träda pe tatăl tău. 

Pe cît era de hotărît să-și ţină promisiunea, tot 
atît de hotărît își puse în gînd să nu mai stea cu 
braţele încrucișate în faţa desfășurării evenimen- 
telor. 


Jumper își lua rămas bun de la proprietatea sa. 
Încet, sprijinindu-se în baston, păşea de-a lungul 
ogoarelor. Aici era porumbul, dincolo fasolea şi 
imediat în spate, cartofii. Recolta era destul de 
bună, ar fi trebuit să fie mulţumit. Și vacile care 
päşteau dincolo de pîrîu tot ale lui erau. Înotau 
pînă la burtă în iarba înaltă, şi acum, în primăvară, 
puteau fi mulse de trei ori pe zi. În afară de două 

dintre ele, toate celelalte proveneau încă de la 
vechea sa proprietate din Big Hammock Settle- 
ment. Înainte de sosirea seminolilor, terenul de 
aici era încă năpădit de pădurea virgină. Îl defri- 
șaseră prin ardere și îndepărtaseră cenuşa, și iată 
că apăruseră ogoare şi livezi roditoare. Arkansa- 
sul, unde urmau să fie strămutați cu toţii, era o 
ţară frumoasă și roditoare, dar nu era raiul pe pä- 
mînt ca Florida. Trebuia s-o recunoască, așa era 
cinstit, și nu văzu nici un motiv pentru care s-o 
tăgăduiască acum, în decursul acestei plimbări în 
faptul serii. Şi cu toate acestea, nu-și făcu nici un 
fel de griji în legătură cu plecarea lui către noul 
său cămin. Albii inventaseră tot felul de unelte cu 
care se puteau îndeplini muncile la cîmp. Puteau 
fi cumpărate cu bani, şi bani va primi acum, Jum- 
per era sigur de asta. Dar tot atît de sigur era 
faptul că negrii din tabără, care vor porni şi ei 
călătoria câtre Vest, nu vor primi bani. Nici un 
penny. Probabil că nu va fi prea greu să-i obiş- 
nuiască cu munca la cîmp. Jumper își făcuse tot 
felul de socoteli şi ajunsese la concluzia că, pen- 
tru început, îi vor fi de ajuns cinci muncitori 
negri la muncile cîmpului. Chiar dacă aşezările 
albilor se aflau la mare departare, neguţătorii lor 
vor găsi drumul pînă-n satele indiene. Nu avea 
prea mare încredere în bumbac, dar voia să se- 
mene tutun, fiindcă se pricepea la asta şi era o 
marfă pe care putea | obţine preț bun. De asemenea, 
putea sa încerce să crească vite, pentru că în 
Arkansas erau prerii de o sută de ori mai întinse 

„decât cele de aici. La vaci însă trebuia să renunţe ; 
păcat, erau de rasă bună. 

Jumper se îndreptă şchiopătînd către imașul 
unde păşteau caii. ki trăgea cu greutate piciorul 
stîng, deși n-ar prea fi avut motiv s-o facă. Pe cît 
de mult îl ajutase voinţa să-și provoace un acces 
puternic la izbucnirea bolii, în aceeași măsură se 
silea acum să-și grăbească vindecarea. Întreaga 
lui ființă era stăpînită de misiunea ce-i fusese în- 
credințată pe malul lacului Apopka. Dacă seminolii 
nu voiseră să dea ascultare vorbelor sale, atunci să 
aibă în faţa ochilor exemplul său. 

Pe malul pîrîului se așeză. Plimbarea, prima 
după îndelungatele zile de boală, îl obosise mai 
mult decît era dispus să recunoască. Aerul era 
„fierbinte şi nemișcat. Pe deasupra apei, foarte 
aproape de suprafaţa lucie, roiau musculițele. Privi 
cum păstrăvii, care se zbenguiau în apa puţin 
adîncă, ţîșneau ca să le prindă. Erau supli şi iuți 
ca fulgerul. Cu toate acestea, pe vremea cînd era 
copil putea să-i prindă cu mîna goală. Dar era 
mult de atunci, foarte mult... Jumper nu mai 
apucă să se cufunde în amintiri. Un negru tînăr se 
apropie de el şi, cînd se uită mai bine, îl recunoscu 
pe Robin. Simţi că-l cuprinde o oarecare neliniște, 
deşi, de fapt, n-avea nici un motiv. Ce putea să 
aibă băiatul cu el? O să-l întrebe despre Rhea 
sau o să-l roage să-i împrumute o puşcă fiindcă 
vrea să se ducă la vinătoare cu fata. Oricum, 
Jumper nu prea era încîntat de asemenea vizite 
şi-şi puse în gînd să nu facă nici o taină din asta. 

— Îmi îngăduiţi să mă aşez lîngă dumnea- 
voastră ? 

Era o întrebare care-l uimi pe Jumper. Cînd un 
tînăr se adresează unei căpetenii, trebuie să stea 
în picioare, indiferent dacă respectivul mico şade 
sau nu. În consecinţă, întrebarea neașteptată nu 
făcu decît să-l neliniștească și mai mult. Cu un 
gest, îl pofti pe băiat să se aşeze. 

— Ce doreşti ? Nu prea am vreme! 

O spuse pe un ton cam brusc, pentru că voia 
să scape cît mai repede de băiat. Asupra lui Ro- 
bin tonul acesta nu făcu nici o impresie. În con- 
vorbirea pe care avea de gînd s-o ducă era vorba 
de o chestiune pe viaţă și pe moarte. Pentru ase- 
menea chestiune va găsi timp chiar și un mico al 
seminolilor. 

— leri am fost cu Rhea să privim jocul cu min- 
gea. . 
— Mi-a povestit chiar ea, îl întrerupse căpete- 
nia. 

— V-a povestit şi că a plîns ? 

— Fiica unui mico nu plînge. 

— Nici măcar cînd îşi pierde tatăl ? 

Neliniștea lăuntrică a lui Jumper nu fusese lip- 
sită de temei. Îl amenința o primejdie; primej- 
dia venea de la băiatul ăsta, acum îşi dădea 
seama. Încă nu înţelegea limpede cît de mult ştia 
Robin în legătură cu intenţiile sale. 

— Ce tot îndrugi tu aici ? Gândurile căpeteniei 
Jumper sînt încă foarte departe de moarte. 

„Nici Charley Emathla nu se gîndea la ea şi a 
fost împușcat“, voi Robin să răspundă. Renunţă 

s-o facă, din pricină că prea ar fi semănat a ame- 
ninţare. Pe cît de puţin era dispus să profite de 
încrederea pe care i-o acordase fata, tot atît de 
puţin îi era îngăduit să-l amenințe pe Jumper fo- 
losindu-se de taina pe care o aflase. 

Începu cu prudenţă : 

— Eram mic de tot cînd, la New Orleans, m-au 
luat de lîngă mama mea. Deși s-a scurs multă 
vreme de atunci, mă doare și astăzi cînd mă gîn- 
desc la asta. Pe urmă am fost la circ. M-am obiş- 
nuit din ce în ce mai mult acolo, mi-am făcut 
prieteni şi m-am simţit ca acasă, atît cît se poate 
simți un sclav acasă. Apoi stăpînul m-a pus ca 
miză la un joc de pocher, cum ar fi făcut-o cu un 
cal sau cu o legătură de blănuri — şi-a pierdut. 
Din nou a trebuit să plec, să las baltă tot ce de- 
venise drag inimii mele. Asta doare mai rău decît 
un glonte care te loveşte în picior; şi se vindecă 
mult mai greu. lar Rhea este doar o fetiţă — nu 
credeţi că ar trebui să fie ferită de o asemenea 
durere ? 

Teama mico-ului că Robin ar putea să-l de- 
nunţe se risipi ca fumul. Îl observase cu atenție 
pe băiat, în timp ce vorbea, şi văzuse că era sin- 
cer. Numai grija lui faţă de Rhea îl adusese în- 
coace. Voia s-o scutească de o mîhnire și nu voia 
s-o piardă. Ultimul motiv i se păru chiar hotărî- 
tor. Jumper socoti că cel mai bun lucru era să 
pornească de la asta. 

— Eşti încă foarte tînăr, dragă prietene. Dar a 
trebuit să treci prin necazuri şi să suporţi dureri. 
De aceea nu voi ţine seama de îndrăzneala ta cînd 

ai încercat sa-mi dai un sfat. Să luăm experiența 
ta de viaţă și s-o punem alături de intenţiile mele. 
Se cuvine să-ţi fiu recunoscător pentru cuvintele 
tale, deoarece ele mă întăresc în hotărîrea pe care 
am luat-o. Ai adeverit ceea ce eu însumi le-am 
spus seminolilor : ceea ce numim patrie sînt oa- 
menii. Ai fost smuls de lîngă mama ta, dar ai 
avut un nou cămin cînd ţi-ai găsit prieteni. Lacu- 
rile şi pădurile sînt moarte și goale, cînd alături 
de ele nu găsești colibele oamenilor care vorbesc 
aceeași limbă, care coc pîine și-și îngroapă morţii 
după obiceiurile strămoșilor. În jurul focurilor de 
tabără din Arkansas vom povesti vechile noastre 
legende, tinerii noştri se vor căsători după vechile 
obiceiuri, sărbătoarea primăverii se va desfășura 
aşa cum am fost obișnuiți din totdeauna ; în felul 
acesta ne vom întemeia cu toţii o patrie nouă. 
După mulţi ani, dacă vei revedea Florida şi vei 
vizita orașele de piatră ale albilor și vei străbate 
plantațiile lor, atunci ţara aceasta ţi se va părea 
străină. Tot atît de străină ca un obraz din trăsă- 
turile căruia au dispărut orice urme de viaţă. 

— Poate că aveţi dreptate, răspunse Robin. 
Dar cine sînt prietenii care urmează să-i dea Rheei 
o patrie nouă ? 

— Tu vei fi primul ; dacă ești într-adevăr un 
prieten atît de bun, cum cred eu. Dar dacă fru- 
moasele tale cuvinte care exprimă îngrijorarea se 
vor dovedi doar vorbe goale, atunci fetei nu va 
avea de ce să-i pară rău că s-a despărţit de tine. 
Nu sîntem primii seminoli care vin în Arkansas, 
şi nu vom fi nici ultimii. Dintre triburile de pe 

coasta de apus, cîteva au şi făcut această călăto- 
rie şi, de îndată ce voi ajunge la Tampa, Aliga- 
tor ne va urma. De asta sînt sigur. 

. Robin nu ştia ce să răspundă. Faptul ca Jum- 
per îl socotea printre prietenii săi, ca şi cum ar fi 
fost de la sine înţeles, îi lua graiul. Nu se gîndise 
nici pe departe la posibilitatea de a trece pur şi 
simplu de partea Rheei şi a tatălui ei. 

Căpetenia citi pe faţa lui Robin uimirea. Pen- 
tru a nu-i da timpul să judece în felul lui situa- 
ţia, continuă să-i vorbească : 

— Crede-mă, în Florida nu putem rezista. Ne 
vor alunga în mlaștini, unde vom trăi ca niște 
castori. În Arkansas preriile vor fi ale noastre; 
vom întemeia ferme şi vom putea, în sfîrșit, să 
trăim în pace. Tu ai braţe puternice şi eşti un bä- 
iat isteţ. Eu nu mai sînt cîtuși de puţin tînăr. Daca 
vii cu noi, n-o să-mi pară rău să-ţi dau ţie averea 
mea şi pe Rhea. Poate că toate astea ţi se par un 
vis îndepărtat. Dar să ştii că visurile noastre sînt 
mai apropiate decît crezi. 

Cu cîteva zile în urmă, Robin îl lăsase pe 
Sammy să plece singur, deși asta i se păruse 
aproape o trădare. Atunci se lăsase învins de pro- 
priile lui dorinţe, deoarece nu putea îndura gîn- 
dul unei despărţiri de Rhea. Însuşi Sammy îi uşu- 
rase luarea acestei hotărîri spunîndu-i: Ai grijă 
de Rhea. Acum nu mai putea să-i ajute pe Sammy 
și pe ceilalţi, oricâte imputări nu şi-ar fi făcut din 
această pricină. În fond, de ce-ar rămîne aici cînd 
Rhea pleca ? Drumul prin mlaștini și prin pădu- 
rile virgine era primejdios. De asemenea, era greu 

să începi o viaţă nouă în Arkansas, foarte greu. 
Și-atunci, s-o lase singură ? Poate că era adevă- 
rat ceea ce spunea Jumper despre războiul din 
Florida. Albii erau puternici, asta știa şi el ; pînă 
de curînd i se păruse chiar că erau atotputernici. 
Erau inteligenţi și pricepuţi la socotit. Dacă îşi 
făceau socoteala că războiul din Florida îi costa 
prea scump, atunci poate că îi vor lăsa într-ade- 
văr pe indieni să plece în pace către Arkansas... 

În felul acesta, Robin începu să-și construiască 
o punte cu ajutorul căreia nădăjduia să poată 
trece peste prăpastia care se căscase între el și 
Rhea. Un simțămiînt puternic şi o dorinţă fier- 
binte îl îndemnau să pornească pe acest drum, 
şi toate gindurile sale erau din ce în ce mai mult 
supuse acestui simțămînt unic. 

— Cînd porniţi la drum ? 

— În zorii zilei; ca de obicei, cînd plecăm la 
vînătoare. 


Capitolul IX 


După ce preria a fost biîntuită de un 
incendiu, întinderile de iarbă se transformă în de- 
sișuri fumegînde, de un cenușiu negricios, pădu- 

rile se transformă şi ele în pustietăţi, presărate cu 
cioturi negre, lipsite de viaţă, deasupra cărora 
pluteşte o linişte stranie. 

Oricît de triste ar părea asemenea peisaje 
moarte, viața continuă să pulseze în taină, şi, mai 
devreme sau mai tîrziu, izbucnește cu forţă nouă. 
Iarba tînără încolţeşte, rădăcinile copacilor scot 
lăstare, şi pădurea înnegrită începe să se trezească 
din încremenirea morţii. 

Peisajul pe care-l străbăteau cei trei fugari pă- 
rea că nu trăieşte, dar nici mort nu era. Era o 
lume muribundă, care nu se hotăra să moară. Co- 
paci şi tufișuri se iveau din apa nemişcată, de un 
brun negricios : chiparoși de baltă, cu rădăcini 
noduroase, acoperite cu crustă groasă, semănînd 
cu niște sfecle umflate de apă. Tulpinile subţiri, 
de un cenușiu albicios, care purtau doar cîteva ră- 
murele presărate pe ici, pe colo cu spini, erau 
prinse în reţele dese de mușchi de baltă. Man- 
grovele se înălţau deasupra rădăcinilor lor aeriene 
ca pe niște catalige subţiri, aruncate claie peste 
grămadă. Mărăcini cu tulpini încîlcite se ridicau 
mai sus decît statura omului ; printre frunzele lor 
ciudate atîrnau flori în formă de clopoței, a că- 
ror culoare amintea hiîrtia veche şi îngălbenită. 
Ferigi uriașe îşi înălțau tulpinile de un verde 
șters. Lemnul lipsit de viaţă avea sclipiri fosfores- 
cente, albăstrui. Pe cioturile de copaci creșteau 
ciuperci de mocirlă, liliachii. Era o lume nefi- 
rească, în culori palide, lipsite de nuanţe. 

Vieţuitoarele se adaptaseră şi ele caracterului 
acestui peisaj. Fluturii erau fie negri, fie de un 

albastru spălăcit, sau de un verde catifelat. Zbu- 
rau printre cioturile pleșuve ca niște frunze duse 
de vînt. Urubușşii erau groparii acestei lumi, şi, 
din pricina penelor lor întunecate, arătau într-a- 
devăr aşa. Negri erau şi veninoșii şerpi-mocasini, 
care îşi pîndeau prada, ascunşi în hăţișuri. În lo- 
curile unde apa ceda locul solului mocirlos, ză- 
ceau, ca nişte cioturi putrezite, aligatorii. 

Asupra întregului peisaj ardea sălbatic soarele, 
smulgînd apei aburi de ceaţă mirosind a putrezi- 
ciune ; ei îngreunau respiraţia, făceau ca fiecare 
efort să fie resimţit dureros. 'Țipătul înfundat al 
broaștei-gigant, croncănitul răguşit al urubusului 
şi strigătul ascuţit al vulturului de mare erau sin- 
gurele semne de viaţă în acest univers al morţii. 

La început, Jumper avusese de gînd să oco- 
lească marele swamp, cotind la apus de lacul 
Tohopekaliga. După ce socotise cîtva timp, renun- 
tase la acest plan. Între swamp şi rîul care izvora 
din lacul Apopka ducea numai o potecă îngustă 
către apus. Dacă războinicii din tribul lui Aliga- 
tor porniseră la drum ca să alerge în ajutorul lui 
Osceola şi al celorlalte căpetenii, atunci era în 
afară de orice îndoială că s-ar fi întîlnit cu ei. 
Voia să evite o asemenea întîlnire. Ce-i drept, nă- 
dăjduia că Aligator nu se va amesteca, dar nu era 
sigur. Drept urmare, pe malul swamp-ului popo- 
siră la coliba unei familii de euchei și schimbară 
caii pe un canoe, pentru a străbate mlaştina pe 
unul dintre numeroasele ei braţe. 

De cinci zile nu mai întîlniseră suflet de om. Pe 
căi înguste de apă treceau prin pădurea străveche 

şi nestrăbătută, avînd același aspect pe care Robin 
îl cunoştea din Georgia și de pe malurile fluviului 
St. John. Florile și frunzele sclipeau în culori a 
căror lumină parcă rănea ochiul. Aerul încins, ca 
de seră, răsuna de ţipetele biîtlanilor și de gil- 
ceava papagalilor. 

Pe urmă, rîurile își pierdură malurile și se trans- 
formară în lacuri întinse și mlaștini, în care viaţa 
agitată şi pestriță a tropicelor se stingea încetul cu 
încetul. 

Trăgeau cu rîndul la visle. Lui Jumper îi părea 
bine că-l luase cu el pe băiat. Dacă ar fi fost sin- 
gur cu Rhea, ar fi trebuit ca, încă din prima zi, să 
facă mereu popasuri pentru a se odihni. Chiar 
dacă refuza s-o recunoască, era limpede că nu 
mai avea puterea de altă dată. În ciuda eforturilor 
grele din timpul zilei, în primele două nopţi abia 
reuși să ațipească. Stătea întins, își asculta bătăile 
neliniștite ale inimii şi, pe neașteptate, îl cuprindea 
teama de ceea ce-l aștepta în noua viaţă pe care 
urma să o înceapă. Va avea oare, în al şaselea de- 
ceniu al vieţii sale, puterea s-o ia încă o dată de la 
capăt ? Trebui să facă un mare efort de voinţă ca 
să înlăture îndoiala, și nu reuși pe deplin. 

Pentru Robin și Rhea, marea aventură trăită 
împreună le răsplătea eforturile obositoare prin 
care treceau ca fugari. Sălbăticia plină de miasme 
a pădurii și lumea de putreziciuni a swamp-urilor 
le pregăteau zilnic surprize noi. Numai seara, 
cînd se odihneau pe un banc de nisip şi prăjeau 
carne sau ouă de broască ţestoasă, şi cînd luna 
îşi începea călătoria pe cerul nocturn, gîndurile 

lor rătăceau către Mulatto Girls Town. Atunci în- 
cepeau să vorbească de Sarah, dar cu oarecare şo- 
văială ; curînd se cufundau iarăși în tăcere, deoa- 
rece nu se simțeau la largul lor și aveau remușcări. 
Rhea îl rugase pe tatăl ei, în mod stăruitor, s-o 
ia și pe Sarah. Jumper refuzase cu hotărîre şi-i 
explicase că Sarah nu va reuşi să supraviețuiască 
acestei călătorii lungi. Cînd Rhea se gîndea la bă- 
trîna negresă, ochii i se umpleau de lacrimi. În 
ultima vreme se certase adesea cu Sarah, uneori 
în glumă, alteori chiar în serios, întîmpinase cu 
îndărătnicie sfaturile ei, îi jucase și cîte o festă, 
dar acum, cînd era departe, simţea cît de mult se 
legase sufletește de blajina bătrînică. Şi la Viola 
se gîndea, în ciuda faptului că prietena ei o mîh- 
nise. Se gîndea la cîntecele cîntate seara, pe ma- 
lul lacului, la îndîrjitele jocuri cu mingea, la în- 
cordarea plină de aşteptare din zilele de dinaintea 
sărbătorii porumbului. Toate acestea le vedea ea, 
aievea, în ceasurile de seară ; şi atunci era cuprinsă 
de tristeţe și de alean. Viitorul i se părea sum- 
bru. Pînă și pe Robin îl simţea uneori străin şi 
erau clipe cînd nutrea faţă de el un simțămînt 
duşmănos. În schimb, a doua zi, cînd ședeau din 
nou în barcă şi ochii ei cercetau cu curiozitate lo- 
curile străine care alunecau prin faţa ei, uita de 
gindurile acestea chinuitoare. 

În ziua a șaptea, lumea înconjurătoare îşi recă- 
pătă culorile. Pîraiele subţiri ale peisajului mlăș- 
tinos se uniră într-un rîu. Tulpinile chiparoşilor 
se Înălțară și se îngroşară din nou, deoarece ră- 
dăcinile lor găseau sprijin temeinic în pămîntul 

tare. După ce fugarii străbătură cam zece mile în 
josul rîului, ajunseră la un lac. Nu era prea mare, 
dar se întindea destul de mult către apus. Le tre- 
buiră mai mult de trei ore pînă ce acostară într-un 
golf, acolo unde lacul lua sfîrșit. Pădurea deasă 
ajungea şi aici pînă aproape de apă. 

Jumper trase barca într-un hăţiş, la adăpost. 
Își aduseră puţinul avut pe mal, cîteva pături, pro- 
vizii, arme Şi vase de gătit. Căpetenia î fi porunci 
lui Robin să- şi încerce norocul cu undița ; pe urmă 
își luă pușca și-și vîri pistolul în centură. 

— Avem nevoie de cai, spuse. Să nu faceţi fo- 
cul ; încă nu sîntem în siguranţă. Pină seara mă 
întorc. 

— De unde aveţi de gînd să faceţi rost de cai ? 
întrebă Robin. 

Jumper îi aruncă băiatului o privire nemulţu- 
mită. Nu se putea încă obişnui cu felul nestînjenit 
în care vorbea Robin cu el. Avea însă nevoie de el şi 
de aceea socoti nepotrivit să-l certe, astfel că nu 
făcu caz de această lezare a demnităţii sale de mico. 

— La trei mile de aici se află fortul Gummings. 
Acolo vom găsi. 

— Vrei să iei cai de la soldaţii albi? întrebă 
Rhea speriată. 

— Va trebui så ne înțelegem cu ei, atît la 
Tampa, cît şi în timpul drumului pînă în Arkan- 
sas. Așa că putem începe chiar de aici, de la for- 
tul Gummings. 

— De ce nu ne iei și pe noi cu tine, chiar acum ? 

Jumper șovăi să răspundă. De fapt, era sigur că 
va fi primit prietenește de către soldaţi, dacă le 

va spune care erau intenţiile lui. La urma urmei, 
generalul Jesup şi chiar președintele erau în fa- 
voarea strămutării. Dar Jesup era la Tampa, iar 
preşedintele la Washington... 

— E mai bine ca deocamdată să rămîneţi aici, 
zise el laconic şi se depărtă. 

Jumper se întoarse după-amiază, tîrziu. Îl în- 
soţeau un sergent și doi soldaţi. Sergentul avea 
nasul coroiat ca o pasăre de pradă şi un obraz 
simpatic, cu o sclipire ștrengărească în ochi. Se 
uită o vreme la Rhea, pe urma dădu din cap apro- 
bator. 

— Prin urmare, tu mi l-ai răpit, sus, pe malul 
lacului Apopka, pe tatăl tău. Jos pălăria ! Din pri- 
cina asta am avut o grămadă de necazuri, fir-ar 
să fie! În schimb, acum vom călători împreună, 
boierește, pînă la Tampa. Cred că generalul Jesup 
va fi mulţumit. 


Capitolul X 


Micul port Tampa semăna în unele pri- 
vinţe cu un cuptor. Razele fierbinţi, pe care soa- 
rele le trimitea asupra lui, erau reflectate de ca- 

sele clădite în stil spaniol vechi, vopsite în alb, 
și umpleau străzile și pieţele cu o dogoare tropi- 
cală. Numai vîntul care sufla dinspre Golful 
Mexicului :aducea uneori oarecare răcoare. Cînd 
căldura amiezii se mai potolea, străzile, prăvăliile 
și numeroasele cîrciumi se umpleau de oameni în 
straie pestriţe. Veneau din toate colţurile pămîn- 
tului. Pescuitorii de bureţi din Grecia se simțeau 
ca acasă la Tampa, ca și muncitorii cubanezi de 
la fabricile de tutun, toreadorii spanioli, suflătorii 
de sticlă italieni, importatorii de bumbac din Noua 
Anglie şi negustorii veniţi de pe tot felul de melea- 
guri. Toți aceștia dădeau o anume înfățișare ora- 
șului, care la rîndul lui își imprima pecetea asu- 
pra lor. Unele caracteristici naționale se pierdeau, 
dînd locul altora, izvorîte dintr-un simțămînt nou, 
acela de a fi cetățean al unei lumi noi. O singură 
linie de demarcaţie stăruia : cea dintre albi și negri. 

Acesta este și motivul pentru care modestul 
boarding-house ! al mătuşii Polly avea în fundul 
curții un șopron în care erau găzduiţi negrii care 
voiau să înnopteze aici. Înainte vreme, cei mai 
mulți dintre aceștia erau negri trimişi în oraş de 
către fermierul lor și înzestrați cu un act de li- 
beră trecere, sau însoțitorii de culoâre ai celor ce 
veneau călare pînă în oraș. Cînd izbucnise războ- 
iul, comandamentul militar rechiziţionase o parte 
din camerele hotelului și încartiruise aici pe 
fermierii care-şi părăsiseră proprietăţile. Sclavii lor 
trăiau în nişte colibe păzite, ridicate în grabă la 

marginea orașului. Albi: nu-și puteau ţine pe lingă 
ei decît unul sau doi servitori de casă, care locu- 
iau în calitate de chiriaşi permanenţi în şopronu 
mătușii Polly. 

Sergentul David Luke, cel cu nasul coroiat ca o 
pasăre de pradă, primise un loc sub acoperișul mă- 
tușii Polly, în schimbul cîtorva cuvinte bine simţite 
şi a doi iepuri împușcați în aceeaşi zi. Reuşise chiar 
să-i cazeze pe Jumper cu fiica sa şi cu Robin în- 
tr-un fel de chioșc de grădină în care Polly obişnuia 
uneori să-și petreacă ceasurile fierbinţi ale zilei. De 
fapt, Luke ar fi trebuit să se prezinte la generalul 
Jesup chiar în ziua sosirii sale, sau măcar să-i pre- 
dea pe seminoli comandantului taberei de strămu- 
tare. Dar avea de gînd ca, mai înainte, să-și îngă- 
duie o zi sau două de libertate prin oraş. E drept 
că spera să obţină o scurtă permisie după termi- 
narea misiunii sale ; dar permisia asta nu era de 
loc sigură. Dacă o căpăta, cu atît mai bine. 

Rhea spăla vasele la fîntînă. Își făcea treaba 
fără nici o plăcere și în mare grabă. Se afla pentru 
prima oară în viaţa ei într-un oraș. Trecuse pe lingă 
prăvălii și știa că undeva, acolo unde se termina 
orașul, se află marea. Era nespus de curioasă să 
vadă toate astea. Mai ales prăvăliile cu straie multi- 
colore şi armele frumoase. Avea poftă să umble pe 
străzile de piatră, să privească locuinţele clădite 
din piatră, marea și navele. Tatăl ei îi interzisese 
să alerge într-acolo. Dar acum tatăl ei dormea un 
somn greu. După sosirea lor la Tampa, Jumper ce- 
ruse să fie dus imediat la generalul Jesup. Luke 
avusese de furcă pînă să-l convingă ca deocamdată 

să tragă la pensiunea mătușii Polly. Ca să sprijine 
temeinic puterea sa de convingere, îi dăruise lui 
Jumper o sticlă de aquavit. Căpetenia băuse mai 
mult decît putea suporta și acum ameţeala îl cu- 
fundase într-un somn adînc. 

— Pot să teajut? 

Robin stătea lingă ea și o privea întrebător. 

— Îți mulţumesc, sînt gata numaidecît. Șterse 
farfuriile cu o cîrpă şi le aşeză la locul lor. Nu vrei 
să ne plimbăm puţin prin oraş ? 

— Mi-ar plăcea : dar nu ştiu dacă... 

— Sergentul nu e aici, îl întrerupse ea, iar ta- 
tăl meu doarme. Pină se trezește, vom fi de mult 
înapoi. 

— Bine, atunci să mergem. 

În ciuda acestui răspuns, Robin nu se simţea la 
largul lui. N-avea nici un fel de acte la mînă. Dacă 
l-ar opri o patrulă a gărzii civile, l-ar tîrî imediat 
la închisoare. Dar asta n-ar fi cine ştie ce nenoro- 
cire, fiindcă Luke era în măsură să-l scoată de 
acolo. Însă în cazul că stîrnea supărarea vreunui ce- 
tăţean, chestiunea putea să aibă urmări mult mai 
neplăcute : urmări care puteau lovi şi în Rhea. În 
schimb, dacă refuza să plece cu ea în oraș, s-ar fi 
părut că-i e teamă. Și nu voia cu nici un preţ ca 
asemenea bănuială să planeze asupra lui. 

Se plimbară agale pe o stradă pavată cu bolo- 
vani de coquina și purtînd numele poetic de Mag- 
nolia Avenue. Casele care o mărgineau erau clă- 
dite în stil spaniol, cu evidente influenţe maure. 
Rhea se oprea în faţa fiecărei vitrine, indiferent 
dacă în ea erau expuse îmbrăcăminte, mobile, sau 

şei. Contempla îndelung și în amănunţime mai ales 
rochiile și pălăriile, dar nu uita niciodată, înainte 
de a trece mai departe, să spună : 

— N-aș îmbrăca niciodată chestiile astea cara- 
ghioase. 

În fața unui galantar, unde se aflau pălării de 
paie colorate, Robin izbucni în rîs. 

— De ce rizi ? îl întrebă ea. 

— Mi-am închipuit cum ai arăta tu cu o astfel 
de pălărie. 

Fata nu rise împreună cu el, ci porni mai depar- 
te, cu faţa foarte serioasă. 

.— Dar Corah ar putea să poarte pălăria asta. 
Ei i-ar sta bine, nu-i aşa ? 

Robin nu putea să înţeleagă de ce fata se supă- 
rase atît de brusc. Nu de alta, dar cu cîteva clipe 
înainte ea însăși risese de pălăriile astea ; iată că 
acum, cînd el spusese ceva asemănător, ea se su- 
păra. 

Dar ceea ce Robin nu putea să priceapă nici 
în ruptul capului, era de ce îi pomenea de Corah, 
de care nu mai vorbise de loc din acea după-amia- 
ză petrecută pe malul lacului. Dacă ar fi întrebat-o 
pe Rhea, nici ea n-ar fi fost în stare să-l lămurească. 
Îl socotea pe Robin un prieten bun și totuși sim- 
ţămîntul acesta de prietenie era altul decît cel care 
o legase de Viola. De asemenea, dorea ca și pentru 
Robin ea să fie mai mult decît un prieten oarecare. 
Acesta era motivul pentru care nu mai voia ca el 
s-o socotească un copil, deși i s-ar fi părut cara- 
ghios dacă el s-ar fi purtat cu ea cum te porţi cu o 

tînără domnişoară. Şi totuși, ori de cîte ori Robin 
i se adresa prietenește, se simţea jignită. 

Cum băiatul nu ştia ce să-i răspundă, îi apucă 
mina și i-o strînse cu putere. Pe urmă o trase re- 
pede după el, pentru că la capătul străzii drepte 
văzuse marea sclipind albastru și ademenitor. 'Ţi- 
nîndu-se de mînă, alergară pe strada cea lungă 
pînă la ultimele case — pînă la centura lată de 
palmieri în spatele căreia începea plaja sclipind 
albicios în soare și marea nesfîrșit de albastră. Rhea 
îşi scoase mocasinii și porni ca o sfîrlează prin ni- 
sip, pînă ce micile valuri îi scăldară picioarele. 

— Eu mă scald ; vii şi tu ? 

Fără să aştepte răspunsul, își trase rochia peste 
cap, i-o aruncă și păși mereu mai adînc în apa 
peste care plutea o spumă albă, pînă ce trupu-i 
zvelt, de culoarea bronzului, dispăru de tot. 

Robin avea și el chef să se scalde. Dar renunţă 
la ideea asta, luă rochia, o întinse ca să nu se șifo- 
neze şi se așeză alături privind cum fata se juca 
printre valuri. 

— Nu înota prea departe în larg, strigă, în 
golf curentul e puternic ! 

— N-avea nici o grijă ! 

Îi făcu cu mîna un semn, plină de vioiciune. 

Pe neaşteptate, Robin avu un simţămînt de mul- 
țumire și de fericire. Războiul, mlaștinile, tabăra, 
toate erau uitate. Rămăsese doar marea, cerul al- 
bastru, palmierii, plaja albă — şi Rhea. 

Pe drumul de înapoiere, Rhea se simţi obosită 
şi-i era foame. În sfîrșit, iată că se ivi și boarding- 
hause-ul mătuşii Polly. 

— Te pricepi cumva să frigi o bucată de carne 
sau să fierbi o oală de sofki ? Tatăl meu preferă să 
moară de foame decît să-și pregătească singur de- 
mîncare. 

Robin nu răspunse. Descoperise în fața hotelului 
ceva care-i absoarbea întreaga atenţie. 

— Ei, dar unde te holbezi așa? Răspunde-mi 
cînd te întreb ceva. 

Îl trase cu putere de mînecă. 

Băiatul nu reacţionă nici la gestul acesta. Începu 
să facă pași mari, din ce în ce mai iuți. 

— Ce s-a întîmplat cu tine ? 

Întrebarea ei vădea o urmă de îngrijorare. În 
clipa următoare, văzu și ea ce atrăsese ateţia lui 
Robin. În „faţa hotelului, sub stejarul cel mare se 
afla o casă pe roți. Era vopsită în galben, avea fe- 
restre și perdele î în dungi roşii şi albe. Îşi zise că 
trebuie să fie un vagon de circ dintre cele despre 
care-i vorbise Robin. Cînd făcu descoperirea asta, 
simți c-o trece un fior de teamă. 

Robin nu se înșelase. Sub stejar se afla vagonul 
de locuit al lui mister Smith și, nițeluș mai încolo, 
într-o parte, se aflau şi celelalte vehicule. Robin era 
ca ametit. În sufletul lui bucuria se împletea cu în- 
grijorarea, dar pînă la urmă bucuria învinse. 
Viaţa de circ fusese pentru el cealaltă tume, o lume 
mai bună ; reîntîlnirea cu această lume îi iuţea bă- 
tăile inimii. 

Oamenii tocmai se pregăteau să ridice cortul pe 
cîmpul situat în marginea parcului. Silueta scundă, 
cu cămașă de culoare verzuie, cu cizmele înalte și 
pantaloni de călărie, trebuia să fie mister Smith. 

Robin voi să alerge către el, cînd simţi că Rhea îl 
reţine. 

— Nu te duce acolo, Robin ! 

Niciodată nu-l rugase încă atît de insistent. 

El nu luă în seamă rugămintea ei, nu văzu ochii 
care-l priveau plini de teamă. 

— De ce să nu le dau bună ziua ? 

Cu aceste vorbe, își desprinse mîna dintr-a ei, 
păși la spatele directorului de circ și spuse voios: 

— How do you do, master Smith ? 

Smith își întoarse numai capul. Imediat după 
aceea, trupul lui masiv se răsuci dintr-o dată. 

— Robin! Pușlama bătrînă! Ştiam eu că aşa 
o să fie... 

Făcu cîţiva paşi cu braţele deschise către băiat, 
dar păru să-și dea seama de ceva și-și lăsă braţele 
în jos. Pe urmă îl bătu cu putere pe umăr și spuse 
solemn : 

— Ştiam ca aşa o să fie, că atotputernicul te va 
aduce într-o bună zi înapoi, la mine. Drumurile 
lui sînt uneori de nepătruns, dar pînă la urmă se 
îndreaptă toate către ţinta cea bună. Ce mare ai 
crescut ! Ei da, s-a scurs o bucată de timp bunicică. 
Sper că n-ai neglijat prea tare antrenamentul... Dar 
ce cauţi tu aici, la Tampa ? Nu cumva ai fugit de 
la Raynes ? 

— Nu, mister Raynes a murit. 

— Dumnezeu să-i odihnească sufletul ! Și al cui 
eşti acuma ? 

Întrebarea aceasta potoli puţin bucuria revederii 
pe care o simţea Robin. Ea îi aminti că în faţa lui 
nu se afla vechiul lui prieten, Smith, ci fostul lui 

proprietar, care-l vînduse și poate că avea de gînd 
să-l cumpere înapoi. 

— Nu sînt al nimănui, master Smith, sînt se- 
minol. 

Smith se uită la băiat, de parcă acesta ar fi venit 
de pe altă lume. Pe urmă îşi tuguie buzele, scoase 
un șuierat de admiraţie și imediat după aceea iz- 
bucni într-un hohot de rîs. 

— Am ştiut eu întotdeauna că ai simţul umoru- 
lui. Am spus-o încă de-atunci, cînd ai dat lui Jacky 
să bea rachiu. Uită-te la el, face pe seminolul şi se 
plimbă ziua-n amiaza mare prin Tampa ! Semi- 
nolii, băiete dragă, sînt cu totul altfel de indivizi 
decit ești tu ! Ăia duc un război care i-a înnebunit 
pur şi simplu pe băieţii noştri, care sînt fericiţi ca 
măcar să scape cu viaţă. Naiba știe cum o să se 
sfirșească toate astea! Eu, mulţumesc lui Dum- 
nezeu, pînă acuma n-am prea avut de suferit de pe 
urma asta. Şi nădăjduiesc că așa va fi şi mai de- 
parte. Şi-acum, lasă gluma deoparte şi spune-mi al 
cui eşti ? 

Cuvîntarea lui Smith trezi în Robin un simțămiînt 
de repulsie şi de ruşine. Îi era rușine că nu făcea 
parte într-adevăr dintre acei seminoli care stîrni- 
seră în asemenea măsură admiraţia lui Smith. În 
același timp însă, era mîndru că putea spune că este 
seminol. Voia s-o cheme pe Rhea, ca fata să de- 
pună mărturie şi se întoarse către ea. 

Fata nu se mai alla acolo. 

— Dacă o cauţi pe micuța creolă, trebuie să te 
duci pînă la boarding-house, într-acolo a alergat. 

— Nu e creolă, ci fiica lui Jumper, mico al se- 
minolilor, răspunse Robin. lar eu fac parte din tri- 
bul ei. Dacă nu mă credeţi, master Smith, puteţi 
să-l întrebaţi pe sergentul Luke. El ne-a adus la 
boardind-house-ul mătuşii Polly. 

— Cum adică, „ne-a adus“ ? 

— Pe Rhea, pe Jumper şi pe mine. 

Băiatul spunea adevărul, acum Smith îşi dădea 
seama de asta. În aceeași clipă, spiritul comercial 
se trezi în el cu deosebită ascuţime. Totuși, înainte 
de a putea întreprinde ceva, trebuia să afle unele 
amănunte în legătură cu întîimplările prin care tre- 
cuse Robin. 

— Cînd afli atitea noutăţi dintr-o dată, gitlejul 
ți se usucă de tot. Şi-atunci trebuie să iei măsuri. 
Hai cu mine în vagon, am acolo un rom de Jamaica 
— în asemenea cazuri este un medicament deose- 
bit de eficace. Cu prilejul ăsta o să-mi povesteșşti 
în liniște toate prin care ai trecut. 

Pînă sfîrși Robin de povestit, se scurse preţ de 
patru romuri de Jamaica duble. El nu făcuse decît 
să guste din paharul lui. Lichidul tare nu-i plăcea, 
şi în afară de asta ştia foarte bine că ameţește 
omul luîndu-i minţile. După ce ascultă povestirea 
băiatului, Smith avea din nou ochi mari şi melan- 
colici. Arăta ca un bătrîn cîine ciobănesc căruia i 
s-a luat de sub nas ultimul os. 

— Despre Raynes nu vreau să spun nimic ; era 
un escroc şi un speculant nerușinat, iar soarta pe 
care a avut-o este cît se poate de dreaptă. Dă-mi 
voie să mă opresc aici, fiindcă pe morţi nu trebuie 
să-i vorbeşti decît de bine. Dar tu, Robin, oare ce 

păcate ai săvirşit ca atotputernicul să te pedepseas- 
că atît de aspru orbindu-te ? Crezi că ei te vor lăsa 
să pleci în Arkansas cu fata asta indiană şi cu bä- 
trînul ei tată ? Mai degrabă va trece o cămilă prin 
urechile acului decît să ajungi tu să vezi preriile 
din Arkansas. 

— Jumper spune că generalul Jesup le-a promis 
cale liberă tuturor seminolilor, chiar și celor negri. 
Există chiar o hîrtie scrisă despre asta, şi președin- 
tele o doreste şi el. Albii vor să pună capăt războ- 
ului, fiindcă a început să-i coste prea scump. 

Directorul de circ îşi clătină cu tristeţe capul şi-şi 
mai turnă un pahar. 

— Prea multe n-ai reușit tu încă să înţelegi din 
lumea asta în care trăim. Din ceea ce spui tu, sin- 
gurul lucru care are vreo noimă e observaţia aia 
despre război. Costă într-adevăr bani, mult prea 
mulți bani : pentru un biet sclav neștiutor ca tine, 
faptul că ţi-ai dat seama de asta este demn de 
toată cinstea. Cît priveşte restul, mai bine tăceai 
din gură. „Generalul Jesup a promis“ zici tu. Drept 
care eu îţi zic „Ei și ?* Promisiunile nu costă nici 
o para chioară, și nici nu-ţi poţi închipui de cîte ori 
reușesc să-i păcălească pe oameni. Misiunea unui 
general este să cîştige războiul la care e trimis să 
lupte. Cum o face, e treaba lui. Dacă nu prea are 
succes cu tunurile, începe imediat cu promisiunile. 
Pe urmă, după ce l-a cîştigat, nu-i mai pasă nimă- 
nui dacă-şi ţine promisiunile sau nu. Și chiar dacă 
vrea să le ţină, de cele mai multe ori nici nu poate. 
Cînd este vorba de sclavi, au un cuvînt de spus şi 
oamenii cărora le aparţin sclavii, te rog să mă crezi. 

Şi tu crezi că ăştia privesc liniștiți cum un general, 
într-o clipă de slăbiciune. le iroseşte proprietatea í ? 
Îţi dau un sfat foarte înțelept : vino înapoi la bă- 
trînul Smith, căci atunci vei fi în siguranţă şi îţi 
vei cîştiga existenţa. 

Smith vorbea cu tonul pătruns de compătimire al 
unui părinte îngrijorat. Se bucura sincer de reve- 
derea cu Robin și socotea că şansele ca seminolii 
negri să ajungă în cele mai bune condiţii î în Arkan- 
sas sînt foarte reduse. Bineînţeles că nu se gîndea 
numai la siguranţa și bunăstarea lui Robin, ci şi la 
propria-i bunăstare. 

În ceea ce priveşte aceasta din urmă, Robin avu- 
sese întotdeauna o influenţă avantajoasă, chiar 
dacă nu ţinea seamă de intervenţiile inspirate ale 
arhanghelului Gavriil. Circul lui mister Smith mer- 
gea bine și fără Robin ; dar a-l convinge pe băiat 
să se înapoieze era o afacere — şi Ambrosius Smith 
socotea că ar comite un păcat greu dacă ar lăsa să-i 
scape posibilitatea de a încheia o afacere. 

— Nu-i nimic de făcut, master Smith ; plec cu 
Rhea în Arkansas. 

Răspunsul lui Robin îl făcu pe Smith să ciulească 
urechile. N-ar fi crezut niciodată că băiatul o să-i 
răstoarne planurile chiar din prima clipă — iar 
refuzul i se pāru prea hotărit, ca şi cînd ar fi fost 
de la sine înţeles. Crezu că desprinde din el şi cauza. 
Robin nu mai vorbea de Jumper sau de seminoli, 
ci pomenea doar un nume de lată. 

— A, da. fata căpeteniei, uitasem cu totul de ea. 
E frumos din partea ta, gîndești ca un gentleman. 

Numai că în socoteala ta s-a strecurat o greșeală : 
nu veţi ajunge niciodată împreună în Arkansas. 
Nu vreau să rămîn mai prejos ca tine în ce privește 
dragostea de aproapele și-ţi mai fac o propunere : 
o primesc pe fată în circul meu. E tînără. fară în- 
doială că ştie să călărească și n-o să fie greu s-o 
băgăm împreună cu alţii într-un număr. Si-atunci 
vei avea prilejul s-o ocrotești cît îţi va pofti inima. 

Smith avea într-adevăr o slujbă pentru Rhea, dar. 
ce-i drept, nu în grupul de artiști care făceau nu- 
mărul de călărie. Cu cîteva săptămîni în urmă gä- 
sise un aruncător de cuțite, un artist destul de ca- 
pabil, dar care din păcate n-avea un partener prea 
agreat de publicul spectator. Tînărul artist îşi arun- 
ca cuţitele înfigîndu-le într-o scîndură în faţa cà- 
reia statea tatăl lui. un negru de şaizeci de ani. 
uscat ca un tir. De cele mai multe ori spectatorii 
însoțeau exhibiţia asta cu rîsete și strigăte batjoco- 
ritoare. Or, Smith îşi făcea socoteala că o fată in- 
diană, în fața acestui așa-zis stîlp de tortură, va 
produce un efect incomparabil mai puternic. 

— Master Smith, Jumper este un mico vestit al 
seminolilor ; n-ar lăsa-o niciodată pe fiica lui să 
lucreze într-un circ. În afară de asta, are nevoie de 
ea în Arkansas. Și-apoi, ea n-ar rămîne niciodată 
din proprie voinţă aici. Povestea asta ar fi mai bine 
să v-o scoateţi din cap. Sorry. 

Poate că acest din urmă cuvînt a fost pricina 
pentru care directorul s-a enervat. Tot „sorry“ spu- 
sese și Smith la sfîrșitul cuvîntării cu care își luase 
rămas bun de la Robin, care zăcea lipsit de cunoş- 
tinţă. Băiatul însă nu-l auzise și de aceea nici nu pu- 

tea să-l folosească în chip de aluzie. Nici Smith 
nu-şi mai amintea că-l rostise cîndva. Cu toate aces- 
tea, cuvîntul făcu să răsune ceva înlăuntrul lui, ceva 
care-i strica buna dispoziţie. Era imaginea tulbure a 
unei umilinţe îndurate. Lăsase să-i fie luat băiatul, 
și cînd voise să-l ajute pe cel care avea nevoie de 
ajutorul lui, n-o făcuse, din laşitate. Din această 
pricină cuvîntul „sorry“ avu darul să-l aţiţe, şi crezu 
că vede pe faţa lui Robin o satisfacţie ascunsă. 

— Ce trebuie să-mi mai scot eu din cap şi ce nu, 
este treaba mea. răspunse el iritat. Şi nu uita cu 
cine vorbeşti. 

-— Nu, master Smith, n-aveţi nici o grijă, că nu 
uit, răspunse Robin şi se sculă. 

Avea în faţa lui un om care voia să facă iarăși 
un sclav din el. Lucrul acesta Robin socotea că tre- 
buie să-l aibă tot timpul în minte şi era bine că în- 
suşi Smith i-l amintise. 

— Mulţumesc frumos pentru băutură şi la reve- 
dere, master Smith ! 

Cu aceste cuvinte, părăsi vagonul şi se îndreptă 
către pensiune, fără să-l mai ia în seamă pe Smith, 
care-i strigă de cîteva ori să se întoarcă. 


Rhea era culcată pe o pătură şi se prefăcea că 
doarme. Fata și-o ţinea apăsată pe braţ. Robin tre- 
bui, s-o apuce de umeri și s-o scuture de două ori 
înainte ca ea să se întoarcă. 

— Ce vrei ? 

— Nimic ; voiam numai să-ţi spun că m-am în- 
tors. 

Era un răspuns prostesc, își dădea şi el seama. 

— Dar ai fi vrut mai degrabă să rămii acalo. 


Nu ? 

— Ah, vorbeşti prostii ! 

— Atunci nu mai era nevoie să m-anunţi atît 
de fudul că te-ai întors. 

— Bine, nu mai spun nimic. 

Robin era sincer mîhnit. N-avusese de gînd nici 
o clipă să intre din nou în trupa circului. Rhea 
fugise în timp ce el stătea de vorbă cu Smith, iar 
băiatul încercase doar să înlăture o neînțelegere. 

Se ridică, luă o cană și se duse la fîntînă. Rachiul 
îi lăsase în gură un gust uscat şi iute. Bău apă lim- 
pede şi răcoroasă, cu înghiţituri mari. În clipa 
aceea simţi o mînă pe umăr şi o voce spuse : 

— Lasă-mi şi mie puţină. 

Vocea făcu asupra lui o asemenea impresie, încît 
fără să vrea, vărsă apa. 

— Corah! 

— Drăguţ din partea ta că mă recunoști. Cre- 
deam că m-ai uitat. Ai fost la Smith şi nici măcar 
nu mi-ai făcut o vizită. Meritam eu asta ? 

Robin încercă să găsească un răspuns, dar nu 
reuși să scoată nici un cuvînt. Își plimbă privirile 
asupra fetei. Dădu peste doi ochi prietenoși, tot atît 
de negri şi de lucioşi ca fructele mătrăgunei, văzu 
cele două cochilii mici şi albe pe care Corah le purta 
la urechi, rochia de bumbac cărămizie, picioarele 
delicate, desculţe. 

— [Isuse Cristoase, nu cumva ţi-a pierit graiul de 
cînd ai stat cu indienii ? 

Rîse şi-i ciufuli părul cu degetele. 

Robin făcu un efort să ridice privirea şi să se 
uite în ochii ei plini de veselie. 

— Ce mai faci ? Ce face Cezar ? 

— Mulţumesc, o ducem bine ; sîntem căsătoriţi 
de șase luni. Am vorbit adesea de tine. Mai cînt 
şi acum cîntecul acela în numărul pe care directo- 
rul nostru îl face cu maimuţoiul, şi, de cîte ori ies 
din manej, nu mă pot împiedica să nu mă gîndesc 
ce frumos era cînd îmi aduceai ceva de băut. Abia 
ieri îi spuneam lui Cezar : „De cînd nu mai e Ro- 
bin aici, nu mai ai nici pe jumătate atita grijă de 
mine...“ 

„= Păi nu s-a căsătorit cu tine ?! 

:— Da, asta e adevărat. Totuși ar fi frumos dacă 
ai veni din nou la noi. Ar ti bine și pentru program, 
dar nu asta este important. Asta-i treaba lui mister 
Smith, nu a noastră. Eu... vreau să zic că nouă 
parcă ne lipseşte ceva de cînd ai plecat tu. E plic- 
tisitor fără tine. 

Cuvintele acestea îi făceau bine lui Robin ; ele 
aveau darul ca măcar acum, după atîta vreme, să-i 
aline mîhnirea pe care i-o produsese Corah prin 
purtarea ei. Cu toate acestea spuse : 

— Ei, o spui numai așa. 

— Nu, sînt foarte sinceră. te rog să mă crezi. 
Aș fi venit chiar dacă nu m-ar fi trimis Smith... 

Se opri în mijlocul frazei, căci pricepu imediat 
ce greșeală făcuse. Dar era prea tîrziu. Întîmplările 
prin care trecuse în ultima vreme îi ascuţiseră lui 
Robin simţurile. 

— Putea: să te scutești de drumul ăsta, fiindcă 
i-am spus lui Smith ce cred despre propunerea lui. 


I 

— Robin, crede-mă că n-am venit numai pentru 
că m-a trimis stăpînul. E adevărat că voia să stau 
şi eu de vorbă cu tine. Crede că ai să asculţi mai 
degrabă de mine decît de el. Dar asta nu este atît 
de important. Mi-a spus că vrei să pleci în Arkan- 
sas și că din această pricină te duci de bună voie 
într-o tabără de strămutați. Faci o mare prostie. 
Orașul e plin de fermieri şi de negustori. Toţi abia 
așteaptă ziua în care să-i poată lua pe oamenii noş- 
tri din tabără. Şi ziua aceea va sosi, crede-mă. 
Dacă le cazi ălora în mînă, atunci numai Dum- 
nezeu mai poate să te ocrotească. 

— Dacă-l voi mai vedea o dată pe Smith, îi voi 
spune cît de multă osteneală ţi-ai dat. Acum, tre- 
buie să pregătesc masa de seară. Rămii cu bine şi 
salută-l din partea mea pe Cezar ! 

Cu aceste cuvinte Robin îi întoarse fetei spatele 
și se îndreptă spre chioşcul din grădină. 

Corah veni în fugă după el, dar renunţă. Chiar 
dacă băiatul va crede pînă la urmă cele ce-i spu- 
sese ea despre tabăra de strămutați, tot nu se va 
întoarce la circ. Se socotea vinovată de acest lucru. 
Dar nu avea chiar întru totul dreptate. Fără îndo- 
ială că dezamăgirea pe care o suferise mai de mult 
Robin contribuia oarecum la hotărîrea lui. Dar mo- 
tivul principal era altul. Pe nesimţite se dezvoltase 
în el conştiinţa faptului că era un om liber, care 
putea să-şi hotărască singur soarta. Pentru el nu 
mai putea să existe o întoarcere în sclavie, fie ea 
şi din proprie voinţă. Putea să meargă pe un drum 
greşit care să-i aducă suferinţă şi lipsuri, putea så 

facă o greșeală care să-i aducă moartea ; dar nu 
mai putea să renunţe de bunăvoie la demnitatea 
sa de om. 

David Luke se întoarse către seară. Ochii lui 
străluceau, şi cînd se apropie de Jumper își frecă 
mulțumit mîinile. 

— Mi-ai adus noroc, bătrîne şef. Sergentul Luke 
a primit de la nobilul său stăpîn şi superior o săp- 
tămînă de permisie specială. O săptămînă nu e 
chiar așa de mult, dar în război fiecare zi în care 
rămiîi în viaţă face cît două zile. Miine dimineaţă 
trebuie să vă predau comandantului de lagăr. 

Bătrînul mico şedea în faţa colibei, cu picioarele 
încrucişate şi cu spatele rezemat de perete. Ohrazul 
lui era cenușiu, privirea îi rătăcea nepăsătoare de la 
soldat la cei doi copii. Jumper nu se dezmeticise 
încă din beţie. 

— Trebuie să vorbesc cu generalul Jesup. 

— Sigur că da. l-am şi raportat această dorinţă. 
Vă transmite salutări călduroase și a spus că vă va 
vizita cît de curind în tabăra de strămutați. 

— Dar de ce nu pot să stau de vorbă cu el în 
fortul Brooke ? 

— Fortul Brooke e înţesat de soldaţi ; este car- 
tierul general al armatei noastre, iar noi ne aflăm 
încă în război. Oare nu e bine să evitaţi ispita de a 
afla cîte ceva despre poziţiile de artilerie şi efecti- 
vele concentrate acolo, informaţii pe care apoi să 
le transmiteţi oamenilor dumneavoastră ? Căci ră- 
mineţi un seminol, chiar dacă v-aţi părăsit pămîn- 
tul. 


o masa Ala a a pr ~ 

Nu mai departe decît ieri, asemenea cuvinte ar 
fi rănit adînc mîndria căpeteniei. Astăzi însă, Jum- 
per primi fără să manifeste vreo emoție lipsa de 
consideraţie ce se desprindea din ultimele vorbe ale 
lui Luke. Nu mai avea decît o singură dorinţă: 
aceea de a părăsi cît mai repede cu putință tinu- 
tul acesta, de a uita de sergenți și generali, de răz- 
boiul acesta aducător de nenorocire. 


Capitolul XI 


Lagărul semăna cu un fort, ale cărui 
întărituri erau menite să reziste mai puţin împo- 
triva unui asediu, decît împotriva unui atac pornit 
din interior. În fața zidului înalt, cu palisade, care 
forma întăritura cea mai dinafară, se întindea un 
gard scund de pari ascuţiţi ; acesta avea scopul de 
a-i opri pe oamenii aflaţi înăuntru să se apropie 
de fortificația exterioară propriu-zisă precum și de 
a semnala la vreme posturilor de pază o eventuală 
încercare de evadare. Posturile acestea de pază ve- 
gheau zi și noapte în niște turnuri înalte, construite 
din lemn. Alte santinele își făceau rondul în schim- 
buri regulate între cele două șiruri de pari ascuţiţi. 

Noaptea, misiunea lor consta, între altele, să între- 
ţină o jumătate de duzină de focuri de pază. 
Singurele clădiri din interiorul lagărului erau cea 
a comandamentului și o baracă de scînduri bătute în 
cuie. Șopronul cu provizii, grajdurile de cai și ar- 
senalul se aflau în afara gardului de pari. Soldaţii 
din corpul de gardă erau detașaţi de la fortul Bro- 
oke, și schimbaţi săptămînal. Numai comandantul, 
locotenentul Whipple, și locţiitorul agentului pentru 
afaceri indiene din Tampa erau detașaţi pe baza 
unui ordin de serviciu la conducerea lagărului, pe 
întreaga durată a acţiunii de strămutare. 
Locotenentul Whipple se prezentase voluntar 
pentru serviciul în lagăr. Era un bărbat robust, tre- 
cut binișor de treizeci de ani, cu părul foarte spălăcit 
şi un obraz ce părea plămădit din cocă. În jurul 
buzelor sale plutea veșnic o umbră de amărăciune : 
dădea impresia că-și plinge singur de milă, ca un 
om care e silit să îndure mereu o grea nedreptate. 
Dar nu obligaţiile pe care le avea la conducerea 
lagărului erau pricina mutrei sale atit de amărite, 
de vină erau mai degrabă grijile de ordin casnic. 
Soţia lui se căsătorise cu el în speranța că Whipple 
va face o carieră militară foarte rapidă. Dar el nu 
prea avea aptitudini de războinic. Într-o ciocnire 
cu indienii creek, pe cînd comanda un grup de cer- 
cetare, dăduse bir cu fugiţii şi-şi lăsase baltă oa- 
menii. Cu mare greutate scăpase de Curtea Marți- 
ală, dar de pata neagră care-i umbrea onoarea lui 
de militar nu mai putea să scape. Ce-i drept, nici 
nu făcea eforturi deosebite din pricina asta, căci 
preţuia mai mult viaţa şi integritatea sa corporală 

decît toate virtuțile militare. Fireşte, nefiind înain- 
tat în grad, nu i s-a mărit nici solda, iar această 
din urmă împrejurare o îndîrjea pe missis Whip- 
ple. Era fiica unui farmacist din Tampa şi socotea 
că aparţine unei pături superioare a societăţii. Ta- 
tăl ei amenajase o mică vilă pentru tinerii căsăto- 
riți. Dar pe doamna Whipple n-o mulțumea acest 
lucru ; voia să primească musafiri care să-i admire 
casa. În afară de asta, mai erau şi invitaţiile la pe- 
trecerile notabilităţilor oraşului, la care trebuia 
neapărat să participe dacă nu voia ca lumea s-o 
socotească o sărăntocă oarecare. Pentru aceste pe- 
treceri fastuoase solda soţului ei nu mai prea putea 
face față, de aceea îl cicălea cît era ziua de lungă 
să facă rost de cît mai mulţi bani. Această dorință 
a ei locotenentul nu i-o putuse împlini pînă nu se 
amenajase lagărul. De cînd obținuse postul de co- 
mandant, lucrurile se prezentau altfel : militarul se 
transformase în om de afaceri. 

— Afacerile sînt, de fapt, un război dus cu alte 
mijloace, obişnuia el să spună, iar afacerile la care 
se referea erau într-adevăr tot atît de murdare ca 
și războiul pe care camarazii săi îl duceau împo- 
triva indienilor, pe cîmpurile de luptă din pădurea 
virgină și în prerii. 

În ziua în care Jumper împreună cu Rhea şi cu 
Robin au fost internaţi în lagăr, Whipple primi o 
vizită. În camera sa de lucru se afla un bărbat mai 
în vîrstă. Ochii lui mici şi tulburi, din mijlocul feţii 
izbitor de roșii, priveau spre pălăria pe care o ţinea 
pe genunchi. Vorbea cu voce joasă, şovăitoare, şi 

cind răspundea la o întrebare pusă de Whipple 
dădea din cap cu multă rîvnă. 

Whipple şedea în spatele biroului, într-o ţinută 
foarte milităroasă. Degetele mîinii drepte le ţinea 
virite printre nasturii de la piept ai tunicii, iar cu 
stînga bătea din cînd în cînd darabana pe tăblia 
mesei, cu oarecare nervozitate. 

— Vei primi o sută şi șaizeci de dolari, mister 
Claypoole, este ultimul meu cuvînt. 

Claypoole își învîrtea în mîini pălăria fără s-o 
scape din ochi. Trase de cîteva ori zgomotos aer 
pe nări, pe urmă lăsă pălăria în pace și spuse: 

— Sint nevoit să insist pentru două sute de do- 
lari, domnule locotenent, oricât de rău mi-ar părea. 
Nu uitaţi riscul meu. 

Whipple lovi scurt cu degetele în masă, într-un 
ritm energic. 

— Nu înţeleg, domnule, de ce-i tot dai zor cu 
riscul. Dumneata primeşti de la mine o chitanţă că 
ai predat cincizeci de saci de făină, iar aceşti cinci- 
zeci de saci ţi se şi plătesc. E limpede deci că dumi- 
tale îţi este indiferent dacă îi transporţi pe toți 
cincizeci pînă aici, sau dacă douăzeci dintre ei îi 
duci pînă jos, în port. 

— De ce nu-i transporţi chiar dumneata ? 

— Pentru că nu mi se pare potrivit ca o căruţă 
a armatei să transporte făină în port — în cazul 
acesta chestiunea ar căpăta un aspect militar. lar eu 
te sfătuiesc insistent să nu te amesteci în chestiuni 
militare. Dumneata ești proprietarul unei mori și 
furnizer al armatei ; dar nu ești singurul morar din 
Tampa. 

La aceste cuvinte ale lui Whipple, morarul în- 
cepu din nou să-și învîrtească pălăria pe genunchi. 
Își continuă această îndeletnicire și după ce Whin- 
ple tăcu. Pe urmă spuse încet : 

-— Bine, de acord cu o sută şi șaizeci. Peste cel 
mult trei zile marfa va fi în port. 

— Vasul „Eagle“ pornește abia săptămîna vii- 
toare în larg: Prin urmare nu e nici o grabă. Dar 
partea cuvenită nouă trebuie să fie aici mîine du- 
pă-amiază. 

— Cînd promit ceva, mă ţin de cuvînt. 

— Okey. Şi mai e ceva, mister Claypoole : toate 
persoanele civile care se află în relaţii cu unităţi 
militare sînt obligate să păstreze deplină tăcere în 
privința aceasta — o cer interesele apărării. Eşti 
informat asupra pedepselor pe care le aduce după 
sine o încălcare a acestor dispoziţii ? 

Morarul se ridică şi zîmbi cam acru : 

— Desigur, domnule locotenent. 

Whipple nici nu apucase să-și aprindă ca lumea 
o ţigară de foi, pe care și-o îngădui după această 
afacere încheiată cu succes, și iată că se auzi din 
nou o bătaie în uşă. În cameră pătrunse un bărbat 
slab, care, în ciuda vremii călduroase, purta o ja- 
chetă neagră încheiată pînă sus și pantaloni negri, 
strimţi. Noul venit era Jonathan Collins, tînăr 
predicator al bisericii metodiste, care în lagăr era 
locţiitorul agentului pentru afacerile indiene. 

Cînd îl văzu pe predicator, aerul de mulţumire 
de pe faţa lui Whipple se stinse. În ochii locote- 
nentului, Collins era ca o gînganie sîcîitoare, care 
se ivea totdeauna la timp nepotrivit, se așeza pe 


208 WALTER PUSCHEL 


locuri sensibile și nu putea fi gonită decît cu mare 
greutate. Dar, slavă Domnului, înţepăturile lui 
n-aveau efect mai mare decit al unei gîngănii. De 
cînd izbucnise războiul, toate chestiunile indiene fu- 
seseră scoase de sub jurisdicţia administraţiei civile 
şi trecute autorităților militare. Oficial, Collins avea 
numai misiunea să-l sfătuiască pe Whipple și să-l 
sprijine în tratativele cu cei ce acceptau voluntar 
strămutarea. În ce priveşte latura economică, nu 
avea nici o putere. 

— Ei, mister Collins, ce vești dezastruase îmi 
mai aduci ? îl întîmpină Whipple î în chip de salut. 

Cu un gest neglijent îi indică vizitatorului un 
scaun. 

— De trei zile una și aceeași veste : furierul nu 
mai are nici un fir de făină în magazie. De grăsime 
și de carne să nu mai vorbim. Cum vor putea oa- 
menii să îndure îndelungata călătorie, cînd sînt pe 
jumătate morţi de foame ? Și pe deasupra, astăzi 
ne-au sosit alte opt grupuri ! 

— Dragă domnule Collins, înţeleg foarte bine 
îngrijorarea dumitale, răspunse Whipple și scutură 
plictisit cenușa ţigării de foi. Cîteodată simt și eu 
cum mi se rupe inima cînd văd mizeria care dom- 
nește acolo. Dar, ce să-i faci, războiul nu aduce 
după sine o viaţă de huzur, iar indivizii ăştia din 
lagăr o duc totuși de o sută de ori mai bine decît 
tovarăşii lor de dincolo din pădurea virgină, care 
se tăvălesc prin noroi și se lasă ciuruiţi de gloanţe. 
Fără îndoială că protejaţii noştri îndură unele lip- 
suri, dar trăiesc totuși. lar dintre cei care se află 
acolo, pe cîmpul de luptă, mor în fiecare zi cîţiva. 

— Dacă nu se schimbă foarte curînd condiţiile, 
o să moară și aici, în lagăr. Să ne ferească Dum- 
nezeu de vreo epidemie. 

— Nu ştiu ce intenţionezi dumneata, mister Col- 
lins, zugrăvind totul în negru. Ai o înclinaţie foarte 
ciudată să vezi numai lucrurile mărunte și să te 
vaiţi mereu din pricina unor amănunte. Încearcă 
să judeci lagărul în ansamblul său, fă abstracţie 
de cei cîțiva copii plini de păduchi, de posibilităţile 
limitate de a se păstra igiena şi de alte cîteva co- 
modităţi, cărora nu le putem face faţă în mod su- 
ficient ; asemenea neajunsuri fără îndoială că mai 
există, dar încearcă să priveşti lucrurile în ansam- 
blu ! Iată, niște indieni din ăștia apar din vizuinile 
lor de sălbatici, vin la noi și renunţă voluntar la 
viața lor de barbari, ca să înceapă în Vest o exis- 
tență nouă. Vor întemeia sate noi și cu ajutorul 
nostru își vor clădi școli și biserici, pe scurt, vor 
evolua încetul cu încetul devenind creștini civili- 
zaţi. Nu este aceasta o acţiune grandioasă ? Ce im- 
portanță are dacă, pentru atingerea acestui scop, 
vor trebui vreme de cîteva zile să strîngă cureaua ? 
Răsplata pe care o vor căpăta va face ca acest sa- 
crificiu să li se pară de-a dreptul ridicol. Şi cînd 
peste o vreme își vor aminti de el, vor fi cu atît mai 
mîndri de cele ce au realizat. 

Dacă locotenentului Whipple nu i s-ar fi stins 
ţigara de foi, ar fi fost încîntat de cuvîntarea lui 
plină de avint. Dar așa, nu-i rămase decît un sim- 
tämînt de enervare. O ţigară de foi pe care ești ne- 
voil s-o aprinzi a doua oară e bună de aruncat. 

lar hrăpăreţul de Whipple era îngrozit cînd trebuia 
să arunce ceva. Prezenţa lui Collins îi producea o 
senzaţie de iritare aproape fizică. 

— Mi-e teamă numai că mamele indiene, înfo- 
metate, care renunţă la ultima îmbucătură dînd-o 
copiilor, nu vor mai avea prilejul să fie mîndre de 
ceea ce au realizat ! 

Collins o spuse fără sarcasm, cît se poate de se- 
rios. 

Tocmai calmul acesta stîrni mînia lui Whipple. 
Cu un gest brusc își aruncă ţigara în scrumieră și 
se ridică. Obrazul lui de cocă se transformă în mar- 
tipan stacojiu. 

— Du-te, Collins, du-te, mai înainte ca să-ţi pun 
întrebarea : ale cui interese le reprezinţi dumneata, 
de fapt, aici ? Uneori îmi vine să cred, zău așa, că 
prin gura dumitale vorbeşte inamicul. Eşti ceea ce 
se numește un spirit dizolvant, Collins. Îţi bagi na- 
sul peste tot, şi despre toate ştii mai bine ca oricine 
ce trebuie făcut dar, de fapt, ce faci ? Nimic! În- 
tr-adevăr, indienii au nevoie de făină. O vor că- 
păta ; chiar mîine. Pentru că, în timp ce dumneata 
îţi vîri nasul prin toate coclaurile și o ţii într-una 
cu bocetele, eu am făcut rost de făină. Fără gesturi 
mari şi fără vorbă multă. 

„ Cînd Collins se afla în faţa uneia dintre izbucni- 
rile mînioase ale locotenentului, se gîndea totdea- 
una la unchiul sau Daniel, care bea pe ascuns din 
rachiul de fructe pe care nevasta lui îl prepara în 
fiecare an şi care, cînd i se cerea socoteală, pretin- 
dea întotdeauna cu indignare că lipsa rachiului de 
care era acuzat era numai efectul unei evaporări 

produse pe baza unor legi naturale. Faţa unchiului 
devenea atunci roșie ca racul, și după cîteva mi- 
nute era în stare să jure că nu s-a atins niciodată 
de vreo picătură de rachiu. La rîndul său Whipple 
se simțea din punct de vedere moral cu mult supe- 
rior predicatorului. De aceea întrebarea „Cità fà- 
inä ?“ rostită pe un ton realist îl scoase şi mai mult 
din pepeni. 

— Treizeci de saci. Dar mă întreb de ce îţi în- 
gădui să mă supui unui interogatoriu. i 

O spuse cu un dispreţ și cu o undă de venin, nă- 
dăjduind că predicatorul nu se va putea stăpîni să 
facă o remarcă de natură să fie interpretata ca o 
insultă. Atunci ar putea cere să se ia măsuri disci- 
plinare împotriva lui, și cu primul prilej să fie în- 
locuit. 

Dar Collins nu-i făcu pe plac. Pe același ton rea- 
list spuse : 

- Cantitatea asta abia dacă ajunge pentru pai- 
sprezece zile. 

— Mulţumiri sincere pentru indicaţiile dumitale 
eficiente. Din păcate, împărţirea raţiilor cade în 
sarcina administraţiei militare, prin urmare depinde 
de dispoziţiile pe care le voi da eu, în măsura în 
care nu contravin liniei generale indicate de auto- 
rităţile militare superioare. Și nu trădez nici un 
secret cînd îţi comunic că furierul va primi dispozi- 
tia să împartă rațiile în așa fel, încît să ajungă pen- 
tru cel puţin patru săptămîni. 

Whipple zimbi sarcastic, de parcă prin acest răs- 
puns i-ar fi adus predicatorului un prejudiciu per- 


sonal. 


212 WALTER PUSCHEL 


Collins rămase imperturbabil. Mai avea un atu 
în mînă și sosise timpul să-l arunce în joc. 

— Miine, la amiază, generalul Jesup va vizita 
lagărul nostru. Desigur că va fi foarte impresionat 
de spiritul dumitale de economie. 

Vestea aceasta îl lovi dureros pe Whipple, din 
mai multe pricini. Mai întîi, fiindcă nu există nici 
un comandant de unitate, oricare ar fi ea, căruia 
să-i placă inspecţiile inopinate. Pe de altă parte, 
era adînc jignit de faptul că un civil, care îi era 
subordonat, aflase de această vizită înaintea lui. 
Cum se întîmplase acest lucru? Generalul Jesup 
era în relaţii foarte prieteneşti cu agentul pentru 
afacerile indiene din Tampa. Collins se întorsese 
abia de cîteva ceasuri din oraș unde aflase vestea de 
la agentul de acolo. 

— Fii fără grijă, răspunse Whipple încercînd 
să-și ascundă surprinderea. Pînă acum, toate mäsu- 
rile pe care le-am luat au fost pe deplin aprobate de 
generalul Jesup. Şi acum, sînt nevoit să te rog să 
părăsești biroul. Am și alte chestiuni de rezolvat 
decît să stau și să ascult lamentările dumitale. 

Se așeză la masa de lucru, își aprinse altă ţigară 
de foi şi scrise către furier un ordin să elibereze din 
magazie, încă în cursul acestei zile, cîte două livre 
de făină și o jumătate de livră de untură pentru 
fiecare dintre internaţii lagărului. După ce chibzui 
cîteva clipe, se hotărî să aprobe și cîte o raţie de 
carne afumată, dintr-un stoc de care nu avusese 
pînă acum nimeni voie să se atingă. 

Drept urmare, atunci cînd fură internaţi în la- 
găr, Jumper, Rhea și Robin crezură că, deși începea 
o perioadă de așteptare și poate de plictiseală, to- 
tuși viaţa va fi suportabilă, constituind un bun în- 
ceput pe drumul către o ţintă nu mai puţin bună. 
Numai cînd Jumper fu silit să se despartă de pușca 
lui, avu o manifestare ce dovedea că mai păstra un 
rest de mîndrie. 

— O căpetenie a seminolilor nu-și dă niciodată 
arma din mînă, spuse şi-şi îndreptă semeţ umerii. 

Sergentul, care ţinea listele de evidenţă în can- 
celaria furierilor, își ridică privirea plictisit. Auzise 
foarte des formula aceasta. Era vorbă goală, în spa- 
tele ei nu se afla o voință hotărîtă, o atitudine 
fermă. Cei ce veneau aici, părăsindu-și de bună 
voie ţinuturile natale, erau dinainte înfrînţi. Dacă 
ar fi fost după el, i-ar fi luat lui Jumper pușca şi ar 
fi pus să fie azviîrlit afară. Dar avea alte instruc- 
tiuni. 

— Nu vă luăm pușca, nu facem decît s-o păstrăm 
pentru dumneavoastră. Veţi primi o hîrtie în care 
se certifică limpede că sînteţi proprietarul ei. 
Bineînţeles că vi se va înapoia arma imediat ce veţi 
porni la dum. 

Cu aceste cuvinte, puse o ștampilă pe o bucată de 
hîrtie, iscăli și o întinse căpeteniei. 

— Cerbi sau porci de apă nu se rătăcesc nicio- 
dată în lagărul nostru ; așa că, oricum, n-o să aveţi 
ce împușca, adăugă el, convins că face o glumă 
bună. 

Adeverinţa cu semnătură păru să facă impresie 
asupra căpeteniei. Cu faţa posomorită, îi întinse ser- 
gentului puşca, luă kucata de hirtie, o examină cu 
atenţie, apoi părăsi cancelaria. 

Împreună cu Rhea, Robin colinda lagărul cu 
speranţa că va găsi vreun cunoscut. Văzu numai 
feţe străine... Oamenii erau îngrozitor de slabi și 
se mișcau cu o oboseală ciudată, de parcă ar fi avut 
amețeli. Şi totuşi, pretutindeni se făcuseră focuri, 
femeile fierbeau supe sau coceau pîine pe pietre 
fierbinţi. 

— Arată de parcă au suferit de foame săptămîni 
în șir, zise Robin. 

— Poate că vin de departe şi au făcut un drum 
foarte obositor, presupuse Rhea. 

— O să aflăm noi imediat, răspunse băiatul. 
Cînd vom începe să pregătim mîncare, fără îndo- 
ială că o să intrăm cu cineva în vorbă. 

Deocamdată trebuiră să renunţe să gătească. 
Cînd se întoarseră din plimbare la locul unde-și 
lăsaseră păturile, constatară cu spaimă că sacii cu 
provizii dispăruseră. 

— Probabil că sînt la tata, îl linişti Rhea pe 
băiat. 

Cînd plecaseră, Jumper tocmai se aşezase pe o 
pătură şi-şi aprinse pipa. Dar acum dispăruse 
și el. 

— Trebuie să pornim imediat în căutarea lui. 

— Da, dar unde ? 

— Mai mult ca sigur că s-a dus să-l viziteze pe 
cel mai bătrîn mico din lagăr. 

Explicația asta i se päru firească lui Robin. Afla- 
ră că acest mico se chema Halpatter 'Tustanagec. 
Era cel mai bătrîn, fiindcă pînă acuma era singurul 
mico de-aici. Într-adevăr, îl găsiră la el pe Jumper. 

— Unde ai pus proviziile noastre, tată ? întrebă 
Rhea, deși căpetenia era în toiul unei discuţii. 

— Fiica mea va avea în curînd prilejul să stea 
de vorbă cu tatăl ei, zise Jumper şi-i aruncă o pri- 
vire nemulțumită. Acum nu-și poate pleca urechea 
la vorbele ei. 

Era o dojană care în alte împrejurări ar fi fă- 
cut-o pe Rhea să roşească de ruşine. Dar de data 
aceasta fata simţi că în preajma lor se află o pri- 
mejdie care atîrna mai greu decît mînia tatălui ei. 

— Tată, toate proviziile noastre au dispărut! 

O spuse cu voce foarte tare, din care răzbătea 
teama, deși astfel încălca încă o dată rînduielile bu- 
nei creşteri. 

De data aceasta Jumper înţelese ce voia să spună 
fata. Se întoarse greoi şi întrebă : 

— Cum așa, pîinea și carnea noastră să fi dis- 
părut ?! Asta nu se poate ! Sacii se află pe pătura 
albastră. 

— Nu mai sînt acolo, și nici pe celelalte pături. 

Jumper o privi descumpănit, pe urmă se întoarse 
către Halpatter şi întrebă : 

— Bănuiești cumva unde sînt ? 

— V-au fost furate. 

Halpatter înţelegea descumpănirea lui Jumper. 
Furtul era un lucru de neconceput într-un sat de 
seminoli. Fiecare avea ceea ce-i trebuia ca să tră- 
iască şi ar fi fost lipsit de sens să ia ceva ce apar- 

ţine altuia. În afară de aceasta, un hoț îşi pierdea 
onoarea și bunul renume și era exclus din colectivi- 
tatea tribului. 

— Poate că încă n-ai reușit să-ţi dai seama bine 
de viața în lagărul nostru, lămuri Halpatter. Oa- 
menilor le e foame, şi foamea îi face răi. Dădu din 
umeri cu resemnare. N-au nimic de făcut decît să 
stea și să aștepte. Unii se află aici de aproape două 
luni. O vreme au mai avut proviziile lor proprii. 
Dar acelea s-au isprăvit de mult. Ceea ce ne dau 
albii nu ne lasă să murim, dar nici să trăim. 

— Am primit făină, zise Jumper, şi grăsime, și 
carne. Şi voi ați primit. 

Arătă către focuri, care ardeau pretutindeni şi în 
jurul cărora femeile fierbeau sau frigeau bucateie. 

— Astăzi pentru prima oară după trei zile am 
primit din nou ceva de mîncare. Cît trebuie să 
ajungă raţia asta, nu ştie nimeni. Poate că o săptă- 
mînă, poate două sau trei săptămîni. 

— Asta e cu neputinţă, ripostă Jumper cu hotă- 
rîre. Generalul Jesup a declarat în apelul lui către 
seminoli că în lagăr vor primi cu toţii de mîncare 
pe săturate. De asemenea îmbrăcăminte și pături şi 
toate cele de trebuinţă pentru drum. 

— Da, așa a spus. Dar vezi, lucrurile stau cu 
totul altfel. 

— Îl vom sili pe general să-și ţină cuvîntul. 

— Şi cum vrei s-o faci ? Nu avem arme şi sîn- 
tem puţini. 

Jumper îşi aţinti privirea spre fumul ce se ridica 
din focul de lîngă el. Pe malul lacului Apopka 
aprinsese un foc ca să-i mulţumească lui Ya-Ho- 

Weh pentru semnul pe care i-l dăduse zeul. Pri- 
mise misiunea să arate seminolilor drumul cel bun 
către o viaţă pașnică și liberă. Albii îi îngreunau 
misiunea, din pricină că-i lăsau pe cei aflaţi în la- 
găr să sufere de foame. În consecinţă, trebuia să 
lupte împotriva foamei din lagăr. Odată această ho- 
tărîre luată, se ridică. 

— Voi vorbi cu generalul Jesup cînd va veni în 
lagăr. 

Halpatter făcu un geşt de negare : 

— Nu vine niciodată aici. 

.-— Vine, replică Jumper cu convingere. Mi-a 
făgăduit. lar tu vei fi de faţă cînd îl voi întîmpina. 

Căpetenia nu căpătă nici un răspuns. Halpatter 
privi în urma lui în timp ce se depărta și nu se putu 
stăpîni să nu zîmbească. „Cînd îl voi întîmpina“. 
Jumper încă nu pricepuse unde se afla. 


Generalul sosi în ziua următoare. Cu o seară 
înainte, Whipple ordonase curăţenie generală şi 
apelul, în echipament complet. Cînd apăru Jesup, 
dădu onorul cu o companie care nu se afla de ser- 
viciu la paza fortului. Rîndurile fură trecute în re- 
vistă, pe urmă Whipple îl invită pe oaspete la o 
mică gustare în sediul comandamentului. 

Aici nu se vedea spiritul de economie, ca să nu 
mai vorbim de lipsa alimentelor. „Mica gustare“ 
acoperea toată masa. Se aflau aici ţipari afumati, 
fazani cu salată de ananas și ca desert cafea mocca 
şi fructe glasate. Whipple dăduse dispoziţia să nn 
se servească vin la masă. Între diferitele feluri servi 
un excelent coniac, un Grand Napoleon foarte 

vechi, pe care oaspetele ca şi ofiţerii din suită îl 
savurară cu o satisfacţie vădită. Singurul care n-a 
băut a fost predicatorul metodist. 

Locotenentul Whipple tocmai îşi ridica paharuł 
rostind un toast în sănătatea generalului și pentru 
sfîrșitul victorios al războiului, cînd afară, în faţa 
nşii, se auziră vociferări. Comandantul lagărului 
dădu poruncă aghiotantului său să-i liniștească pe 
cei de dincolo. Omul se întoarse și rămase lîngă uşă 
cu o privire întrebătoare. 

— Ce s-a întîmplat, fir-ar să fie? întrebă 
Whipple. 

.— Domnule locotenent, două căpetenii doresc 
să stea de vorbă cu domnul general. 

— De ce n-ai spus că domnul general nu vrea 
să fie deranjat acum ? 

— La ordin, domnule locotenent, chiar aşa le-am 
şi spus. Dar nu vor să plece cu nici un chip. Au 
spus că dacă domnul general nu-i primeşte, vor pä- 
răsi lagărul împreună cu oamenii lor. 

Faţa de cocă a lui Whipple se decoloră. Îi aruncă 
ordonanţei o privire furioasă, şi imediat după aceea 
se întoarse cu un zîmbet mieros către general. 

— Vă rog să-mi permiteţi, domnule general, să 
dau oamenilor din corpul de gardă dispoziţia să... 

— „să-i poftească înăuntru pe cei doi, îl între- 
rupse generalul Jesup. Chiar te rog. Oricum aveam 
intenţia să stau de vorbă cu căpeteniile. 

— Am înţeles, la ordin ! 

Whipple făcu semn ordonanţei și recapitulă încă 
o dată în minte argumentele cu care putea să ani- 

hileze plîngerile pe care, probabil, le vor prezenta 
indienii. 

Jumper se opri la intrare, ţeapăn și cu pumnii 
strînși, de parcă avea de gînd să provoace la luptă 
o întreagă armată americană, adunată în careu în 
faţa lui. Halpatter stătea ceva mai în spate. Părea 
mult mai puţin sigur de sine. Privirile lui rătăceau 
neliniştite prin încăpere și pînă la urmă se opriră 
asupra mesei încărcate. 

Whipple îi privi pe cei doi indieni, apoi se-n- 
toarse spre general. Încerca să-și dea seama după 
trăsăturile feţei superiorului său ce atitudine avea 
de gînd acesta să adopte faţă de căpetenii. 

De treaba asta îl scuti chiar generalul. Se ridică, 
păși gtre Jumper și Halpatter și le-ntinse, pe rînd, 
mîna. Jumper o apucă foarte calm, de parcă ar fi 
fost un gest de la sine înţeles, dar Halpatter își în- 
tinse mîna cu oarecare ezitare și și-o trase apoi iute 
îndărăt. 

— Ce stai atît de ţeapăn ? se răsti generalul la 
aghiotant. De ce nu aduci scaune pentru oaspeţii 
noştri ? 

Ordonanţa se grăbi să-mpingă două scaune fără 
spătar către masă și căpeteniile se așezară. 

Whipple pricepu ce avea de făcut. Puse să se 
toarne indienilor cîte un pahar și se ridică. 

— Pentru domnul general și pentru mine este o 
plăcere să ne aflăm împreună cu cele două viteze 
căpetenii Jumper și Halpatter Tustanagec, și să pu- 
tem închina paharul în sănătatea noastră, a tutu- 
ror. Pentru calea cea bună, pe care ambele părţi au 

pornit cu sincere eforturi de înţelegere, și pentru 
atingerea în bune condiţii a țintei comune ! 

Generalul se-ntoarse către el şi dădu din cap 
aprobator, apoi se înclină scurt în faţa căpeteniilor 
şi bău. Ceilalţi îi urmară exemplul. 

Ta un semn al lui Whipple, în faţa indienilor 
fură puse farfurii cu mîncare. Atunci Halpatter uită 
de lumea înconjurătoare și începu să înghită cu lă- 
comie carnea şi plăcintele. În timp ce mînca încet, 
Jumper privea posac în faţa lui. Mai bău din coniac 
şi întîmpină cu faţa împietrită un nou toast rostit 
cu paharul ridicat. 

Generalul sorbi cu satisfacţie de cunoscător din 
ceașca de cafea şi întinse mîna spre fructele gla- 
sate. Erau crocante, fără să aibă coaja tare, şi aveau 
o dulceaţă plăcută — întocmai cum îi plăceau lui. 
Împreună cu cafeaua amăruie, îi dădeau o senzaţie 
de adîncă satisfacţie. Cînd ordonanța voi să-i mai 
toarne un coniac, refuză cu un gest. Nu voia să 
strice echilibrul pe care i-l crea această senzaţie atit 
de plăcută. Cozonacul şi torturile îl făceau mai în- 
țelegător. Le prefera fripturilor care i se serveau 
zilnic la popotă. Ce-i drept, n-ar fi recunoscut-o 
niciodată. În sinea lui îi era ruşine de această pre- 
ferinţă, căci o socotea necorespunzătoare spiritului 
milităresc. 

— Ei, dragii mei prieteni indieni, întrebă el cu 
o compasiune părintească, ce aveţi de gînd să-mi 
raportați ? 

— Preşedintele Jackson îşi ţine cuvîntul pe care 
l-a dat seminolilor ? întrebă Jumper și în această 

frază scurtă făcu mai multe pauze semnificative, 
menite să sublinieze importanţa întrebării sale. 

Whipple îşi clătină capul nemulţumit şi se pre- 
găti să răspundă brutal. Nu era dispus să tolereze 
vreo aluzie dubioasă la sinceritatea preşedintelui. 

Generalul Jesup ridică mîna şi-i porunci să tacă. 
Îl privi pe Jumper vreme îndelungată, cercetător, 
apoi spuse : 

— Înţeleg întrebarea ta, mico Jumper. Preşedin- 
tele a făgăduit să vă trimită în călătoria către noua 
voastră patrie, Arkansas. Acum sînteţi plini de ne- 
răbdare să porniţi pe drumul cel lung şi aşteptarea 
vi se pare grea. Îngăduiţi-mi să vă spun în numele 
preşedintelui : De îndată ce mersul operaţiunilor pe 
cîmpul de luptă ne va permite să eliberăm un vas 
de transport, vo începe neîntirziat acţiunea de 
strămutare. Din păcate, mulţi dintre fraţii voştri nu 
şi-au dat încă seama că numai în Vest pot trăi liberi 
şı în pace. Ei ne silesc să ducem război împotriva 
lor. Războiul acesta îl purtăm şi cu ajutorul vaselor 
noastre. Dar luptele sînt pe sfîrşite, astfel încît se 
apropie și timpul cînd veţi putea pleca. Dacă vreți 
să ajungeţi mai repede în patria voastră din Vest, 
atunci îndemnaţi-i pe fraţii voştri să pună capăt 
luptelor. Spuneţi-le că duceţi aici în lagăr o viaţă 
paşnică şi rugaţi-i să procedeze întocmai ca şi voi. 
Sînteţi căpetenii, glasurile voastre sînt ascultate în 
jurul focurilor de tabără. Ajutîndu-i pe fraţii voş- 
tri să găsească drumul cel bun, ne ajutaţi pe noi 
dar şi pe voi. 

În timp ce generalul își ţinea cuvîntarea, culoarea 
marţipanului de pe obrajii lui Whipple disoăru. 

Fiindcă felul în care Jesup făcea propagandă pen- 
tru lagăr era în măsură să-i îndirjească pe cei doi 
şefi. 

De altfel, răspunsul lui Jumper veni fără întîr- 
ziere : 

— Nu-i vom îndemna niciodată pe fraţii noștri 
să vină în lagăr, dacă aici sînt nevoiţi să se stingă 
de foame ! 

La aceste cuvinte ale lui Jumper, Halpatter dădu 
din cap cu hotărîre. 

Generalul Jesup se întoarse uimit către coman- 
dant. Plîngerea căpeteniei îl surprindea. Semnase 
el însuși dispoziţia pentru repartizarea cantităților 
de provizii destinate lagărului. Ce-i drept, aceste 
provizii nu dădeau pieilor roșii posibilitatea de a 
pregăti o gustare ca aceea pe care tocmai o luase 
aici împreună cu ofiţerii săi, dar nici vorbă să su- 
fere de foame. Ştia că indienii, cînd ajung depen- 
denti, într-un fel sau altul, de albi, au obiceiul să 
fie cîrcotași şi să se plîngă de tot felul de lucruri. 
De asemenea, credea că Jumper exagera, ca să 
poată obţine unele avantaje. În glumă, îl ameninţă 
pe mico cu degetul și spuse : 

— Raiul pe pămînt, seminolii îl vor găsi abia în 
Arkansas. Dar desigur că drumul pînă acolo aduce 
după sine unele neplăceri. Sînt dispus să le înlătur, 
în măsura în care acest lucru stă în puterea mea. 
Dar nu trebuie să faceţi dintr-un biet iepure de 
prerie o panteră fioroasă. 

Aceste vorbe glumeţe îl jigniră adînc pe Jumper. 
Se simţea bănuit de minciună. 

— Jumper nu minte ! zise el, şi vocea lui era ră- 
guşitá de mînie. Făina şi carnea pe care am primit-o 
mi-au fost furate. Poate că generalul va putea să-și 
dea seama din această împrejurare în ce mizerie 
trăiesc oamenii noştri în lagărul vostru. N-am în- 
tilnit în viaţa mea seminoli care să-i fure pe frații 
lor, şi am șaizeci de ani. 

Ultimele cuvinte Jumper le rostise cu vocea ridi- 
cată. Fiindcă în ochii lui erau cea mai bună dovadă 
pentru faptul că în lagăr domnește foametea. 

Dacă Jumper ar fi bănuit ce serviciu îi făcea lo- 
cotenentului Whipple cu aceste cuvinte, ar fi tăcut. 
Cu iuţeala fulgerului, Whipple își dădu seama că 
se ivise prilejul să se descarce de orice vină, și pro- 
fită imediat de el. Își luă mutra unui unchiaş plin 
de bunăvoință și îngrijosat, oftă adînc și bătu de 
citeva ori darabana cu degetele pe masă, de parcă 
i-ar veni greu să dea glas îngrijorării sale : 

— Mico Jumper spune adevărul ; din păcate, aş 
adăuga eu, din păcate ! Și îmi reproşez faptul că 
nu i-am raportat mai de mult domnului general. 
Într-adevăr, în lagărul nostru se fură. Cu toate 
acestea, am sperat să pot soluţiona chestiunea la un 
nivel mai puţin ridicat, ca să spun așa. Și continui 
să sper ; căci avem acum anumite indicii. De altfel, 
acesta este şi motivul pentru care am şovâit să ra- 
portez faptul. Nu este vorba de mici furtişaguri lip- 
site de importanţă, cum se produc întotdeauna acolo 
unde se află o aglomerare mai însemnată de oa- 
meni — aici acţionează forţe brutale, lipsite de 
orice scrupul, forţe care urmăresc un plan anume. 
Este o acţiune criminală cu caracter politic, avind 

scopul să submineze moralul oamenilor din lagăr, 
pe scurt, să creeze o situație menită să strice buna 
reputaţie a lagărului. Presupunerea mea este urmă- 
toarea : într-un mod foarte conștient, seminolii au 
strecurat oameni de-ai lor în lagăr, avind misiunea 
să înrăutăţească viaţa celorlalţi. Noapte de noapte, 
dispar fără urmă provizii. După primele furturi, 
m-am îngrijit ca proviziile să fie înlocuite, dar cu- 
rînd n-am mai putut deoarece rațiile fixe îmi im- 
puneau anumite limite. La unele familii lipsurile au 
creat o situaţie destul de gravă, n-ar avea nici un 
rost s-o tăgăduiesc. Promit să iau măsurile cele mai 
severe împotriva acestor elemente distructive, ime- 
diat ce vor fi descoperite. Îl rog pe domnul gene- 
ral să-mi mai acorde un termen de trei zile. Căpe- 
teniilor le pot spune că hoţii nu se află printre fra- 
tii lor roşii, ci printre negri. 

Obrazul lui Whipple strălucea de rivnă și de 
umilinţă... Dacă recunoștea acum că are o oarecare 
vină și dacă nu uita să pună pe seama unui exces 
de zel faptul că întîrziase să raporteze, le răpea că- 
peteniilor principala forţă în atacul îndreptat îm- 
potriva lui. Socotea că avusese o inspiraţie genială 
aruncînd vina foametei din lagăr asupra negrilor. 
Astfel, pata ruşinoasă a furtului nu umbrea onoarea 
războinicilor indieni, ci îi împovăra pe negri. Nu 
risca nimic în felul acesta, dimpotrivă. Într-o zi îm- 
prejurarea aceasta îi putea fi de folos în realizarea 
planurilor sale, pe care deocamdată le purta ascunse 
într-un colţişor al sufletului, dar pe care avea de 
gînd să le realizeze într-un viitor nu prea îndepăr- 

tat. Iar ora aceasta se apropia treptat — de asta era 
sigur. 

Generalul se ridică și păși către fereastră. La în- 
ceput fusese cît pe ce să izbucnească și să-i spună 
locotenentului că e un papă-lapte. Dar renunţă, 
pentru că nu-și puiea îngădui să coboare în ochii 
căpeteniilor autoritatea unui comandant de lagăr 
numit de el. 

— Bine, zise Jesup după ce se gîndi o vreme, vă 
dau timp trei zile. Pînă atunci să-i găsiţi pe vino- 
vaţi Și să mi-i prezentați nominal, într-un raport, 
ca să-i pedepsesc. lar rațiile ce se cuvin indienilor 
vor fi totuşi eliberate de la magazie. Sper că m-aţi 
înţeles. 

Jumper simţea cum alcoolul circula prin trupul 
său aidoma unui val cald. Mînga și disprețul care-l 
cuprinseseră în timpul cuvîntării lui Whipple se 
dublară în intensitate, dar putinţa lui de a judeca 
lucrurile scădea cu repeziciune. 

— Asemenea basme să le povestești copiilor du- 
mitale, mister Whipple. lar dacă generalul le ia 
drept adevărate, atunci are mintea unui copil. 

O spuse încet și fără să-și ascundă miînia. 

Generalul Jesup îl observase tot timpul pe Jum- 
per. Statura puternică și obrazul zbîrcit cu ochii 
negri și osteniţi făcuseră o anumită impresie asu- 
pra lui. Dacă reușea să-l cîştige pe Jumper, făcînd 
din el un aliat de nădejde, îi era îngăduit să spere 
că numărul celor ce se vor prezenta pentru strămu- 
tare va înregistra o oarecare creștere. De aceea era 
sincer dispus să întîmpine cu bunăvoință cerinţele 
căpeteniei. Cu atît mai mult îl jigni tonul cu care 

vorbea acum Jumper despre el. Se întoarse brusc 
și păși înapoi către locul său. 

— Mi se pare mai degrabă că ai devenit o mu- 
iere bătrînă, Jumper, care se văicăreşte și caută 
peste tot numai cusururi. Prin ce fapte ţi-ai cucerit 
dumneata dreptul să duci o viaţă confortabilă în 
lagăr ? Ce fel de mico este oare acela, la al cărui 
apel răspunde numai propria lui fiică şi un băiat 
negru ? Dar mai ești oare mico ? Sau poate că adu- 
parea căpeteniilor ţi-a luat mai de mult această 
demnitate, şi de ciudă ai fugit ? 

Jumper se ridică greoi, se sprijini cu mîna stîngă 
de masă şi, aplecîndu-se mult înainte, se uită la ge- 
neral cu o privire plină de ură : 

— a-ţi cuțitul, generale, și apără-te. Cuţitul meu 
îţi va spune dacă sînt un mico, sau nu ! 

Şi mîna sa dreaptă apucă mînerul armei înfipte 
în centură. 

Generalul îşi încrucişă braţele și zimbi batjoco- 
ritor. Nu-i fu prea greu s-o facă, deoarece nici nu 
se gîndea să accepte o luptă în doi cu Jumper. lar 
dacă bătrînul mico ar fi stăruit, era ferm hotărît să 
ordone oamenilor săi să-l potolească. Dar nu avea 
interes să procedeze astfel. Cuvintele provocatoare 
cu care-i răspunse urmăreau alt scop. 

— Sînt sigur că ştii să mînuieşti bine cuțitul, 
Jumper. Nu mă îndoiesc cîtuși de puţin. Dar este 
oare asta o dovadă a demnităţii dumitale de căpe- 
tenie ? Mi-e teamă că nu. Un mico trebuie să fie 
mai. mult decît un bun ucigaș de oameni; dum- 
neata ştii asta mai bine decît oricine. Dacă mai ai 
într-adevăr reputaţia unei căpetenii în rîndurile po- 

porului seminolilor, atunci dovedeşte-mi-o. În- 
deamnă-i pe războinicii voştri să vie aici, unde te 
afli și dumneata. După numărul celor ce vor da 
urmare chemării dumitale, îmi voi da seama de cîtă 
cinstire te bucuri încă printre ei. Nu voi accepta nici 
o altă dovadă — asta ţi-o spun eu, generalul Jesup. 

În privirea generalului provocarea era atît de vă- 
dită, încît Jumper gemu de miînie. Cuvintele lui 
Jesup îl loviră cu atit mai adînc, cu cit atingeau o 
rană care-l durea de multă vreme. Nici unul dintre 
seminoli nu-i dăduse ascultare. Se  mîngiiase la 
gîndul că principala cauză a împotrivirii lor trebuie 
căutată numai în faptul că albii îşi încalcau promi- 
siunile. Oare nu era firesc să aibă mai mult succes 
în apelurile sale, dacă acestea vor ajunge la oa- 
menii săi venind chiar din lagăr ? Nime n-ar mai 
crede că minte, dacă în mesajul lui va arăta că pre- 
zicerile sale se împlineau. Dar oare se împlineau ? 
Ce-i drept, fusese lăsat în viaţă și i se făgăduise din 
nou că strămutarea va începe în cel mai scurt timp. 
Dar oare foamea la care-i supuneau nu era o dn- 
vadă contrarie ? Și chiar dacă ar fi fost, putea el, 
Jumper, care de la vîrsta de douăzeci şi doi de ani 
avea rangul de mico, să răspundă altfel provocării 
lansate de Jesup decît s-o accepte? Nu, nu-i ră- 
miînea altă alegere. 

— Bine, generale, zise el şi vocea lui nu era decît 
o şoaptă. Vni trimite o chemare către războinicii 
mei. Dar nu-mi poţi cere să mint. De aceea în la- 
gärul tău nu trebuie să domnească foamea. Nicia- 

ata. 

Se așeză încet, apucă paharul cu ambele miini 
şi-şi piruni privirea asupra lui. 

Jesup se apropie cu pași repezi de mico, îi puse 
cu un gest prietenesc mîna pe umăr și spuse răsu- 
flînd ușurat : 

— Ai spus cuvinte înțelepte. Respectă-le, iar eu 
le voi respecta pe ale mele. 

Apucă el însuși sticla de coniac, turnă în pahare 
și rosti ridicîndu-l pe al său : 

— Să îngropăm securea războiului, Jumper. Să 
bem pentru noua noastră patrie din Arkansas. 

Jumper bău fără să ciocnească cu generalul. Se 
gîndea la drumul nesfîrșit de lung pe care-l mai 
avea de străbătut, și pentru prima oară își dădea 
seama că n-are dreptul să pornească pe acest drum 
fără oamenii din poporul lui. 


Capitolul XII 


Generalul citea pentru a treia oară te- 
legrama, dar nu putea să înțeleagă mai mult decit 


înțelesese cînd o citise prima oară. Washington-ul 
îi fixa un termen pînă la care războiul trebuia să fie 

încheiat „folosindu-se toate mijloacele de naturä 
militară și diplomatică“ și, în acelaşi timp, i se 
cerea „să fie excluşi de la strămutare acei negri 
asupra cărora vreun fermier ridică pretenţii de pro- 
prietate justificate legal“. În instrucţiunile privi- 
toare la aceste pretenţii legale de proprietate se 
_menţionau, pe lîngă actele emise de autorităţi, și 
declaraţiile a doi martori. Era o măsură care făcea 
practic imposibilă strămutarea negrilor. Jesup 
aruncă telegrama pe jos și începu să înjure, folo- 
sind vasta gamă de blasfemii pe care și-o însușise 
în îndelungata sa carieră militară. Își vărsă furia 
timp de vreo douăzeci de minute, după care se simţi 
ceva mai bine. Se așeză la masa lui de lucru, își 
muie pana și începu să redacteze o scrisoare gătre 
guvern, în care protesta în modul cel mai eni sic 
împotriva acestei hotärîri nesăbuite. După ce scrise 
o jumătate de coală de hîrtie. o rupse, se duse pînă 
la dulapul cel mare de stejar care acoperea aproape 
în întregime unul dintre pereţii camerei și scoase 
de acolo o pipă lungă. Capul pipei şi partea de jos 
a ţevii erau din pămînt roșu, partea de sus din lemn 
lustruit, cu un desen pestriţ și împodobită cu smo- 
curi de pene. O căpetenie a mandanilor îi dăruise, 
ca amintire, această pipă a păcii, cu ani în urmă. 
Cînd era singur și nu-l deranja nimeni, fuma cu 
plăcere din ea. N-o făcea în prezenţa ofiţerilor săi : 
1 se părea că nu era un exemplu recomandabil ca, 
în timpul unei campanii împotriva indienilor, un 
general să fumeze dintr-o pipă a păcii. 

Dacă telegrama ar fi sosit cu o săptămînă mai 
tîrziu, chibzui el, şi dacă pînă atunci ar fi reuşit să 

elibereze în vederea strămutării unul dintre vasele 
sale de transport, atunci, la sosirea noilor dispoziţii, 
primul convoi s-ar fi aflat în drum spre Arkansas. 
Indienii ar fi văzut cu cîtă seriozitate obișnuieşte 
să-şi ţină promisiunile, ceea ce ar fi avut, desigur, 
o influență pozitivă și asupra celorlalţi. Oare n-ar 
fi posibil ca destinul să fie niţeluş îndrumat ? Dacă 
ar anunţa la Washington că a primit tîrziu instruc- 
țiunile, iar în zilele următoare i-ar trimite spre 
vest pe primii seminoli ? Evident, ministerul era în 
măsură să stabilească exact data sosirii telegramei, 
dar Washington-ul era departe și dacă iniţiativa lui 
avea succes, atunci era pe deplin justificată. 

Așa se face că generalul Jesup hotări să acţioneze 
împotriva instrucţiunilor primite de la guvernul 
său. Jocul pe care-l începea era riscant, îşi dădea 
limpede seama de asta, și dacă voia să cîştige, tre- 
buia să pornească imediat la acţiune. De aceea îl 
chemă pe aghiotantul său și-i dădu ordinul să în- 
tocmească, împreună cu autorităţile portuare, o 
listă a tuturor vaselor care în următoarele zile ple- 
cau de la Tampa înspre New Orleans. Poate că 
era posibil ca o parte dintre cei în curs de strămu- 
tare să fie plasați pe vreun cargobot. 

Whipple primi ordinul să alcătuiască un prim 
transport de cincizeci de oameni. Cel puţin jumă- 
tate dintre ei să fie negri. 


Cînd primi ordinul, locotenentul Whipple pāli 
de furie. Totuşi gîndul de a lua vreo măsură împo- 
triva voinţei superiorului său, generalul, făcea să-i 
treacă un fior rece prin șira spinării. Ei, dar 

Whipple nu era singur. Interesele lui coincideau cu 
interesele unor puternici ai zilei. Unul dintre aceş- 
tia era senatorul Jeffers, proprietarul celor mai 
mari plantaţii de tutun situate la nord de oraș. 

În faţa casei lui Jeffers se afla o santinelă în uni- 
forma gărzilor civile. Vila nu era un obiectiv mili- 
tar, dar bătrînul Jeffers era comandantul gărzii vo- 
luntare cetăţeneşti și avea mai multe motive care-l 
făcuseră să insiste pentru stabilirea acestui post de 
pază. Mai întîi, fiindcă paza militară îi flata orgo- 
liul, iar pe de altă parte, din pricină că senatorul 
nu prea avea cugetul curat în ceea ce îi privea pe 
negri. Jeffers era îndeobşte cunoscut ca unul care-şi 
chinuia înspăimîntător sclavii, şi încă din Primele 
zile ale războiului îi fusese teamă că va fi atacat de 
seminoli, cu toate că în imediata apropiere a ora- 
şului încă nu avusese loc nici o luptă. 

Deşi în calitatea lui de ofiţer al armatei regulate 
Whipple nu era în nici un fel subordonat coman- 
dantului gărzii civile, totuşi inima îi bătea tare cînd 
rugă să fie anunţat. Jeffers era foarte puternic şi 
însuşirea sa de căpetenie era viclenia. Pînă şi aspec- 
tul său exterior îi făcea pe interlocutorii săi să nu 
se simtă la largul lor. Era înalt, cu statura masivă, 
avea un gît puternic care susținea un cap ce părea 
colțuros. Ochii mici, înconjurați de cearcăne zbîr- 
cite, erau în permanenţă închiși pe jumătate. Subal- 
ternii lui îl porecliseră Rinocerul şi numele i se po- 
trivea. 

Rinocerul şedea cu nepoata lui preferată pe ve- 
randa cu geamuri a vilei și juca tintar. Cînd fu 

anunţat că-l caută Whipple, scoase un miîrîit de ne- 
mulţumire, dar porunci ca musafirul să fie introdus. 

— Ia loc, locotenente, zise el şi, cu o mişcare ne- 
glijentă a capului, arătă către un scaun aflat în- 
tr-un colț al încăperii. Terminăm numaidecit. 

Pe urmă jucă mai departe, ca un om care-și fä- 
cuse datoria şi nu mai avea nici o obligatie. 

Whipple se aşeză ascultător, deşi simţea cum îl 
cuprinde ciuda. Venea într-o chestiune de afaceri 
de o importanţă cu totul deosebită, iar fermierul 
ăsta nici măcar nu socotea necesar să-și întrerupă 
jocul copilăresc. 

În sfîrşit, partida se termină. Jeffers îşi sărută 
afectuos nepoata pe obraji şi o trimise în camera ei. 
Pe urmă puse pietricelele în cutie, o închise într-o 
trusă, și, cu un gest al miîinii, îl invită pe ofiţer să 
se aproie de masă. 

— Ei, ce fel de vești ne aduce glorioasa noastră 
armată ? 

— Din păcate nici una care să vă facă plăcere, 
mister Jeffers. 

— Nici nu m-am așteptat la o veste plăcută. 
Dacă războiul s-ar fi sfîrşit, aș fi aflat-o mai de 
mult ; nu sînt senator de florile mărului, am oa- 
menii mei care mă informează. Și-ţi spun sincer că 
mi-e absolut indiferent dacă îmi vei aduce la cu- 
noștinţă vreo victorie sau vreo înfrîngere. 

Tonul rece și plin de sine pe care-l folosea Jeffers 
vorbind cu el îl indispuse pe locotenent. Iritarea 
lui se făcu simțită şi în răspunsul pe care-l dădu: 

— Dar propriile dumneavoastră înfrîngeri mi se 
pare că nu vă vor fi absolut indiferente. 

Peste ochii fermierului pleoapele coboriră și mai 
mult. Dar privirea lui cercetătoare rămase pironită 
asupra ofițerului. 

— lată că m-ai făcut curios. 

— Peste cîteva zile pleacă primul transport cu 
negri și indieni spre Arkansas. Generalul Jesup a 
dat astăzi un ordin în această privinţă. 

Pe Whipple îl dezamăgi efectul propriilor sale 
cuvinte. Faţa fermierului rămase neschimbată. 

— Cred că ai greşit, tinere. După cum am fost 
informat dintr-un izvor demn de încredere, Jesup 
a primit din Washington o dispoziţie care aproape 
că-l pune în imposibilitate de a proceda lf&trâmu- 
tarea negrilor. 

Locotenentul își descheie nasturele de la tunică 
și-i întinse fermierului ordinul scris. 

— Izvorul dumneavoastră mi se pare că nu e 
chiar întru totul demn de încredere, spuse el. 

Jeffers luă hîrtia şi o citi. Acum nu mai reuși el 
să-și ascundă surpriza. Nu se îndoia cîtuși de puţin 
de faptul că sursa sa de informaţii era demnă de 
încredere. Dar şi documentul lui Whipple era au- 
tentic. Asta însemna, nici mai mult nici mai puţin, 
că generalul Jesup acţiona împotriva dispoziţiilor 
primite de la forul ierarhic superior. Dindu-și sea- 
ma de gravitatea acestui fapt, începu să ridă — un 
rîs prelung și mulţumit. 

— Poate că ești un militar viteaz, mister 
Whipple, dar ca om de afaceri nu faci nici doi 
bani. Vrei să mă sperii povestindu-mi niște gogorițe 
despre o înfrîngere, şi în realitate îmi aduci cea mai 
bună veste pe care puteam să mi-o doresc. 

Locotenentul era descumpănit. Nu-și putea ex- 
plica această reacţie a fermierului. Crezuse că inte- 
resele sale proprii sînt și cele ale lui mister Jeffers. 
Cine mai putea să-l ajute, cînd lucrurile nu stăteau 
de loc așa ? 

— După cîte ştiu, eraţi oarecum interesat în ceea 
ce privește negrii mei. Tranzacția era aproape în- 
cheiată. Ce se mai alege din ea dacă Jesup îi tri- 
mite în Arkansas ? 

Jeffers se ridică, întinse braţele și privi o vreme 
pe fereastră cum se lasă umbrele serii. Pe urmă păși 
pînă la Whipple şi-l bătu ușor pe umăr. 

— Ca să fii un bun om de afaceri îţi mai lipsește 
într-adevăr cîte ceva, dragul meu. Voiam într-un 
mod foarte discret să cumpăr de la dumneata cîţiva 
negri, asta e adevărat. Omul cînd îmbătrinește de- 
vine paşnic. Dar cind lucrul acesta nu-i place ve- 
cinului celui rău, atunci și un om bătrîn poate să 
devină periculos. Eu, unul, pot. Curînd te vei con- 
vinge și dumneata. 

Locotenentului i se părea că-i e foarte cald şi că-l 
strînge gulerul. Își simţi fruntea brobonată de su- 
doare. 

— Nu vă înţeleg, mister Jeffers. Într-un răstimp 
atit de scurt... fiindcă trebuie să-i raportez genera- 
lului... l 

— Şi ca om politic judeci ca un copil, dragă 
Whipple, iar asta este tot atît de regretabil pe cît e 
că nu te pricepi de loc la afaceri. Afacerile şi poli- 
tica sînt de nedespărţit, ca fulgerul şi tunetul. Una 
nu se poate fără cealaltă. Trăim într-o ţară demo- 

cratică, prin urmare nici măcar un general nu poate 
acționa nepedepsit împotriva intereselor cetăţeneşti. 
Dacă Jesup a uitat cumva acest lucru, atunci i-o 
vom aminti noi. Şi anume în așa fel, încît să n-o 
uite prea curînd. 

— Ce-aveţi de gînd să faceţi ? Sînt încredinţat 
că veţi găsi o cale de ieșire din impas, dar vă rog 
spuneţi-mi și mie despre ce este vorba ? Sînt foarte 
neliniștit. Fiindcă, într-o oarecare măsură, sîntem 
părtaşi în această afacere, mister Jeffers... 

Se întrerupse cînd văzu că Jeffers își clatină ca- 
pul cu un zîmbet batjocoritor. 

— Am fost, dragă Whipple, am fost! Şi-acum 
sînt nevoit să te rog să mă laşi singur, pentru că 
trebuie să întreprind unele demersuri 4 această 
chestiune. Ai puţină răbdare. Pe urmă îți va fi dat 
să vezi cum bătrînul Jeffers va da o lecţie de de- 
mocraţie unui general. Vei avea și dumneata multe 
de învăţat. 


Foamea aduce mari schimbări în firea omului. 
Dintr-un frate face un dușman cu priviri bănui- 
toare, iar truditorului îi răpește hărnicia în timpul 
zilei și liniştea în timpul nopţii. Ea transformă co- 
piii în moşnegi și bărbaţi în toată firea în copii ar- 
țăgoși. Drumurile se lungesc părînd nesfîrșite şi o 
biată ramură purtată de un om înfometat se trans- 
formă într-un copac gros care-l încovoaie sub 
greutatea lui. Stelele devin cristale reci și luna este 
un pește mort, putregăit, care gonește ţeapăn prin 
ape negricioase. Focurile cheamă și aţiţă doruri săl- 

batice, fiindcă trezesc amintirea zilelor cînd se 
mînca pe săturate. 

— Mai ţii minte cum, în seara sărbătorii porum- 
bului verde, am mîncat la Sarah limbă afumată, 
turte de mălai și la urmă salată de castraveți ? 

Rhea oftă din adîncul sufletului. Gîndul la mîn- 
care îi dădea o stare de ameţeală. Fra a treia zi de 
cînd nu mîncau, fiindcă Whipple refuzase să-i în- 
locuiască lui Jumper proviziile ce-i fuseseră furate. 
Abia după vizita generalului, cînd și ceilalţi căpă- 
taseră din nou o raţie, li se dăduse şi lor cîte ceva. 
Mîncaseră atunci pe săturate, iar căpetenia își în- 
tocmise chemarea către ai lui și i-o înmînase lui 
Whipple ca s-o dea mai departe. Locotenentul o 
trimisese imdeiat, cu un curier, generalului. După 
aceea proviziile s-au sfîrșit și foametea se strecura 
din nou în lagăr. De data aceasta pricina nu mai era 
reaua voinţă a lui Whipple în a dispune eliberarea 
de provizii de la magazie, ci pur și simplu nu mai 
existau rezerve. Casa de bani a unităţii era goală, 
şi alți bani urmau să sosească abia luna viitoare. 
Încă de la Washington rațiile nu fuseseră calculate 
cu cine știe ce generozitate, iar Whipple, ca urmare 
a afacerilor sale necurate, le coborîse chiar sub li- 
mita necesară supravieţuirii. Jumper se prezentase 
la comandament și ceruse să vorbească cu Whipple. 
Cererea îi fusese refuzată. 

Robin își ţinea ochii aţintiţi la flăcările puternice 
ale focului de tabără. Cuvintele Rheei îl făceau să 
retrăiască scene din timpul sărbătorii porumbului. 
Îl văzu pe Sammy în faţa lui, cu pușca pe umăr, 

şi-l auzi spunînd : „Poate că ne vom revedea cînd 
vei intra și tu în rîndul războinicilor lui Osceola“. 
De atunci parcă trecuse o veșnicie, și totuşi nu se 
scurseseră decît două luni. Și nici măcar nu ştia 
cum se sfirşise lupta la care participase Sammy. 
Oare mai trăia ? Ce se întîmplase cu Osceola şi cu 
Abraham, cel care îi salvase viaţa ? Poate că toc- 
mai acum, în acest ceas, are nevoie de cineva lîngă 
el. iar el, Robin, care îi datora atîta recunoștință, 
şedea aici, în lagăr, cu braţele încrucișate. Oare de 
ce fugise şi i se alăturase lui Jumper ? De ce ? Își 
întoarse privirea către Rhea. Fata era culcată lîngă 
el, cu obrazul sprijinit în mîini, așa cum o văzuse 
adesea pe malul lacului. Privea și ea la foc, cu ochii 
strălucitori. r" 

— De ce nu-mi răspunzi ? îl întrebă. 

— Vorbeşti mereu numai despre mîncare, răs- 
punse el cu bruscheţe. Probabil că nici nu mai poţi 
să te gîndeşti la altceva. 

Ea își puse capul pe braţe și, după tremurul care-i 
trecea prin trup, își dădu seama că plinge. Fu cu- 
prins brusc de compătimire și de o nevoie imperi- 
oasă să-i arate cît de mult ţinea la ea. O mîngîie pe 
păr și spuse : 

— Nu plinge, Rhea. A fost o prostie din partea 
mea să-ţi spun asta. Am să-ți fac rost de ceva de 
mîncare, sînt sigur de asta. 

Dar unde ar fi putut să găsească el ceva de min- 
care ? Cei din lagăr nu mai aveau nimic. Şi dacă se 
mai găsea cumva vreunul care avea un săculeţ de 
făină sau o bucată de carne, le păzea ca pe o co- 
moară. În afară de asta, Robin nu s-ar fi putut 

hotărî niciodată să fure de la unul de o seamă cu 
el. Dar soldaţii ? Veneau sătui la serviciu și pe urmă 
mîncau din nou la gheretele lor. De la ei primeau 
cîte ceva de-ale gurii numai cei ce puteau oferi 
obiecte în schimb. lar el nu avea nimic care ar fi 
putut trezi interesul soldaților. 

Cînd se ridică, nu ştia încă încotro să se îndrepte. 
În afară de santinele nu se zărea nici un soldat. Se 
îndreptă încet și șovăitor spre poarta de intrare în 
lagăr, unde se afla clădirea comandamentului. Avea 
o bucătărie proprie. Înăuntru ardea încă lumina. 
Dar cum să intre ? În faţa clădirii se afla o santi- 
nelă care păzea intrarea. Robin făcu un ocol mare 
şi se strecură prin spatele clădirii. Bucătăria avea 
şi aici o fereastră, prevăzută cu gratii de fier. Sub 
un opaiţ şedea master Kapturak, bucătarul, și ju- 
mulea o găină. Soldaţii îl strigau Cooky, iar copiii 
din lagăr îi spuneau şi ei aşa cînd îi cerșeau re- 
sturile de la bucătărie. Era un bărbat tînăr și 
blajin, care din pricina inimii lui bune trebuise nu 
o dată să îndure mustrările lui Whipple. Coman- 
dantul îl ameninţa mereu că îl va muta la altă uni- 
tate, dar nu-și punea niciodată în practică amenin- 
tarea, deoarece talentele de bucătar ale lui Cooky 
îl cuceriseră cu totul. 

Un hîrdău răsturnat, aflat sub fereastră, îi dădu 
lui Robin o idee. Se strecură într-acolo, apucă hîr- 
dăul şi se depărtă cu el. Pe urmă păși drept spre 
santinelă. 

— Good evening, master sergent, salută el, deși 
soldatul n-avea grad de subofițer. Master Kapturak 
m-a pus astăzi să curăţ cartofi pentru el. Fiindcă 

trebuie să știți că miine se vor servi la masă găini 
fripte, așa că are foarte mult de muncă și nu vrea 
să mai aibă pe cap și curăţatul cartofilor. 

— Pe unde naiba mi-ai stat ascuns pină acum ? 
Cei de corvoadă la bucătărie au plecat de mult. Ce 
mai cauţi aici ? 

Dar Robin nu se lăsă intimidat atît de uşor. Mai 
făcu un pas către soldat și spuse : 

— Păi, aveţi dreptate, master sergent. Dar am 
avut ghinion. Cineva mi-a furat hîrdăul, și atunci 
n-am putut să iau cu mine cojile de cartofi care mi 
se cuveneau pentru munca mea. Cooky, vreau să 
zic master Kapturak, m-a liniștit spunînd că pot să 
viu seara după coji, fiindcă atunci o să-mi împru- 
mute el un hîrdău. Fiidcă dumneavoastră culigu- 
ranță că nu mîncaţi cojile, dumneavoastră aveți 
cartofii și, înainte de orice, găinile. Dar pentru noi 
cojile sînt trufandale. 

Soldatul rîse scurt şi-şi așeză mai bine arma pe 
umăr. 

— Că miine or să fie găini la masă, tot ce se 
poate. Dar nu pentru noi. Astea sînt pentru domnii 
ofiţeri ! 

Pe urmă făcu un pas în lături, și, cu o mișcare a 
capului, arătă către ușă. 

— Hai, du-te şi ia-ţi cojile ; dar fuga ! 

Nu era nevoie să-i spuie lui Robin să se gră- 
bească. Într-o clipă băiatul dispăru în clădire. 

Bucătarul își ridică uimit privirea cînd îl auzi pe 
Robin intrînd. 

— Fi, băiete, mi se pare că ai greșit drumul. 
Şterge-o de aici ! 

În loc să se îndepărteze, Robin se apropie de Co- 
oky. În acelaşi timp, privirile lui rătăceau de la 
găinile jumulite la butoiul mare, plin cu cartoti 
cojiţi, şi înapoi la masa unde se afla o bucată mare 
de slănină, aşezată lîngă găini. Pe urmă se întoarse 
și-l privi pe Cooky drept în ochi : 

— S-a întîmplat o nenorocire, master Kapturak, 
și dacă nu m-ajutaţi, are să fie vai și amar. 

Făcu o pauză ca să vadă ce efect au cuvintele lui. 
Reușise să trezească într-o oarecare măsură curio- 
zitatea lui Cooky. 

— Nu mai trăncăni atît, spune ce s-a întîmplat. 

Acum totul era să nu-l dezamăgească pe bu- 
cătar. Trebuia să născocească ceva care să-i tre- 
zească mila. Să spună că Rhea s-a îmbolnăvit ? Era 
o minciună pe care buzele lui nu puteau s-o ros- 
tească. 

Şi atunci, Robin spuse doar ceea ce se întîmplase 
cu adevărat și-l împinsese să vină aici ca să cer- 
șească. 

— Rhea a plins. În general nu plînge niciodată. 
Numai cînd se întîmplă ceva grav de tot. 

Cooky se uită la el consternat : 

— Nu cunosc nici o Rhea. E sora ta ? 

— Nu. nu e sora mea. E o fată indiană. Fata că- 
peteniei Jumper... 

— Dar tu de ce te bagi în treburile astea ? 

Tînărul șovăi înainte de a răspunde. Cum ar pu- 
tea să explice acestui alb că era foarte nefericit cînd 
plîngea Rhea ? 

— Fata e... sintem prieteni buni. 

Cooky izbucni în rîs şi începu, alene, să jumu- 
lească din nou găina : 

— Aha, va să zică asta-i. Atunci trebuie să ai 
grijă de ea, e firesc, și eu te înţeleg. Dar ce pot să 
fac eu pentru ea ? 

— Mă gindeam că aş putea să cojesc câţiva car- 
tofi și să iau cojile cu mine. 

Cooky continuă o vreme cu jumulitul, părînd 
preocupat, pe urmă arătă cu capul înspre o grămadă 
mare de cartofi necurăţaţi, care se afla sub masă : 

— Bine, ia-ţi un cuţit și mai curăţă o căldare 
plină. 

— Mulţumesc frumos, master Kapturak ! 

Răspunsul suna voios, ca un fel de ușurare. Ro? 
bin își trase un scaun fără spetează lîngă masă şi 
se puse pe treabă. Depunea o rîvnă deosebită ca fie- 
care cartof să fie curățat cu îngrijire şi să fie de o 
albeaţă imaculată. Cînd observă că bucătarul nu se 
mai sinchisea de el, deveni mai îndrăzneţ și tăie co- 
jile groase cît degetul, iar din cînd în cînd tăia cîte 
un cartof în bucăţi mici pe care le amesteca printre 
coji. Cooky nu văzu nimic. Dimpotrivă. Chiar se 
ridică și, apropiindu-se de un dulap, își făcu de 
lucru acolo. 

„Dacă acum arunc o bucată de slănină în căl- 
dare, n-o să mă vadă,“ se gîndi Robin. N-apucă să 
gîndească bine, că simţi slănina în mînă, apoi o 
vîri adînc printre cojile de cartofi. Inima îi bătea 
să-i spargă pieptul. Ei cuprinse un val de căldură. 
Se ocăra în sinea lui pentru că furase. Pe urmă 
Cooky se întoarse de lîngă dulap cu o luminare şi 
începu să pirlească găinile. 

— Nu ţi-ajunge ? întrebă el. 

— Ba da. 

Robin se ridică iute în picioare, răsturnind sca- 
unul. Avea o singură dorinţă : să dispară cit mai 
repede cu putinţă. 

— Mulţumesc frumos. Căldarea o aduc înapoi 
mâine dimineaţă. 

— Nu e nici o grabă. Salută-ţi prietena din par- 
tea mea. 

Robin dădu din cap şi părăsi bucătăria fără să 
mai privească în ochii bucătarului. Cînd se găsi 
afară, răsuflă ușurat și porni cu pași mari. 

— Hei, ia vino înapoi ! 

Robin ar fi vrut s-o ia la goană, dar vocea san- 
tinelei îl pironise locului, de parcă ar fi avut pi- 
cioarele într-un lasou. Era vocea unui bărbat care 
avea o armă şi care ştia s-o folosească. 

-— N-avea nici o grijă. Cojile de cartofi n-am 
să ţi le iau. Dar am o oarecare experienţă cu der- 
bedei de-alde tine. Dacă mîine o să lipsească ceva 
din bucătărie, pe mine cade beleaua. 

Miinile lui scotociră printre coji și, pînă la urmă, 
pescuiră bucata de slănină. 

— Ştiam eu. Voi, negrii, sînteţi hoţi din năs- 
care. 

Robin stătea în faţa lui cu umerii căzuţi și capul 
plecat și nu rostea nici o vorbă. Nu simţea nici 
ciudă și nici rușine, doar un gol înlăuntrul său, apoi 
totul îi deveni indiferent. Pierduse, și nu mai avea 
rost să se necăjească din cale-afară sau să se re- 
volte. Se gîndi că acum Rhea îl va aștepta în zadar, 
că nimeni n-o va ajuta să-și potolească foamea ; 

dar nici măcar acest gînd nu era în stare să tre- 
zească în el vreun simțămînt oarecare. Avea senza- 
ţia că pe neașteptate inima i se transformase într-o 
piatră. 

Soldatul fluieră de două ori, scurt, și la semnalul 
lui apăru un alt soldat din postul de pază. Acesta 
îl luă în primire pe Robin. Citeva minute mai tîr- 
ziu, Robin era închis într-o celulă a închisorii la- 
gărului. 


Capitolul XIII 


În lumina palidă a zorilor, grupuri de 
bărbaţi înarmaţi se îndreptau din mai multe di- 
recţii spre ferma lui Jeffers. Erau oameni cu ex- 
periență. Unii își puseseră cartușiere de-a curme- 
zişul pieptului ceea ce le dădea un aspect pitoresc ; 
toți aveau puști, mulţi dintre ei aveau şi cîte un 
pistol vîrît în centură. 
Jeffers îi aştepta pe scara verandei. Purta uni- 
forma de ofiţer al gărzii civile. În mînă avea o 
hîrtie împăturită. 

Către orele cinci, în curtea casei se şi strinseseră 
vreo sută cincizeci de oameni înarmaţi. Se împăr- 
ţiseră în grupuri mici, fumau şi vorbeau între ei. 
Cînd Jeffers socoti că sosise timpul, făcu un gest 
cu mîna cerînd să se facă tăcere și se întoarse către 
cei adunaţi în curte : 

— Prieteni ! Sîntem cu toţii cetăţeni pașnici, res- 
pectăm cu stricteţe legile statului şi sîntem obișnuiți 
să ne îndeplinim în liniște munca pe ogoarele fer- 
melor noastre. Dar iată că de vreo doi ani n-o mai 
putem face, deoarece rebelii indieni au adus pa- 
costea războiului asupra ţării noastre. Promisiunilor 
ademenitoare ale acestor indivizi le-a căzut victimă 
un număr destul de mare dintre sclavii noștri. Îm- 
preună cu pieile roşii, au ridicat armele împotriva 
noastră. În loc să acţioneze cu toată asprimea cerută 
de lege și să ne înapoieze ceea ce ne aparţine, un 
general al armatei americane îşi permite să ducă 
tratative cu rebelii și să le făgăduiască strămutarea 
în Arkansas. După cum am aflat dintr-un izvor 
demn de încredere, el încalcă în felul acesta o dis- 
poziţie foarte limpede dată de guvern. Această 
dispoziţie prevede că nu pot fi strămutați decît 
acei negri asupra cărora nici un fermier nu ridică 
pretenţii de proprietate. O anchetă a arătat că nu 
este cazul cu negrii concentrați în lagărul de la 
Tampa. Nici nu ne trece prin minte să stăm cu 
braţele încrucișate, așteptînd să fim înşelaţi. În de- 
finitiv, sîntem oameni liberi, care şi-au agonisit 
proprietatea prin muncă cinstită și hărnicie, şi ade- 
sea a trebuit s-o apărăm cu arma în mînă. lar acum, 
cînd unii vor să ne-o răpească printr-o convenție 

care nu este decît un act de trădare, nu vom şovăi 
să ne cîştigăm drepturile cu arma în mînă. 

Aceste cuvinte fură întîmpinate cu urale și apro- 
bări zgomotoase. Jeffers își roti mulţumit privirea 
în jur, pe urmă ceru din nou să se facă tăcere. 

— Ca să nu ni se pună în cîrcă învinuirea că 
am încălcat dispoziţiile date de guvern, voi citi 
acum numele tuturor negrilor aflaţi în lagăr, de 
asemenea rog pe fostul proprietar să-i recunoască, 
iar ceilalţi să depună mărturie. 

Jeffers își despături lista și începu să citească. 
De fiecare dată presupusul proprietar ridica mîna 
și-și spunea numele, iar un altul depunea mărturie 
pentru a dovedi adevărul pretențiilor sale. După 
ce citi toate numele de pe listă, Jeffers stabili că, 
în afară de o femeie bătrină, nici unul dintre in- 
ternaţii negri ai lagărului nu avea dreptul să fie 
strămutat. 

— Situaţia e limpede ! strigă el. Şi acum, drep- 
tatea să-și urmeze cursul. 

Cu aceste cuvinte își vîrî degetul gros după cu- 
reaua puștii și porni înainte. Ceilalţi îl urmară în 
grupuri dezordonate. 

Poarta lagărului era închisă, iar focurile de 
noapte aproape că se stinseseră. În spatele întări- 
turii de bușteni ascuţiţi se mișcau doar puţine si- 
luete. Jeffers bătu cu patul puștii în poartă. Nici 
n-ar fi fost nevoie să-și manifeste atît de grăitor 
intențiile. Santinelele observaseră de mult gălă- 
gioasa ceată. Într-o ferestruică rotundă, tăiată în 
lemnul porţii, apăru capul ofițerului de serviciu. 

— Ce vreţi ? întrebă el bănuitor. 

— Deschideţi poarta ! 

— N-am voie, mister Jeffers. 

— Îți ordon să deschizi imediat poarta ! 

— Nu-mi puteţi ordona nimic, mister Jeffers, 
ştiţi asta foarte bine. 

Bineînţeles că Jeffers o ştia. Dar nu venise aici 
să ducă tratative cu inferiorii, ci era hotărît să-și 
atingă scopul prin forţă. De aceea folosi tonul care 
i se părea potrivit — cu cît mai repede se producea 
ciocnirea, cu atît mai bine : 

— Du-te și adă-l degrabă pe comandant, pe 
mister Whipple. Altfel, nu mai răspund de oamenii 
mei. Cînd îşi pierd răbdarea, devin foarte neplă- 
cuţi, te rog să mă crezi. Pentru tine e mai sănătos 
ca eventualele consecinţe să le suporte locotenen- 
tul Whipple ; în definitiv, e plătit pentru asta. 

Amenințarea avu efect. Ofiţerul se îndepărtă 
fără să mai tărăgăneze lucrurile și se întoarse cu- 
rînd cu Whipple. Faţa de cocă a comandantului era 
cenuşie ; clipea din ochi cu nervozitate. 

— Vă implor, mister Jeffers... 

— Să lăsăm implorările, îl întrerupse Jeffers. 
Aici este vorba de afaceri şi sporovăiala nu are nici 
un rost. Dumneata ai fost atît de amabil să-mi în- 
mînezi, în urmă cu cîtva timp, o listă cu negrii pe 
care îi ai aici. Eu am valorificat-o stabilind cine 
sînt proprietarii lor. Ca să simplificăm lucrurile, 
i-am adus pe aceşti gentlemeni cu mine aici. Dacă 
vei fi om de înţeles, o să găsim o posibilitate să te 
răsplătim pentru ajutorul pe care ni-l dai. 

Ultima remarcă fusese rostită pe un ton de bat- 
jocură. Ea nu avea altă menire decît să-i amin- 
tească lui Whipple că afacerile lui căzuseră baltă. 

Dar fermierul ţinuse prea puţin seama de laşi- 
tatea comandantului. Fiindcă, de spaimă, Whipple 
nu mai era în stare să gîndească limpede. Era îm- 
piedicat să execute un ordin al generalului — de 
asta își dădea seama. Dar nici măcar nu-i trecu 
prin minte că ar putea să opună rezistenţă armată 
împotriva acelor indivizi. 

De aceea se agăţă de vorbele lui Jeffers așa cum 
se agaţă un înecat de un fir de pai. Fiindcă, dacă 
tot era silit să încalce un ordin al superiorului său, 
atunci măcar să caute adăpost în spatele unui fer- 
mier influent. Se împotrivi de formă, în timp ce 
se retrăgea. 

— Ştiţi, dragă mister Jeffers, care sînt părerile 
mele în privinţa ordinului primit de la generalul 
Jesup. Dar sînt soldat, datoria mea nu este să gîn- 
desc, ci să dau ascultare. 

— Mai bine dă ascultare glasului raţiunii și des- 
chide poarta ; este ultimul sfat pe care-l mai capeţi 
de la mine. Cît priveşte ordinul acela, în privința 
lui vor hotărî alţii. 

— Dacă vă predau negrii, veţi semna de primi- 
rea lor, după cum se obișnuiește ? 

Jeffers izbucni în rîs. 

— Ai devenit un contabil în toată puterea cu- 
vîntului, mister Whipple ! Dacă ți se pare că o 
chitanţă îţi poate fi de folos, foarte bine, o vei 
avea. 

— lar predarea trebuie să se facă așa cum pre- 
văd instrucţiunile — fără acte de violenţă în in- 
cinta lagărului... 

— la mai termină cu trăncăneala şi pune să se 
deschidă poarta. Asta-i cel mai bun mijloc să evi- 
ţi acte de violenţă. 

Şi atunci Wipple făcu semn santinelei. 

Ceata înarmată se înghesui pe poartă, gălăgi- 
oasă, îmbrincindu-se. 


Rhea îl aşteptă pe Robin pînă aproape de mie- 
zul nopţii. Pe urmă alergă pînă la santinelă și află 
acolo de arestarea lui. Tatăl ei primi vestea cu 
obrazul împietrit. Fata îl imploră să pună un cu- 
vînt bun pentru Robin la locotenentul Whipp!e. 
Dar acesta clătină din cap și mormăi : 

— Jumper nu ajută un hoţ! 

Vorbele acestea o făcură să se înfurie mai tare 
decît orice altă întîmplare de la fuga lor din sat. 
Ochii ei scăpărară de mînie. Bărbia și buzele îi tre- 
murau și, cu vocea răgușită, rosti clocotind de in- 
dignare : 

— “Tată, cum poţi spune despre el că e un hoţ! 
Mi-era atit de foame, încît din pricina asta am 
plîns. lar lui i-a fost milă de mine. Pe tine însă nu 
te interesează dacă o să murim cu toţii sau nu. Și 
totuși, tu ești vinovat de toate astea ! Tu ne-ai luat 
aproape cu sila de acasă, ai crezut în toate minciu- 
nile pe care ţi le-au înșirat albii. Şi acum, cînd vezi 
cum se poartă cu noi, îți pui mîinile în poală și în- 
duri totul cu răbdare. Ai lăsat să ţi se ia pămîntul 
şi-i laşi acum să-ţi ia ultima îmbucătură de la gură. 

lar despre Robin spui că este un hoţ! Fiindcă nu 
poate îndura ca mie să-mi fie foame ! 

La ultimele cuvinte lacrimile îi podidiră ochii. 
Stătea în fața tatălui ei cu pumnii strînşi, tremurînd 
din tot trupul. Pe neașteptate se întoarse și fugi. 
Alergă de-a curmezișul lagărului pînă la clădirea 
comandamentului. Bătu cu pumnii în ușă. Aceasta 
se deschise : locotenentul, însoţit de un ofiţer, ie- 
șeau în goană. Fata se așeză în calea lor și strigă : 

— Robin e nevinovat! Eu... mi-era foame, iar el 
n-a mai putut îndura și a furat ! 

Whipple nici măcar n-o învrednici cu vreo pri- 
vire. O apucă de umăr şi o împinse cu atîta putere 
la o parte, încît fata căzu. Locotenentul avea la ora 
aceasta alte griji decît să se lase impresionat de du- 
rerea unei fetiţe indiene. 

Rhea se ridică cu greutate de jos și fugi după el. 
Ajunse pînă la poartă și văzu că un soldat trăgea 
zăvorul masiv ca s-o deschidă. Cele două canaturi 
se dădură în lături și o ceată de oameni înarmaţi 
se năpusti înăuntru. Auzi pe cineva care striga: 

— Nu vă pripiţi, oameni buni! Trebuie să cer- 
cetăm lagărul sistematic, ca să-i găsim pe negri! 
Nici unul să nu ne scape! 

Cuvintele acestea le simţi ca pe o săgeată care i 
se înfigea în inimă. Avea senzaţia că o primejdie 
uriașă se apropie de ea, o primejdie în faţa căreia 
nu există altă apărare decît fuga. Se năpusti spre 
ieșire ca o fiară scăpată dintr-o cușcă incendiată, 
îşi făcu loc cu coatele printre oamenii înarmaţi 
care năvăleau de afară. Nimeni n-o băga în seamă. 
Oamenii aceia erau stăpîniţi de un singur gînd —- 

să intre în lagăr şi să pună stăpînire pe negri. Pe 
fata care se zbătea să iasă afară în libertate, nimeni 
n-o băga în seamă. În clipa cînd se simţi scăpată 
din înghesuiala aceea, o luă la fugă cît o ţineau pi- 
cioarele. Alerga fără să se gîndească la nimic, pe 
drumul lung și prăfuit, mînată de bătăile puter- 
nice ale inimii. Şiruri lungi de palmieri și porto- 
cali o însoțeau în goana ei, razele strălucitoare ale 
soarelui ameţitor, umbrele tăcute și iuți ale uliilor 
singuratici o urmăreau neîncetat. Propria-i răsu- 
flare o ardea ca niște pale de foc, şi cînd văzu în 
faţa ei caii, nefiresc de mari, acoperind cu tru- 
purile lor toată cărarea, nu mai fu în stare să-și 
schimbe direcţia ca să scape din calea lor, şi atunci 
căzu gemînd în faţa masei castanii care se apropia. 


Jumper şedea nemișcat, cu ochii închiși. Ar fi 
vrut să fie mort. Îl dureau nu atît cuvintele jigni- 
toare rostite de fiica sa, cît conștiința faptului că 
aceste cuvinte exprimau adevărul. Acum știa că 
înţelesese greșit semnul pe care i-l dăduse Ya-Ho- 
Weh. Cine urma drumul strălucitor al săgeţii ce- 
reşti, aceluia îi era dat să se stingă în cel mai scurt 
timp. Satele pașnice din Arkansas, preriile nesfîr- 
șite și ogoarele mănoase — toate acestea el nu le 
va mai vedea vreodată. Poporul său pășea pe un 
drum greu, prin noaptea lungă. El, Jumper, pără- 
sise drumul cel mare al războinicilor, fiindcă oste- 
nise și voise să găsească pace și fericire numai pen- 
tru el. Astfel, își semnase propria-i sentinţă de 
condamnare. 

Vocea lui Halpatter Tustanagee îl smulse din 
gînduri : 

— Albii au pătruns în lagăr şi-i scot pe fraţii 
noștri negri |! 

Pleoapele lui Jumper se ridicară ; faţa lui rămase. 
nemișcată. 

— Cum se poate ? 

— „Trebuie să facem ceva, Jumper! Fermierii 
vor să-i răpească pe negri ! Nevasta mea e neagră ! 
Să stau şi să privesc cum o duc în robie pe mama 
copiilor mei ? 

Un tremur trecu prin trupul lui Jumper, de par- 
că s-ar fi trezit dintr-un vis. Sări în picioare, se 
clătină o clipă, pe urmă spuse liniştit : 

— Toţi războinicii să vină imediat la clădirea 
comandamentului. 

Halpatter porni în goană prin lagar, anunţind 
cu voce tare porunca lui Jumper. 

Jumper păşi încet şi cu trupul foarte drept către 
clădirea comandamentului. Strigăte şi blesteme 
se auzeau în jurul lui, femeile fugeau cu copii în 
braţe din faţa albilor înarmaţi. În unele locuri se 
iscară mici încăierări. Dar indienii care încercau 
să-şi apere femeile şi copiii erau doboriţi cu lovi- 
turi date cu patul armei. Doar puţini dintre semi- 
noli putură să afle de chemarea căpeteniei lor şi să 
alerge spre intrarea în lagăr. 

Whipple stătea pe treapta joasă de lemn din fața 
clădirii comandamentului şi privea cu dinţi: încleş- 
taţi cum internaţii negri din lagărul lui erau hăitu- 
iți ca nişte fiare. Lucrurile se întîmplaseră după. 
cum se temuse el şi nu vedea nici o posibilitate să 

împiedice desfășurarea evenimentelor. Compania de 
pază era alcătuită din treizeci de oameni, iar năvă- 
litorii erau mai mult de o sută. Dar n-ar fi ordo- 
nat ostașilor să opună rezistenţă nici dacă raportul 
de forţe ar fi fost invers. O dată cu ordinul de a se 
deschide poarta, el se hotărîse : va acţiona împotriva 
ordinului primit de la superiorul său şi se va agăța 
de firul de pai pe care i-l întindea Jeffers. Nu mai 
putea să dea înapoi. 

Nici Collins nu-l putea sili să dea înapoi, deşi 
iată-l că apare, ca întotdeauna cînd Whipple avea 
mai puţină nevoie de el. Venea în goană închein- 
du-și din mers jacheta neagră. Faţa lui îngustă era 
palidă ; ochii lui aruncau fulgere de indignare : 

— Nu vă este permis să faceţi asta, domnule lo- 
cotenent ! Nu vă încărcaţi conștiința cu un ase- 
menea păcat ! Seminolii au promisiunea genera- 
lului şi promisiunea președintelui... 

— Dumneata nu-i reprezinţi pe nici unul din- 
tre ei, îl întrerupse Whipple. Te amesteci din nou 
în lucruri care nu te privesc cîtuși de puţin! 

— Răul pe care-l faci celui mai umil dintre se- 
menii mei mi-l faci mie, spune scriptura. Am stat 
pasiv în faţa nedreptăţii, vreme mult prea îndelun- 
gată. Dar nu vreau să fiu complice la această fä- 
rădelege. Jeffers este unul dintre cei mai josnici 
schingiuitori ai sclavilor, iar cei ce s-au înhăitat 
cu el dovedesc prin însuși acest fapt că sînt de teapa 
lui. Şi pe mîna unor asemenea indivizi vreţi să-i 
daţi pe cei care au venit din proprie voinţă la noi, 
ca să-și întemeieze un cămin nou unde să ducă o 
viaţă pașnică şi creştinească ? Dacă mai credeţi că 

există un Dumnezeu în ceruri care va cîntări fap- 
tele dumneavoastră în ziua Judecăţii de Apoi, 
atunci opriţi-i pe aceşti oameni de la nelegiuirea 
lor ! 

Dimineaţa, cu soarele ei necruţător, nu era însă 
o vreme potrivită pentru ca asemenea apeluri la 
puterea divină, la bunătate și blîndeţe să poată fi 
luate în seamă. Ceea ce conta acum era puterea, iar 
forţa era reprezentată prin arme, bani și proprietate. 
Whipple capitulase în faţa acestei forţe şi spera să 
devină o parte a ei. Simţea un fel de satisfacţie ca, 
la rîndul lui, să silească pe un altul, mai slab, să 
capituleze şi el. 

— Ceea ce se întîmplă aici, Collins, se întîmplă 
în interesul Statelor Unite. lar dumneata, bineîn- 
teles, te împotriveşti ca și cum n-ai avea altceva 
mai bun de făcut. Pe mine asta nu mă miră de loc. 
vei recunoaşte că ţi-am dat de multe ori de înţeles 
ce părere am eu despre dumneata. Nu mă sili să 
trag concluziile ce se impun de pe urma acestei 
stări de fapt ! 

Dar iată că un suriîs trecu peste obrazul tînărului 
predicator. În el se oglindea o imensă superioritate, 
iar din vocea lu: răzbătea satisfacția biruinţei cînd 
spuse : 

— Ba da, domnule locotenent! Te voi sili s-o 
faci. Dacă îi trimiţi în sclavie pe seminolii cu pie- 
lea neagră, atunci mă voi duce şi eu cu ei. lar cu- 
loarea neagră a straielor mele de preot să devină 
culoarea neagră a pielii mele. Voi intra în acest 
convoi al mizeriei şi voi depune mărturie pentru 

nedreptatea ce se comite, cu ajutorul dumitale, în 
numele legilor sărmanei noastre ţări. 

Fără să mai aştepte vreun răspuns din partea lui 
Whipple, care era complet uluit, păși spre negrii 
care fuseseră adunaţi la un loc și se așeză în mij- 
locul lor. 

Comandantul lagărului nu mai apucă să chib- 
zuiască ce fel de consecinţe ar putea să aibă fapta 
predicatorului metodist. O nouă primejdie se apro- 
pia. Din grupul indienilor se desprinse statura ma- 
sivă a lui Jumper. Fără voia lui, Whipple își duse 
mîna la pistol. Bătrînul mico era un om de la care 
nu știai la ce te poţi aștepta. Avea un negru în fa- 
milia lui. Locotenentul își aminti acum limpede lu- 
crul acesta. 

Jumper se opri în faţa scării. Îşi ținea braţele în- 
crucişate pe piept ; din întreaga lui făptură se des- 
prindea o linişte stranie : 

-— Ni se vor înapoia armele, cînd vom avea ne- 
voie de ele, așa ne-ai făgăduit. Dă-ni-le acum, avem 
nevoie de ele. 

Calmul cu care fuseseră rostite aceste cuvinte îl 
irită peste măsură pe Whipple. În sfîrșit, avea în 
faţa lui pe cineva împotriva căruia putea să-și des- 
carce furia fără nici un risc. 

— Şterge-o de aici, sau pun să te împuște sub 
acuzaţia de rebeliune ! 

Vocea ciudat de liniștită a căpeteniei răsună din 
nou : 

— Ne aflăm în lagarul acesta sub ocrotirea pre- 
şedintelui. El ne-a făgăduit în chip solemn că... 

— Şterge-o, îţi spun ! se răsti la el locotenentul. 

Jumper nu făcu nici o mișcare. Privirea lui era 
pironită asupra adversarului său. Numai braţele în- 
crucișate i se desfăcură și în mîna dreaptă străluci 
lama unui cuţit. 

— Atunci mori ! șuieră el printre dinţi şi se nä- 
pusti c-o săritură către comandant. 

Săritura fusese prea scurtă. Jumper nu mai avea 
forţa şi agiliatea care înainte vreme îl făcuseră re- 
numit. Fu silit să încerce o a doua săritură, dar nu 
mai apucă s-o facă. Whipple era laş, dar învățase 
să tragă rapid. Fără a mai căuta sa-și amenințe ad- 
versarul cu arma, pentru ca astfel să-l ţină pe loc, 
trase. Apăsă de două ori pe trăgaci. Ca izbit de 
măciucă, Jumper se prăbuși de pe prima treaptă 
a scării, la care ajunsese, și căzu pe pămîntul nisi- 
pos ; gemind de durere se rostogoli într-o parte. 
Ochii lui holbaţi îl căutau pe Whipple. Cînd îl 
găsiră, mîna lui dreaptă zvicni fără putere înainte. 
Cuţitul zbîrnîi prin aer, se înfipse tremurind în 
peretele clădirii și pe urmă căzu. A fost ultima 
imagine pe care-o mai văzu Jumper și ea-l umplu 
de deznădejde. 


— Ei, şi-acum spune de unde ai apărut ! 

Rhea deschise ochii. Asupra ei se aplecase obra- 
zul ars de soare al unui bărbat. Ceva mai încolo 
văzu o tunică de uniformă, cu epoleţi și stele. 

— Din lagăr, spuse ea încet. 

Soldatul se întoarse către ofiţerul cu epoleţi și 
stele care i se părea Rheei cunoscut. 

— E din lagărul lui Whipple, domnule general ! 

Cuvintele acestea o făcură pe fată să-şi dea seama 
-de unde-l cunoştea. Era generalul Jesup, pe care-l 

văzuse cu săptămîni în urmă în lagăr și despre care 
tatăl ei susţinea că are gînduri cinstite în ceea ce-i 
priveşti pe strămutați. 

— [a-o cu tine pe cal, porunci generalul. Dă-i o 
înghiţitură din bidon, să se învioreze puţin. 

Soldatul o ridică în şa. Îi întinse bidonul de cam- 
panie și o îndemnă să bea. Băutura o făcu să tu- 
şească, dar își reveni şi-şi recăpătă limpezimea min- 
ţii. Împreună cu generalul mai erau patru călăreţi : 
al patrulea, pe calul căruia se afla și Rhea, era sim- 
plu soldat. 

— Cum se face că ai reuşit să ieşi din lagăr? 
întrebă generalul. Şi. pentru numele lui Dumnezeu, 
de ce ai fugit ? Că doar astăzi pleacă primul tran- 
sport spre Arkansas ! Nu-ţi pare bine că vei face o 
călătorie frumoasă ? 

— Fără Robin nu plec în Arkansas. Dacă-l duc 
iarăşi în sclavie, atunci nu mai vreau să trăiesc! 

Hotărîrea și ura din vocea ei îl făcură pe gene- 
ral să ciulească urechile. 

— Ce-i drept, nu știu cine este Robin, dar că 
din lagărul vostru nimeni nu va fi dus în sclavie, 
asta o știu sigur. 

— Am văzut cu ochii mei. Au venit astăzi de 
dimineaţă în lagăr și i-au scos pe toţi negrii. lar 
pe Robin l-au vîrît la închisoare, fiindcă a vrut să 
ia din bucătărie ceva de mîncare pentru mine... 

— Ia stai puţin ! Generalul își apropie calul de 
cel pe care se afla Rhea. Cine a venit în lagăr? 

— Oameni cu puşti. Ca o haită de lupi s-au nă- 
pustit înăuntru. 

— Cîţi erau? 

— Nu ştiu ; o sută sau chiar mai mulţi. 

Cu o înjurătură, generalul dădu pinteni calului 
și o luă înainte în galop. Ceilalţi se grăbiră să-l ur- 
meze, dar distanţa se mărea din ce în ce. Cînd 
ajunseră la fort, văzură ca poarta era deschisă, 
Rhea pătrunse în lagăr ţinîndu-l de mînă pe soldat. 
Ceea ce văzu făcu să i se oprească inima în loc. 

Legaţi unii de alţii cu lanţuri de fier, negrii stä- 
teau într-un şir lung. Erau în cea mai mare parte fe- 
mei și copii, pentru că printre seminolii negri nu se 
aflau decît puţini bărbaţi care primiseră de bună- 
voie strămutarea. Ochii ei îl căutau pe Robin. Nu-l 
găsiră. În schimb, zări trupul tatălui ei întins în 
faţa clădirii comandamentului. Cu o mişcare bruscă 
își desprinse mîna din cea a soldatului şi alergă 
într-acolo. Se opri la cîţiva paşi de corpul nemișcat. 
Văzu sîngele ce păta cămașa, văzu ochii încreme- 
niți şi-şi dete seama că se afla în faţa unui mort. 
Un geamăt puternic izbucni din pieptul ei, dar nu 
se aruncă jeluindu-se asupra cadavrului, după cum 
era obiceiul la poporul seminolilor. Stătea nemiș- 
cată, cu braţele atîrnîndu-i de-a lungul trupului. 
Lacrimile se rostogoleau încet pe obrazul ei. Deși 
nu se gîndise nici o clipă că tatăl ei ar fi putut să 
moară — acum, că se întîmplase, nenorocirea 
aceasta i se părea o urmare firească a tuturor eve- 
nimentelor din ultima vreme. Foamea, asuprirea, 
întemnițarea lui Robin, atacul răufăcătorilor şi 
moartea tatălui ei — totul se întîmplase fiindcă tre- 

buia să se întîmple ; pășiseră pe poteca nenorocirii 
din clipa cînd părăsiseră Mulatto Girls Town. 

Generalul galopase pînă în locul unde se aflau 
captivii înconjurați de vîinătorii de sclavi. Acolo își 
struni calul, lăsă privirea să-i alunece asupra gru- 
pului, apoi străbătu în trap drumul pînă la cladi- 
rea comandamentului. În faţa cadavrului se opri, 
descălecă și-și scoase încet chipiul. Pe scară stă- 
teau Whipple şi Jeffers. Cu pași osteniţi, generalul 
se apropie de cei doi şi întrebă : 

— N-ai nimic de raportat, locotenente ? 

Whipple, care stătuse în spatele lui Jeffers, făcu 
o jumătate de pas înainte. 

— Domnule general, am onoarea să raportez: 
ordinul a fost executat. Cei vinovaţi de furturile 
din lagăr au fost arestaţi și închiși. Cei din lagăr, 
care au dreptul să fie strămutați, sînt pregătiţi pen- 
tru strămutare. 

După ce sfîrși, rămase mai departe cu mîna la 
chipiu, cu buzele strînse, cu obrazul roșu ca sfecla, 
ţinîndu-și privirea pierdută asupra generalului. 

— Cine l-a împușcat pe Jumper ? 

— Am fost în legitimă apărare, domnule gene- 
ral. M-a atacat cu cuțitul şi atunci a trebuit să trag. 

— Pentru ce te-a atacat ? 

— Pentru că am refuzat să predau indienilor ar- 
mele. Aceşti domni — cu o mișcare uşoară din cap 
arătă către Jeffers — au sosit aici pentru ca, în 
conformitate cu dispoziţiile legale, să intre în po- 
sesia drepturilor lor de proprietate. Atunci Jumper 
i-a aţiţat pe indieni şi a cerut să li se înapoieze ar- 

mele. Bineînţeles că nu i le-am dat şi atunci m-a 
atacat. 

— Îmi este îngăduit să întreb, despre ce fel de 
drepturi de proprietate este vorba ? 

Whipple aruncă din nou o privire către Jeffers şi 
şovăi. Ceea ce trebuia spus acum, era mai bine s-o 
spună fermierul. 

Jeffers cobori pe îndelete o treaptă a scării şi se 
sprijini cu prefăcută nepăsare de pușca lui. Era mai 
sigur decît oricînd că va ieşi biruitor. 

—  Socotesc că aveţi toate motivele să-mi fiţi re- 
cunoscător, domnule general. Fiindcă a încălca un 
ordin special al ministrului de război nu e o treabă 
plăcută pentru nici un general al glorioasei noastre 
armate. Dumneavoastră tocmai eraţi pe cale să co- 
miteţi o asemenea încălcare — în necunoştinţă de 
cauză, cum vreau să presupun în interesul dumnea- 
voastră. Conform acestui ordin, strămutarea este 
permisă numai negrilor faţă de care nici un fermier 
nu ridică vreo pretenţie de proprietate. Prin rela- 
tiile mele excelente pe care le am la ministerul de 
război, am fost informat de conţinutul acestui or- 
din înaintea dumneavoastră. Sau, cel puţin, așa 
cred. Vă sfătuiesc ca, în acest caz, să supuneţi unei 
anchete severe pe cei răspunzători de transmiterea 
ordinelor prin curieri. După cum rezultă în mod 
clar din listele ce ne-au fost remise, fiecare negru 
din acest lagăr are un proprietar legal, excepţie fă- 
cînd doar o femeie în vîrstă de șaptezeci de ani. 
Aceşti gentlemeni, care se află aci de faţă, pot de- 
pune mărturie pentru fiecare om în parte. Nădaj- 
duiesc că aveţi concepţii destul de democratice ca 

să respectaţi aşa cum se cuvine drepturile unor ce- 
tăţeni liberi. 

Ultima frază o pronunţă rar şi parcă stînd ia 
pîndă : gata ca, în cazul unei reacţii necontrolate a 
generalului, să înceapă imediat cu amenințările. 

De asemenea ameninţări nu a fost însă nevoie. 
Jesup îşi dăduse seama că pierduse partida, din 
clipa în care Jeffers amintise de ordinul dat de mi- 
nisterul de război. Trebuia să împiedice efectuarea 
unei cercetări la serviciul de curieri. Prin urmare, 
nu-i rămase altceva de făcut decît să-şi dea apro- 
barea pentru acţiunile fermierilor. A fost una din- 
tre hotărtîrile cele mai grele pe care Jesup a trebuit 
să le ia în viaţa lui. 

— Vă mulțumesc pentru amabilitate, mister 
Jeffers, spuse el cu un glas de parcă ar fi recitat un 
text învăţat pe dinafară. Am primit ordinul men- 
ționat în urmă cu cîteva ceasuri şi din pricina lui 
am şi sosit la o oră atît de matinală aici. Dar îmi 
era imposibil să cred într-o superioritate a serviciu- 
lui poștal civil faţă de cel militar, ceea ce explică 
și întrebarea mea cu privire la motivele modului 
neobișnuit în care aţi acţionat. Voi renunţa la o ve- 
rificare a pretențiilor de proprietate pe care le ri- 
dică aceşti gentlemeni adunaţi aici, deoarece știu 
că am de-a face cu oameni de onoare. Dar trebuie 
să vă rog să părăsiţi imediat lagărul, pentru că si- 
tuația nou creată cere luarea de anumite măsuri 
militare. 

— După ce am căzut de acord într-un mod atît 
de amabil, nu văd ce ne-ar împiedica s-o facem, 
răspunse Jeffers. 

Dădu oamenilor săi semnalul să pornească, și 
lungul șir al captivilor se puse în mișcare, însoţit de 
înjurăturile şi urletele gealaţilor care îi mînau. 

Scenele ce se desfăşurară cu acest prilej îl um- 
plură pe general de tristeţe şi amărăciune. Cu ți- 
pete îngrozitoare, femeile își întindeau mîinile către 
bărbaţii și copiii lor. Copiii plîngeau și strigau cu 
spaimă numele mamelor. Încercară să se încleșteze 
unii de alţii şi fură despărțiți cu lovituri date cu 
patul armei. 

În mijlocul captivilor păşea Collins. Îşi pusese 
braţele, ocrotitor, pe umerii a doi copii și nu dădea 
nici o atenţie cuvintelor injurioase cu care-l cople- 
şeau fermierii. Ca să-i liniştească pe copii, le poves- 
tea de acea lume mai bună în care norocul se mă- 
sura în veșnicie şi unde oamenii cu pielea de toate 
culorile aveau parte în mod egal de fericire, dacă 
duseseră pe pămînt o viaţă umilă şi făcuseră fapte 
bune. 

Indienii, lipsiţi de arme și sleiţi de foame, gîn- 
deau altfel despre fericire decît predicatorul. Dar 
nu erau în stare să i se opună. Ochii le lucean de 
ură, și obrajii lor supţi erau cenușii. Cei care nu 
pierdeau în mod nemijlocit pe cineva stăteau nemiş- 
caţi, iar ţipetele mînioase și zbaterile infructuoase 
ale celorlalţi păreau să n-aibă asupra lor nici un 
efect. Astfel luă sfîrșit drumul care urma să ducă 
un mic grup de oameni persecutați și hăituiţi pînă 
în ţara speranței : la capătul lui se afla din nou ia- 
dul sclaviei. Poarta se închise în spatele noilor 
sclavi şi a supraveghetorilor lor. Soldaţii îi goniră 

pe indieni de lîngă clădirea comandamentului, îna- 
poi, în interierul lagărului. 

Pe neașteptate, Rhea se pomeni singură în faţa 
tatălui ei mort ; încremenirea care o cuprinsese se 
destrămă. Nevoia de a acţiona fu mai tare decît 
durerea și tristeţea ei. Trebuia să-și înmormînteze 
tatăl și trebuia să-l elibereze pe Robin, pe care albii 
îl uitaseră acolo, în închisoare. Toate acestea îi 
dădură puterea să păşească în faţa generalului şi 
să-i spună : 

— Domnule general, ne-aţi vorbit de pămînt și 
de pace. Tatăl meu a crezut ceea ce spuneaţi. De 
aceea a venit cu Robin şi cu mine în lagărul dum- 
neavoastră. Oamenii dumneavoastră l-au împușcat 
pe tatăl meu, iar pe Robin l-au vîrît la închisoare. 
Pe tatăl meu nu-l mai puteţi învia. Daţi-mi-l îna- 
poi pe Robin, pe altcineva nu mai am pe lume. 

Jesup o privi lung. Se simţea groaznic de depri- 
mat și ar fi dorit să se afle undeva, într-o fermă 
singuratică, unde nu există război, nici lagăre și 
nici soldaţi. Dar o asemenea fermă nu exista pen- 
tru el. Purta uniforma armatei, crescuse în armată ; 
armata era viaţa lui. Nu putea să fugă de ea ca să 
scape, chiar dacă în unele clipe o ura. O asemenea 
clipă era și aceasta — în timp ce privea obrazul 
mic al fetei pe care șiroiau lacrimile. Dar clipa e 
scurtă. Giîndurile lui se întoarseră către acţiunile 
militare ce vor urma, fără doar și poate, evenimen- 
telor desfăşurate în ultimele ceasuri. Încercarea de 
a pune capăt războiului printr-un nou tratat de 
strămutare eșuase. Acum, inamicului trebuia să i se 
dea cîteva lovituri hotăritoare din punct de vedere 

militar, înainte ca vestea despre întîmplările de as- 
tăzi să pătrundă pînă la indieni. Ştirea despre 
moartea lui Jumper se va răspîndi. Poate că pentru 
o vreme ea va semăna derută în rîndurile semino- 
lilor. Trebuia să profite de acest timp, ca să-i lo- 
vească. 

— Dacă ești fiica lui Jumper, atunci îl cunoști 
și pe Osceola și pe Miconopi ? 

— Da. 

— Robin locuia și el în satul vostru ? 

Fata cumpăni cam ce gînduri ar fi putut să aibă 
generalul cu această întrebare. În cele din urmă 
aprobă dînd din cap. 

Jesup se interesă la Whipple de ce fusese vîrît 
băiatul în închisoare. Whipple povesti de furtul să- 
vîrşit în bucătărie şi mai adăugă o serie lungă de 
alte fărădelegi : 

— Este unul dintre cei vinovaţi de greutăţile pe 
care le întîmpinăm cu aprovizionarea, pretinse el. 

Dar generalul nu mai asculta. Își întocmise 
planul. 

— Ordonaţi să se prezinte imediat la mine toţi 
ofiţerii şi subofiţerii. Trebuie să le fac unele comu- 
nicări. 

După ce Wipple îi transmise aghiotantului său 
ordinul generalului, acesta explică mai departe : 

— Deocamdată lagărul și-a îndeplinit menirea. 
Vremea negocierilor și a menajării susceptibilită- 
ților a trecut. Este meritul dumitale, locotenente 
Whipple, că ai contribuit în bună măsură la înde- 
plinirea acestei meniri. De-acum încolo, cuvintul 


204 WALTER PUSCHEL 


hotărîtor trebuie să-l rostească armele. Ultima du- 
mitale obligaţie de serviciu, în calitate de coman- 
dant al lagărului, va fi să-i transporţi încă astăzi 
în port pe seminolii care au rămas pentru a fi îm- 
barcaţi. După aceea, dumneata și oamenii dumitale 
veţi fi repartizaţi unităţilor de combatanți. 

__ Locotenentul Whipple nu fu în stare nici măcar 
să spună „Am înţeles!“ deşi nimic de pe lumea 
aceasta nu-i pătrunsese mai adînc în creier decît 
această formulă militară. 

Generalul păși încet către clădirea comandamen- 
tului. În timp ce mergea, se mai întoarse o dată și 
spuse : 

— Pe băiat îl iau cu mine în fort ca să-l sancţio- 
nez. Sînt aici anumite chestiuni în joc, de care tre- 
buie să avem o deosebită grijă. Fata, numită Rhea, 
mă va însoţi şi ea. lar dumneata vei lua măsuri ca 
Jumper să fie înmormîntat cum se cuvine. 


Capitolul XIV 


— Așază-te, băiete ! 
Robin clătină din cap. Îl mai dureau încă înche- 
ieturile miinilor din pricina frînghiei cu care fusese 

legat de cal în timp ce era dus la fortul Brooke. Po- 
vestea cu frînghia fusese măcar o treabă cinstită. 
În schimb, bunăvoința generalului îi trezea neîn- 
credere. 

— Bine, cum vrei ! 

Generalul își aprinse o ţigară de foi și-l examină 
pe băiatul care stătea în faţa lui. Tînărul avea braţe 
mlădioase, era puternic şi părea inteligent. Gene- 
ralul îşi spuse că, folosind o oarecare abilitate, va 
reuși să-l cîştige pe băiat pentru planurile lui. 

— Furtul de bunuri aparținînd armatei se pe- 
depsește în anumite cazuri cu moartea, ştiai asta ? 

— Nu. 

— Cu atit mai rău pentru tine. Fiindcă, după cum 
se ştie, ignoranţa nu te apără de pedeapsă, iar în 
cazul că vei mai încerca să scapi și de data asta cu 
faţa curată, tot n-o să-ți prea vină la îndemînă, fi- 
indcă atunci va răspunde fata în locul tău. 

Robin fu cuprins de spaimă. Generalul plănuia o 
miîrșăvie împotriva Rheei. Trebuia să împiedice 
acest lucru, oricare ar fi fost urmările ! 

— Rhea nu are nici o legătură cu slănina pe care 
am furat-o. Nici măcar nu ştia ce aveam de gînd. 

— Asta o spui tu. Ea spune însă altceva. Recu- 
noaşte că te-a instigat să comiţi furtul. Probabil că 
nu numai furtul acesta, ci și altele, care apoi au fă- 
cut ca aprovizionarea în lagăr să sufere foarte mult 
În favoarea ei, sînt dispus să cred că tatăl ei a fost 
de fapt instigatorul tuturor acestor fărădelegi. Dar 
cu toate acestea va trebui s-o judecăm pe ea, fiindcă 
el e mort. 

Iat-o că apăruse primejdia ce se ascundea în- 
dărătul bunăvoinţei generalului. Creştea într-una 
devenind tot mai amenințătoare și Robin nu știa 
cum ar putea s-o înlăture. 

— E o minciună! strigă el. Teama să nu i se 
întîmple ceva fetei îl făcu să-și piardă cumpătul. 
E nevinovată ! Numai a mea a fost ideea să mă 
duc la Cooky, fiindcă o vedeam plîngînd de foame. 

Lui Jesup îi părea rău de băiat. Ştia că Robin 
spunea adevărul și că din clipa în care ajunsese în 
lagăr trecuse prin mari suferinţe. Nu merita, în- 
tr-adevăr, această nouă încercare. Dar dacă Jesup 
voia să-și atingă ţinta, nu putea să-l scutească pe 
Robin de acest chin. 

— Mi se pare că încă nu ţi-ai dat seama în ce si- 
tuație se află fata, începu el din nou. Există des- 
tule legi care vă pot duce pe amindoi la spînzură- 
toare, te rog să mă crezi. De asemenea, există și 
vameni care au tot interesul să se întîmple așa. 

— Dar Rhea e nevinovată ! strigă Robin. 

— În primul rînd nu cred că e așa cum spui, și 
în al doilea rînd de asta nu-i pasă nimănui nici cît 
negru sub unghie. Dar tu eşti un băiat inteligent. 
Te sfătuiesc deci să-ţi foloseşti capul ca să judeci, 
nu să tipi. În lagăr au dispărut provizii. Ai fost 
prins în timp ce furai, iar fata căpeteniei Jumper a 
mărturisit că ea te-a îndemnat s-o faci. Coman- 
dantul lagărului te acuză şi de alte furturi. Şi acum, 
spune-mi, cui crezi tu că-i va da crezare tribuna- 
lul militar — ţie, sau unui ofițer al armatei ame- 
ricane ale cărui declaraţii sînt sprijinite pe deasu- 
pra și de fapte ? 

Robin nu răspunse. Se văzu din nou în faţa lu: 
Raynes și-l auzi spunînd : „Sclavul Robin va fi ars 
pe rug !“ Se gîndi la ceea ce îi spusese Sammy des- 
pre dreptate și nedreptate : Tu eşti întotdeauna vi- 
novat pentru că ai pielea neagră ! Deşi mîinile nu-i 
mai erau legate, i se părea că poartă cătuşe de fier. 
lar lucrul cel mai rău era că scăpase o dată de jan- 
turi ca apoi să şi le pună singur, din proprie voinţă. 

— Vezi, cu toată inteligenţa ta nu mai ai ce rás- 
punde, urmă generalul triumfător. Faci pe îngerul 
păzitor încercînd s-o ocrotești pe fată, dar în rca- 
litate ai adus-o în cea mai îngrozitoare situaţie din 
cîte se pot imagina. 

— N-am vrut asta, domnule general, zise Robin 
chinuit. Rhea suferea de foame și eu am vrut s-o 
ajut... 

— Toate astea mi le-ai mai spus o dată. Te văi- 
căreșşti într-una, ca o muiere. Dar dacă o ţii una 
şi bună nu înseamnă că o şi dovedeşti ; de altfel, în 
felul acesta nici n-o poţi ajuta pe fată. În definitiv, 
de cîtă vreme vă cunoaşteţi ? 

De răspunsul la această întrebare depindea soarta 
lui Robin și a Rheei. Bineînţeles că Robin nu ştia 
asta, dar pentru el un singur lucru era limpede : nu 
trebuia să recunoască nici o clipă că era un sclav 
fugit. 

— Am copilărit împreună. 

— Unde? 

— La Big Hammock Settlement şi la Mulatto 
Girls Town. 

Generalul dădu din cap satisfăcut. Era tocmai 
ceea ce sperase și el. 

— Dacă te conducem pînă în teritoriul indian, 
vei reuși să găsești drumul pînă la Mulatto Girls 
Town ? 

Un val uriaş de speranţă învălui făptura băia- 
tului. Cu cîteva clipe mai înainte, Jesup vorbise de 
judecată şi de moarte, şi iată că acum îl întreba 
de așezările seminole. Așadar, condamnarea lui nu 
era încă un fapt hotărît ! 

— Există o singură posibilitate să-ţi salvezi 
capul şi pe cel al prietenei tale, una singură. Gene- 
ralul făcu o pauză plină de înţeles pentru a subli- 
nia însemnătatea deosebită a cuvintelor sale. Vei 
conduce un detașament de oameni de-ai mei spre 
Mulatto Girls Town. Cu puţin înainte de a vă 
atinge ţinta, vei mai primi o anume însărcinare. 
Dacă o vei duce şi pe aceasta la bun sfîrșit, sînteţi 
salvaţi. Dar numai atunci. 

Gândurile se învălmășeau în capul lui Robin. í 
se cerea să-i trădeze pe seminoli. Dar el putea să 
primească şi apoi, pe drum, să fugă. În decursul 
lungului marș prin pădurile virgine şi prin mlaștini 
poate că va găsi un prilej să se facă nevăzut. 

— Sînt sigur că acum te gîndeșşti că vei reuși să 
fugi lăsîndu-ne astfel cu buzele umflate, spuse ge- 
neralul, de parcă ar fi ghicit gîndurile lui Robin. 
Scoate-ţi asta din cap, băiete. Chiar atît de proşti 
nu sîntem. Fiindcă e de la sine înţeles că fata o să 
vină şi ea cu noi şi atunci ea va avea de suferit dacă 
tu ai să faci vreo nerozie. Există multe feluri de a 
muri și nici unul dintre ele nu e plăcut. Dar ea va 

muri de cea mai îngrozitoare moarte de care a mu- 
rit vreodată un om, dacă tu nu vei îndeplini fiecare 
dintre ordinele ce ţi le vom da. Asta ţi-o promit pe 
onoarea mea de ofiţer al glorioasei noastre armate. 

Lui Robin i se uscă gâtul. Înghiţea anevoie. Ochii 
lui rătăciră peste o hartă a Floridei, atîrnată în spa- 
tele mesei de lucru a generalului. Între Tampa, por- 
tul situat la apus și în care se afla el acum, şi aşe- 
zarea seminolilor, care devenise patria lui, se aflau 
păduri, lacuri și mlaştini ; se aflau zece zile şi zece 
nopți de drum. Oare toate acestea puteau oferi mä- 
car o singură posibilitate de evadare pentru el şi 
pentru Rhea ? Nu era de loc sigur. Dar dacă nu 
primea propunerea generalului, atunci şi el, și fata 
erau pierduţi, de asta nu se îndoia cîtuşi de puţin. 
Şi cu toate acestea mai şovăia încă să ia o hotărire. 

— Ce fel de însărcinare urmează să capat acolo, 
pe drum ? 

— Cu puţin înainte de a ajunge la Mulatto 
Girls Town, ai să porneşti singur pînă în sat. Ai să 
le spui seminolilor că ai fugit de la noi şi unde ar 
putea să ne găsească. Ţi se va indica foarte exact 
locul unde ne vor găsi. 

— Şi dacă le voi spune adevărul ? 

— Atunci vei pronunța singur condamnarea la 
moarte a fetei. lar indienii, oricum, nu vor reuşi să 
ne învingă. Despre asta să n-ai nici o grijă. 

Ce-i mai rămăsese băiatului altceva de făcut de- 
cît să primească propunerea generalului ? Ea în- 
semna că va mai rămîne în viaţă cel puţin zece 
zile. Ea însemna că va fi din nou împreună cu 

Rhea. lar dacă trebuia să moară, atunci va muri 
împreună cu ea, undeva în pădure, acolo unde se- 
minolii se luptau pentru pămîntul lor. Următoarele 
zece zile urmau să fie hotărîtoare în ceea ce pri- 
veşte viaţa și moartea. Era tînăr şi nici nu se gîn- 
dea să renunţe măcar la o singură zi de viaţă. Voia 
să lupte pentru viața lui și pentru cea a fetei, fără 
cruţare, cu toate mijloacele și pînă la ultima bătaie 
a inimii. 

— Vă voi împlini toate dorinţele, master ge- 
neral ! 

O linişte imensă îi cuprinse întreaga făptură, şi o 
dată cu ea un simțămînt de forţă neînfrînată. 


Capitolul XV 


Corpul expediționar se compunea din 
trei companii. Comanda supremă o preluase chiar 
generalul Jesup. O campanie reuşită era la ora ac- 
tuală singurul argument care-l putea ajuta în ca- 
drul explicaţiilor ce le va avea cu Washington-ul. 
Că aceste explicaţii vor trebui să aibă loc — de asta 
va avea grijă senatorul Jeffers. Iar dacă el, Jesup, 
va fi silit să răspundă cu cuvîntul şi cu pana, atunci 

înfrîngerea lui era pecetluită. Numai o biruinţă ob- 
ținută cu ajutorul armelor îl mai putea ajuta. Fie- 
care companie era echipată cu un tun uşor şi trei- 
zeci de puşti. Dacă reușea să se strecoare cu această 
armată dinspre apus spre locul unde se afla con- 
centrată forţa principală a seminolilor, atunci fără 
îndoială că această lovitură, dată prin surprindere, 
trebuia să-i reuşească ; de cînd seminolii își muta- 
seră către est punctele lor de sprijin, fuseseră în- 
totdeauna atacați de trupe pornite de la forturile 
răsăritene, deoarece predecesorii săi nu voiau să-și 
asume răspunderea unui marş atît de lung. El so- 
cotea însă că sosise timpul să se dea o lovitură ho- 
tărîtoare indienilor. La puţine zile după nefericita 
telegramă din Washington, primise vestea despre 
înfrîngerea suferită de o parte dintre trupele ră- 
săritene, în imediata apropiere a lacului Okeecho- 
bee. Din câte îi cunoştea el pe indieni, își sărbăto- 
reau victoria zile și zile în şir. De asemenea, carac- 
terul special al acestui război trebuia să fi creat în 
rîndurile căpeteniilor părerea că un atac pornit în- 
tr-un timp atît de scurt este cu neputinţă de execu- 
tat. Luptele în pădurea virgină nu permiteau am- 
belor părţi decît deplasarea unor unităţi mici. Cind 
unul dintre forturi pierdea o companie, dura luni 
de zile pînă ce efectivul său de luptă era refăcut și 
se putea trece la o nouă acţiune ofensivă. Cerceta- 
şii seminolilor vor ţine sub observaţie forturile Mel- 
lon şi Gardener. În mod normal, nu trebuiau să 
conteze pe un atac pornit dinspre lacul Okeechobee 
asupra flancului lor sudic. Şi tocmai de aici voia 
el să-i atace. Iar dacă va reuși. cu ajutorul lui Ro- 

bin, să înşele posturile de pază indiene, atunci o vic- 
torie hotărîtoare era sigură. 

În fruntea companiilor pusese oameni cu expe- 
rienţă. Numai compania a treia era comandată de 
incapabilul Whipple. Era răsplata pentru neplă- 
cerile în care îl virise comandantul lagărului, cînd 
se aliase pe ascuns cu senatorul Jeffers. Pentru ca 
această măsură cu scop educativ să nu aibă deza- 
vantaje asupra acţiunilor militare, îi dăduse lui 
Whipple ca adjutant pe sergentul Luke. Același 
Luke răspundea faţă de el și pentru Rhea şi Robin. 


Rhea şi Robin se văzură abia în ziua plecării.” 
Generalul socotise că este mai bine ca pînă atunci 
băiatul să fie tratat ca un deţinut. Voia ca Robin să 
simtă cît mai limpede cu putinţă în ce situaţie se 
află. 

O dată cu începerea expediției, atitudinea lui se 
schimbă : începu să-i trateze pe Rhea și pe Robin ca 
pe niște membri ai corpului expediționar, deși luă 
măsurile cele mai severe ca nu cumva să se înde- 
părteze prea mult amindoi deodată. 

Rhea se afla lîngă caii gata înșeuaţi, cînd Robin 
o revăzu pentru prima oară după despărţirea lor. 
Faţa ei era serioasă și numai licărirea slabă din 
ochii ei mărturisea bucuria revederii. Robin apucă 
mîna pe care ea i-o întinse, pe urmă o trase pe fată 
la pieptul lui și-i apăsă capul pe obraz, în timp ce-l 
năpădea un simțămiînt cald de fericire. Orice i-ar 
fi adus zilele următoare, era ferm hotărît să nu se 
mai despartă niciodată de Rhea. 

Mantia albastră, întunecată a nopţii se aşternu 
peste tabără, împodobită cu bijuteriile sclipitoare 
ale stelelor şi cu broşa de aur a lunei. Era aceeaşi 
lună care strălucea şi peste Mulatto Girls Town. 
Robin trase pătura pînă peste umerii fetei şi cu o 
mișcare uşoară o mîngiie pe părul scurt. 

— Curând vom fi din nou acasă, şopti el. 


În zorii zilei, o dată cu primul nechezat al cailor, 
porniră la drum. leşiră din tabără însoţiţi de hămă- 
itul cîinilor vagabonzi. Curînd, turnurile de pază 
ale fortului Brooke rămaseră în urma lor, iar pilcu- 
rile de palmieri din golful Tampa se cufundară în 
iarba preriei, înaltă cît un stat de om. În jurul călă- 
reţilor nu se auzea decît tropotul surd al copitelor, 
zumzetul miliardelor de insecte care, scăpate de ră- 
coarea nopţii, se ridicau din ierburi, și cîrtitul spe- 
riat al păsărilor gonite din cuiburile lor. 

Se adăpostiră sub coroana cu frunziş rar a unui 
pîlc de palmieri, pentru a scăpa de arşiţa amiezii. 
Deşi deocamdată nu trebuiau să se teamă de indi- 
eni, generalul Jesup interzise oamenilor să vîneze. 
Îşi astîmpărară foamea cu carne rece și băură din 
bidoanele de campanie apa călduţă cu gust sălciu. 
Soldaţii erau întinși în iarbă ; unii dormeau, alţii ju- 
cau zaruri sau cărţi. Robin socoti că venise timpul 
sa-i distreze puţin pe oameni şi în special pe cel 
care avea misiunea să-l supravegheze, pe sergentul 
Luke. Cu cît se vor încredința mai repede că este un 
clovn inofensiv şi un măscărici simpatic, cu atit mai 
bine. Venise timpul să profite de anii de învăţătură 
din circul lui Smith. 

— Cînd pornim mai departe, domnule sergent ? 
întrebă şi se întinse lîngă Luke. 

— La două şi jumătate, mă, obrăznicătură, mî- 
rîi sergentul. 

— Puteţi să-mi spuneţi cât timp mai e pînă 
atunci ? 

-— Sigur că pot, dar nu văd ce ai de cîştigat dacă 
ai să ştii. 

— Se zice că timpul valorează bani. Şi tare aș 
vrea să știu cît de bogat sînt. 

Luke rîse și-și duse mîna la buzunar. Rîsul îi în- 
cremeni pe buze şi pe faţa lui se zugrăvi neliniștea. 

— Drace ! exclamă el. Unde mi-o fi ceasul? 
Lanţul e aici, dar ceasul, ia-l de unde nu-i! Nu-i 
a bună, trebuie să fie vreo vrăjitorie la mijloc! 

— Da, mi-e teamă că aşa e, întări Robin îngri- 
jorat. lar faptul că v-aţi pierdut ceasul nu e cea 
mai mare nenorocire. Fără ceas soldatul se mai des- 
curcă în pustietatea asta. Dar fără cal nici că poate. 

Sergentul se uită la Robin de parcă s-ar fi în- 
doit că băiatul mai e în toate minţile. 

— Cum adică, fără cal ? Ce legătură are calul cu 
ceasul meu ? 

— O legătură mai strînsă decât credeţi, master 
sergent. Dar, ca să fiu sincer, mi-am dat seama ce 
se va întîmpla. Murgul dumneavoastră e un ani- 
mal foarte 1steţ. Aleargă, de-ai crede că zboară. 
Din păcate, aici nu e lucru curat. V-aţi uitat vreo- 
dată atent la ochii lui ? Sînt ochii unui corb perfid. 
Eu mi-am dat seama încă din prima zi. „Fără în- 
doială că-i iute ca o pasăre, mă gîndeam. Dar să 
sperăm că nu are şi alte însușiri, moștenite de la 

stăpînul lui“. Şi acum, uite că se vede limpede: a 
moştenit de la el înclinarea către furat. Cînd o fiară 
ca asta vede un inel, un ban sau alt obiect strălu- 
citor, se năpusteşte asupra lui așa cum se repede 
diavolul la un biet suflet. Un corb ştie cum se umblă 
cu asemenea lucruri : le piteşte în cuibul lui sau le 
duce în casa vreunui sărman bătut de soartă, şi în 
felul acesta îl face să nu mai doarmă noaptea, fi- 
indcă nu ştie dacă să le păstreze sau să le ducă la 
şerif. Dar un cal are un gîtlej cît un burlan de 
sobă ! Îţi înghite un ceas cît ai bate din palme, iar 
după aceea e mulţumit cînd vine unul de-l împușcă, 
fiindcă numai moartea îl mai poate scăpa de chi- 
nurile îngrozitoare care-l cuprind. Un soldat care 
depinde în pustietate de un asemenea cal nu prea 
are motive să fie vesel. 

Surpriza neplăcută care se citea pe faţa lui Luke 
făcu loc unei uimiri amuzate : 

— Fir-ar să fie, măi băiete, dar ce te-a apucat ? 
Te trezeşti vorbind deodată şi trăncăneşti cît trei 
avocaţi la un loc. Nu ţi-e bine ? 

Robin se ridică şi-l apucă pe Luke de mînă. 

— Veniţi cu mine, master Luke, dacă ne apu- 
căm imediat de treabă, poate că mai putem să sal- 
văm calul, ba poate că şi ceasul. Îl trase pe Luke, 
care se lăsa greu, sculîndu-l din culcușul lui, şi 
alergă pînă la cal. Se vede după el că e o corcitură 
de corb, spuse. Iute ca o pasăre, dar şterpeleşte tot 
ce-i cade sub bot. 

Păși lîngă cal, îl apucă de căpăstru, trase de ză- 
bală silind animalul să-şi deschidă, cu un neche- 

zat, botul, își vîrî mîna cu iuţeala fulgerului în gît- 
lejul lui, şi-i întinse lui Luke, care era de-a drep- 
tul buimăcit, ceasul de argint legănîndu-i-l pe 
sub nas. 

— Ei, am avut mare noroc, mai adăugă cu faţa 
cît se poate de serioasă. Zece minute mai tîrziu, ar 
fi trebuit să-i tăiaţi calului burta ca să puteţi afla 
cît e ora. 

Luke se uită la el cu ochii holbaţi, rise cam nesi- 
gur, pe urmă privi dînd din cap către ceas. 

— Vlite că nu mai ştiu ce să cred. Nu mai sînt 
în toate minţile, sau calul e într-adevăr posedat de 
diavol ; nu cumva cel care se ocupă de asemenea 
treburi necurate ești chiar tu ? 

— Aș vrea să fie așa, răspunse Robin. Mi-ar fi 
fost de folos în lagăr. Atunci Rhea şi cu mine n-ar 
fi trebuit să flămînzim, și nici n-ar mai fi fost ne- 
voie să mă las băgat la închisoare. De multe aș fi 
putut să scap dacă eram vrăjitor, vă rog să mă 
credeţi. 

Sergentul îl bătu cu mîna pe umăr. Cunuștea con- 
diţiile din lagăr și-i părea rău de băiat. 

— Bine, bine, băiete, ştiu că n-aţi dus-o prea 
ușor acolo. Nu eu sînt cel care a inventat lagărele. 
Dacă aș fi avut şi eu un cuvînt de spus... 

Luke se întrerupse, deoarece locotenentul Whip- 
ple venea către el. Așa se face că Robin nu află ce 
s-ar fi întîmplat dacă sergentul Luke ar fi avut şi 
e] un cuvînt de spus. 

— Pînă la următorul popas, compania noastră 
va forma avangarda. Ai face mai bine, sergent, să 

pregătești oamenii pentru marș, în loc să te plimbi 
cu negrul ăsta, zise Whipple cu asprime. 

— Am cercetat terenul cu scoutul nostru, răs- 
punse Luke şi se depărtă. 

Mulţumit, Robin porni cu paşi mici și iuți după 
el. Din pricina lui, sergentul își minţise superiorul. 
Robin era mulţumit că se întîmplase așa. 

Cind soarele scăpătă la asfinţit, companiile 
ajunseră în pădurile întinse de ferigi. La adăpos- 
tul unor tufișuri de palmieri pitici, care creșteau ici, 
colo în pădure, soldaţii aprinseră focuri mici la 
care fierseră mălai şi carne. Din ordinul lui Jesup, 
posturi de santinelă asigurau locul de popas. Dar 
noaptea se scurse fără nici un fel de întîmplare 
neprevăzută. 

În dimineaţa următoare porniră drept către sud. 
Pădurea de ferigi se rărea. Ajunseră pe un teren 
mlăștinos, acoperit cu hăţişuri încîlcite de mără- 
cini. Cum mlaștinile erau cu neputinţă de străbă- 
tut, Jesup decise să fie ocolite. Coloana înainta 
chiar în marginea smiîrcului. Către după-amiază 
unul dintre cai căzu şi-şi rupse un picior. Fu îm- 
pușcat și lăsat acolo. Doi vulturi se apropiau de 
hoit descriind cercuri largi. 

Faţa lui Whipple se întunecă. Vulturii îi evocau 
întotdeauna zilele acelea depărtate de campanie în 
care îi părăsise la voia întîmplării pe camarazii săi 
răniţi. Ar fi vrut să se întoarcă acasă, la viaţa tih- 
niţă din spatele frontului. Fu cuprins de ciudă cînd 
se gîndi la soţia lui care locuia în vila cea confor- 
tabilă. Ambiţia şi lăcomia ei purtau vina nenoro- 
cirii lui. Simţi nevoia să găsească pe cineva asupra 

căruia să-și descarce obida şi atunci îşi mînă calul 
spre Robin şi Rhea, care călăreau alături. Dar cînd 
întîlni sclipirile reci din ochii fetei, i se păru că 
se află în faţa unui războinic seminol. Îi pieri pofta 
să mai caute un ţap ispăşitor şi hotärî să treacă la 
alt subiect : 

— Seminolii îşi tratează prizonierii tot atît de 
generos cum vă tratăm noi ? 

Rhea își lovi calul în coaste, ca să-i grăbească 
mersul şi să-l lase pe Whipple în urmă. 

— Nu sîntem prizonierii voştri, îi strigă ca fără 
să se întoarcă, ci am venit din proprie voinţă la voi. 

În lagăr, Whipple n-ar fi lăsat nepedepsit un 
răspuns atît de îndrăzneţ. Dar aici era preocupat de 
gîndul că ar putea el însuși să fie luat prizonier şi 
de aceea își repetă întrebarea. 

— Scalpurile duşmanilor sînt uscate la focul de 
tabără, îl lămuri Robin, binevoitor, iar stîrvurile 
sînt lăsate în seama vulturilor. 

Whipple întoarse calul fără să vrea şi căută din 
ochi cele două păsări de pradă care cu puţin îna- 
inte se roteau în preajma calului mort. Nu se mai 
zăreau. Probabil că-și începuseră sinistrul ospăț. 

Se uită din nou către Rhea : 

— Nu cumva să-ţi treacă prin minte că l-am 
omorît dinadins pe tatăl tău. L-am prețuit, după 
cum preţuiesc pe orice războinic viteaz. Numai îm- 
prejurările sînt vinovate de soarta lui nefericită. 
Şi-a ieşit din fire şi s-a repezit la mine cu cuțitul. 
Mă aflam în legitimă apărare cînd am tras. De 
fapt, numai Jeffers, senatorul ăla lacom de bani e 
vinovat de tot ceea ce s-a întîmplat. Eu primesc or- 

dine şi trebuie să le execut. Dar el şi cei de-o teapă 
cu el s-au vîrît în politică. Pe cel care nu joacă după 
cum îi cîntă ei îl nenorocesc pe toată viaţa. 

Vorbise cu voce tare, ca Rhea să-l poată auzi: 
cu toate acestea, ultimele cuvinte erau rostite mai 
mult pentru el însuși, ca un fel de justificare faţă 
de conştiinţa sa și mai ales ca să se liniștească. 

Dar nu reuși. Cu cît se apropiau mai mult de 
teritoriul indian, cu atît era mai speriat. Seara, cînd 
se zvîrcolea pe pătura lui negăsindu-şi somnul, i 
se părea că simte în aer duhoarea, cu iz de fum, a 
scalpurilor care se uscau. 

După două zile de drum foarte obositor prin pă- 
durile virgine, ajunseseră, într-o după-amiază tîrzie, 
pe malul lui Kissimee, nu departe de vărsarea lui 
în lacul Okeechobee. Jesup dădu semnalul de oprire 
și porunci să se treacă imediat la construirea de 
plute. Pe un banc de nisip se aflau cîţiva aligatori. 
cenușii și șterşi, ca niște bușteni aduși de ape. Cînd 
soldaţii începură să taie o potecă printre trunchiurile 
înctlcite de pe mal, uriașele reptile se aruncară în 
apă cu mișcări greoaie. 

Whipple se uită abătut către general. Gîndul de 
a străbate un fluviu în care se bălăceau asemenea 
fiare dornice de pradă, și încă pe o plută care se 
clătina, îl înfiora pînă în adîncul sufletului. 

— Nu credeţi că e prea riscant, domnule gene- 
ral, să transportați trei companii cu tunurile lor pe 
niște ambarcaţiuni nesigure și pe deasupra peste o 
apă în care se află asemenea animale periculoase ? 
De altfel, pînă vor fi gata plutele, se întunecă. 

— Vă mulţumesc că mi-aţi atras atenţia, răs- 
punse generalul batjocoritor. Dacă puteţi să-mi in- 
dicaţi un mijloc mai bun de a străbate fluviul, vă 
voi fi foarte recunoscător. 

Locotenentul se uita la superiorul lui cu o faţă 
de prostănac pe care se oglindea spaima. Deschise 
de cîteva ori gura să răspundă, dar cum nu-i veni 
in minte altă soluţie, oricîtă silință şi-ar fi dat, 
tăcu. 

Sfirşiră cu construcţia plutelor chiar înainte de a 
se întuneca. Nu mai era posibil să se treacă între- 
gul efectiv pe celălalt mal înainte de căderea nop- 
ţii, căci rîul Kissimee, alimentat din belșug de apa 
revărsată din regiunea muntoasă Orlando, avea un 
curs destul de iute. Generalul ordonă doar ca ul- 
timele raze de lumină să fie folosite pentru a în- 
tinde peste rîu o frînghie, cu ajutorul căreia pluta 
să poată fi trasă pe suprafaţa apei în zorii zilei. 

Sergentul Luke legă frînghia de un copac, în lo- 
cul de unde porneau ramurile, cam la înălţimea 
umerilor săi, pe urmă trei oameni trecură ambar- 
caţiunea greoaie peste rîu, împingînd-o cu prăjini. 
Cînd se apropiară de celălalt mal, erau destul de 
departe de locul de unde porniseră, deviaţi fiind de 
curent. A fost nevoie de eforturi uriașe pentru a 
ajunge la locul de debarcare dinainte stabilit. După 
cîteva încercări zadarnice, pînă la urmă reușiră, şi 
Luke putea să lege frînghia în partea cealaltă și 
astfel s-o întindă peste rîu. Cu ajutorul odgonului, 
drumul de înapoiere fu parcurs mult mai repede. 
Cu toate acestea, pînă cînd echipa putu să pună din 
nou piciorul pe pămînt ferm, se lăsase întunericul. 


ROBIN ȘI FIICA ȘEFULUI DE TRIB 281 


Oamenii traseră pluta pe mal și o legară cu frîn- 
ghii. Soldaţii se înveliră în pături și se culcară. Le 
fusese interzis să aprindă focul. Jesup postă santi- 
nele într-un semicerc larg în jurul taberei, urmînd 
a fi schimbate la fiecare două ore. 

Ca întotdeauna, Robin şi Rhea se întinseră în 
imediata apropiere a sergentului. Amîndoi erau 
peste măsură de osteniţi de eforturile depuse în ul- 
timele zile. Cu toate acestea, băiatul prinse mîna 
fetei într-a lui şi-i şopti : 

— Caută să nu adormi, înţelegi ? 

Fata răspunse printr-o apăsare a miîinii: înţe- 
lesese. Simţi un val fierbinte care-i cuprindea 
inima. Trebui să facă un efort ca să respire linış- 
tit, pentru că-și dădea seama că îndemnul lui Ro- 
bin însemna fuga ! Gindurile i se învălmășeau, se 
roteau toate în jurul întrebării: „Cum ?!“ Şi fi- 
indca tocmai astăzi Robin voia să pună în aplicare 
planul lor, îşi închipui că avea de gînd să fugă cu 
pluta. Dar cum ar putea ei să împingă în apă 
trunchiurile groase, legate între ele, fără să fie 
descoperiţi ? | se părea un lucru cu neputinţă. lar 
o fugă pe uscat, printre santinelele așezate în lanţ, 
avea astăzi tot atit de puţini sorţi de izbîndă ca și 
în celelalte zile. Rhea nu izbutea să înţeleagă. 

Robin însă nu se gîndea nici să se strecoare prin 
lanţul de santinele şi nica la o fugă cu ajutorul plu- 
tei. Unor asemenea încercări el le dădea tot atît 
de puţine șanse de reușită ca și Rhea. Deşi la prima 
privire planul lui părea mult mai periculos, Robin 
socotea că avea totuşi un avantaj: santinelele nu 
și-ar fi putut închipui niciodată că el va alege un 

asemenea mijloc de fugă. Misiunea lor principală 
era să păzească tabăra de atacuri indiene. Un ast- 
fel de atac putea să vină numai dinspre uscat. Chiar 
dacă seminolii observaseră tabăra de noapte de pe 
malul lui Kissimee, ceea ce nu era de loc proba- 
bil, le-ar fi fost cu neputinţă să facă rost din senin 
de o flotilă de canoe, ca să poată ataca cu succes 
dinspre rîu. lar Jesup, cunoscînd aceasta, îşi insta- 
lase posturile de pază pe uscat. Pentru planurile lui 
Robin această stare de lucruri avea o importanţă 
hotărîtoare. 

Noaptea era luminoasă și senină, cum sîni in- 
deobște nopţile în Florida, dar coroanele dese ale 
pădurii virgine abia dacă lăsau să pătrundă cîte o 
rază de lună. Santinelele se zăreau ici, colv, ca 
niște mogildeţe întunecate. Zgomotele atît de felu- 
rite ale nopţii în pădurea tropicală îl încurajau şi 
ele pe Robin în hotărîrea sa. Dinspre rîu răzbătea 
orăcăitul, aducînd cu un grohăit, al unei familii de 
broaște-gigant ; cînd și cînd izbucnea pe ncaștep- 
tate urletul strident al unei păsări de noapte. Cu 
toate acestea, Rhea și Robin nu puteau cu nici un 
chip să se ridice în picioare pentru a încerca să se 
strecoare printre soldaţii adormiţi. E drept că ți- 
pătul unui bitlan ar fi acoperit trosnetul unei ra- 
muri, dar putea în același timp să trezească şi pe 
vreunul dintre cei adormiţi. 

Judecînd după poziţia lunei, era aproape de mie- 
zul nopţii cînd Robin se rostogoli depărtîndu-se la 
cîteva laturi de palmă de Luke. Pe urmă se opri și 
ascultă ţinîndu-și răsuflarea. Sergentul continua 
să sforăie uniform. Robin își ridică mîna ca un sem- 

nal și apoi o lăsă imediat să cadă. Rhea îl înţelese 
şi se tîrî încet către el. Se scurseră cîteva minute 
înainte ca băiatul să îndrăznească următoarea miş- 
care. Dacă voia să nu atingă pe vreunul dintre cei 
ce dormeau, trebuiau să se tîrască de-a lungul cî- 
torva culcușuri. Se aşeză pe burtă, își înfipse coa- 
tele în pămîntul moale și-și trase trupul centimetru 
cu centimetru. Înainte de a-și întinde din nou bra- 
tele în faţă, se oprea şi asculta, aștepta ca Rhea să 
ajungă lingă el, şi abia apoi, neobservind nimic sus- 
pect, se mișca mai departe. În felul acesta alunecară 
cu o încetineală nesfîrșită către țărm. 

Ī se părea că se scurseseră ceasuri pînă ce mfi- 
nile lor tremurătoare se întinseră pentru a pipăi 
trunchiurile grele ale plutei. Rhea era la capătul 
puterilor. Acum, cînd credea că presupuierea ei se 
adeverise şi că Robin voia să treacă peste Kissimee 
cu pluta, era cît pe ce să izbucnească în plins. 

— N-o să izbutim niciodată, șopti ea şi se în- 
cleștă cu deznădejde de buştenii plutei. Nici nu se 
clintesc ! 

Robin îi smulse mîna de pe buştean și șopti prin- 
tre dinţi : 

— Nu te mişca ! 

Pe urmă sări pînă la copacul de care Luke legase 
odgonul, se ridică şi se lipi de trunchi. Imediat 
după aceea, Rhea ajunse lîngă el. Fata gifiia și tre- 
mura din tot trupul. 

— Ce vrei să faci ? 

— Te duc în cîrcă pe frînghie. 

Fata rămase tăcută. În sfîrşit spuse : 

— Asta nu-i cu putinţă ! 

— La circ am făcut-o de-o sută de ori, şopti el. 
«© — Aligatorii... 

— Nu-ţi fie frică, nu pot să zboare ! 

Atunci ea își petrecu brațele pe după gîtul lui, 
şi el simţi pe gură buzele ei fierbinţi și uscate, apoi 
pe obraji, pe ochi. Robin îi puse încet mina pe cap 
şi îi apăsă faţa udă și învăpăiată de pieptul lui, ast- 
fel că fiecare dintre ei nu mai auzea decît bătaia 
inimii celuilalt. 

Pe neașteptate o „desprinse de el, îi şopti scurt 
„Vino !“ şi-i ajută să se caţere pe ramurile cele mai 
de jos. Apoi îi spuse să se urce pe umerii lui. Din 
clipa cînd o prinse cu miinile de glezne și simţi 
mîinile ei la timple, Robin începu să acţioneze cu 
mult calm. Încet, făcu primii paşi. Greutatea celor 
două trupuri apăsa frînghia în jos. El n-o vedea 
decît ca pe o linie foarte subțire. Doar cîteva pi- 
cioare îi despărţeau de curentul apei. Robin rä- 
sufla din greu. Sforţarea supraomenească, încor- 
darea și gîndul primejdiei de moarte făceau ca 
sudoarea să-i țişnească prin toţi porii. După ce ieșiră 
din umbra aruncată de copac, văzu sub ei apa ne- 
gricioasă cu sclipiri argintii. Curînd i se păru că 
apa s-a oprit în loc, iar el lunecă împreună cu 
frînghia, încet, nesigur, peste luciul ei. Această 
mișcare de alunecare îi dădea o senzaţie de ame- 
țeală. Îşi muşcă buzele cu înverşunare ca să scape 
de sentimentul acesta de nesiguranţă. Degetele lui 
se încleștară în gleznele Rheei, de parcă ar fi găsit 
acolo sprijin. Nu ştia cîţi paşi îl mai despărţeau 
de malul salvator, căci nu îndrăznea să-şi des- 
prindă privirea de la picioarele sale, convins că 

altfel s-ar prăbuşi în apă. Iar acolo stăteau la pîndă 
aligatorii. 

Cînd Robin crezu pentru a treia oară că ultimele 
resturi de putere îl părăseau, undele argintii de sub 
picioarele lui dispăruseră transformîndu- -se în pă- 
puriș negricios, mlădiţele îi mingîiau fruntea, iar 
coatele lui întîlniră coaja moale a copacului. Pe 
neașteptate se simţi uşor ca un fulg şi gernu, feri- 
cit şi istovit. 


Capitolul XVI 


Generalul Jesup judecase bine atunci 
cînd, întocmindu-şi planul său de campanie, ţinuse 
seama de obiceiul seminolilor de a-şi sărbători vic- 
toria. Dupä ce indienii biruiseră trupele generalului 
Taylor în bătălia de pe țărmurile lacului Okeecho- 
bee, se retrăseseră în satele lor ca să-și sărbăto- 
rească biruinţa. Tobele răpăiau din nou, zi şi noapte 
răsunau bătăile ritmice ale dansatorilor, în învăl- 
mășeala pestriță a dansurilor de vinătoare şi de 
război. 

La Mulatto Girls Town se aflau din non oaspeţi. 
Printre e: se număra Aligator, împreună cu  răz- 

boinicii săi. Sosiseră în ultima clipă în ajutorul lup- 
tătorilor. Acum făceau un popas pentru a se odihni 
înainte de marşul de înapoiere în satele lor din 
Florida apuseană. Miconopi îl poftise pe Aligator 
la stăruinţele lui Osceola şi ale lui Wild Cat. Cele 
două căpetenii tinere arătaseră înainte vreme o oa- 
recare neîncredere faţă de acest mica șiret ca un 
vulpoi și foarte iubit de către războinicii săi. Dar 
în bătălie fusese unul dintre cei mai viteji. Cu toate 
acestea, socotiră că e mai bine să-l cheme la un sfat, 
ca să se asigure că va fi şi pe viitor un aliat pe care 
se puteau bizui. 

Aligator primi cu bucurie, căci el durea să lămu- 
rească lucrurile într-o consfătuire cu aceste căpe- 
tenii puternice. Mai avea un motiv: mesajul pri- 
mit de la vechiul său prieten Jumper. Aligator era 
singurul mico care primise chemarea. Chiar în ave- 
eași zi plecase însă împotriva lui Taylor și pînă 
acum nu spusese încă nimănui vreun cuvînt despre 
chemare. 

În sfîrșit, sosi seara în care Miconopi invită că- 
peteniile în casa sfatului. Din nou, căpetenia su- 
premă a tuturor seminolilor aminti în cuvinte so- 
lemne marea biruinţă obţinută asupra trupelor ame- 
ricane. Apoi spuse că va trece multă vreme pînă 
cînd albii se vor reface de pe urma acestei lovituri 
şi vor îndrăzni să încalce din nou domeniile semi- 
nolilor. Că socoteşte totuși de cuviință să se ţină 
sfat în legătură cu felul în care se va desfășura mai 
departe războiul. 

Toate căpeteniile, împreună cu Aligator, dădură 
din cap în semn de încuviințare. După aceea, Mi- 

conopi le înfăţişă planul de atac asupra fortului 
Gardener, care pierduse cel puţin o companie în 
ultima bătălie și din această pricină era fără îndo- 
ială veriga cea mai slabă din lanţul format de for- 
turi. Această cuvîntare găsi aprobarea deplină a 
căpeteniilor. 

Cînd Miconopi întrebă cine vrea să-și spună pă- 
rerea în legătură cu această propunere, Aligator 
ceru primul cuvîntul : 

— Sînt pentru atacul asupra fortului, începu el, 
și voi participa la el împreună cu războinicii mei. 
Dar trebuie să comunic sfatului căpeteniilor ceva ce 
preocupă gîndurile mele de cîteva săptămîni. Soco- 
tesc că astăzi a sosit timpul să vorbesc despre asta. 
Înainte încă de plecarea mea către lacul Okeechobee 
am primit o chemare din partea căpeteniei Jumper. 

— Jumper nu mai este mico al seminolilor, este 
un trădător ! se grăbi să spună Osceola. 

— Îl cunosc pe Jumper de mai multă vreme de- 
cît îl cunoaște tînărul meu prieten Osceola, urmă 
Aligator netulburat. N-a fost niciodată laş, iar tră- 
darea era tot atît de departe de el, pe cît sînt de 
departe stelele de meleagurile noastre de vînătoare. 
Poate că Jumper a căzut în grea rătăcire. Asupra 
acestui lucru se cuvine să hotărîm astăzi. 

— Asupra acestui lucru s-a şi hotărît, îi reteză 
Miconopi posac. 

Aligator dădu din cap şi răspunse : 

— Prin urmare, va trebui să ţinem sfat dacă 
hotărîrea a fost dreaptă. Noi am fost în Arkansas 
şi am văzut pămînturile pe care albii vor să ni le 
dea, ca să ne clădim pe ele un cămin nou. Ne-am 

împotrivit, fiindcă albii una spun şi alta fac. Nu 
i-am crezut cînd ne-au făgăduit că-i vor lăsa pe 
fraţii noștri negri să meargă împreună cu noi. 
Şi-acum auziţi ce ne spune Jumper în legătură cu 
asta. 

Cu glas rar, solemn, Aligator citi scrisoarea lui 
Jumper în care era vorba de viaţa din lagăr și de 
pregătirile legate de strămutarea în comun a indi- 
enilor şi negrilor. 

— Am primit scrisoarea lui Jumper înainte de a 
porni cu războinicii mei la lupta împotriva genera- 
lului Taylor. Am luat parte la campanie. ca nimeni 
să nu-mi poată imputa că mă tem de bătălie. Dacă 
sfatul căpeteniilor nu va voi să ţină seamă de che- 
marea lui Jumper. atunci voi lupta mai departe ală- 
turi de voi, după cum se cuvine unui războinic al 
seminolilor. Dar vă rog să priviţi această scrisoare 
ca pe o chemare pe care un mico al seminolilor o 
adresează fraţilor săi din grija sinceră pentru bi- 
nele poporului său. 

Cuvintele lui Aligator fură urmate de o tăcere 
generală. Era un războinic bătrîn şi cu experienţă, 
iar vorbele sale erau rostite cu sinceritate — acest 
lucru era mai presus de orice îndoială. De aseme- 
nea, vorbele lui stăruitoare făceau ca fapta lui Jum- 
per să apară într-o lumină nouă. Cu siguranţă că, 
în chemarea lui, Jumper înfățișa ceea ce credea el 
că este adevărat. 

Osceola era mînios şi în acelaşi timp abătut. 
Ce-ar fi putut răspunde la această scrisoare, decît 
ceea ce spusese întotdeauna cu privire la făgădu- 
ielile făcute de albi ? Oare, repetate mereu și me- 

reu, cuvintele sale nu-și pierdeau puterea de con- 
vingere, așa cum monezile care circulă prea mult 
din mînă în mînă își pierd valoarea ? Oare dorinţa 
de pace îi orbea într-atiît ? Era ea oare mai puter- 
nică decît dorinţa de libertate ? Oare oamenii uitau 
că această pace nu poate exista fără libertate ? Al- 
bii le dăruiau ţinuturi care nu le aparţineau, iar 
pînă la urmă aveau să le ia înapoi. 

— Chemarea lui Jumper nu schimbă cu nimic 
părerea mea despre albi, spuse Osceola. Ei mint, fi- 
indcă trebuie să mintă. Chiar dacă, atunci cînd e 
vorba de lucruri neînsemnate, spun adevărul, acest 
adevăr folosește totuși marii lor minciuni. 

— Biruinţa noastră de lingă lacul Okeechobec 
este şi ea un adevăr de care albii sînt nevoiţi să 
ţină seama, rosti Aligator liniștit. Unul dintre dru- 
murile pe care îl pot alege este să ne strămute în 
Arkansas. De data aceasta împrejurările îi silesc 
să se gîndească foarte serios la strămutare. Și ast- 
fel, viaţa noastră paşnică în Arkansas ar fi rodul 
biruinţei noastre. 

Miconopi își clătină capul într-o parte şi în alta. 
Era cel mai în vîrstă dintre toţi cei de faţă, simţea 
povara războiului ma: puternic decît ceilalţi. Cum 
în luptă trebuia să se bizuie întru totul pe Osceola 
și Wild Cat, la consfătuiri împărtășea din ce în ce 
mai mult părerea lor. Numai în felul acesta putea 
să-și păstreze încrederea războinicilor, și, o dată 
cu ea, poziţia sa de căpetenie supremă a tuturor 
seminolilor. 

— Multă vreme de acum înainte va trebui să 
luptăm cu două feluri de arme, spuse el. Cu pușca 

și cu arma cuvîntului. Dar fiecare la vremea ei. 
Poate că a sosit vremea înțelegerilor — dar asta nu 
se poate încă desprinde din scrisoarea lui Jumper. 
Cred că ar trebui să mai convocăm încă o dată o 
consfătuire a celor mai vechi căpetenii... 

Miconopi se opri în mijlocul cuvîntării sale, căci 
în casa sfaturilor pătrunse un războinic și dădu de 
înţeles prin semne că are o veste importantă. lri- 
tat de întrerupere, căpetenia îi porunci printr-un 
gest să vorbească. 

— Rhea, fata căpeteniei Jumper, și negrul Robin 
s-au întors din lagăr. De pe malul lui Kissimee se 
îndreaptă spre noi trei companii de soldaţi, aşa 
spun ei. 

Citeva clipe în încăpere domni tăcerea. Fiecare 
simţi că hotărîrea fusese luată. 

— Spune-le să intre ! porunci Miconopi. 

Goana prin păduri și prin mlaştini îşi lăsase fără 
milă urmele în înfăţişarea copiilor. Straiele le erau 
zdrenţuite, mîinile şi picioarele acoperite cu răni 
şi zgîrieturi, iar oboseala cioplise feţele lor în li- 
nii aspre. 

— De ce nu s-a înapoiat și Jumper ? întrebă că- 
petenia supremă. 

— E mort, răspunse Rhea încet. 

Chipurile căpeteniilor rămaseră nemișcate. 

— Povesteşte ! 

Fata înfăţişă în fraze scurte evenimentele care st. 
desfășuraseră în lagăr după năvala fermierilor. Pe 
urmă se întoarse spre Robin și băiatul povesti cum. 
fusese silit să fie călăuză și cum reușiseră să fugă 

— Cât aţi făcut de la Kissimee pînă aici ? 

— Două zile și două nopţi. 

Căpeteniile cerură informaţii exacte cu privire la 
numărul dușmanilor şi la armament. Apoi Mico- 
nopi se ridică, se apropie de Robin și de Rhea şi 
le întinse mîna. 

— Vă mulţumim. Un războinic al seminolilor 
n-ar fi făcui mai bine în locul vostru. 

Cu gesturi lente, Aligator rupse mesajul lui Jum- 
per în bucăţi mici. 

— Într-un ceas, războinicii mei vor fi gata de 
atac, spuse el. 


Sarah îi îmbrăţişă pe cei doi copii plîngînd cu 
sughiţuri. În multe seri se sfădise îndelung cu cei, 
de parcă ar fi fost de faţă. E adevărat că n-ar fi 
primit niciodată să fugă. Dar o îndurerase faptul 
că Rhea și Robin o părăsiseră fără să-i spună vrev 
vorbă. Numai gîndul că situaţia lor n-ar fi pu- 
tut să procedeze altfel o consolase pînă la urmă. 

După ce se linişti, îi trase pe cei doi în faţa ei, 
îi privi cercetător și abia acum își dădu seama de 
starea jalnică în care se aflau. 

— O, golly, golly, gemu ea. În ce hal aţi ajuns? 
Pun imediat apă la încălzit ca să vă puteţi spăla. 
Nu se poatc să mai umblaţi în zdrenţele astea. Şi: 
trebuie să mîncaţi, n-au mai rămas din voi decît 
pielea și oasele ! 

Dind din cap cu dojană, se grăbi să iasă ca să se 
pună pe treabă. 

Rhea privi în urma ei şi, pentru prima oară 
după multă vreme, rîse din nou în felul ei ștrengă- 
resc. 

— Haide, Robin, să facem baie în lac. 

Cu faţa foarte serioasă, băiatul își clătină capul : 

— Nu, rămîn aici. 

Ea îi aruncă o privire uimită : 

— Dece? 

— Trebuie să plec. 

Rîsul Rheei se stinse, o umbră trecu peste faţa ci. 

— Vrei să... 

El îi luă mîna și o strînse ușor. Fără să se uite la 
ea, spuse : 

— Într-o oră plec împreună cu ceilalți. 

— Cind ai să te întorci ? 

— Curind. În cinci zile sau zece... 

— Te voi aștepta, spuse ea încet. 

Apoi fata se depărtă cu pași rari. 

ÎN LOC DE POSTFAŢĂ 


SEMINOLII ŞI STRĂMUTAREA ÎN VEST 


Strămutarea în Uest a unor populaţii indiene 
formează unul dintre capitolele cele mai întune- 
cate din istoria Statelor Unite. Aversiunea pe care 
o aveau indienii în a consimţi la cedarea pământuri- 
lor lor prin tratatele încheiate cu guvernul ameri- 
can este deosebit de limpede exprimată în cuvintele 
veslilei căpelenii Chief Joseph, cu prilejul trata- 
tivelor cu delegația condusă de generalul Oliver: 
O. Howard : „Ce eşti dumneata, ca să ne spui să 
plecăm de pe pămînturile pe care le ocupăm de la 
facerea lumii ? Faci dumneata iarba să crească şi-i 
plai porunci soarelui ? Cred că nu. Atunci, cu ce 
drept vorbeşti aşa ?“ 

Mai ales în sudul Statelor Unite, politica de stră- 
muiare a întîlnit rezistența îndirjită a indienilor 
Cherokee, creek, chickasaw, choctaw şi seminoli, cu- 
noscuți sub numele colectiv de „cele cinci triburi 
civilizate“, datorită modului lor de viată relativ 
avansat. Spre -deosebire de vinătorii nomazi din 
Marile Prerii, aveau locuinţe permanente şi pă- 
mâniuri unde începuseră să crească vite şi să cul- 

tive diferite plante ; de aceea rezistența lor faţă de 
strămutare a fost mai puternică — cei mai înverşu- 
nați fiind seminoliü, care, în cele două campanii 
din 1816—1818 şi 1885—1842, s-au dovedit răz- 
boinici curajoşi, înzestrați cu reale calități militare. 

Nu este lipsit de interes pentru cititor să afle 
cum s-au desfăşurat evenimentele după ce actiu- 
nea povestirii lui W. Pischel se încheie. Osceola a 
fost capturat prin viclenie în 1837 şi a murit mai 
tîrziu în închisoare. Seminolii au continuat lupia 
pină în 1842, cînd ultimul grup a fost înfrînt, luând 
drumul spre Vest. Cum s-a desfăşurat strămutarea 
ne-o spune compelentul „Concise Dictionary o] 
American History“ (Charles Scribner's Sons, New 
York, 1962): „Fără îndoială că guvernul nu şi-a 
dal scama de dificultățile şi problemele legate de 
deplasarea unui număr mare de oameni pe aseme- 
nca distanțe lungi. Ofițerii şi ostașii din unităţile 
militare regulate, detaşaţi să escorteze triburile 
care se deplasau, şi-au îndeplinit în general neplă- 
cula lor datorie în mod conştiincios şi cu simpalie 
fată de indieni. Dar voluntarii recrutaţi la [aţa la- 
cului şi funcţionarii civili de cele mai multe ori nu 
se prea sinchiseau să creeze condiţii mai bune nefe- 
riciților indieni, iar furnizorii nu crau din cale- 
afară de scrupuloşi în ceea ce priveşte calitatea hra- 
nei livrate. Ca rezultat al acestor factori, istoria 
deplasării, în deosebi a indienilor din Sud, este 
presărată de patos şi tragedie. Fie că se efectua cu 
vase fluviale sau pe simple plute, în care cu coviltir, 
sau pe jos, migraţia indienilor se caracteriza prin 

suferințe cauzate de foame, de extenuare, de boli şi 
printr-un număr anormal de morți“. 

Urmașii celor aproximativ patru mii de seminoli 
strămutați trăiesc astăzi în marca rezervaţie indi- 
ană, de lingă Anadarko, în Oklahoma. În fiecare 
vară are loc la Anadarko o mare expoziţie indiană, 
urmată de un festival de folclor care atrage sute de 
mii de turişti ; la acest festival, urmașii lui Osceola, 
Wild Cat, Jumper şi ai celorlalți locuitori din Mu- 
latto Girls Town iau parte la diferite întreceri lra- 
diționale şi execută străvechiul dans al porumbului 
verde... 

